
THIELES BOGTRYKKERI 


FORORD. 


Denne Bog indeholder en Række af Afhandlinger, der 
i sin Tid ere fremkomne dels som Foredrag, dels som under- 
søgende Anmeldelser. Den ydre Anledning til, at jeg har 
samlet dem, var, at jeg — under Forberedelsen til et paa- 
tænkt Arbejde — følte Trang til at se, hvor langt tilbage 
jeg kunde følge den Opfattelse af videnskabelige; - sociale, og, 


religiøse Grundspørgsmaal, som nu i adskillige Kår hår: dame, > 3 g ze 
Grundlaget for mit filosofiske Arbejde. Der afgrignibde sig ”. 


da for mig en Periode fra 1882, da jeg paa: ;Studøptersårbs”; É 
, fundets første Mødeaften holdt Foredrag om” 5Realismd: i S 
Videnskab og Tro«, til 1898, da jeg i Biologisk Selskab 
holdt Foredrag om Vitalisme. Disse Udtalelser, og alle de 
mellemliggende Smaaarbejder vidne om en og samme Grund- 
opfattelse, som det nu er mit Ønske — hvis Tid og Evne 
gøre det muligt — at gennemarbejde og udføre. Det var da 
et naturligt Ønske at have disse forskellige Arbejder samlede 
i Trykken, dels fordi de kunne tjene som Indledning til det 
paatænkte Arbejde, dels fordi de ogsaa ellers indeholde Ad- 
skilligt, som endnu kunde være af Interesse, og jeg er det 
højtærede Forlag taknemmelig, fordi det gik ind paa min 
Tanke. 


VI 


Disse Arbejder udgaa nu til en anden Slægt end den, 
til hvilken de første af dem henvendtes. Jeg følte mig, da 
Rækken af disse Arbejder begyndte, endnu som hørende til 
de Yngre. Nu hører jeg snart til Veteranerne; men jeg 
har ingen Grund til at tro, at jeg ikke for det, jeg her har 
at sige, skulde finde Modtagelighed hos En og Anden af den 
Slægt, der nu er den unge. 
En særlig Glæde har det været for mig at optrykke 
Afhandlingen om F., C. Sibbern. Jeg vilde gerne, at hans 
Værk og hans Personlighed skulde bevares i ærefuldt Minde, 
og jeg vilde være glad, dersom min Virksomhed i nogen 
Grad kunde fortjene at blive betragtet som en Fortsættelse 
af hans. — 
I og for sig kunde flere ældre Smaaarbejder meget vel 
der cat Ree medtagne: Saaledes Foredraget »Darwinismen og Filo- 
Je: 3 doflend Har og Fjærn 1874) og min udførlige Kritik af 
" Margensbis" Etik (Nær og Fjærn 1878). Men der maatte 
"sættes en: ;&rænse, og det sidstnævnte Arbejde var aldeles 

x årervejende af polemisk Natur. Af denne sidste Grund er 
heller ikke en Række Artikler i »Tilskueren« fra November 
1889 til Maj 1890 medtagne; den polemiserede mod den i 
mine Øjne overdrevne Betydning, der var bleven tillagt 
Nietzsches Ideer og Skrifter. — 

Om et enkelt af de optrykte Arbejder ønsker jeg at 
gøre et Par Bemærkninger, nemlig om det, jeg har kaldet 
»Social Pessimisme», og som fremkaldtes ved Ferdinand 
Tånnies' Bog »Gemeinschaft und Gesellschaft«. Forfatteren 
til dette Skrift, som jeg nu har den Glæde at kunne kalde 
min personlige Ven, gjorde lige straks, da Afhandlingen var 
bleven trykt (1890), en Indvending mod Titelen, »Hvis social 


VIL 


Pessimisme,« skrev han til mig (26. Juli 1890), »skal betyde 
en praktisk Retning, saa hylder jeg den ikke; tvertimod er 
jeg tilbøjelig til at betragte alle Arter af Reform med For- 
haabninger..« Og denne Betænkelighed ved Titelen har han 
udtrykt nyligt igen, da han hørte, at Afhandlingen skulde 
optrykkes. Hans Hensigt med Bogen var en rent sociologisk 
Undersøgelse og desuden en Paralleliseren af de hinanden af- 
løsende sociale Former med psykologiske Forhold. Skønt 
denne Undersøgelse i Virkeligheden fører til en skarp Kritik 
af de nu bestaaende Samfundsformer, såa ser han dog med 
Haab og Tillid en ny Kultur i Møde og mener, at Arbejdet 
påa den er i fuld Gang. I hvert Tilfælde er hans Blik påa 
Forholdene blevet lysere siden Bogens Udgivelse. «Jeg ind- 
rømmer Dem gerne,« skriver han (14. Maj 1899), »at jeg, da 
Bogen blev skreven, saa Fremtiden i et mørkere Lys,. hvad 


en mulig Genfødelse angaar, og at der findes Spor derat "i sg så 


Bogen; men praktisk stod jeg allerede den fang” Sociål-”- 
demokratiets Standpunkt meget nær.« — Jeg maa: altsaa bede. 
Læseren tage Ordet »Pessimisme« som Karakterisuk af Torm ” 
nies' Anskuelse med alt muligt Forbehold. Det var nu egent- 
ligt ikke heller såa meget min Mening at ville udtrykke, at 
Tonnies såa Fremtiden i et mørkt Lys, som at han saa For- 
tidens Udvikling — saaledes som den er gaaet for sig siden 
Middelalderens Slutning — i et mørkt Lys. Naturligvis 
hænge begge Dele temmeligt nøje sammen. Det er vanske- 
ligt at forstaa, hvorledes der kan være lyst for Taaen, naar 
der er aldeles mørkt for Hælen. Der er her en Vanske- 
lighed, som Tånnies' Opfattelse deler med Marxismen, hvilken 
Anskuelse han i det Hele staar nær. Jeg maa tilføje, at 
det kun er mod Titelen paa Afhandlingen, min ærede Ven 


VIII 

har gjort Indsigelse. »Jeg har,« skrev han i det sidst an- 
førte Brev, »paany læst Deres Essay, og jeg anerkender 
paany- den udmærkede Grundighed og Omhu, som De har 
anvendt paa min Bog, hvem jeg ikke kunde ønske en bedre 
filosofisk Fortolker, hvorfor ogsaa den nye Udgave for mig 
er meget glædelig.« Jeg tør derfor stole paa, at mit Essay 
vil være en god Forberedelse for den, der kunde ønske at 
studere Tånnies' Bog, som langsomt, men sikkert, hår vun- 
det en fremragende Plads i den sociologiske Literatur. 


Den 22. Maj 1899. 
Harald Høffding. 

OM REALISME I VIDENSKAB OG TRO"). 


Ordet Realisme bruges i vore Dage hyppigst som Be- 
tegnelse for en Retning i den poetiske Literatur. Den an- 
vendes snart i dadlende, snart i rosende Betydning, men 
sjeldent med klar Bevidsthed om hvad det egentligt udtrykker 
og om (Grænserne for Gyldigheden af det Begreb, det an- 
giver, En klar Redegørelse herfor vil maaske først komme, 
naar den moderne æstetiske Retning fuldstændigere og tyde- 
ligere har udfoldet sit Væsen og sine Konsekvenser. Det er 
ikke den æstetiske Realisme, jeg her vil drøfte. Jeg vil 
derimod søge at fremhæve det Ejendommelige ved den reali- 
stiske Tendens, der i vor Tid ikke mindre tydeligt ytrer sig 
paa Videnskabens og paa Livsanskuelsens Omraade. Det 
følger af sig selv, at der maa være en indre Forbindelse 
mellem Tendenserneée paa de forskellige Omraader, thi lige saa 
lidt i den aandelige som i den fysiske Verden gives der 
noget Tilfældigt og Isoleret. Den menneskelige Aand kan 
ikke udstykkes saaledes, at den i sin Fantasi følger Veje, 
som aldeles ikke have noget Analogt og Parallelt med de 
Veje, den slaar ind paa i sin Tænkning og i sin Tro. Det 
er kun de mest doktrinære og forstokkede af den moderne 
æstetiske Realismes Modstandere, som hævde Kunst og Poesi 
en saa afsondret Plads i Aandens Verden, at Strømningerne 
fra andre Omraader ikke kunne eller ikke bør kunne naa 
derhen. Ved at drøfte Realismens Natur og Berettigelse paa 
ét Omraade, give vi indirekte Bidrag til Forstaaelse af dens 
Fremtræden paa andre Omraader. 


l) I det Væsentlige et Foredrag, holdt i ,Studentersamfundet" den 
2. Seplember 1882, 
Høffding: Mindre Arbejder. 1 


2 Om Realisme i Videnskab og Tro. 


T, 


I den mest omfattende Betydning kunne vi definere Real 
ismen som de naturlige Aarsagers Princip. Naar Realismen 
har Modstandere, og naar den først langsomt har arbejdet 
sig frem til klar Bevidsthed, maa det altsaa komme af, at 
man har søgt og endnu søger Forklaringen af Fænomener og 
Begivenheder ad andre Veje end ved Hjælp af de naturlige 
Åarsager. 

Menneskets Trang til at finde Tingenes Aarsager har 
ytret sig længe før Grundlæggelsen af en realistisk Viden- 
skab. Der kan ikke paavises nogen Periode i den menneske- 
lige Aands Udviklingshistorie, i hvilken den har staaet 
aldeles passivt over for Sanseindtrykkene, uden det mindste 
Forsøg paa at forklare sig dem paa en eller anden Maade. 
De lavest staaende Vilde have deres Naturforklaring, der, 
sét fra deres Standpunkt, kan have en fuldkommen rationel 
Karakter. Og dersom vi kunde sætte os tilstrækkeligt ind 
i Dyrets Bevidsthed, vilde vi sikkert finde, at det fortolker 
de Indtryk, det modtager, efter visse Synspunkter. Det 
følger allerede af, at Lovene for Forestillingernes Forbindelse 
(Idéassociationen) vise sig at gælde lige saa vel for den 
dyriske som for den menneskelige Bevidsthed. Erkendelsens 
Historie begynder altsaa ikke med en Periode, i hvilken der 
blot indsamles enkelte Indtryk, som saa i en følgende Periode 
forbindes og bearbejdes. Paa ethvert Trin af Erkendelsens 
Udvikling ytrer der sig en mere eller mindre udpræget 
Stræben efter at forene det Mangfoldige og sammensmelte 
det Beslægtede. ' 

Modsætningen mellem de forskellige Perioder i Erkend- 
elsens Historie er derimod karakteriseret ved de forskellige 
Forklarings- eller Fortolkningsprinciper, der anvendes paa 
Erfaringerne. Og her staa især to store Principer i skarp 
Modsætning til hinanden. 

Det ene fortolker Naturfænomenerne efter Regler, der 
hentes uden for Naturen; det andet fortolker Naturen ved 
Naturen selv. 

Under den første Art af Naturforklaring hører al Myto- 

logi. Den mytologiske Naturopfattelse forklarer Fænomenerne 
som Udslag af personlige Væseners Vilje, For den er Na- 
turen befolket af mere eller mindre menneskelignende Aan- 
der, hvis Indgriben især spores i mærkelige og betydnings- 
fulde Begivenheder. Fra Fantasiens og Drømmenes Land 
befolkes den virkelige Verden. Paa det primitive Aandstrin, 
hvor Drømmelandets Beboere ere lige saa gode Realiteter 
som den virkelige Verdens Fænomener, er det i sig selv 
fuldstændigt konsekvent og berettiget at lægge dem til Grund 
ved Naturforklaringen. I de højere Folkereligioners Teologi 
er det sidste Forklaringsprincip for Alt et overnaturligt Væsens 
Vilje. Ligeledes aldeles konsekvent, naar man én Gang har 
slaaet Realiteten af et saadant overnaturligt Væsen fast. 
Men den Naturforklaring, som herved kan naas, betragter 
ikke Naturen i dennes eget Lys. Lige som Arkimedes 
ønskede et Punkt uden for Jorden for at kunne bevæge 
denne, saaledes har Teologien søgt sig et Punkt uden for 
Naturen for at kunne forklare denne. 

Noget Lignende gælder ogsaa om mange Former for 
filosofisk Idealisme. Naar man finder den egentlige Forkla- 
ring af et Naturfænomen i det Formaal, i hvis Tjeneste det 
antages at staa, eller den Idé, man mener, det udtrykker, 
saa forklarer man heller ikke Naturen ved Naturen selv. 
Ti hvorfra kende vi Formaalet eller Ideen? Selve Erfaringen 
lærer os dem ikke; Kundskaben om dem maa altsaa hentes 
fra en anden Kilde end den, gennem hvilken Naturfænome- 
nerne blive os tilgængelige. Vi maa altsaa have en særegen 
Evne til at erkende »Ideerne«, og vor Erkendelsesevne 
spaltes i to Grene, hvis Sammenhæng ikke kan paavises. 
Vi have da paa den ene Side en Evne til at opfatte det i Er- 
faringen Givne, paa den anden Side en Evne til at træde i 
Forhold til en højere Verden og fra denne at hente Prin- 
ciperne til Forstaaelse af Erfaringsverdenen. For saa vidt 
de naturlige Aarsagers Princip anerkendes, betragtes det 
blot som hørende under den lavere Erkendelse. Den sande 
Erkendelse faa vi først, naar vi genkende Ideerne i Erfarings- 


verdenen. Denne af Platon, den spekulative Idealismes Stam- 
1% 

fader, grundlagte Opfattelse gaar under forskellige Former 
igen lige til den nyeste Tid. 

Realismen med de naturlige Aarsagers Princip udleder 
derimod stedse Naturfænomenerne af andre Naturfænomener, de 
mere sammensatte Fænomener af de simplere. Naar det 
hedder, at Naturen skal forklares ved sig selv, maa det er- 
indres, at Naturen er en uoverskuelig Verden af Fænomener, 
der udfolde sig for os i Tiden og i Rummet. Ethvert Punkt 
inden for denne Verden bestemme vi ved dets Forhold til 
andre Punkter. Vi gaa ikke udenfor Naturen, da vi have 
nok at gøre med at forbinde den uendelige Mængde af Ele- 
menter inden for den. Eller rigtigere sagt: Udtrykkene 
»inden for« og »uden for« tabe nu deres Betydning. Hvor 
langt vi end gaa fremad fra Aarsag til Virkning, eller hvor 
langt vi gaa tilbage fra Virkning til Aarsag, — en Grænse 
øjne vi ikke. Vor Forsken kan staa stille, fordi den mangler 
Midler til at komme videre, saaledes som f. Ex. Kants og 
Laplaces Hypotese ikke fører os længere tilbage end til den 
roterende Urtaage. Men hvor som helst vi begynde eller 
ende, staar der stedse et nyt Spørgsmaal. Det Princip, at 
Naturen skal forklares ved sig selv, stiller derfor en uendelig 
Opgave. Naturen som Helhed, som den Totalitet, der ind- 
befatter alle Naturfænomener i indbyrdes Sammenhæng, er 
et Ideal for vor Erkendelse, til hvilket den Skridt for 
Skridt nærmer sig, men som den aldrig fuldt vil kunne 
virkeliggøre. 


Xl; 


Naar vi gennemtænke Realismens Begreb paa denne 
Maade, falder den absolut fjendtlige Modsætning til Idealismen 
bort. Det er en af Idealismens Grundtanker, at vi ikke 
kunne blive staaende ved de enkelte, isolerede Kendsgerninger, 
men måa søge et Baand, der kan bringe Sammenhæng og 
Enhed til Veje. Idealismen har fejlet ved den Antagelse, at 
vi kunne naa denne Enhed og Sammenhæng ad anden Vej 
end netop ved fortsat Bearbejdelse af Erfaringens Kends- 
gerninger, I sin Utaalmodighed foregreb den et Ideal, som 

kun langsomt og kun tilnærmelsesvis kan naas; og da den 
ikke fandt dette Ideal fuldt begrundet ved Erfaringen, udledte 
den det af en højere Sfære. 

Kun da blive Realisme og Idealisme fuldstændige Mod- 
sætninger, naar Realismen helt opgiver den Grundsætning, 
at sand Erkendelse ikke bestaar i ophobede Erfaringer, men 
er Indsigt i den indre Sammenhæng mellem Erfaringerne. 
Men denne Grundsætning kan Realismen ikke opgive, da 
den er al Videnskabs første og vigtigste Grundsætning. Naar 
Realismen vender sig polemisk og tvivlende mod den ideali- 
stiske Spekulation, kan det kun være, fordi den mener, at 
Idealismen har misforstaaet og misbrugt sin Grundsætning. 
Dens Tvivl er Udtryk for en dybere Tro: alte dubitat qvi 
altius credit! Tvivl og Negation ere ikke Videnskabens sidste 
Ord. Der er naturligvis mange populære Fordomme, der for 
den videnskabelige Kritik opløses i Intet, mange Problemer 
og Spørgsmaal, der ved nærmere Prøvelse vise sig at skylde 
illusoriske Forudsætninger deres Opstaaen. Den menneske- 
lige Aand er oprindeligt sangvinsk. Den venter ikke taal- 
modig påa Erfaringens Belæring, men haster forud med sine 
Dogmer og Hypoteser. Med fremskridende Erfaring følger 
derfor ogsaa fremskridende Kritik.  Erfaringsvidenskabens 
Udvikling medfører en Inddæmmen af Forestillingsforbindel- 
ser, der hidtil bredte sig trygt i alle Retninger som en Flod, 
der er gaaet over sine Bredder. Men denne negative, hæm- 
mende Virksomhed er kun den ene Side af Sagen. 

Kampen mellem de forskellige Naturopfattelser afgøres 
paa samme Maade, som Kampen mellem Drøm og Virkelig- 
hed. Jeg tillægger det vaagne Liv og dets Indhold Realitet, 
fordi det er mere omfattende og mere sammenhængende end 
Drømmen, der altid er mere eller mindre fragmentarisk. Den 
større og fastere Sammenhæng gør den mindre og løsere 
Sammenhæng begribelig, ikke omvendt. Kun derved, at 
Realismen giver os en mere sammenhængende Verdensop- 
fattelse end den spekulative Idealisme og Teologien formaaede, 
kun derved vil den kunne bestaa i Kampen. Om Enkelt- 
hederne vil der altid kunne strides. Fordi en Række Er- 
faringer maa forklares efter Realismens Princip, kunde andre 

Erfaringer i sig selv godt være at forklare idealistisk eller 
teologisk.  Realismen bliver derfor først en ejendommelig 
Verdensopfattelse, nåar den vover sig ud over det blot Givne 
eller det hidtil Givne og aabner Udsigten til en total og 
gennemført Anvendelse af de naturlige Aarsagers Princip. 
Det er dette, som er sket i de store naturvidenskabelige 
Hypoteser, hvis Række aabnes af Kant's og Laplace's Teori 
og slutter med Darwin's og Spencer's. Disse Hypoteser ere 
voxede naturligt frem som Konsekvenser af Videnskabens 
Udviklingsgang. I dem træder Realismen tydeligt frem som 
almindeligt videnskabeligt Princip. Det er ikke altid sagt, 
at Detailforskerne blive sig dette Princip bevidst. Arbejdets 
Deling påa Videnskabens Omraade har ført det med sig, at 
den enkelte Forsker med Lethed og tilsyneladende ogsaa med 
god Samvittighed kan grave sig ned paa et enkelt Punkt 
uden at bekymre sig om, hvor vidt de Principer og Metoder, 
han følger, have almindeligere Betydning og indeholde Konse- 
kvenser af indgribende Betydning for hele Verdensopfattelsen. 
Mange Naturforskeres Stilling til Darwinismen finder sin 
Forklaring herved. Den, som derimod fæster sit Blik paa 
Videnskabernes almindelige Udviklingsgang og sér, hvorledes 
ethvert Fremskridt i Forstaaelse er vundet ved Anvendelse 
af de naturlige Aarsagers Princip, betragter dette Princip 
som det, der er kaldet til at beherske hele vor Naturopfattelse. 
Det maa udfolde alle sine Konsekvenser; vi maa tilegne os 
det; uden om det fører ingen Vej. 

Er Realismen da bevist? Ingenlunde. Og den kan lige 
saa lidt i egentlig Forstand bevises, som noget Princip i det 
Hele kan det. Vi naa til et Princip, naar vi ved at følge en 
Udviklingsgang opdage en herskende Regel eller en Tendens, 
der træder des tydeligere for Dagen, jo mere Udviklingen 
skrider frem. Ethvert Princip er for saa vidt en Hypotese, 
som vi prøve at anvende i Virkeligheden. Vi prøve det ene 
Princip efter det andet, indtil vi finde det, der bedst formaar 
at forstaaeliggøre det Givne. Mytologiens Guder og Platon- 
ismens Ideer vilde endnu herske i Videnskaberne, hvis den 
fremskridende Erfaring forklaredes lige saa godt ved dem 
som ved de naturlige, for selve Erfaringen tilgængelige Aar- 

sager. Den videnskabelige Realismes Gyldighed og Be- 
rettigelse vil bero påa, om den virkelig angiver det eneste 
Princip, som kan bringe Enhed og Harmoni i vor 'Tænkning, 
og om den vinder fortsat Bekræftelse under Videnskabens 
Fremskriden. Foreløbigt angiver den den eneste Maade, paa 
hvilken vor almindelige Verdensanskuelse kan komme i Harmoni 
med den Aand, i hvilken Enkeltundersøgelserne ledes, hvilket 
kommer af, at den selv ikke er andet end den moderne Viden- 
skabs egen Åand. 


ILT. 


Udtrykket: naturlige Aarsager behøver en nærmere For- 
klaring. Dersom vi ved det Naturlige forstaa det, der kan 
blive Genstand for sikker menneskelig Erfaring, saa høre de 
aandelige Fænomener lige saa vel til Naturen som de materi- 
elle. Naar den levende Følelse sætter Fantasien i Bevægelse, 
eller naar vi ved en Viljesanstrængelse genkalde Noget i 
vor Erindring, da have vi her lige saa vel et naturligt 
Aarsagsforhold, som naar Legemerne udvides ved Tilførsel 
af Varme eller presses sammen ved stærkt Tryk. Naturen 
indbefatter altsaa to Grupper eller Rækker af Fænomener, 
som vi kun ad Hypotesens eller Spekulationens Vej kunne 
bringe i Forbindelse med hinanden: de materielle Fænomener, 
der udfolde sig i Rummet, og Bevidsthedslivets Fænomener, 
som kun ved vor Selviagttagelse blive os umiddelbart til- 
gængelige, og som kun påa symbolsk Maade kunne frem- 
stilles i Rummets Form. For begge Grupper gælder de 
naturlige Aarsagers Princip. Den videnskabelige Psykotegi 
søger de sjælelige Fænomeners indbyrdes Sammenhæng, lige 
som Fysiken og Kemien søge de materielle Fænomeners ind- 
byrdes Sammenhæng. Begge Steder forklare vi Naturen ved 
Naturen selv. 

Vanskeligheden ligger, som allerede bemærket, i at finde 
Forbindelsen mellem de to Erfaringsomraader. Materialismen 
hugger Knuden over, idet den oversér deres Forskellighed 
og uden videre gør det Aandelige til en Form for eller et 
Produkt af det Materielle. Men det maa vel fastholdes, at 





8 Om BRealisme i Videnskab og Tro. 


Spørgsmaalet om Forholdet mellem det Aandelige og det 
Materielle er et aabent Spørgsmaal inden for Realismen. 
Realismen kan meget vel anerkende, at der er en saadan 
Forskel mellem de to Erfaringsgrupper, at den ene ikke kan 
føres tilbage til den anden, skønt de vise sig at staa i inder- 
lig Forbindelse med hinanden. Vi kende ingen aandelige 
Fænomener, der ikke ere knyttede til materielle Fænomener, 
men vi have intet fælles Maal, der kunde tydeliggøre os, 
hvorledes en materiel Bevægelse kan frembringe en Tanke 
eller omvendt. 

I tidligere Tider traadte denne Vanskelighed ikke altid 
saa klart frem. Man lod ubekymret Hjernen frembringe 
Tanker og Følelser og omvendt Viljen sætte Lemmerne i 
Bevægelse, såa længe man hverken havde nogen klar Fore- 
stilling om de materielle Aarsagslove eller om de sjælelige 
Fænomeners Grundejendommelighed. Men lige som de natur- 
lige Aarsagers Princip er trængt igennem i Videnskaben i 
det Hele, saaledes er særligt i Naturvidenskaben det Princip 
mere og mere blevet anvendt, at der til ethvert materielt 
Fænomen ogsaa skal paåavises en materiel Aarsag, og at en 
materiel Aarsag kun kan have en materiel Virkning. Ogsaa 
Fysiologien, Videnskaben om det organiske Liv, arbejder 
efter dette Princip og opstiller den Fordring, at alle organi- 
ske Fænomener — altsaa ogsaa alt det, der foregaar i vor 
Hjerne, naar vi tænke, føle og ville — skal forklares efter 
de materielle Aarsagers Princip. Fysiologien indrømmer, at 
der endnu er saare langt tilbage, inden denne Fordring kan 
ske Fyldest, men den afviser enhver Forklaring, som ikke 
hviler paa dette Princip. Selve de sjælelige Fænomener 
bryder Fysiologien sig egentligt kun om, for såa vidt de ere 
knyttede til visse materielle Funktioner. Det er disse mate- 
rielle Funktioner, Fysiologien skal forklare os; at de led- 
sages af Tanker og Følelser, er den strengt taget lige- 
gyldigt. 

Men dersom vi ikke længere kunne lade Tanker og 
Følelser gribe ind i de materielle Aarsagers Række, hvilken 
Plads og Betydning skulle vi da tillægge dem? Deres Realitet 
kan Ingen fornægte; den er os umiddelbar vis, vissere end 

alt Andet, ti det er ved Tænkningen, vi naa til al begrundet 
Vished. Snarere vilde vi kunne drives over til den Antagelse, 
at Tankens og Følelsens Verden er den eneste reale, og at 
hvad vi kalde den materielle Verden kun er et Tankeprodukt, 
der os selv ubevidst og i Kraft af en uundgaaelig Illusion 
danner sig for os. Men selv da vilde Spørgsmaalet komme 
igen: hvorledes skulle vi tænke os Forholdet mellem vore 
Bevidsthedsfænomener og de materielle Fænomener, vi nu én 
Gang forestille os nøje forbundne med dem? 

Der bliver neppe nogen anden Udvej tilbage end at op- 
fatte Bevidsthedsfænomenerne som indre, sjælelige Udtryk for 
det samme, der for de ydre Sanser fremtræder som materielt 
Fænomen. Den virkelige Tilværelse er altsaa kun én, men 
vi opfatte den (paa visse Punkter i det Mindste) under en 
dobbelt Form. Hvilken af disse Former der er den op- 
rindelige, den konstituerende — og om der maaske skulde 
gives dybere liggende Principer, af hvilke de begge ere af- 
ledede, — det er Spørgsmaal, vi her ikke skulle indlade os 
paa. Kun det skal fremhæves, at Realismen her ikke afskærer 
videre gaaende Spekulationer, naar de kun have faste Ud- 
gangs- og Støttepunkter i virkelige Erfaringer. 

Realismen behøver derfor ikke at bestride det, der er det 
egentlige Motiv og den dybeste Interesse i den idealistiske 
Verdensanskuelse. Den er meget vel forenelig med en Be- 
stræbelse for at hævde det aandelige Livs Værdi og Betyd- 
ning i Tilværelsen. Vel kan den ikke gaa ind paa, at det 
Aandelige er Noget, der fra en Idéverden sænkes ned i den 
materielle Verden som i et Fængsel; men den fornegter eller 
forringer ikke dets Realitet, naar den opfatter det som den 
indre og for os betydningsfuldeste Aabenbaring af den samme 
Kraft, som virker i den ydre Natur. Den kan ikke — men 
heller ikke Idealismen har hidtil kunnet det — lære os, 
hvorfor og hvorledes de aandelige Tilstande og Virksomheder 
ere knyttede til de materielle; den indskrænker sig til den 
beskedne Antagelse, at da der synes at herske Aarsags- 
sammenhæng og Lovbundethed i Verden, er det formodentligt 
ingen Tilfældighed, at Bevidsthed og Hjernevirksomhed ere 
knyttede til hinanden, saaledes som Erfaringen viser os det. 

Den véd ikke, om der er et Maal, henimod hvilket hele 
Tilværelsen styrer, men den finder i sig selv ikke nogen 
Umulighed i den Antagelse, at hele denne store Natursam- 
menhæng med sine ubrødelige Love og sin fast sammen- 
kædede Række af Aarsager og Virkninger er som en stor 
Husholdning, en Verdensorden, hvor Udvikling og Opløsning 
skifte, men hvor der dog gennem al Bølgegangen sker en 
Forøgelse af det Værdifulde gennem højere Livstormers Op- 
staaen. 


TY; 


Allerede ved de sidste Betragtninger ere vi førte fra 
Videnskabens Omraade over paa Troens. Ti det mest 
almindelige Skelnemærke mellem Videnskah og Tro er, at 
hin forsker efter Tilværelsens Love og indre Sammenhæng, 
medens denne spørger om Tilværelsens etiske Betydning og 
Værdi. 

Naar vi definere Begrebet Tro paa denne Maade, existerer 
der ingen nødvendig Strid mellem Videnskab og Tro. Viden- 
skaben begrunder og forklarer, Troen vurderer.  Begges 
fælles Grundlag er den for vor Erfaring tilgængelige Virke- 
lighed. Dennes Love søger Videnskaben, støttet til de natur- 
lige Aarsagers Princip, og Troen udtaler den Værdi, som 
denne lovbestemte Virkelighed maa have for os i Kraft af 
vore Idealer. Forklaring og Vurdering behøve ikke at ude- 
lukke hinanden. Hvad der staar for os som højt og herligt, 
som skønt og godt, kan dog derfor have haft sin naturlige 
Udviklingshistorie. Kun de falske Værdier forsvinde, naar 
Forklaringen er vunden. Naar vi tro paa, at Verdensud- 
viklingen er Mere end et Spil af Atomer, at der — om det 
end sker gennem megen Kamp — arbejder sig noget Godt 
og Værdifuldt frem gennem den, saa udelukker denne Tro 
ikke en lige saa fast Overbevisning om, at dette Resultat 
kun naas gennem en fast sammenhængende Aarsagsrække. 

Grunden til, at vi alligevel skelne mellem Tro og Viden, 
er dels, at den ideale Vurdering i og for sig ikke udsiger 

Noget om de virkelige Betingelser for det Værdifuldes Op- 
staaen og Bestaaen, dels, at Overbevisningen om det Værdi- 
fuldes Bestaaen og Gyldighed mere har sin Rod i Følelse og 
Vilje end i Erkendelse. Kun da har jeg Anledning til at 
opfatte Naturudviklingen som fremskridende Virkeliggørelse 
af et idealt Indhold, naar jeg føler ideale Opgaver og For- 
maal som det egentlige Tyngdepunkt i min egen Livsførelse. 
Det etiske Ideal, jeg anerkender, kaster sit Lys ud over 
Naturen. Som jeg er, tænker, føler og vil, med mine Idealer 
og med mine Evner, er jeg fremgaaet af den store Natur- 
udvikling. Hvad der staar fast for mig som det ubetinget 
Sande og Gode, er ganske vist betinget ved min endelige 
Natur og min forsvindende Stilling i det store Hele; men 
derved gøres det ikke til noget Betydningsløst og Tilfældigt. 
Det er af Frugterne, man skal kende Træet, og af de 
Frugter, Naturen har ladet modne i os og for os, kunne vi 
lære, at der i den arbejde Kræfter, der ikke blot virke i 
samme Retning som vore højeste Bestræbelser, men der 
endog selv fra først af have ledet os ind paa disse Be- 
stræbelser. Paa et saadant (Grundlag kan der dog ikke, 
som den spekulative Filosofi antog, opbygges en teoretisk 
Lærebygning. Ved den videre Udførelse vilde poetiske 
Symboler snart træde i de videnskabelige Begrebers Sted. 

Ved Realisme i Tro mener jeg nu en Livsanskuelse, der 
fastholder Troen paa Verdensudviklingens ideale Værdi, men 
samtidigt lige saa inderligt er overbevist om, at denne ideale 
Værdi realiseres gennem de naturlige Aarsagers Virken. 
Naar denne Tro én Gang er vunden, er den uafhængig af 
teoretiske Omskiftelser, ti den er fra først af i Harmoni med 
selve Videnskabens Aand. 

Den gængse Betydning af Ordet Tro udelukker der- 
imod en saadan Harmoni. Den fordrer et mere eller mindre 
overnaturligt Apparat til sine Formaals Virkeliggørelse og 
opstiller faste Former og uangribelige Symboler.  Herpaa 
beror Forskellen mellem human eller filosofisk Tro og teolo- 
gisk Tro. Den teologiske Tro maa i Følge sit Princip op- 
stille teoretiske Lærdomme, der komme i Konflikt med Viden- 
skaben. Den har til Genstand Noget, som skal være op- 

højet over teoretisk Forklaring, og som skal trodse de natur- 
lige Aarsagers Princip. Under disse Forhold kan Striden 
mellem Tro og Viden aldrig faa Ende. Saa længe disse 
Forudsætninger hævdes, vil man ikke slippe for Gentagelser 
af det uhyggelige Billede, Videnskabens Historie viser os af 
Troens Angst og Flugt for Videnskaben. Hver Gang Viden- 
skaben i Experiment, Bevis eller Hypotese rykker frem til 
et nyt Omraade, gøres der Anskrig fra den teologiske Tros 
Side. Kopernikus, Galilei og Darwin, Giordano Bruno, 
Spinoza og J. G. Fichte ere Exempler paa, hvorledes uhildet 
Iagttagelse og logisk Konsekvens føre til Modstrid med en 
Tro, som endnu ikke har lært, at Vurdering og Forklaring 
ikke ophæve hinanden. Kun en Tro, der kan vise den 
Resignation at bøje sig for de naturlige Aarsagers Princip, 
fører ud over denne Strid. Ogsaa her gælder det: alte 
dubitat qvi altius credit. Ti det er dog vel den dybeste 
Tro, der ikke fordrer overnaturlige Indgreb og Aabenbaringer 
for at fastholde Overbevisningen om Betydningen og Gyldig- 
heden af det Ideale i Verden. — 

I en helt anden Betydning af Ordet vilde man ogsaa 
inden for den teologiske Tro kunne tale om en realistisk 
Tendens i vore Dage. Realismen er overalt betegnet ved 
Mistillid til Spekulationen; den søger at have fast Grund 
under Fødderne og holder sig derfor til det positivt Givne, 
til det Faktiske — eller det, som hver Art af Realisme anser 
for faktisk givet. Naar nu den teologiske Tro paa sin Maade 
gribes af Realismens Aand og ser sig om efter sine Fakta 
for at holde sig til dem, saa støder den først og fremmest 
påa sine overleverede Formler og Bekendelsesskrifter, i hvilke 
den har det Indhold givet, som den absolute Autoritet har 
sanktioneret. Det vil derfor være klart, at naar en realistisk 
Tendens behersker Tiden, vil den inden for den teologiske 
Tros Omraade naturligt komme til at fremtræde som potenseret 
Autoritetstro. Den samme Tendens, der frembringer Material. 
isme uden for den teologiske Tros Omraade, frembringer 
Bogstavtro inden for dens Omraade. Teologien har derfor 
ogsaa i vore Dage opgivet enhver spekulativ Begrundelse og 
trukket sig tilbage til de kirkeligt sanktionerede Dogmer. 

Derved kommer der en stor Afstand mellem en teologisk 
Tænker som Biskop Martensen og den yngre teologiske 
Generation. I Slutningen af hans Bog om Jakob Bøhme 
kan man læse hans advarende Ord til de unge teologiske 
»Realister«. Han har sikkert Ret, ti denne sneverhjærtede 
Klamren ved de overleverede Dogmer er ikke holdbar i 
Længden. 

Intet staar stille i Verden. Selv hvor der paa Overfladen 
synes at være Ro og Uforanderlighed, kan der i Dybet foregaa 
de betydningsfuldeste Processer og aflejres Lag, der til sin Tid 
komme frem for Lyset. De almenmenneskelige Erfaringer øve 
deres stille Indflydelse. Gennem den teologisk-religiøse Ud- 
vikling siden Middelalderens Dage kan der spores en stadig 
Tendens efter at naa Maalet ad saa kort og direkte en Vej 
og med saa simple Midler som muligt, den samme Tendens, 
der påa videnskabelig Grund udtrykker sig i den Regel, at 
vi ikke uden tvingende Nødvendighed maa forøge vore Principer 
og Hypoteser. Det er i Følge den teologiske Tro saare 
mange og store Ting, man skal vide Besked om, for at kunne 
leve som et Menneske og ikke som den, der æder og drikker, 
fordi han véd, at han skal dø i Morgen. Den fremskridende 
Udvikling fører her langsomt, men stadigt til større Spar- 
sommelighed og Beskedenhed. Protestantismen betegner alle- 
rede en vis Reduktion i Forhold til Katolicismen, og i For- 
hold til den gammellutherske Ortodoksi ere baade Pietismen, 
Rationalismen og Grundtvigianismen afgjorte Fremskridt i 
Koncentration og Simplifikation. Der er i denne Henseende 
en Parallel mellem Teologien og Medicinen. Den ældre Medicin 
udmærkede sig ved en uhyre Masse Medikamenter og et 
stort Antal heroiske Kure. Men man hjælper sig efterhaanden 
baade med færre Medikamenter for sin legemlige Sundhed og 
med færre Dogmer for sin aandelige Sundhed. Hvor Simpli- 
fikationen vil ende, er ikke godt at sige. Den vil sikkert 
ikke ende påa samme Punkt for alle Individer. Men i 
Principet vil Maalet sikkert være naaet, såa snart Harmonien 
mellem Vurdering og Forklaring ret er gaaet op for den 
almindelige Bevidsthed, Da vil ogsaa den betydningsfulde 
Kærne i de højere Former for teologisk Tro kunne bevares, 

medens Skallerne smuldre bort. Ti hvad der besjæler de 
højere Folkereligioner og har givet dem deres vældige Magt 
over Tusinder af Slægter, det er tilsidst den ideale Drift, 
der vil se Tilværelsen som Andet og Mere end en Sum af 
Kendsgerninger, og denne Drift er langt ædlere og vigtigere 
end nogen som helst af de Former og Symboler, i hvilke 
den har givet sig Udtryk. Den humane Tro kan og vil be- 
vare denne Drift, ja dens Stræben gaar netop ud paa at lutre 
den og at frigøre den for alle hæmmende Skranker. 

Kun Blasertheden kaster Kærnen bort med Skallerne. 
En saadan Blaserthed er vist den farligste Fjende for den 
aandelige Udvikling i vore Dage, farligere end al Intolerance 
og Fanatisme, ti i dem er dog Liv, medens Blasertheden 
baade selv er forstenet og forstener Alt omkring sig. Men 
Blasertheden, for hvem Alt er lige godt, naar det blot er 
faktisk, ender naturligt med ikke længere at bryde sig saa 
meget om at skælne mellem virkelige og illusoriske Fakta; 
den kvæler altsaa tilsidst selve den Sans for Virkelighed, af 
hvilken den selv udleder sin Opstaaen, — forstener sin egen 
Kilde. Den opstaar let i stærke Brydningstider; men da 
den beror paa en Forvexling af det Tilfældige med det 
… Væsentlige, vil den forsvinde lige som det Skum, en stærk 
Bølgebrydning frembringer. 


TVIVLENS HISTORIE I DEN NYERE TID. 


C. N. Starcke: Skepticismen som Led i de aandelige Bevægelser siden 
Reformationen. Kbhvn. 1890. 


Det er ofte blevet paavist, hvor stor en Plads de vak- 
lende og tvivlende Naturer indtage i den moderne Literatur. 
Hamletskikkelserne gaa stadigt igen under utallige Former 
og have maaske næppe nogen Sinde floreret i den Grad som 
i vore Dage, skønt deres Dimensioner blive mindre og deres 
Indhold ubetydeligere, jo mere moderne Skildringen er. En 
saadan staaende Type peger paa en væsentlig Ejendommelig- 
hed ved den moderne Udvikling, den samme Ejendommelig- 
hed, som gør, at det, nåar den nyere Tid skal karakteriseres, 
i Regelen er negative Udtryk som Frigørelse, Emancipation 
0. lign., der først indfinde sig. Det mest TIøjnefaldende er 
Løsrivelsen fra det Gamle, ligesom det, der foregaar ved 
Fødselen, først og fremmest er Barnets Løsrivelse fra Moder- 
organismen; først derefter kommer Spørgsmaalet om det Ny- 
fødtes Levedygtighed og Livsindhold. Om det, der hidtil 
næredes i Moders Liv, nu kan staa påa sine egne Ben og 
føre sit eget Liv, maa naturligvis afgøres ved praktisk Prøve. 
At man kan leve, beviser man bedst ved at leve. Og dog 
vil Mennesket, der, som Homér siger, er et Væsen, som »sér 
frem og tilbage«, saa snart Bevidstheden er udviklet, natur- 
ligt komme til at tænke over de Midler, der staa til dets 
Raadighed i Livskampen. Saaledes gaar det ogsaa med den 
nyere Tid. Alt imedens dens Liv udfolder sig i de for- 
skellige Retninger, gør Eftertanken sig gældende, og mod- 
stridende Tanker rejse sig, naar det Spørgsmaal opkastes, 
hvad der bærer vort Liv, og om det, der bærer det, har 
Styrke nok. Der er dem, der mene, at kun i det Gamle, 

hvis ubestridte Herredømme ophørte med Renaissancen og 
Revolutionen, er der Styrke og Fred. I Modsætning hertil 
er der dem, der mene, at Fejlen netop er, at Resterne af det 
Gamle tynge paa os, og at »vi sejle med et Lig i Lasten«, 
Atter Andre mene, at Bruddet var nødvendigt, men at det 
har slaget Saar, som kun langsomt kunne læges, og hæmmet 
Sider af det aandelige Liv, som først efterhaanden kunne 
udvikle sig fyldigt paany. Endeligt er der dem — og til 
deres Tal hører Forfatteren af det ovenfor nævnte Skrift — 
der mene, at Fejlen ligger i Mangel paa Selvtillid og Konse- 
kvens inden for den nye Livsanskuelse, idet den Tvivl, der 
ganske naturligt maatte opstaa ved Bruddet med den middel- 
alderlige Livsanskuelse og Livsordning, altfor længe er blevet 
anset for berettiget og nbetvingelig, og at Hovedopgaven der- 
for maa være at fordrive Tvivlen fra ethvert Skjul, i hvilket 
den kan forstikke sig. 

Dr. Starcke er vel kendt i den filosofiske og sociologiske 
Literatur. Foruden sin Doktordisputats om Ludwig Feuer- 
bach har han udgivet en Undersøgelse om »den primitive 
Familie«, der nu foreligger baade paa Tysk, Engelsk og 
Fransk, og som jeg i sin Tid har anmeldt i »Tilskueren«, 
og en Afhandling om »Etikens teoretiske Grundlag«, der er 
optagen i 6. Række af Videnskabernes Selskabs Skrifter. I 
det foreliggende Skrift har Forfatteren gjort store Fremskridt 
i Fremstillingsevne. Man faar af Bogen et velgørende Ind- 
tryk af selvstændig Tænken og af en ædruelig, og dog 
varmhjærtet Opfattelse af det menneskelige Liv og dets Vil- 
kaar. — Forfatteren har vist mig den Ære at sætte mit 
Navn paa Bogens første Blad sammen med en finsk Viden- 
skabsmands. Jeg ser deri ingen Hindring for, at jeg her kan 
udtale, baade hvad jeg har at anerkende og hvad jeg har 
at bestride i det foreliggende Skrift. 

Det er en god Tanke, Dr. Starcke har haft, at betragte 
den skeptiske Retning i Filosofien som en Slags Termometer 
for den aandelige Udvikling. Han undersøger, hvad der 
var Aarsag til, at der snart efter Reformationen opstod en 
Række skeptiske Forfattere, og hvilke Grundtanker og Syns- 
maader der kom frem hos dem. Ved da at vise, hvorledes 

hos de senere Forfattere, der kunne siges at falde ind under 
Begrebet Skepticisme, Motiver og Grundtanker ændres, faar 
han en Maalestok for, hvilken Kraft der er vunden, og 
hvilken Udsigt en selvstændig Livsanskuelse har til at gøre 
sig gældende. Dr. Starcke kommer ad denne Vej ind paa 
en Række erkendelsesteoretiske, psykologiske og etiske Pro- 
blemer, hvis Behandling han mener er bleven hæmmet ved 
den skeptiske Tendens, der har holdt sig længere end 
nødvendigt, og han giver selv dygtige Bidrag til deres Be- 
handling. 

Arbejdet falder, som det heraf vil ses, i to Hoveddele, 
en overvejende historisk Del og en overvejende teoretisk. 
Forfatteren har dog, synes det mig, ikke holdt dem til- 
strækkeligt ude fra hinanden. Navnligt teoretiserer han for 
meget allerede i den første Del, skønt denne jo skulde ud- 
gøre en væsentlig Del af hans Bevismateriale. Hans Frem- 
stilling vilde sikkert have vundet i Klarhed og Interesse, 
dersom den historiske Behandling af Skepticismen var holdt 
mere for sig selv, og dersom der saa tillige var givet en 
mere indgaaende psykologisk og historisk Karakteristik af 
de enkelte Forfattere, Derved vilde det sikkert tillige have 
vist sig nødvendigt at medtage flere Forfattere; man savner 
i det mindste nogle, som ere af Betydning for de Spørgsmaal, 
der drøftes i den sidste Del af Bogen. Forfatteren giver saa 
meget Godt, at vi naturligt ønske mere, især da det vilde 
stemme med den vel udtænkte Plan. 

Til Karakteristik af Bogen skal jeg dvæle ved begge 
Hovedafsnit, altsaa først betragte Skepticismen som historisk 
Fænomen, og dernæst drøfte Dr. Starckes Anskuelse, at et- 
hvert Spor af Skepticisme kan og skal forsvinde fra "Tænk- 
ningen og Livet. 


i 


Skepticismen bestaar, ifølge Dr. Starcke, paa det teore- 
tiske Omraade deri, at der mistvivles om Menneskets Evne 
til at danne sig en Viden om Verdens og Menneskets inder- 
ste virkelige Beskaffenhed, og paa det praktiske Omraade 

Høffding: Mindre Arbejder, g 


18 Tvivlens Historie i den nyere Tid. 


deri, at der rejser sig Tvivl om Menneskets Evne til paa 
egen Haand at lære det Gode at kende og til at elske det. 
En saadan Tvivl kan kun opstaa, naar hverken den teoretiske 
Verdensopfattelse eller den praktiske Livsanskuelse og Livs- 
førelse længere helt igennem bestemmes ved Tro paa hellige 
Autoriteter. I Renaissancens og Reformationens Aarhundrede 
var der derfor en frugtbar Jordbund for den. Den faar en 
meget forskellig Karakter og Retning, alt eftersom den især 
motiveres af Kærlighed til det Gamle og bruges som Vaaben 
mod det Nye, som man af Magelighed eller Frygt vil holde 
sig fra Livet, eller den udspringer af Kærligheden til det 
Nye, forbunden med Frygt for, at dette Nye ikke kan gennem- 
føres og være sig selv nok. I Forgrunden kommer dog 
stedse til at staa det Spørgsmaal, om der gives en selvstændig 
teoretisk Videnskab og en selvstændig Etik. 

Efter Dr. Starckes Opfattelse har Skepticismen i den 
Form, i hvilken den fremtraadte i det 16. Aarhundrede og i 
den følgende Tid, en væsentligt anden Karakter end den 
skeptiske Retning inden for den græske Filosofi. Oldtidens 
Skepticisme havde, mener han, en mere teoretisk Karakter 
og kan påa ingen Maade sammenstilles med den moderne, 
hos hvilken der viser sig en stærk Fornemmelse af at være 
kommen til kort i sin Kamp for Tilværelsen. Han finder 
Forskellen udtrykt i den forskellige Anvendelse, der gøres 
af Argumenterne for Erkendelsens Relativitet: hos de græske 
Skeptikere bruges disse Argumenter, efter hans Opfattelse, 
til at paavise en sikker Erkendelses Umulighed, medens de 
i nyere Tid bruges til at vise, at den praktiske Usikkerhed 
over for Naturen ikke kan afhjælpes. — Jeg nærer Tvivl om, 
hvor vidt Forfatteren har Ret heri. Man har for meget 
vænnet sig til at betragte de græske Skeptikere (hvis egne 
Skrifter vi ikke have) fra den rent negative Side. Adskilligt 
tyder paa, at deres afvisende Holdning overfor Dogmer og 
Spekulationer hang sammen med deres Interesse for Erfarings- 
metoden. Der er en historisk Sammenhæng mellem de skep- 
tiske Filosofer og den empiriske Lægeskole. Galenos bruger 
herom det Udtryk, at de empiriske Læger vare i Medicinen, 
hvad Skeptikerne vare i Filosofien, og han fremstiller Pyrrhon, 

den skeptiske Skoles Grundlægger, som Mønster paa den 
sande Empiriker”). At Erfaringsvidenskaben i Oldtiden 
tidligt hæmmedes i Væksten er sandt; men den gjorde sine 
Tilløb, og en Sammenligning mellem de græske og de moderne 
Skeptikere vilde derfor ikke mangle Berettigelse og Inter- 
esse. — 

I første Række omtaler Dr. Starcke Michel de Montaigne 
(1533—1584), Hovedrepræsentanten for den nyere Tids Skepti- 
cisme, for saa vidt denne betegner »Individets Oprør mod 
Autoriteten«. Dette Udtryk synes mig noget for stærkt, 
naar Talen er om Montaigne, Der er hos ham ikke Tale 
om Oprør. Sine mangfoldige Kundskaber, sine sindrige Sam- 
menstillinger og ofte virkeligt dybt gaaende Tanker benytter 
han til paa en lemfældig Maade at skaffe Plads for Udfoldelsen 
af Individualiteterne efter deres forskellige Natur. Selve 
denne Stræben efter individuel Frigørelse, af hvilken der 
iøvrigt i Bogen gives en interessant Skildring, fremtræder 
— hvad jeg tror, man i Regelen overser, naar Talen er om 
Montaigne — ikke påa rent negativ Maade, men hænger 
sammen med Montaignes Appel til Naturen, denne »vor store 
og mægtige Moder«, som Menneskene have forladt for at 
underkaste sig tilfældigt opstaaede og ved Vanen sanktionerede 
Dogmer og Love. Montaigne forherliger Uvidenhed, naar 
den er forbunden med et godt Hoved, og priser det naturlige 
Instinkt, som hjælper bedre end alle kløgtige Paafund. I 
hver Enkelt ytrer Naturen sig paa forskellig Maade: Enhver 
har sin herskende Evne (forme maistresse). Det gælder da 
om at bringe Naturen til dens Ret, hvilket ikke sker ved at 
lægge Hænderne i Skødet, men fordrer Eftertanke og Selv- 
beherskelse. — Der er en hel stor positiv Baggrund hos 
Montaigne, der endog paa et vist Punkt minder om hans 
Samtidige Giordano Brunos begejstrede Naturpanteisme. 
Navnet Skeptiker er ikke udtømmende her. Han ståar i den 


”) Jeg kan her ikke gaa nærmere ind paa dette, men maa henvise til 
Kapitlet: ,Die Erfahrungslehre der Skeptiker" iP. Natorp: ,Forsch- 
ungen zur Geschichte des Erkenntnissproblemes im Alterthum". 
(Berlin 1884). 

franske Literatur som Forløber for Rousseau og Diderot ved 
sin Appel til Naturen. Skeptiker er hån dog, for saa vidt 
hans passive Vedhængen ved det Gamle skærper hans Kritik 
over for det Nye, og fordi han føler en af Magelighed motiveret 
Skyhed over for den Uro, de nye Retninger vakte baade 
påa Religionens Omraade (Luther) og paa Videnskabens 
Omraade (Kopernikus, Paracelsus). Det laa ikke i hans 
Natur pludseligt at vende op og ned paa alle sine Forestil- 
linger. 

Ogsaa Montaigne's Efterfølger Pierre Charron maa, tror 
jeg, opfattes fra en mere positiv Side end det sker i Dr. 
Starckes Fremstilling. Charron er i Etikens Historie mærke- 
lig ved, at vi hos ham, den katolske Gejstlige, der benytter 
den skeptiske Metode til at vise, at Mennesket ikke kan 
maale Alt efter sin naturlige Fornuft, men maa holde sig til 
Kirkens gamle Lære, — at vi hos ham dog finde den første 
udtrykkelige Hævdelse af Etikens Uafhængighed af Religionen. 
Religion og Sædelighed, lærer han, bero hver påa sit Motiv 
(eller Drivfjeder, ressort) og maa derfor ikke sammenblandes. 
Fremfor alt maa Godheden ikke gøres afhængig af Religionen. 
da den derved bliver tilfældig og ikke udspringer af le bon 
ressort de la nature. »Jeg vil, at man skal være et godt 
Menneske, selv om der ikke gives Paradis eller Helvede. 
Det er for mig en frygtelig Tale: »»Hvis jeg ikke var 
Kristen, hvis jeg ikke frygtede for at blive dømt, vilde jeg 
gøre eller undlade det eller det.«« Jeg vil, at du skal være 
et godt Menneske, fordi Naturen og Fornuften vil det saa, 
fordi det fordres af den almindelige Tingenes Orden, hvoraf 
du kun er en Del, — fordi du ikke kan handle mod dig 
selv, dit Væsen, dit Formaal. Lad der saa komme ud deraf 
hvad der vil.« (Charron: De la sagesse, Bordeaux. 1600. p. 
342). — Der er hos Charron, ligesom hos Montaigne, af- 
gjort en positiv Baggrund bag den skeptiske Form og 
Metode. 

Det Samme gælder for to Tænkeres Vedkommende, hvis 
skeptiske Metode især finder Anvendelse paa det teoretiske 
Omraade. — Sanchez opstillede ganske vist den Sætning, at 
vi Intet vide, endog i Titelen paa sit filosofiske Hovedskrift 

(Qvod nihil scitur) Men man maa ikke lægge for megen 
Vægt påa en paradox Udtryksmaade. Hovedtanken hos San- 
chez er Modsætningen mellem Idealet af en Viden i Betyd- 
ning af fuldkommen Indsigt i Tingenes Natur (perfecta 
cognitio rei) og vor virkelige Viden. Han har ikke de store 
Forhaabninger om hvad forbedrede Metoder ville kunne bringe, 
som hans Samtidige Bacon af Verulam; men Mistrøstning var 
ikke den eneste Stemning hos ham. Han opfordrer energisk 
til at »gaa til selve Tingene« og ikke hilde sig i skolastiske 
Slutningsrækker. Og selve det Værk, i hvilket han udvikler 
sin Skepsis, er en Indledning til hans lægevidenskabelige 
Arbejder. Han har desuden selv fremstillet en Naturfilosofi, 
der minder om den tidligere af Italieneren Telesio opstillede, 
og som ganske vist ikke har blivende Betydning, men dog 
vidner om, at Erkendelsesmodet ikke var stækket hos ham. 

Endnu mere gælder dette om Joseph Glanvil. Han har 
ligesom de foregaaende Forfattere et klart Blik for Alt hvad 
der hæmmer vor Erkendelses Udvikling, og giver en bred 
Fremstilling deraf. Men han erklærer udtrykkeligt, at Skepti- 
cismen for ham er en Metode, ikke et System. Han vil 
Dogmatismen, baade i dens skolastiske og i dens materialisti- 
ske Form, til Livs og bruger den skeptiske Metode til at 
undergrave den og til at udvide og frigøre Sindet; ti al 
Dogmatisme er for ham Aandssneverhed. Mod Slutningen 
af sin Fremstilling siger han (Scepsis scientifica. Kap. XXVI): 
»Jeg har kæmpet mod Dogmatismen under Skepticismens 
Mærke, men jeg ønsker ikke, at man skal betragte Hensigten 
med hele min Undersøgelse fra dette Synspunkt.« Det. er, 
siger han et andet Sted (Kap. X), kun den dogmatiske 
Uvidenhed, der holder den forsigtige Tilbageholdenhed fra 
enhver uprøvet Paastand for Skepticisme. Hvad Glanvil især 
indskærper, er Nødvendigheden — og tillige Vanskeligheden 
— af en Erfaringsbekræftelse af alle vore Hypoteser. I sin 
Dedikation til »Royal Society« siger han, at uden Erfarings- 
kendsgerninger »ere vore Hypoteser vilde Drømme og Ro- 
maner, og vor Videnskab blot Gisninger og Meninger. Ti 
naar vi danne Systemer uden at raadspørge Fænomenerne, 
bygge vi kun i Luften og beskrive en selvskabt og indbildt 

Verden, som kun er lidet beslægtet med den virkelige .... 
Og det er muligt, at alle de hidtil udtænkte Hypoteser byggedes 
påa en for snever Betragtning af Tingene«. En saadan 
Advarsel trænger enhver Tid til, ikke blot den Tid, der 
laa forud for Newton. — Og den positive Side fremtræder 
endog meget bestemt hos Glanvil, idet han slutter sig til den 
kartesianske Filosofi og Fysik, til hvilken hele hans Skrift 
kan betragtes som en Indledning. Han har egentligt kun 
givet en bred Udvikling af den skeptiske Metode, som Des- 
cartes selv havde benyttet i sin »Discours sur la méthode«. — 

Ved disse Exempler har jeg villet vise, at man let kom- 
mer til at lægge for Meget i Ordet Skeptiker, og at ad- 
skillige af de ældre Forfattere, der give sig selv dette Navn 
eller figurere under det i Filosofiens Historie, dog staa i 
et positivt Forhold til Erkendelsen og dens Opgaver. Jeg 
tror, at Dr. Starckes Opfattelse her er noget ensidig, og at 
dette har faaet Indflydelse paa hans Tankegang hele Bogen 
igennem. Ti ligesom han opfatter de ældre Skeptikere, 
f. Eks. Mænd som de nys nævnte, rent fra den negative 
Side, saaledes er i det Hele hans Opfattelse af »Skepticismen « 
den, at den er Noget, der opstod under Brydningsforhold af 
forbigaaende Natur, og at den nu kan og skal forsvinde 
fuldstændigt. Hans Bog er en Jagt efter Skepticismen for 
at drive den ud af enhver Krog, i hvilken den kan skjule 
sig. I Modsætning hertil ser jeg hine »Skeptikeres« Betyd- 
ning i, at de hævde den videnskabelige Metode paa alle 
Omraader, hvilket ikke kunde ske, uden at der blev lagt 
stærkt Vægt paa Afstanden fra Erkendelsens Ideal. Og jeg 
kan ikke se, at al Skepticisme er af det Onde, selv den 
Dag i Dag, hvor vi dog have set saa Meget, der vilde have 
staaet som en vild Drøm for det 17. Aarhundredes For- 
fattere, blive fastslaaet som sikker Erkendelse. Dog herom 
Mere siden. — 

Fortræffelig og, saa vidt jeg ved, ny er den Belysning, i 
hvilken Pascal's Skepticisme stilles. Dr. Starcke skelner 
mellem Tænkere som de fleste ovenfor omtalte, hvis Skepti- 
cisme nærmest beror paa manglende Tillid til, at Mennesket 
ved egen Hjælp kan bygge sin Verdensanskuelse, og en 

Pascal, hos hvem det Afgørende er »den Rædsel, der griber 
Mennesket, idet han ser Muligheden af, at han paa egen 
Haand kan finde sig selv til Rette, men tillige ser denne 
Mulighed knyttet til en Betingelse, Verdensmekaniken, som 
synes at angribe Livets Værdi i dets inderste Rod«,. Det 
er nu »allerede selve Forskningens Metode og det Skema 
for Verdenshelet, denne forudsætter, som vækker Bekymring. 
Tanken om en Verden, der ligesom et Urværk gaar efter 
evige mekaniske Love, synes disse Mennesker at maatte 
fylde os med Gru.« Ad denne Vej forklarer Dr. Starcke 
Lidenskabeligheden i Pascals Polemik mod den naturlige 
Fornuft, idet han i ham ser »en Levendegørelse af den store 
Tragedie, som spilledes ved Sammenstødet mellem det Gamle 
og det Nye.« — Jeg føjer her kun til, at det er en Tragedie, 
der senere ofte har gentaget sig under Tænkningens rytmiske 
Udvikling. I vor egen Literatur have vi en original »Levende- 
gørelse« af denne Art i S. Kierkegaard. Og han bliver maa- 
ske ikke den sidste. 

I et følgende Afsnit omhandles den engelske Deisme paa 
en interessant Maade. — Deismen var et Kompromis: man 
kastede en Del Dogmer over Bord, som man mente havde 
en rent ydre, historisk Oprindelse, og beholdt tilbage en lille 
udvalgt Kreds af religiøse Forestillinger (især om en person- 
lig Gud og Udødeligheden), som man mente udsprang af 
»Fornuften« og var forenelig med en rent videnskabelig Verdens- 
opfattelse. Det var det Standpunkt, hvorpaa det 18. Aar- 
hundredes »Oplysning« stod. Dr. Starcke søger at vise, at 
Deismen opløses, da den Konsekvens drages, at Mennesket i 
sin Livsførelse maa kunne undvære disse resterende Dogmer 
lige saa vel som de forkastede, og at Etiken lige saa vel 
er uafhængig af den »naturlige« Religion som af den positive 
Religion. Det kunde i denne Sammenhæng være blevet paa- 
vist, at Deismen ogsaa blev angreben fra en helt anden Side. 
I sit mærkelige Skrift »Analogy of Religion, natural and 
revealed, to the constitution and course of nature« (London 
1736) paaviste Josevmh Butler, at de vigtigste Indvendinger, 
der kunne rettes mod den aabenbarede Religion, ogsaa kunne 
rettes mod Troen paa en Forsynsstyrelse i Naturen, idet man 


94 Tvivlens Historie i den nyere Tid, 


ad Erfaringens Vej ikke kan bevise, at Naturens Ophav be- 
sidder Visdom, Retfærdighed og Godhed. Naar man forarges 
over den aabenbarede Religion, saa er der, lærer Butler, 
nok saa Meget at forarges over i Naturen. I Naturen lider 
f. Eks. den Uskyldige ofte for den Skyldige, lige saa vel som i 
den kirkelige Forsoningslære. Butler's Skrift, der — i Mod- 
sætning til den herskende Optimisme — fremhæver den 
mørke, disharmoniske Side ved Naturen, især saadanne Træk, 
som man nu henfører under Synspunktet af den blinde Kamp 
for Tilværelsen, spillede en indgribende Rolle i den religiøse 
Diskussion i det følgende Aarhundrede og har bl. Å. stærkt 
paavirket James Mill's og Stuart Mill's religiøse Anskuelser. 
— Ogsaa et andet Savn føler man her ved den historiske 
Fremstilling. Det vilde have været naturligt her at omtale 
Mandeville's Bifabel med dens Grundsætning, at Samfundet 
kun kan trives og Civilisationen blomstre paa Moralens Be- 
kostning, et Indlæg af ikke uvæsentlig Betydning i den 
moderne Skepticismes Historie, og som særligt vilde have 
været af Interesse for Dr. Starcke, der i det Følgende saa 
stærkt fremhæver det Problem, hvorledes Individets Lykke- 
stræben kan forenes med Samfundets Krav. — Endeligt vilde 
det have været interessant, om Forf., der dvæler ved flere 
mindre betydelige Mænd fra den literære Kreds, der omgav 
Frederik den Store, i Stedet derfor havde belyst den filoso- 
ferende Konges eget Forhold til de i Bogen omhandlede 
Spørgsmaal. Kongens Overgang fra Wolfiés: Dogmatisme 
gennem Bayles Skepticisme til Lockes Empirisme vilde være 
af Interesse til Belysning af »Skepticismen som Led i de 
aandelige Bevægelser siden Reformationen«, ligesom hans 
definitive Anskuelser betegne en ejendommelig Modifikation 
af den i Oplysningstiden herskende »naturlige Religion«. — 

Men alle disse Bemærkninger rokke ikke ved Værdien 
af det historiske Parti i Bogen. Forfatteren har — ved at 
føre sin Fremstilling igennem til Hume, Rousseau, Kant og 
Stuart Mill — klart bevist sin Hovedsætning, at Skepticis- 
men ender med at have en helt anden Karakter og indtage 
en anden Stilling end ved sin Begyndelse. Den begyndte 
som Udtryk for Mistillid, Beskedenhed eller Forsigtighed. 

Den ender med Overbevisningen om, at en hel Række spekula- 
tive og teologiske Spørgsmaal trygt kunne skydes til Side, 
idet baade den positive Videnskab og det praktiske Menneske- 
liv gaa deres Gang og naa deres Maal, hvad enten hine 
Spørgsmaal løses eller ikke. Den gennem mange aandelige 
Bevægelser og Kampe naaede Overbevisning, som Forf. især 
finder repræsenteret af Rousseau og Kant, udtrykker han 
træffende i følgende Ord: »I Livet selv maa Midlerne søges 
til at løse Livets Opgaver; findes de ikke dér, findes de 
ingen Steder ... Kun påa menneskelig Grund kan Vejen 
lægges . . . Efter Kant og Rousseau vil Skepticismen ikke 
mere træde frem i saa klare Former som hidtil, fordi 
der overhovedet ikke mere stilles noget Valg om, hvor vidt 
denne Vej paa menneskelig Grund skal følges eller ikke... 
Vi træffe nu ikke længere påa rene, gennemførte skeptiske 
Standpunkter; der er i de fleste Standpunkter et skeptisk 
Stænk, og det bliver derfor vor Opgave at samle alle disse 
isolerede Træk til tydelige Billeder.« Disse sidste Ord be- 
tegne Dr. Starckes Opfattelse af Skepticismen i vore Dage. 
Vi ere, mener han, »brudte udover Skepticismens Lande- 
mærker«, og det gælder nu blot om »at trække den sidste 
Brod ud.« 

Dette Resultat fremtræder ikke blot i Erfaringsviden- 
skaberne og den kritiske Filosofis rent teoretiske Resultater. 
Det viser sig særligt i den forandrede Stilling, Religionen 
indtager i praktisk Henseende. Ved Udviklingens Begynd- 
else hentedes baade Verdensanskuelsens og Livsførelsens 
Principer fra Religionen. Der har mu dannet sig et ad rent 
videnskabelig Vej dannet Verdensbillede. Religionens Be- 
tydning indskrænkes derfor mere og mere til det praktiske, 
etiske Omraade. Men ogsåa her foregaar der en Forandring. 
I Middelalderen blev Moralen Mennesket kær gennem Reli- 
gionen. I den nyere Tid ændredes Forholdet først derhen, 
at. Religionen hævdedes som Kilde til Moralen. Senere, da 
Etikens Selvstændighed og Uathængighed gennemførtes, blev 
Religionen ikke længer dens Kilde, men blot dens Garanti 
og Sanktion. Religionen forsvares nu som nødvendig, ikke 
fordi man gennem den lærer Moralen at kende, men fordi 

det menes, at uden Troen paa guddommelig Gengældelse vinder 
Moralen ingen Magt i den menneskelige Verden. — Denne 
væsentlige Forandring er et af de vigtigste Resultater, Skepti- 
”" cismens Historie kan opvise. 


II. 


Den sidste Del af Dr. Starckes Bog søger at vise Nød- 
vendigheden og Muligheden af, at »den skeptiske Brod 
trækkes ud.« Han behandler i den Anledning en Række 
erkendelsesteoretiske og etiske Problemer påa en skarpsindig 
Maade, men saaledes i det Enkelte, at jeg paa dette Sted 
ikke kan følge ham, men maa holde mig til nogle Hoved- 
punkter. Og jeg vælger da her, ligesom i det Foregaaende, 
især saadanne, hvor jeg afviger fra ham. 

Først og fremmest rejser sig det Spørgsmaal, om han 
har Ret i, at den »skeptiske Brod«, som er tilbage, kan og 
skal trækkes ud. Afgørelsen heraf vil naturligvis for en 
Del bero påa, hvor meget man lægger ind i Ordet Skepti- 
cisme, Jeg har i det Foregaaende søgt at vise, at Dr. Starcke 
tager noget for tungt paa den ældre Tids »skeptiske« For- 
fattere, idet han gør den skeptiske Metode til Et med absolut 
Skepticisme og undervurderer de positive Grundtanker, for 
hvilke man ved Tvivlen vilde skaffe Plads. Dersom man i 
Begrebet Skepticisme lægger Uro og Mistrøstning ind som 
nødvendige Træk, saa kan der neppe være Strid om, at 
Skepticismen er et underordnet og forbigaaende Fænomen. 
Den skyldes da væsentligt en Slags Kontrastvirkning. Dogma- 
tismen lovede Guld og grønne Skove, Svar paa alle Spørgs- 
maal, Afslutning af Tankens Arbejde. Den nyere Erfarings- 
videnskab og Filosofi kan ikke give saadanne Forjættelser. 
Den lover os Fremskridt i det Enkelte, nye Kendsgerninger 
og større Klarhed, hvad Principerne angaar, og den peger 
henimod en stor, indre Sammenhæng i Alt; men den rejser 
tillige stedse nye Problemer, opbyder stedse nyt Arbejde, 
fordi der stedse frembyder sig nye Skranker at flytte. Som 
der ingen absolut Hvile findes i den ydre Natur, men Alt er 
i Bevægelse og Virksomhed, saaledes gælder dette særligt 

for Tanken. Den faar ikke Lov at hvile i kontemplativ 
Beskuen; de foreløbigt afsluttende Forestillinger, den stanser 
ved, vise sig snart som Symboler, der antyde og signalisere, 
men ikke umiddelbart gengive Tilværelsens Virkelighed. Den, 
som pludseligt bringes over for denne Opfattelse af vor Er- 
kendelse, efter forud at have hvilet trygt i Dogmatismens 
Favn, maa ganske vist føle sig urolig og mistrøstig. Men 
kun saa længe Bruddet er friskt, og Modsætningen til den 
dogmatiske Tro føles i hele sin Skarphed, vil denne Mis- 
stemning vare. Den vil forsvinde, jo mere han lever sig ind 
i de nye Vilkaar. Resignation vil stedse være nødvendig. 
En saadan kan ingen som helst Verdensanskuelse undvære, 
da det jo overalt gælder om Indordning under forudsatte 
faste Vilkaar. Der ligger aldeles ikke noget Skeptisk i An- 
erkendelsen af Resignationens Nødvendighed. 

Livet maa stedse begynde med et Overskud af Kraft og 
Mod, for hvis Anvendelse Erfaringen successivt sætter sine 
Grænser. Ethvert Liv er en Strøm, der dels gennembryder 
hvad der staar imod, dels inddæmmes af hvad der ikke kan 
brydes. Strømmens endelige Leje bestemmes ved Forholdet 
mellem disse to Sider. At lære Livet at kende er at erfare, 
hvor langt man med de Kræfter og Drifter, man raader over, 
kan udvide de givne Skranker, og i hvilken Grad man der- 
" imod nødes til at indordne sig under dem. Resignationens 
Nødvendighed ligger i, at Strømmens endelige Leje ikke blot 
bestemmes ved Udspringets Kraft, men ogsaa ved de mod- 
staaende, inddæmmende Kræfter. Dette gælder baade for 
vor teoretiske og vor praktiske Stræben. 

Den videnskabelige Metode bestaar ikke i passiv Op- 
hoben af Iagttagelser, af hvilke der senere uddrages Resul- 
tater. Den første Betingelse for frugtbart videnskabeligt 
Arbejde er en ledende Ide, en foreløbig Hypotese, der bliver 
Motiv til Opsøgen af nye Erfaringer. Disse nye Erfaringer med- 
føre ofte Nødvendigheden af, at Ideen ændres eller endog om- 
byttes med andre Ideer, som man fra først af maaske ikke 
havde tænkt sig Muligheden af at komme til at anvende. 
Den teoretiske Resignation betinges ved Nødvendigheden af 
at skaffe Erfaringsbekræftelse påa vore Ideer og af dog at 

begynde med Ideer. Her er et (Grundforhold, som ikke kan 
falde bort, men som maaske endog for Fremtiden vil frem- 
træde i skarpere Form end hidtil. 

Ogsaa i praktisk Henseende maatte der begyndes med 
et Overskud, med Antecipationer, der paa mange Maader be- 
rigtiges. Uden kraftige Forhaabninger og Længsler og uden 
store Forbilleder kan intet Stort udrettes. Men Virkelig- 
gørelsen naas kun gennem Brydning og Vekselvirkning med 
de virkelige Forhold. Meget maa opgives, som fra først af 
ansaas for værdifuldt, og Meget maa optages og antages, som 
fra først af var Genstand for Uvilje. 

I Teorien Modsætningen mellem Hypotese og Erfarings- 
bekræftelse, i Praksis Modsætningen mellem Ideal og Virkelig- 
gørelse: disse Modsætninger ville stedse gøre sig gældende 
med mere eller mindre Styrke, alt efter Opgavernes Natur. 
De ligge i selve Livets stadige Vilkaar. Og de maa ikke 
mindst gøre sig gældende i Filosofien, som jo kun er den 
klare Besindelse over Principerne for vor teoretiske og prak- 
tiske Stræben. »Skeptiske Stænk« eller en »skeptisk Brod« 
ville derfor ikke komme til at mangle. Forhaabentligt da 
ikke: ti de ere de fremaddrivende Kræfter, uden hvilke Ud- 
viklingen vilde gaa i Staa. — 

Paa det erkendelsesteoretiske Omraade gælder det, at de 
sidste Forudsætninger for al vor Erkenden maa være af 
hypotetisk Natur. En saadan Forudsætning er f. Eks. Aarsags- 
sætningen, den Antagelse, at ethvert Fænomen har en ÅAar- 
sag. Den ligger til Grund for al induktiv Forsken, men 
kan ikke selv direkte bevises. Vi antage den, fordi den gør 
real Videnskab mulig, men et Bevis kan der kun føres, for 
saa vidt som det successivt kan paavises, at Fænomenerne 
faktisk ordne sig i saadanne regelmæssige Rækkefølger, som 
Aarsagssætningen fordrer. Et egentligt Bevis er det ikke, 
da selve Aarsagsforholdet ikke kan iagttages; hvad vi iagt- 
tage er kun Successionsforhold, Det er og bliver då en 
Ejendommelighed for vor Erkendelse, at den fra først til 
sidst arbejder med Hypoteser. — Dette vilde kun være 
Skepticisme, dersom man ved Hypotese forstod en vilkaarlig 
Paastand eller Indbildning. Men i de Hypoteser, som ligge 

til Grund for vor Erkendelse, udtrykker sig selve vor Aands 
Natur. dens inderste Trang, Trangen efter Enhed og Sammen. 
hæng, dens Higen efter ikke blot at fyldes med et rigt og 
mangfoldigt Indhold, men at kunne ordne og beherske det. 
Spørgsmaalet er kun, i hvilken Grad denne Trang kan ske 
Fyldest. 

Dr. Starcke synes at mene, at selve det, at man endnu 
i Filosofien taler om et ÅAarsagsproblem og om Vanskelig- 
heden ved at begrunde Aarsagssætningen, vidner om, at der 
endnu sidder os for megen Skepticisme i Kroppen. »Lad os 
antage«, siger han, »at dette Spørgsmaal om Aarsagslovens 
Gyldighed ikke var kommet til os fra en Tid, da man endnu 
ikke troede paa den; hvorledes vilde vel saa Mennesket stille 
sig over for hele dette Problem? Vilde det saa ikke snarere 
være den, som rettede en Tvivl mod Aarsagssætningen, der 
skulde bevise at have Ret til at tvivle, end den, som troede 
paa den, der skulde begrunde sin Tro?« Dertil maa svares, 
at naar det er Filosofiens Opgave at fremdrage de skjulte 
Forudsætninger, som betinge vor Erkendelses Gyldighed, saa 
er det jo ligegyldigt, hvem Bevisbyrden paahviler. Problemet 
er der og måa behandles, hvad enten den enkelte Tænker 
nærmer sig det mere fra den negative eller mere fra den 
positive Side. Og Begrundelsen af Tvivlen er jo en Kritik 
af Troen, ligesom omvendt, saa det gør ikke stort til Sagen, 
hvorledes man gaar frem. Flere af de ældre »Skeptikere« 
staa som Forløbere for den moderne Erkendelsesteori ved 
den Maade, paa hvilken de have angrebet Troen paa Erkend- 
elsens Principer. 

Naar der tales om en Tid, der ikke endnu troede paa 
ÅAarsagssætningen, er dette en unøjagtig  Udtryksmaade. 
Der hår næppe været nogen saadan Tid. Kampen for T;jl- 
værelsen driver til at søge efter Aarsager for at faa Magt 
over Tingene, og en Trang i den Retning ligger desuden i 
den menneskelige Bevidstheds Natur. Selv i den vildeste 
Overtro ytrer denne Trang sig. Derimod har der været 
Tider, hvor man ikke til alle Fænomener antog naturlige 
Aarsager. De forskellige Udviklingstrin i intellektuel Hen- 
seende karakteriseres ved, hvilke Aarsager der anses for gyldige. 

Miraklet strider ikke mod Aarsagssætningen, da det jo ud- 
trykkeligt opfattes som Virkning af en overnaturlig Aarsag. 
Hvad Kampen stod om i den nyere Videnskabs Begyndelses- 
periode, var, om der er naturlige Aarsager til Alt hvad der 
sker, det vil sige Aarsager, der selv kunne paavises som 
virkelige Fænomener. Og Bevisbyrden tilfaldt her saa meget 
mere dem. der hævdede de naturlige Aarsager, som Paavis- 
ningen af disse Aarsager jo netop er Videnskabens positive 
Opgave. Det gaar med de naturlige Aarsagers Princip, som 
det gaar med Aarsagsprincipet i det Hele: kun fremskridende 
Verifikation er muligt. 

Dr. Starcke hævder, at fordi vor Erkendelse er uafsluttet, 
er den derfor ikke usikker, og han mener, at »den skeptiske 
Holdning« i den moderne Erkendelsesteori hænger sammen med 
en Forveksling af disse to Begreber. Og dog kommer han selv 
i samme Aandedræt (p. 236) til at udtale, at Erkendelsens 
Afsluttethed kun vilde have den Værdi at gøre dens $%4kerhed 
afsluttet. Nu er det dog klart, at en Sikkerhed, der ikke er 
»afsluttet«, ikke er nogen fuld Sikkerhed. Et er det, at vi 
ere sikre påa, at der kun er én Vej at gaa for at vinde 
Erkendelse, et Andet er det, hvor langt denne Vej kan føre 
os. Dette vide vi ikke, saa længe vi ikke have gaaet Vejen 
til Ende. Der maa stedse voves og haabes; Afstanden mellem 
Ideal og Virkelighed paa Erkendelsens Omraade vil ikk« for- 
svinde. Deri have de gamle Skeptikere Ret. — 

Foruden Problemet om Åarsagssætningen drøfter For- 
fatteren ogsaa Problemet om Erkendelsens Forhold til Tingene 
og om Forholdet mellem Sjæl og Legeme, for ogsaa her at 
ramme »det skeptiske Drag, der gaar gennem vor Tids Er- 
kendelsesteori«. Jeg kan her ikke gaa nærmere ind paa 
disse Punkter, skønt det vilde have sin Interesse. I det 
Hele kan jeg desuden samstemme med hvad Forfatteren udvikler 
angaaende de nævnte Spørgsmaal. Kun tror jeg, at det er et 
»Stænk« af Spiritualisme, der gør, at han slaar fast, at en- 
hver Bevidsthedstilstand maa være et Atoms Tilstand (skønt, 
som han søger at vise, alle vore Bevidsthedstilstande derfor 
dog ikke behøve at være samme Atoms Tilstande). Atomet 
er et Begreb, som man har konstrueret for at anskueliggøre 

sig hvad der foregaar ved de kemiske og fysiske Processer. 
Der gives dog fremragende Fysikere, som helst ville være 
fri for det og holde sig til at beskrive selve Bevægelserne 
eller Virksomhederne. I ethvert Tilfælde har Naturviden- 
skaben Intet at gøre med og véd Intet om, hvad der fore- 
gaar i Atomets Indre. Det er Forholdet mellem Atomerne, 
disses Omlejringer og indbyrdes Tiltrækken og Frastøden, 
der spiller en Rolle ved Naturforklaringen. Og det er disse 
samme Processer, til hvilke Erfaringen viser os Bevidstheds- 
fænomenerne knyttede.  Bevidsthedsfænomenerne hænge da 
sandsynligvis sammen med hvad der foregaar mellem Atomerne, 
med disses Omlejringer og Svingninger, ikke med mystiske Til- 
stande i »selve« Atomerne. — Dog dette er Noget, som kun 
en længere Udvikling kunde give fuld Klarhed, — 

Ikke blot påa Erkendelsesteoriens. ogsaa paa Efikens 
Omraade har ifølge Dr. Starcke Skepticismen endnu for meget 
Raaderum. 

Rousseau og Kant havde, som allerede omtalt, hævdet 
Muligheden af en Etik paa rent menneskelig Grund. Men 
de overvandt, efter Dr. Starckes Opfattelse, dog ikke Skepti- 
cismen. Denne ytrer sig hos dem — og senere i den hele 
rationalistiske Retning — i en Disharmoni mellem Individets 
Natur og den etiske Fordring, en Disharmoni, der bliver saa 
meget des stærkere, som ifølge Kant den etiske Fordring ud- 
springer af selve Menneskets Natur. Troen paa, at det 
Etiske vil bestaa og sejre i Verden, kan da kun fastholdes, 
naar man tager Teologien til Hjælp og i den religiøse Tros 
Form slaar det fast, man ikke kan begrunde ad Erkendelsens 
Vej. Kant opstillede som bekendt i Form af religiøse Postu- 
later af etiske Grunde Antagelser, han i sin Fornuftkritik 
havde berøvet ethvert teoretisk Grundlag. »Man tror,« som 
Dr. Starcke udtrykker det, »paa en verdensstyrende Gud, 
fordi man alene saaledes kan værne om sin Tillid til Moralens 
Magt.« Det er Manglen af et teoretisk Grundlag, som giver 
denne Anskuelse en skeptisk Karakter. 

Men ogsaa i andre moderne etiske Retninger finder For- 
fatteren en lignende Disharmoni og Skepticisme. Baade Ud- 
viklingslærens Moral og Velfærdsmoralen have efter hans Op- 

fattelse Skepticismen i sig endnu. De begrunde Moralen fra 
Slægtens Synspunkt. Men hvorfor skal den Enkelte ofre sig 
for Slægten? Hvilket Motiv skal afholde ham fra saa vidt 
muligt at udrydde eller modarbejde de nedarvede Anlæg i 
Retning af Sympati og Samvittighed, han maatte besidde? 
Med hvilken Ret fordres det af ham, at han skal opgive hvad 
han anser for sin egen Lykke, for at en Gang i Fremtiden 
andre Individer kunne nyde deres Lykke? — Det nytter 
ikke her at henvise til Sympatien. »Det er jo netop de 
sympatiske Tilskyndelser, man opfatter som det store Bedrag, 
Naturen øver over for Mennesket, og hvorigennem den faar 
det narret til at tjene sine Formaal, idet Mennesket under 
Indflydelse af disse Tilskyndelser tror at leve for sin Lykke 
og saa dog kun lever for Slægten med Opofrelse af sig selv.« 
Der kræves da et Bevis, som endnu ikke er ført, for, at »i 
det Store og Hele det moralske Liv, som leves i Samfundet 
og Familien, er det, som muliggør det for Individet at bringe 
sine Lidelser og Forsagelser ned til et Minimum og for den 
billigste Pris at faa den størst mulige Sikkerhed for person- 
lig Vinding.« Og — hvad der ér Hovedsagen — denne 
Bevisførelse maa foretages ud fra det enkelte, isolerede Individs 
Standpunkt: »Samfundslivets Fordringer maa formuleres præ- 
cist og udtømmende, og disse Fordringer maa kunne tilegnes 
af det isolerede Individ som dets egen Lykkefordring«. Be- 
grundelsen maa altsaa være egoistisk i den Forstand, at det 
skal vises, at naar Individet vil følge sin velforstaaede 
Interesse (sin Egoisme i videre Betydning af Ordet) staar 
det sig ikke ved at være Egoist i Ordets snævrere Betyd- 
ning, det vil sige ved at tilfredsstille sig selv paa Andres 
Bekostning. 

Ingen er fjernere end Dr. Starcke fra at lege med Ord 
eller jage efter »aandrige« Vendinger. Men jeg undrer mig 
over, at han i sin Tankeudvikling bruger det tvetydige Ord 
Egoisme, saaledes som han gør, uagtet han udtrykkeligt gør 
opmærksom paa dets dobbelte Betydning. At dette skulde gøre 
fuld Klarhed mulig, formaar jeg ikke at imdse. Men om 
Ord vilde vi i hvert Tilfælde ikke stride. — Dog er der, af- 

set fra Sprogbrugen, Adskilligt, som gør, at jeg ikke kan 
tilegne mig Forfatterens Tankegang i Et og Alt. For det 
Første maa jeg bemærke, at det havde været ønskeligt, om 
han havde givet sin Kritik af Evolationsmoralen og Velfærds- 
moralen en bestemt Adresse og belagt den med bestemte 
Citater. I en Bog af særligt historisk Karakter vilde det 
være naturligt. I det Foregaaende har Forf. omhyggeligt 
nævnt endog adskillige meget ubetydelige literære Fænomener, 
som syntes ham at falde ind under Begrebet Skepticisme; 
men her faa vi ikke et Navn, ikke en Henvisning. Derfor 
bliver der noget Vagt ved den hele Udvikling. Den faar 
Karakteren af et Skøn, og skal jeg mod dette Skøn stille 
mit eget, da maa jeg sige, at hans Anke ikke forekommer 
mig at være historisk berettiget. Man kan ikke sige, at 
Problemet om Forholdet mellem Individ og Samfund er blevet 
overset af de etiske Retninger, Forfatteren her kritiserer. 
Det er tvert imod lige til den nyeste Tid blevet drøftet 
med stor Iver, bl. å. i Henry Sidgwick's »Methods of Ethics« 
og de Diskussioner, som dette udmærkede Skrift har givet 
Anledning til. 

Men Hovedsagen er, hvorledes det forholder sig med 
selve dette Problem, saaledes som Forfatteren opstiller det. 

For mit Vedkommende vedkender jeg mig at være 
»Skeptiker« i Etiken, efter Dr. Starckes Maalestok, idet jeg 
ikke tror, at Regnskabet kan gøres op mellem Individ og 
Samfund paa den Maade, han fordrer. Der er noget Irratio- 
nelt ved Etikens første Principer, for såa vidt det Grundlag, 
ud fra hvilket disse fastsættes og anerkendes, ikke er det, 
hvorpaa alle Individer, paa hvilke disse Principer blive at 
anvende, allerede i Virkeligheden staa. De etiske Domme, 
de Domme om Godt og Ondt, som det enkelte Individ bliver 
Genstand for, kunne ikke altid fældes fra hans eget nu- 
værende Standpunkt. De Goder, om hvilke Etiken (den 
praktiske Etik) værner, ere ikke altid Goder i det enkelte 
Individs Øjne, og han kan ofte kun gennem en lang Opdra- 
gelse (maaske Optugtelse), gennem en lang Karakterudvikling 
lære at betragte dem som Goder. Et Bevis kan ikke altid 
føres for ham, som han staar og gaar. Over for Børn, Sinds- 

syge og Forbrydere er dette især indlysende; dem underkaste 
vi en praktisk Behandling, før vi stole paa Ræsonnementernes 
Kraft. Men ogsaa hos andre Individer end saadanne, der 
maa regnes til de nævnte Klasser, maa Grunden ofte præpa- 
reres, før den rationelle Etik kan begynde sit Værk. Hvad 
Etiken fastsætter, er da her de Midler og Veje, det pædagogiske 
System (i videste Forstand), som bliver at anvende, for at en 
egentligt etisk Behandling kan træde i Kraft. 

Den rene, konsekvente Egoist vilde i det Højeste kunne 
bringes til at betragte andre Menneskers Vel som et Middel 
for sit eget. Men han vilde da vedblive at staa i et rent 
udvortes og mekanisk Forhold til Samfundslivet, og til alt 
Liv uden for hans eget. Og skulde der kunne føres et Bevis 
for, at Samfundslivet, som det i det givne Øjeblik er, frem- 
byder Harmoni mellem alle Individers egoistiske (»isolerede«) 
Interesser? Selv om der kunde, hvem vilde egentligt et saa- 
dant Bevis interessere? Ikke den egentlige Egoist; ham er 
det nok, naar Samfundet blot er Middel for kans Interesser, 
— ligegyldigt, hvorledes det saa gaar med de andre Egoister; 
ja, maaske staar han sig bedst ved, at Andre ikke kunne 
gøre Regnskabet op paa samme Maade. 

Kan der i det Hele taget gives isolerede Individer? 
Derpaa kommer i denne Sammenhæng Alt an. Hos ethvert 
Menneske rører der sig forskellige Følelser, der drive til 
Vurdering af Livet og dets Forhold. Hvor mange af dem 
skal Individet afføre sig for at blive isoleret? Er det i og 
for sig sagt, at Sympatien og de med den beslægtede Følelser 
skulle aflægges, naar Regnskabet skal gøres op? — Mennesket 
eksisterer kun som historisk givet Væsen, af bestemt Slægt 
og Race, med bestemte Dispositioner og Interesser, og kan 
ikke vilkaarligt drage sig ud af dette, heller ikke undlade 
at faa sin Vurdering bestemt derved. Det vilde ved Isola- 
tionen, om den var mulig, netop berøve sig nogle af de mest 
nødvendige Poster paa Regnskabet. Lad mig udvikle dette 
lidt nærmere. 

Der er Interesseharmoni mellem to Mennesker, hvor de 
kunne betragte hinanden som Middel, og hver for sig staa 
som Formaal. Saaledes f. Eks. mellem den Handlende og 

hans Kunde. Hin trænger til dennes Penge, denne til Hins 
Varer. Der var Interesseharmoni mellem Skræderen Mustafa 
i Ispahan og hans Ven af samme Fag, ti som Morgiane 
siger: 

»Den Anden roste til din Faders Kapper; 


Til Gengæld blev hans Bukser rost igen. 
Ak, det var Skræderlavets bedste Tid!" 


For en stor Del bestaar Samfundet ved Hjælp af 
en saadan Interesseharmoni. At den ikke er til Stede i | 
fuldt Maal og i den ønskelige Grad, ses af de stadige 
Klager over Samfundet og af, at der gives et »socialt 
Spørgsmaal«. Man kan altsaa ikke beraabe sig paa den 
i det givne, nærværende Øjeblik. Der kræves et Arbejde 
for at bringe den til Veje, og der maa føres et særligt 
Bevis for, at dette Arbejde kan udføres blot i Kraft af 
de Motiver, der kunne findes hos det »isolerede« Individ, 
og i Kraft af det, et saadant opfatter som sin »velforstaaede 
Interesse«. 

Dr. Starcke antager selv, at Regnskabet ikke endnu kan 
bringes til at stemme: » Det er en Fordel for Samfundet, « 
siger han, »at der findes Mennesker, som sætte deres Dyd 
over deres Fordel; men det er Samfundets Fejl, at der kan 
findes et saadant Misforhold mellem Dyd og Lykke, og dets 
Opgave maa være at se at rette den Fejl.« Det hele Spørgs- 
maal maa jo såa staa aabent, indtil Fejlen er rettet. Men hvilke 
Motiver skal man da henvise til, for at Individerne kunne 
bringes til at arbejde paa at faa Fejlen rettet? Det kunde 
jo være, at den fulde Interesseharmoni (Harmonien mellem 
»isolerede« Individers Interesser) først sent hen i Fremtiden 
blev etableret, og da vilde Dr. Starckes Teori være Genstand 
for den samme Kritik, han selv retter mod Evolutionsmoralen, 
idet den vilde fordre Opofrelse og Arbejde for en Lykke, der 
tilfaldt en fremtidig Slægt, men ikke os selv. De »isolerede« 
Individer vilde da maaske svare, at da deres Efterkom- 
mere i fjernere Led ikke have gjort noget for dem, ville de 
heller ikke gøre noget for disse Efterkommere. Aprés nous 

Men selv om en saadan Interesseharmoni en Gang skulde 
kunne bringes fuldstændigt til Veje, saa at Enhver kunde 
betragte alle Andre som Midler for sig selv, saa vilde derved 
dog ikke et idealt Samfund, ikke den inderligste og stærkeste 
Art af Samfundsliv være naaet. Et kraftigt Samfund be- 
staar kun, naar der under Samlivet og Samarbejdet udvikler 
sig Fællesfølelse og virkelig Sympati, saa den Ene ikke 
skiller sin Sag fra den Andens, ikke blot betragter den An- 
den som Middel, men ogsaa som Formaal. Kun under denne 
Forudsætning vil det omtalte Regnskab kunne bringes til at 
stemme. Det gøres da ikke længere op paa udvortes, meka- 
nisk Vis. Ti i selve Fællesfølelsen og Sympatien haves da 
et af de største Goder, om hvilket der ikke blot er at spørge, 
hvad det nytter til, men hvis Nytte er aldeles umiddelbar 
(immanent), idet det fylder Sindet med en af de inderligste 
Lystfølelser.  Individets eget Væsen styrkes og udvides 
gennem Hengivelsen; Horizonten udvides, og nye Muligheder 
for Virken, Nyden og Liden vise sig; hele Livet føles påa 
en rigere og dybere Maade. I ethvert Kærlighedsforhold gør 
dette sig gældende, stærkest i de snevreste, mest umiddel- 
bare og personlige, i aftagende Grader i større Kredse, men 
stedse med en Afglans fra hine. Der aabnes et nyt Syns- 
punkt for alle andre Følelser og Evner: alle de Følelser og 
Evner, der føre i samme Retning som Fællesskabsfølelsen og 
Sympatien, faa en Sanktion, de før manglede, en Accent, de 
ikke kunde have, saa længe de blot vurderedes fra det »isole- 
rede« Individs ensomme Drejning om sin egen Akse. — Denne 
Akseomdrejning hører iøvrigt ikke op, fordi den hele Klode 
nu viser sig at staa under Indflydelse af dybere liggende 
Verdenskræfter. 

Alt dette vil falde bort, dersom Individet blot be- 
tragter sig selv som sidste Formaal. Joseph Butler brugte 
i sin Tid det Udtryk, at »naar vi sætte os hen i en kølig 
Stund« (when we sit down in a cool hour), kunne vi ikke 
retfærdiggøre vor Stræben efter det Rette og Gode, naar 
vi ikke ere overbeviste om, at det vil tjene til vor Lykke 
eller i det Mindste ikke hindre denne. Han bruger denne 
Paastand til at godtgøre Nødvendigheden af, at Etiken 

tilsidst støtter sig til Religionen og dens Forjættelser om 
det Hinsidige (ligesom senere Kant og i vore Dage Sidg- 
wick). Men hans Standpunkt er i Virkeligheden det samme, 
som det, der kommer frem i vor Forfatters Fordring om 
en Begrundelse ud fra det isolerede Individs Standpunkt. 
Over for Butler maa man opkaste det Spørgsmaal, hvorfor 
den kølige Time her skulde have Ret og Begejstringens 
Time, hvor Hengivelsens og Selvforglemmelsens Varme raader, 
nødvendigvis Uret? Det maa erindres, at det her ikke gæl- 
der Logik og Matematik, ikke Filosofi over Livet, men 
Oplevelse og Konstatering af selve Livets virkelige Elementer. 
Dersom »Køligheden« fører til, at nogle af de væsentligste 
Elementer ikke kunne gøre sig gældende, såa kan Regnskabet 
umuligt blive rigtigt. 

Men jeg indrømmer, og det er endog en væsentlig Del 
af min etiske Teori, at her kunne Vejene skilles, uden at 
der foreløbigt ad teoretisk Vej kan opnaas Enighed"). Det 
er muligt at koncentrere sig i sig selv, betragte denne 
Selvkoncentration som Et og Alt, og ud fra dette Syns- 
punkt at gennemføre et konsekvent etisk System (som jeg 
dog hellere vilde kalde Individualisme end Egoisme). Til 
Fordel for den Retning, der gør Sympatien til Grundlag for 
det etiske System, kan vel anføres, at derved føres man ad 
mere direkte Vej til Interessernes Harmoni, end naar man 
gaar ud fra de sondrede, isolerede Individer. Men et tvingende 
Bevis er dette ikke. 

Heller ikke nytter det her at fremhæve, hvad der 
oven for blev vist, at Individets Liv bliver rigere og dybere 
gennem Fællesskab og Sympati, altsaa netop ved, at det 
ikke gør sig selv til eneste Formaal. Derom vil den Enkelte 
kun kunne overbevise sig ad den praktiske Erfarings Vej. 
Og Erfaring betyder her intet Mindre end en Karakterfor- 


1) I 3. Kapitel af min Etik (1887) havde jeg nærmere motiveret 
dette Standpunkt. I første Kapitel af mine Etiske Undersøgelser 
(1891) tog jeg Spørgsmaalet op til ny Behandling. I anden Ud- 
gave af Etik (1897) er der igen paa flere Punker søgt at opnaa 
fornøden Tydelighed med Hensyn til dette Punkt. (Senere Anm.) 

andring. Den, som hengiver sig til de sympatiske Tilskyn- 
delser og lader sin Egoisme dæmpes, faar derved et helt nyt 
Synspunkt for sin Vurdering, saa at han kommer til at drage 
Konsekvenserne af sit Eksperiment fra et helt andet Grund- 
lag, end han begyndte fra. 

Der vil derfor stedse være Plads for Skepticisme med 
Hensyn til Muligheden for en rationel Etik. Da det psyko- 
logiske og historiske Grundlag er forskelligt, maa de Syste- 
mer, der bygges derpaa, ogsaa blive forskellige, selv om de 
alle tage deres Udgangspunkt i den virkelige Menneskenatur. 
Denne er i Vorden og Udvikling og omfatter mangfoldige 
og ofte modstridende Elementer, af hvilke snart et, snart et 
andet skyder sig frem med særlig Kraft. Om den historiske 
Udvikling en Gang vil medføre fuldstændig Enhed i Etikens 
Grundlag, skal jeg ikke sige Noget om; men før kan i hvert 
Tilfælde »den skeptiske Brod« ikke helt drages ud. Den 
etiske Tænkning taber derfor ikke sin Betydning. Den viser 
os det Lys, i hvilket Handlinger og Livsformer fremtræde, 
sete ud fra et bestemt Udviklingstrin, et bestemt i den virke- 
lige Menneskenatur givet Grundmotiv. Derved oplyser den 
de Muligheder, der ligge i den menneskelige Natur, og virker 
tilbage paa selve det Grundlag, der bygges paa; gennem 
Konsekvenserne lære vi først vor Natur ret at kende. Og- 
saa en Fremstilling paa det af Dr. Starcke hævdede individuali- 
stiske Synspunkt vil have sin store Interesse, En saadan 
er i Grunden ikke for Alvor forsøgt endnu, hvorimod vi 
have analoge Forsøg i den teologiske Etik, Nationaløkono- 
mien og Retslæren. Det vilde være overordentligt interessant 
at se, i hvilke Punkter den mødes med Fremstillinger ud fra 
andre Udgangspunkter. En alvorlig Tænkning bringer altid 
sin Frugt. Af den psykologiske og historiske Erfarings rige 
Skat øse vi Alle; men netop fordi den er saa rig, kan man 
faa Adgang til den fra forskellige Sider. 

Den enkelte Forsker maa betragte sig som en Bjærgmand, 
der baner sig sin Skakt ind i Bjærget. Naar han føler sig 
ensom under dette Arbejde, glæder han sig ved at høre 
Kammeratens Hammer i Naboskakten. Han véd, at den 
Anden arbejder mod samme Maal, skønt han har valgt sig 

et andet Udgangspunkt. Under min Beskæftigelse med Dr. 
Starckes Bog har denne Kammeratskabsfølelse ikke forladt 
mig, saa megen Kritik jeg end har maattet lade komme til 
Orde. Den er det bedste af det meget Gode, jeg medtager 
fra hans Bog"). 








1) I sin Bog ,Samvittighedslivet" (1894—1897) har Dr. Starcke senere 
givet en udførlig Fremstilling af sin Etik. (Senere Anm.) 


OM VITALISMENY,. 


Der er mere end et billedligt Udtryk, naar man taler 
om, at Tanker leve og dø. Ligesom alle organiske Væsener 
have Tanker deres bestemte Betingelser, hvoraf deres Op- 
staaen, Udvikling eller Forsvinden afhænger. Tankerne 
maa, ligesom Organismerne, kæmpe for at leve. Kun de 
Tanker leve i Længden, der kunne bestaa med og være Ud- 
tryk for store Kredse af vel prøvede og sammenhængende 
Erfaringer. Og ligesom der sker en naturlig Udvælgelse 
blandt de organiske Spirer, Tilløb og Variationer, som paa 
ethvert Punkt af Udviklingen ere til Stede, saaledes sker 
der ogsaa stadigt et Valg mellem de Tanker og Synspunkter, 
som til den givne Tid foreligge. Der er et Vekselforhold 
mellem Tænkning og Erfaring. Ti de uvilkaarligt dannede 
Tanker og Synspunkter, mellem hvilke Erfaringen vælger, 
ere naturligvis ikke selv opstaaede uden Indflydelse af Er- 
faringen. Men ligesom der i Naturen opstaa langt flere 
Spirer og Variationer, end der udvælges til fortsat Udvikling, 
saaledes begynder ogsaa Tænkningen med energiske og frodige 
Indskud og Antecipationer, der efterhaanden sigtes, begrænses, 
udvikles eller vrages. 

Dette gælder særligt hvad Forstaaelsen af det organi- 
ske Liv angaar. Kampen mellem Spekulation og Verifikation 
bevæger sig paa rytmisk Maade gennem Biologiens Historie, 
og i den nyeste Tid synes der at røre sig en Bølgegang, der 
fører til at genoptage Synspunkter, hvis Tid afgjort syntes 
at være forbi. Man har ment at finde Liv i gamle Tanker, 





1) Et Foredrag, holdt i Biologisk Forening 27. Januar 1898. 


Om Vitalisme. 41 


hvis Dødsfald allerede var bekendtgjort. I hvilken Forstand 
denne Mening er berettiget, skulle vi nærmere undersøge. 

Der er to Grundopfattelser, som her staa over for hin- 
anden. Den ene støtter sig til, at den klareste Forstaaelse, 
vi kunne have af et Fænomen, have vi der, hvor vi kunne 
opløse det i dets Elementer og igen se det som Produkt eller 
Resultat af disse Elementers Samvirken, — altsaa naar vi 
gaa fra Delene til Helheden. Den saakaldte mekaniske Natur- 
opfattelse hævder, at denne Forklaringsmaade ikke blot gæl- 
der for de fysiske og kemiske Fænomener, men for alle 
Naturfænomener. Herimod gøres der fra den anden Side 
gældende, at det Ejendommelige for de organiske Fænomener 
er, at Elementernes, Delenes Beskaffenhed, Form og Virke- 
maade ikke kan forstaas uden ved at lægge Tanken om den 
Helhed, de danne eller skulle danne, til Grund. Organismen 
kan ikke forklares som blot Produkt af Organer eller Celler, 
og Cellen ikke som blot Produkt af Molekuler. Vi maa 
da her antage en særegen Kraft, der virker efter andre Love 
end de mekaniske Love. Dette er den vitalistiske Opfattelse. 
— Da den eneste Maade, hvorpaa vi kunne forestille os en 
Helhed som bestemmende for Delenes Beskaffenhed og Sam- 
virken, er at forestille os den som et Formaal, der tilstræbes, 
saa vil en vitalistisk Opfattelse stedse blive mere eller mindre 
teleologisk. 





Naar Historien viser os en rytmisk Skiften af disse 
modstaaende Synsmaader, udelukkes derved ingenlunde Er- 
kendelsens Fremskriden. Det er de nye Erfaringer, som 
lade Fænomenerne fremtræde snart mere fra den ene, snart 
mere fra den anden Side, og som tillige efterhaanden om- 
danner de tidligere Former for de to Grundopfattelser. 

En mekanisk Naturopfattelse kommer først frem paa et 
forholdsvis fremskredent Standpunkt. Naturmenneskets Op- 
fattelse er vitalistisk eller animistisk, forklarer alle Fænome- 
ner, der vække Opmærksomhed, ved personlige Væseners 
Indgriben. Al senere Vitalisme har et vist Slægtskab med 
denne primitive Opfattelse. — I den græske Oldtid gøres 

Mekanismens Synspunkt gældende af Aztomisterne (hvis Lære 
senere fremstilledes i Lucretius' berømte Digt de rerum natura). 
Aristoteles, der selv var en genial Naturforsker paa det 
organiske Livs Omraade, hævdede i Modsætning til Atom- 
istiken en Opfattelse, der betragtede Naturen som en stor 
Trinrække, hvor ethvert Led er Stof og Middel i Forhold 
til et højere, medens det er Form og Formaal i Forhold til 
et Lavere. Intetsteds i Naturen kunde han tænke sig Helheden 
opstaa som Resultat af Elementerne, Formen som Virkning 
af Stoffet. Han udstrækker altsaa Vitalismen til hele Naturen. 

Ejendommeligt for Livsproblemets Stilling i Oldtiden er 
det saaledes, at der ikke sattes nogen skarp Grænse mellem 
uorganiske og organiske Fænomener. Baade for den aristoteli- 
ske og for den atomistiske Opfattelse er der i Naturen kun 
Gradsforskelle. 

Foreløbigt sejrede den aristoteliske Opfattelse, og den 
blev den herskende i Middelalderen. Et Vendepunkt kommer 
med Grundlæggelsen af den moderne Naturvidenskab ved 
Leonardo da Vinci, Kepler og Galilei. Man opstillede nu 
den Sætning: al Forandring er Bevægelse, og fordrede den 
gennemført paa alle Omraader, saa at alle Naturlove kunde 
udledes af den mekaniske Bevægelseslæres Principer. Den 
kartesianske Filosofi generaliserede denne Opfattelse og førte 
den ud i store Kredse. Opdagelsen af Blodets Kredsløb og 
af Refleksbevægelsen var et erfaringsmæssigt Støttepunkt for 
den Overbevisning, at det organiske Livs Omraade ikke 
kunde danne nogen Undtagelse. 

Som Reaktion mod hele denne Retning fremstaar den 
Opfattelse, som man nu nærmest tænker paa, naar man taler 
om Vitalisme. G.E. Stald bekæmpede den mekaniske Fysio- 
logi og hævdede (især i Theoria medica vera 1708), at uden 
en Sjæls Indgriben var den organiske Vækst og Organismens 
Selvopholdelse uforklarlig. Han gaar altsaa længere tilbage 
end til Aristoteles, idet han fornyer den primitive Animisme,. 
Han mente, at naar den bevidste Sjæl kan være Aarsag til 
vilkaarlige Bevægelser, maa den ogsaa kunne være Aarsag 
til de uvilkaarlige Processer i Organismen, selv om den her 
virker påa mere instinktmæssig Maade, og selv om den ikke 

altid bærer sig fornuftigt ad, hvad den jo heller ikke altid 
gør i sine vilkaarlige Handlinger. — Den bekendte Læge- 
skole i Montpellier ændrede Teorien ved at skelne mellem 
Sjæl og Liv, saaledes at der mellem Sjæl og Legeme ind- 
skødes et særeget Livsprincip. I denne Form er Vitalismen 
fremstillet af Barthez (Nouveaux Elements de la science de 
'homme. Montpellier 1778). Han bekæmper to Sekter, 
Mekanisternes og Animisternes, og repræsenterer Vitalismen 
i snevreste Betydning af Ordet. Han definerer Livsprincipet 
som »den Aarsag, der frembringer alle Livsfænomenerne i 
det menneskelige Legeme«. Det følger Love, der ligge over 
Fysikens Love (d'un ordre transscendant par rapport aux lois 
de la Physique). Dets egentlige Natur, særligt dets Forhold 
til den egentlige Sjæl, er ubekendt. Men Barthez opfatter 
det tydeligt nok i Analogi med det egentlige Sjæleliv; til- 
lægger det Instinkt, Temperament og Sanseevne. Det griber 
ind i Livsprocessen og leder denne i en bestemt Retning. 
Det lægger den Kraft i Musklerne, som behøves til Over- 
vindelse af en bestemt Modstand, .og viser særligt sin Magt 
i konvulsiviske Anfald. Det udvider Muskelfibrene i Mælkens 
og Sædens Udførselsgange, og det virker paa Safterne, saa 
at der dannes de Stoffer, som behøves til Reparation eller 
Forplantning. Det regulerer Aandedræt og Varmeudvikling 
og betinger en »sympatisk« Forbindelse mellem Organismens 
forskellige Dele. — Forskellig baade fra Barthez's og fra 
Stahls Vitalisme er den Teori, den berømte Anatom Bichat 
opstillede (i Recherches physiologiques sur la vie et la mort. 
Paris 1800). Han opfatter Livskraften som en Egenskab ved 
de organiske Væv. Det var en begyndende Decentralisation 
af Vitalismen. 

Den klassiske Vitalisme (saaledes betegner jeg den Op- 
fattelse, der i forskellige Afskygninger repræsenteres af Stahl, 
Barthez og Bichat) har det fælles med den aristoteliske, at 
den ved Antagelsen af en Livskraft mener at have givet en 
tilstrækkelig Forklaring af Livsfænomenernes Ejendommelig- 
hed. Den adskiller sig fra den aristoteliske Vitalisme ved, 
at den skarpt fremhæver Modsætningen mellem det Uorganiske 
og det Organiske og endog antager et fjendtligt Forhold 

mellem dem. Sjælen eller Livskraften maa kæmpe med de 
mekaniske og kemiske Forhold for at faa dem til at virke i 
en bestemt Retning, ja Bichat definerer endog Livet som 
Indbegrebet af de Kræfter, der kæmpe mod Døden. 

Et nyt og storartet Opsving af den mekaniske Natur- 
opfattelse i dens Anvendelse paa Biologien fremkom paa 
Grundlag af italienske, franske og schweizerske Naturforskeres 
Arbejder, ved Slutningen af det 18. Aarhundrede, som dog 
først ret kom til Anerkendelse henimod Midten af vort Aar- 
hundrede. Ved Aar 1840 reformerede Dumas og Liebig 
Plantefysiologien og paaviste Stoffets Kredsløb i Naturen, og 
dermed Sammenhængen mellem den organiske og den uorga- 
niske Natur. Snart efter opdagede Robert Mayer Loven om 
Energiens Bestaaen og anvendte den straks paa det organiske 
Omraade (i sit Skrift: Die organische Bewegung 1845). En 
Sætning af dette Skrift kan staa som Motto for den hele 
nye biologiske Opfattelse: »Under Livsprocessen foregaar der 
kun en Forvandling af Materie og af Kraft, men aldrig en 
Skabelse af denne eller hin.« En hel Række af fremragende, 
især tyske Fysiologer (navnligt Johannes Millers Disciple — 
uagtet Mesteren endnu var Vitalist) viste de nye Synspunkters 
Frugtbarhed. Fysiologien syntes nu at kunne opfattes som 
anvendt Fysik og Kemi. Antagelsen af en Livskraft stemp- 
ledes som Mysticisme og Overtro. Helmholtz bruger (i sit 
Skrift Das Denken in der Medicin 1878) Vitalisme som Mod- 
sætning til Naturforsken og betragter Spørgsmaalet om Livs- 
kraften som Et med Spørgsmaalet om perpetuum mobile. Og 
i sin Mindetale over Helmholtz (1897) udtalte Dubois Rey- 
mond, at Læren om Energiens Bestaaen gav Gøglebilledet af 
en Livskraft det sidste Stød. Den Periode i Biologien, som 
begyndte ved 1840, er en af de frugtbareste i hele dens 
Historie, særligt ved mange Anvendelser af fysiske og kemi- 
ske Love paa det organiske Omraade. En stor og sammen- 
hængende Naturopfattelse kunde herved en Gang for alle synes 
at være vunden. 

I de seneste Aar er man saa igen begyndt at tale om 
Vitalisme som et nødvendigt Standpunkt. I en vis Sammen- 
hæng hermed staar det, at man taler om, at Naturvidenskaben 

har skuffet de Forventninger, man havde stillet til den, ja, 
at man endog har talt om » Videnskabens Bankerot«. De 
Fakta, til hvilke den saakaldte Nyvitalisme støtter sig, vare 
i Hovedsagen allerede kendte tidligere og fremhævede af 
kritiske Forskere. Mænd som Lotze og Virchow, Littré og 
Claude Bernard, der alle hævdede, at kun Fysikens og Kemiens 
Metoder kunde føre til Indsigt i Livsfænomenernes Love, 
mente dog ingenlunde, at Livets inderste Natur fuldstændigt 
kunde forstaas ud fra disse Love alene. De betragtede Livet 
som et Faktum og saa det som Biologiens Opgave at under- 
søge de enkelte Led i den faktisk forløbende Livsproces. 
Anledningen til Nyvitalismens Fremtræden kan kun søges i, 
at mange Dele af Livsprocessen have vist sig at være endnu 
mere indviklede, end man påa Forhaand havde trot. Der er 
især tre Punkter, der træde i Forgrunden for Nyvitalismen. 

1) Selv om der ved hver enkelt Overgang i Livsprocessen 
kun skete saadanne Stof- og Kraftomsætninger, som kunde 
forklares efter kemiske og fysiske Love, såa vilde dog den 
Kendsgerning staa tilbage, at de kemiske og fysiske Pro- 
cesser under Væksten og Ernæringen forløbe i bestemte 
Retninger. Dette er saa meget des mere iøjnefaldende, som 
Væksten foregaar sporadisk, ud fra forskellige Punkter, saa 
at Sammenslutningen til en Helhedsform først sker efterhaan- 
den. Skulde det da ikke være berettiget at tale om en Form- 
drift (nisus formativus)? 

2) Ved Optagelsen af Næringsstof i Cellerne øves der et 
Valg. Hverken Kvantiteten eller Kvaliteten af det, der op- 
tages. kan forklares ad rent kemisk eller fysisk Vej. Cellerne 
synes her at optræde som smaa Væsener, hvis Trang og Ønske 
bestemme deres Forhold til Omverdenen. Flere Nyvitalister 
personificere derfor Cellerne, ligesom de klassiske Vitalister 
personificerede hele Organismen. Da vi kun fra os selv 
kende, hvad Trang og Ønske er, har en af de ivrigste Ny- 
vitalister, Bunge, endog udtalt, at Psykologien egentligt her 
burde komme Fysiologien til Hjælp. 

3) Det organiske Væv adskiller sig fra Krystallen ved, 
at dets Molekuler aldrig komme i fuldstændig Ligevægt, saa- 

længe Livet varer. Det at kunne dø er derfor et Kendemærke 
påa det Levende. — 

Utvivlsomt er det, at Opmærksomheden overfor disse 
Punkter er bleven skærpet i de senere Aar. Tvivlsomt er 
det derimod, om der derved virkeligt er kommet et nyt 
Stadium frem i den gamle rytmiske Proces, såa at Navnet 
Nyvitalisme kunde være berettiget. Hvor vidt man vil 
strække Navnet, kan i hvert Tilfælde være tvivlsomt. Forskere 
som Giulio Fano (La fisiologia come scienza autonoma. Genova 
1884) og Hans Driesch (Die Biologie als selbståndige Grund- 
wissenschaft. Leipzig 1893), der kun ville hævde Biologiens 
Selvstændighed over for Kemien og Fysiken, kunne kun 
uegentligt kaldes Nyvitalister. Derimod passer Navnet paa 
G. Bunge (Kapitlet » Vitalismus und Mechanismus« i »Lehr- 
buch der physiologischen und pathologischen Chemie«. Leipzig 
1887), der næsten fornyer Stahls Animisme. Fra indbyrdes 
meget forskellige Standpunkter have Haeckel, Verworn og 
Rindfleisch udtalt sig i lignende Retning”). 





Det vil have sin Interesse at sammenligne Nyvitalismen 
med den klassiske Vitalisme for at se, om den, som Nogle 
(f. Eks. Mosso i sin Afhandling »Materialismo e Misticismo« 
i Nuova Anthologia 1. Decbr. 1895) mene, er Tegn paa en 
Tilbagegang, eller om der i Forhold til tidligere, mere eller 
mindre beslægtede Retninger kan paåaavises Forskelle, der 
tyde paa Fremgang. En saadan Sammenligning kan føres 
tilbage til tre Hovedpunkter. 

1) Den klassiske Vitalisme mener, at der ved Antagelsen 
af en »Livskraft« er naaet en afsluttende, positiv Forklaring. 
Men for de mest kritiske Forskere, som Nyvitalismen tager 





") Paa den betydningsfulde Forskel mellem de Opfatielser, der ofte 
under Et betegnes som Nyvitalisme, har allerede Felice Tocco gjort 
opmærksom i sin Afhandling ,Le disfatte della scienza" (Nuova 
Anthologia. 1. Marzo 1896). 

til Indtægt, gælder det blot at hævde, at Biologien har sit 
selvstændige Erfaringsgrundlag og er Andet og Mere end et 
Indbegreb af fysiske og kemiske Deduktioner. For saa vidt 
der tales om en Livskraft, betyder dette Ord et x, en uopløst 
Rest, og staar som Udtryk for de sammensatte Forhold, under 
hvilke de almindelige Naturlove finde Anvendelse paa det 
organiske Omraade. 

2) Den klassiske Vitalisme blev af Claude Bernard kaldt 
»en Lære, der gør doven« (une doctrine paresseuse). I sin 
Tillid til Livskraften ringeagtede den eksakte Undersøgelser 
af de enkelte Forhold. Barthez mente f. Eks. at det var 
unødvendigt og urimeligt at søge et anatomisk Grundlag for 
Sammenhængen mellem sensoriske og motoriske Funktioner; 
Livskraftens Enhed var tilstrækkelig Forklaring af denne 
Sammenhæng. Han afviste altsaa paa Forhaand Undersøgelser 
som dem, der senere førte Charles Bell til hans Opdagelse af 
Forskellen mellem sensoriske og motoriske Nerver. (Se Bar- 
thez: Nouveaux Eléments. p. 142—153; 207 f.)"). Nyvitalismen 
derimod fastholder — trods sin Tilbøjelighed til psykologiske 
Analogier — at den eneste Metode, der faktisk kan være 
Tale om at anvende i Biologien, er den, som den mekaniske 
Opfattelse har proklameret. Den anser Livsproblemet for 
mere indviklet, end den klassiske Vitalisme gjorde. 

3) Den mest iøjnefaldende Forskel mellem Nyvitalismen 
og den klassiske Vitalisme bestaar i, at Livskraften ikke 
eller ikke blot tillægges Organismen som Helhed, men Cellerne, 
Organismens Elementer. I Stedet for en Genius, der leder 
Organismens Liv som Helhed, er man nu tilbøjelig til at an- 
tage en Art Cellegenier, som afgør hvad og hvor meget 
der skal optages fra det indre Medium. Bunge udtaler lige- 
frem: »Wir iibertragen das aus dem eigenen Bewusstsein 
geschopfte auf die Objecte unserer Sinneswahrnehmung, auf die 
Organe, auf die Gewebselemente, auf jede kleine Zelle.< Det 
betegner utvivlsomt et Fremskridt, at man bruger Kraft- 


=) Dette Punkt har allerede Louis Peisse fremdraget i sin Kritik af 
Montpellierskolen. (La Médicine et les Medecins. Paris 1857. L 
p. 291—293). 

begrebet om de enkelte samvirkende Elementer, i Stedet for 
en bloc om hele Organismen. Problemet er blevet mere 
lokaliseret; Gaaderne ere lagte længere tilbage. Ganske vist 
staar saa det store Problem tilbage, hvorledes de mange 
Cellers Liv forbindes til Organismens samlede Liv, og det 
var især dette, der vakte den Forundring, hvis teoretiske 
Udtryk den gamle Vitalisme var. Nyvitalismen er ogsaa 
Udtryk for en Forundring, men især for den, der vækkes 
ved det Hemmelighedsfulde i de Processer, der gaa for sig i 
Organismens mindste Dele. Man havde ikke ventet, at Livets 
Problem skulde komme igen ved de Elementer, i hvilke man 
mente at have opløst Livshelheden. — 

Forskellen mellem Nyvitalismen og den klassiske Vitalisme 
er saa stor, at det egentligt er uberettiget at sige, at det er 
en og samme Opfattelse, der er kommen igen. Med Hensyn 
til det, der videnskabeligt paastaas, og til den Metode, der 
faktisk anvendes, er der egentligt i Forhold til den nærmest 
forudgaaende Periode i Biologiens Historie ingen Forandring 
sket. Al Tale om Tilbageskridt (Mosso) eller Bankerot 
(Brunetiére) er derfor uberettiget, og selve Navnet Ny- 
vitalisme burde helst undgaas. 


Til Slutning vil det være af Interesse at fremhæve Ana- 
logien mellem det Problem, der gør Biologien til Andet og 
Mere end anvendt Kemi og Fysik, og en hel Række andre 
Problemer, der alle bero paa Modsætningen mellem det Ratio- 
nelle og det Empiriske, eller — som man ogsaa kan udtrykke 
det — mellem det Formale og det Reale i vor Erkendelse. Jo 
mere rationel og formal vor Viden er, des mere kan den be- 
væge sig frem gennem Definitioner og Deduktioner, saaledes 
at. enhver Overgang foregaar med anskuelig Nødvendighed. 
Den empiriske eller reale Viden maa derimod ofte stanse ved 
Fakta, der vel kunne beskrives og analyseres, men ikke defineres 
og udledes af andre Fakta. Et saadant Faktum er Livet, og 
derfor hører Biologien, og vil maaske altid komme til at høre, 

til den empiriske Viden. Det var ikke blot Stahl, der i sin 
Tid savnede en Definition af hvad Livet er (et Savn, han dog 
selv troede at kunne afhjælpe); det er ogsaa i vore Dage (af 
Lotze og af Littré, af Bernard og af Fano) blevet udtalt, at en 
saadan Definition ikke er funden. Men Livet staar i denne 
Henseende ikke alene. Paa en hel Række Punkter afløses 
den rationelle Kontinuitet i vor Viden af empiriske Data, der 
foreløbigt staa som uopløselige. Det er Kurrer, eller maaske 
endog Knuder paa Traaden. 

1) Lad os tænke os, at den Sætning, at al Forandring 
er Bevægelse, fuldstændigt kunde gennemføres, og at den 
mekaniske Naturopfattelses Ideal for saa vidt kunde virkelig- " 
gøres. De empiriske Kurrer eller Knuder paa Traaden vilde 
derfor ikke mangle. Paa ethvert Punkt — hvor langt vi end 
gaa tilbage — vilde Bevægelsen dog optræde med en vis given 
Retning og en vis given Hastighed, og de ydre Aarsager, som 
ændre denne Retning og denne Hastighed, vilde virke fra visse 
bestemte Steder og i visse bestemte Grader og Retninger. — 
Den Sum af Energi, som anvendes ved Bevægelsen og ved 
de Aarsager, der ændre den, er desuden af en bestemt given 
Størrelse, og dens Fordeling paa de enkelte virkende Elementer 
kan ogsaa kun kendes empirisk. 

2) Nu optræder tillige Energien i kvalitativt forskellige 
Former, og ligeledes have de virkende Elementer deres kvalita- 
tive Ejendommeligheder. Selv om der i Følge Loven om 
Energiens og Stoffets Bestaaen stedse kan paavises Ækvivalenter 
ved enhver Omsætning fra en Energiform til en anden og ved 
ethvert Stofskifte, saa opstaar der tillige ved disse Omsætninger 
nye Egenskaber, der ikke kunne udledes af de forudgaaende 
Betingelser. men rent empirisk knyttes til dem. 

3) Paa det organiske Omraade bliver Indbegrebet af em- 
piriske Elementer endnu større og mere udpræget. Det er 
Opmærksomheden for disse Elementer, der ofte medfører en 
fornyet Tilbøjelighed til vitalistiske Anskuelser. Som saadanne 
Elementer have vi i det Foregaaende omtalt Vækstretning og 
Struktur, kvalitativt og kvantitativt Valg ved Cellernes Stof- 
skifte og Bevarelsen af den ustadige Ligevægt. 

4) Hvis vi tage det psykologiske Omraade med, staa 

Høffding: Mindre Arbejder. Å 

Bevidsthedsfænomenerne — lige fra den mest elementære For- 
nemmelse til de højeste Tanker, Følelser og Viljesakter — 
som et empirisk Givet, der ikke kan udledes af de materielle 
Forudsætninger. Psykologien er i endnu højere Grad end de 
andre Dele af Biologien en rent deskriptiv Videnskab. Og 
indenfor Psykologien kommer der saa igen nye kvalitative 
Forskelle og Omsætninger frem, hvor det samme Problem 
paany stiller sig. 

Det er klart, at hvis man påa alle de Punkter, hvor det 
Empiriske, Kvalitative og Individuelle stiller den rationelle 
Kontinuitet, vor Erkendelse tilstræber, paa Prøve, vilde an- 
tage nye selvstændige og oprindelige »Kræfter«, vilde man 
bedrage sig selv. De Grænser, vi saaledes stadigt støde paa, 
ere stedse tillige at betragte som nyt Stof, der stiller nye 
" Opgaver. Det er Tilværelsens Rigdom og Dybde, der frem- 
bringer disse Kurrer og Knuder paa Traaden og derved 
nødvendiggør en stadig Vekselvirking mellem Erfaring og 
Tænkning, Induktion og Deduktion, Analyse og Syntese, — 
denne Dobbelthed i Metoden, som Goethe har sammenlignet 
med Forholdet mellem Indaanding og Udaanding. Kampen 
mellem Mekanisme og »Vitalisme« er, ret forstaaet, en Kamp 
mellem to Tendenser, mellem hvilke der i Grunden ingen 
Modsætning kan være. Vi vilde ikke være fuldkomnere 
Væsener, om vi kunde aande ud uden at aande ind. Hin 
Dobbelthed gør baade Livet og Tanken rigere. 





SINDSBEVÆGELSERNES FYSIOLOGI. 
C. Lange: Om Sindsbevægelser. En psykofysiologisk Studie. 1885. 


Det er en gammel Fordom, at hvad der staar som smukt, 
herligt eller ophøjet for vor Følelse, skulde miste sin Glans 
og sin Værdi derved, at dets Tilbliven, Udvikling og Be- 
staaen forklaredes efter simple naturlige Love. Det var en 
Forargelse for Oldtidens Grækere, da Filosofer og Natur- 
forskere begyndte at tale om, at Sol og Maane vare mate- 
rielle Legemer ligesom Jorden; man havde hidtil betragtet 
dem som Guder, der majestætisk og ved overnaturlige Kræfter 
bevæge sig over Himlen til Beundring og Nytte for Jordens 
Beboere. De naturvidenskabelige Forklaringsforsøg have saare 
ofte mødt den samme Fordom og den samme Modstand igen. 
Men hvor stærk maa Modstanden da ikke blive, naar det er 
selve Følelseslivet, man vil forklare paa naturvidenskabelig 
Vis? Det vil for Mange staa som om det var at dræbe 
Følelsen med det Samme, — som om det at forklare den var 
Et med at bortforklare den. Det foreliggende Skrift, som til- 
stræber en rent fysiologisk Undersøgelse og Forklaring af 
Sindsbevægelserne, vil næppe undgaa at mødes med saadanne 
Fordomme. Og dog er det sikkert, at det kun nærmere an- 
vender og gennemfører en Opfattelse, som længe har været 
gjort gældende i den videnskabelige Psykologi og Fysiologi. 

Ved Sindsbevægelser forstaar Forf. de simpleste, mest 
usammensatte Følelsesfænomener, som danne de Bestanddele, 
af hvilke de egentlige Følelser og Lidenskaber bestaa. Saa- 
danne Sindsbevægelser ere Sorg, Glæde, Frygt, Vrede, Spæn- 
ding 0.s.v. De komme som Elementer igen i saadanne mere 
sammensatte Følelser som Kærlighed, Had, Beundring, For- 

agt 0.s.v. Denne Inddeling stemmer i det Hele med den, 
som den nyere Psykologi lægger til Grund, som det jo ogsaa 
er den naturligste Fremgangsmaade at gaa fra det Elemen- 
tære til det mere Sammensatte. Man kunde dog maaske gøre 
Indvendinger mod den Maade, hvorpaa Forf. i det enkelte 
drager Grænsen mellem de to Grupper af Følelsesfænomener. 
Til de simple Følelser, der benævnes Sindsbevægelser, burde 
ogsaa Forundringen være regnet. Der er et Element af For- 
undring, hver Gang et Sanseindtryk kommer til Bevidsthed, 
idet det er en Betingelse for enhver Fornemmelses Opstaaen, 
at den Tilstand, Indtrykket fremkalder, staar i en vis Mod- 
sætning til den forudgaaende Tilstand. Jo mere et Indtryk 
er forskelligt fra det foregaaende, og jo pludseligere det 
kommer, des stærkere bliver det Element af Forundring, som 
gør sig gældende, og som kan danne Indledningen til meget 
forskellige Sindstilstande (Frygt, Skuffelse, Foragt og Kær- 
lighed 0. s. v.). Der er saa meget des mere Grund til at frem- 
hæve dette, som den Grænse, Forf. vil hævde mellem de to 
Grupper af Følelsesfænomener, næppe vil kunne fastholdes, 
uden naar man til de af ham anførte Skelnemærker føjer 
endnu et, nemlig at Sindsbevægelserne mere have Karakteren 
af pludselige Opbrusninger, medens de egentlige Følelser eller 
Lidenskaberne ere fastere, varigere, mere indgroede Tilstande. 

Disse Sindsbevægelser vil Forf. nu studere ved Hjælp 
af den fysiologiske Metode. Han havde oprindeligt stillet sin Op- 
gave saaledes, at han spurgte om Sindsbevægelsernes Værk- 
ninger paa de legemlige Livsytringer; men han kom til det 
Resultat, at det var en helt urigtig Maade at stille Spørgs- 
maalet paa. Sindsbevægelsen er ikke Ét, dens legemlige 
Virkning et Andet. Vi have, fysiologisk set, her ikke et 
Hovedfænomen, »selve« Sindsbevægelsen, og et Bifænomen, 
dens Virkninger paa Organismen. Fysiologen kan ikke ind- 
rømme, åt disse Virkninger ere noget Underordnet; det er 
for ham netop dem, der udgøre hele Sindsbevægelsen. Man 
gaar ud fra en forudfattet og ubegrundet Distinktion mellem 
Sjæl og Legeme, naar man henlægger Sindsbevægelsen til 
Sjælen og først efter at den er opstaaet dér lader den virke 
paa Legemet. Fysiologisk set kunne vi kun studere Sinds- 

bevægelsen gennem det, der foregaar i Legemet; en Paa- 
stand om, at dette er foraarsaget af Noget, der foregaar i 
Sjælen, er uvidenskabelig og ubevislig. Vi maa i hvert Til- 
fælde se, hvor langt vi kunne komme ved Hjælp af den blotte 
Fysiologi. 

Forf. viser dette ved en fysiologisk Skildring af nogle 
af de vigtigste Sindsbevægelser. Dette Parti af hans Bog 
er skrevet med sandt Mesterskab. Man mærker den øvede 
kliniske Iagttager, og man kommer til at tænke paa, at den 
indtrængende psykologiske Sans — som ytrer sig midt under 
den fysiologiske Karakteristik — er et Arvegods i Forfatterens 
Slægt, nu allerede i tredje Generation. Her kan jeg kun 
meddele nogle Grundtræk af den fyldige Fremstilling. 

Ved Sorgen svækkes Evnen til vilkaarlig Bevægelse. 
Deraf den Sørgendes trætte Udseende, bøjede Holdning og 
vaklende Gang. Derimod trække de uvilkaarlige Muskler 
sig sammen, især de, der findes i Blodkarrenes Vægge og 
som sættes i Virksomhed ved Nerver, der udgaa fra det 
»karbevægende« (vasomotoriske) Centrum i Hjernen. Blodet 
presses derved ud af de fine Kar, saa at Legemets Væv og 
Organer blive fattige paa Blod; deraf følger Bleghed, Kulde- 
fornemmelser og Slaphed i Trækkene.  Taareafsondringen 
synes at kunne forklares som Følge af en Slappelse af Kar- 
musklerne efter den første Sammentrækning; derfor er Graaden 
en Lettelse og udebliver ved den voldsomste Sorg. Paa lignende 
Maade synes Sukket at være den naturlige Reaktion mod 
den ved Sammentrækningen af Lungernes fine Kar fremkaldte 
Aandenød. — Ved. Glæden forhøjes derimod Evnen til vil- 
kaarlig Bevægelse og de fine Blodkar udvides. En Fornemmelse 
af Lethed, Varme og Kraft opstaåar. Og medens Hjernens 
Blodfattigdom under Sorgen viser sig i aandelig Træthed og 
Sløvhed, saa viser Hjernens rigelige Blodforsyning under 
Glæden sig iTankens og Indbildningkraftens Flugt. — Skrækken 
staar fysiologisk Sorgen nær, kun at Symptomerne ere stærkere, 
og at ikke blot Karmusklerne, men ogsaa alle andre uvil- 
kaarlige Muskler synes at trække sig sammen. — Vreden staar 
omtrent i samme Forhold til Glæden som Skrækken til Sorgen. 

Af disse forskellige Symptomer anser Forf. nu Indsnæv- 

ringen af Blodkarrene for det vigtigste, det primære, hvis 
fysiologiske Konsekvenser alle de andre ere. Vel kan denne 
Antagelse endnu ikke fuldstændigt bevises, og Forf. henstiller 
den som en Hypotese, der stiller fremtidig Forskning en be- 
tydningsfuld Opgave. Men der er dog vigtige Kendsgerninger, 
som foreløbigt tale for den. Navnligt véd man, at Hjerne, 
Rygmarv og det hele Nervesystem i høj Grad paavirkes i 
Henseende til Virkeevne af Forandringen i deres Blodrigdom. 
Forstyrrelsen i Karsystemet vil ad den Vej kunne faa Ind- 
flydelse paa alle de vigtigere Funktioner i Legemet. Individer, 
hvis vasomotoriske System let sættes i Bevægelse, vise sig 
ogsaa særlig tilbøjelige til Sindsbevægelser. 

Naar det nu skal godtgøres, at vi i de her beskrevne 
Fænomener have hele Sindsbevægelsens Natur for os, saa 
lægger Forf. især Vægt paa, at de samme Tilstande, som man 
1 Regelen betegner som rent sjælelige Følelser, kunne fremkaldes 
ved rent legemlige Paavirkninger, naar disse blot paa en vis 
bestemt Maade faa Indflydelse paa det vasomotoriske Apparat. 
Vin gør jo glad, lige saa vel som godt Nyt; Vrede kan be- 
virkes ved Nydelsen af Fluesvamp; Ipekakuanha frembringer 
en deprimeret Stemning, der ligner Sorg eller Frygt; Angest 
kan opstaa under Nervesygdomme 0. s. v. Her hen hører 
ogsaa saadanne Tilfælde, hvor Følelsesudbrud, f. Eks. Latter, 
fremkaldes af Aarsager, som ikke synes at passe til denne 
Virkning”). Paa den anden Side kunne »sjælelige« Sinds- 
bevægelser lindres eller hæves ved legemlige Midler. 


£) Forf. har ikke set dette Fænomen omtalt af andre Forfattere, men 
nævner to Tilfælde fra sin egen Praksis. Jeg har i min Psykologi 
(Zden Udg. p. 337, 4. Udg. p. 324), samlet en Del Eksempler herpaa. 
— Det maa maaske være mig tilladt med det Samme at bemærke, 
at jeg har lagt det af Forf. her fremhævede Slægtskab mellem de 
af legemlige og de af ,sjælelige" Aarsager fremkaldte Følelser til 
Grund for min Fremstilling af Følelsernes Psykologi, idet jeg gaar 
fra de simpleste Former til de mere sammensatte. Jeg følger f. Eks. 
Frygten (Angesten) gennem dens Former, som blot Udtryk for en 
organisk Tilstand (ved hindret Aandedræt eller Kardialgi;, som mo- 
tiveret ved Sanseindtryk (instinkimæssig Sammenfaren ved pludselige 
Indtryk) og som motiveret ved Forestilinger (altsaa ved centrale 
Processer i Hjærnen). 

Her har nu Forf. sikkert Ret i, at det er uberettiget, 
at kalde de ad legemlig Vej fremkaldte Sindsbevægelser for 
tilsyneladende, de ad sjælelig Vej fremkaldte for sande Sinds- 
bevægelser. Hvorfor skulde hine ikke være lige saa sande 
som disse? Sandt er jo kun hvad der virkeligt er, det vil her 
sige føles. En Glæde eller en Sorg kan i og for sig hverken 
være sand eller falsk. En Følelse er tilstede eller er ikke 
tilstede; de Forestillinger, Individet knytter dem til, kunne 
være sande og falske, men påa selve Følelsen har denne 
Forskel ingen Anvendelse. Følelsen kan have en mere eller 
mindre solid Grundvold. Den Glæde og den sympatiske 
Stemning, der vækkes ved Vin eller Opium, har ikke den 
sunde og faste Grund som den, der skyldes et lykkeligt 
Temperament eller selverhvervet Klarhed og Dygtighed eller 
lykkelige, af Tilfældets og Øjeblikkets Gunst uafhængige 
Livsvilkaar. Den ved Opium frembragte Lykkefølelse afløses 
(naar den i længere Tid er bleven dyrket) siden af den for- 
færdeligste Kval, medens den ad naturlig Vej frembragte 
Lykkefølelse kan holde sig Livet igennem. Kun i dette For- 
hold kan man hente Maalestokken til en Værdsættelse af 
Sindsbevægelserne. 

Men jeg tror alligevel, at Forf. overvurderer den fysio- 
logiske Betragtningsmaade. Først og fremmest kende vi dog 
Sindsbevægelserne af direkte, subjektiv Iagttagelse, og uden 
denne vilde Forf. ikke have kunnet give sin Fremstilling. 
Hans Mening maa egentligt være denne: det, vi hos os selv 
føle, naar vi sige, at vi sørge, vilde for en ydre Iagttager, 
der kunde se Alt, hvad der foregik i vore Nerver og Muskler, 
tage sig ud som Spænding af nogle Muskler og Slappelse af 
andre; Andet kan den ydre Iagttager i Følge Sagens Natur 
ikke faa Øje paa. Men en saadan Iagttager slutter sig stedse 
til Noget han ikke ser, men forestiller sig i Analogi med visse 
Erfaringer, han har gjort hos sig selv. Kun hvis han af egen, 
subjektiv Erfaring kender Sorg, kan han som klinisk Iagt- 
tager se Sorgen i de fysiologiske Fænomener, han har for sig. 
Ellers vilde de for ham kun være ligegyldige Trækninger i 
et ligegyldigt Stof. Hin Analogislutning gøres i Regelen let 
og hurtigt, saa vi oftest ikke blive os den klart bevidst; men 

det er i teoretisk Henseende af afgørende Betydning at gøre 
opmærksom paa den. 

Man kan let tage fejl i denne Fortolkning af de fysio- 
logiske Fænomener. Skulde Forf. saaledes ikke tage fejl, 
naar han af Overensstemmelsen mellem nogle vigtige Symp- 
tomer slutter, at Vrede staar nærmere ved Glæde end ved 
Sorg? De Fleste ville sikkert kalde Vreden en Ulystfølelse 
og af den Grund sætte den nærmere ved Sorg end ved Glæde. 
Det er kun for saa vidt Vrede er forbunden med indledende 
Skridt til Hævn, at en Lystfølelse kommer til at spille en 
væsentlig Rolle i Vreden. Vrede er Sorg, men Hævn er 
Lyst, siger allerede Aristoteles; Hævnen faar Vreden til at 
høre op, idet den fremkalder Lyst i Stedet for Sorg. Det er 
jo ogsaa klart, at Ingen vredes, uden der er tilføjet ham en 
Ulyst eller en Sorg. Vreden er forskellig fra Sorgen ved, at 
den er af aktiv, ikke passiv Karakter, og derved nærmer den 
sig ganske vist til Glæden. — Saa usikker den subjektive 
Iagttagelse ogsaa kan være, saa er den dog en nødvendig 
Forudsætning. 

Hvad nu Forholdet angaar mellem det, der træder frem 
for den subjektive Iagttagelse, og det, den ydre Iagttager kan 
se, er jeg fuldstændigt beredt til at gaa ind paa Forfatterens 
Opfattelse, der ikke tilsteder at henlægge Sindsbevægelsen 
til Sjælen og dens Virkning til Legemet. Jeg betragter en- 
hver Appel til Sjælens Indgriben i den fysiologiske Sammen- 
hæng som uvidenskabelig. Det er almindelige teoretiske Be- 
tragtninger, som have ført mig til at hævde den fysiologiske 
Kontinwuitet. Dersom nemlig den Proces, som foregaar i Nerve- 
system og Hjerne, paa nogle Punkter afbrødes for at for- 
plante sig over i Sjælen og senere atter genoptages ved 
Sjælens Reaktion, saa vilde vi her have et Brud paa Loven 
om den fysiske Energis Bestaaen, idet der først vilde gaa 
fysisk Energi til Grunde og senere skabes fysisk Energi. 
Derfor har jeg sluttet mig til den Hypotese, i Følge hvilken 
Bevidsthedsfænomenerne, saaledes som subjektiv lagttagelse 
lærer os dem at kende, ere indre sjælelige Former for den 
samme Virksomhed, som for den ydre Iagttagelse fremtræder 
som materielt Fænomen. Paa denne Maade kommer baade 

Psykologien og Fysiologien til deres fulde Ret. Det er egent- 
ligt en meget gammel Antagelse, som vi her hylde. »Natur- 
forskeren og Filosofen,« siger allerede Aristoteles, »ville give 
forskellige Definitioner af ethvert [sjæleligt) Fænomen, f. Eks. 
af Vreden. Den Ene vil nemlig sige, at den er en Attraa 
efter at gengælde en ubehagelig Følelse eller noget Lignende; 
den Anden vil sige: det er en Kogning i Blodet eller i det 
Varme omkring Hjertet.« Aristoteles udtrykker her ved 
Hjælp af sin Tids Fysiologi en Teori, der søger at lade baade 
den fysiologiske og den psykologiske Side ved Fænomenet 
komme til sin fulde Ret. I den nyere Tid har fremfor Alle 
Spinoza hævdet denne Synsmaade, som i vore Dage har saa 
mange Tilhængere. — 

Hævdelsen af den fysiologiske Kontinuitet er en Lære, 
der kan bestaa uafhængigt af den specielle Antagelse, som 
Forf. hævder: at det Væsentlige ved Sindsbevægelsen netop er 
de organiske Virkninger, i hvilke den sædvanlige Opfattelse 
kun ser Bifænomener, — at Sindsbevægelse altsaa egentligt kun 
er Fornemmelse af de organiske Virkninger. En amerikansk 
Psykolog, William James, har i Tidsskriftet »Mind« (April 
1884) fremsat en lignende Teori. For at den skulde godtgøre 
sin Sandhed, maatte det kunne vises, at Sindsbevægelsen ikke 
opstaar, før de organiske Virkninger fornemmes. Dette vilde 
stemme godt med, at Lyst- og Ulystfølelse i det Hele synes 
at behøve længere Tid til sin Optræden end Fornemmelser 
og Forestillinger. Men Betingelsen for, at hine organiske 
Virkninger kunne indtræde, er, at der foregaar en Udstraaling 
i Hjernen fra de Centra (for Sanseiagttagelse eller Forestilling), 
som vække Sindsbevægelsen. Kun naar denne Udstraaling 
naar til visse andre Centra (i Følge Forf. til de vasomotoriske), 
opstaar Sindsbevægelse. Mon der nu ikke i Bevidstheden 
skulde gøre sig Noget gældende. som svarer til denne Ud- 
straaling? Og skulde det ikke være berettiget at skelne 
mellem to Stadier inden for Sindsbevægelsens Forløb, saaledes 
at det ene svarer til, hvad der foregaar i Hjernen under hin 
Udstraalingsproces, det andet til den Maade, hvorpaa denne 
Hjerneproces forstærkes og modificeres ved de organiske 
Virkningers Indtryk paa Hjernen? Her vilde da foregaa 

et Kredsløb: fra Hjernen ud i Legemet og tilbage til Hjernen. 
I sin fulde Ejendommelighed have vi først Sindsbevægelsen, 
naar denne Tilbagevirkning er fuldbyrdet. Men det kunde 
dog være, at en Lyst- eller Ulystfølelse opstod allerede før 
Virkningen forplanter sig ud over Hjernens Omraade, selv 
om Tidsforskellen kun er meget ubetydelig. Omvendt kunne 
undertiden efter en stærk Sindsbevægelse de organiske Virk- 
ninger endnu vare ved, skønt Sindet ellers er i Ro. Her 
vedvarer altsaa det andet Stadium, medens det første er af- 
sluttet. Saaledes f. Eks. naar vi »ikke kunne komme os« 
efter en Forskrækkelse eller efter et Latterudbrud. 

Til Ideen om den fysiologiske Kontinuitet og til Teorien 
om de organiske Reflekser som det fysiologiske Hovedfænomen 
ved Sindsbevægelsen kommer endnu hos Forf. hans specielle 
Teori om den vasomotoriske Refleks som den primære, af 
hvilken alle andre fysiologiske Virkninger hidføres og be- 
tinges. Den samme Teori er nyligt kommen frem fra anden 
Side, nemlig i et Skrift om Frygtens Fysiologi af Italieneren 
Mosso (La peur. Paris 1886). En såadan Antagelse ligger 
vor Tids Fysiologi nær, dels fordi saa mange Kendsgerninger 
godtgøre Karinnervationens Indflydelse paa de øvrige Nervers 
Funktioner, medens en omvendt Indflydelse ikke kan paavises, 
dels fordi der i de senere Åar er paavist Centralorganer i 
Hjernen for Karmusklernes Nerver, ikke blot i den forlængede 
Marv, men efter Nogles Mening i selve den store Hjernes Bark, 
altsaa mellem de højeste Nervecentra. Dersom denne An- 
tagelse vinder fortsat Bekræftelse, vil Sindsbevægelsernes 
Fysiologi afrunde sig påa en smuk og overskuelig Maade. 
Om Udsigterne hertil kunne naturligvis kun Fysiologer af 
Faget have nogen begrundet Mening, og jeg skal derfor ikke 
gaa nærmere ind herpaa. Kun vil jeg bemærke, at selv om 
det maatte have nok saa stor Betydning for Sindsbevægelsens 
fysiologiske Symptomer, at Bevægelsen inden for Hjernen naar 
hen til det vasomotoriske Centrum, saa er derved ikke ude- 
lukket, at der sker en lige saa umiddelbar Paavirkning af 
de i den forlængede Marv beliggende Centra for Nervus 
vagus, hvorved den stærke Bevægelse i Hjernen straks faar 
Indflydelse paa Hjertets Funktioner og derved igen paa Blodets 

Cirkulation, først og fremmest paa Blodtilførselen til selve 
Hjernen. Claude Bernard lagde Hovedvægten paa denne 
Omstændighed i sin Afhandling om Hjertets Fysiologi (paany 
optrykt i den under Titel »La Science Expérimentale« ud- 
givne Samling af hans Afhandlinger). Ogsaa ad denne Vej 
vilde det være Forandring i Blodtilførselen til de forskellige 
Organer, som blev det vigtigste fysiologiske Fænomen ved 
Sindsbevægelsen. Jeg har i min Psykologi lagt Hovedvægten 
påa det af Bernard fremhævede Punkt, men har dog ogsaa 
fremhævet de vasomotoriske Centras Betydning, og jeg vil, 
uden at behøve at forandre Noget i min psykologiske Teori, 
kunne gøre Brug af Forf. smukke Fremstilling, dersom den 
vinder fortsat Bekræftelse. — 

Sindsbevægelsernes Fremtid ser det efter Forf.s Anskuelse 
trist ud med. Baade Slægtens og Individernes Opdragelse 
og Dannelse gaar jo ud paa at trænge Sindsbevægelserne 
tilbage, at hæmme de organiske Reflekser, som de ere knyttede 
til. Vil dette da ikke ved Nedarving føre til, åt Karinner- 
vationen bliver saa træg, at der tilsidst ikke mere kan være 
Tale om Sindsbevægelser? Dertil kommer, at Forstandslivet 
spiller en stedse større Rolle under Kulturens Udvikling. 
Forstandslivet og Følelseslivet staa i Modsætning til hinanden. 
De tære begge paa Hjernens Blodforsyning, og jo mere 
den ene Art åf Hjernevirksomhed forbruger, des mindre 
bliver der tilovers til den anden. Vil da ikke tilsidst For- 
standslivet lægge Beslag paa det Hele, saa at Følelsernes 
Tid er forbi? — Med dette pessimistiske Resultat slutter 
Forf. sin Bog. i 

Jeg kan ikke tro Andet, end at han kun mener dette 
som en Advarsel, — en Advarsel, vi ogsaa højligt kunne be- 
høve. Det er ganske vist en stor Ensidighed ved hele vor 
moderne Kultur, at den overvejende har udviklet Forstands- 
evnerne. Det er dens Styrke, men ogsaa dens Mangel. 
Følgen er dog, tror jeg, ikke saa meget bleven en Svækkelse 
af Følelseslivet i det Hele, som en Disharmoni mellem vor Er- 
kendelse og vor Følelse. Vore Tanker omspænde langt Mere 
end vore Følelser endnu kunne naa at fylde og varme. Vor 
Viden gaar altfor ofte i én Retning, vor Tro i en anden. 





60 Sindsbevægelsernes Fysiologi. 1 


Deraf de vaklende og delte Karakterer. Hele Livet er ikke 
længere, som fordum, med al sin Energi rettet mod ét Maal, 
der formaaede at tilfredsstille alle sjælelige Fornødenheder. 
For at Følelseslivet skal være energisk nok, maa Sympatien 
være ganske anderledes levende og fyldig end den endnu 
har vist sig. Det Hang til Individualisme og Egoisme, som 
den moderne Forstandsudvikling ikke kan siges fri for at 
have begunstiget, er det, der indsnævrer Følelsen. Den rette 
Opdragelse vil gaa ud påa at fortrænge de egoistiske Sinds- 
bevægelser, men derimod søge at begunstige de sympatiske 
og lede dem ad de gavnligste Veje. Det kan kun være en 
stor Misforstaaelse, dersom Slægten vilde mene, at den nu var 
kommen saa vidt, at den kunde undvære Sindsbevægelserne. 
Disse ville stedse vise sig som de levende Kræfter, der drive 
Værket og overvinde Modstanden. 

Den indbyrdes Vekselvirkning mellem Forstandsudvikling 
og Følelsesudvikling vil sikkert mere og mere forandre Sinds- 
bevægelsernes Karakter. Deres elementære Heftighed og 
Voldsomhed vil afløses af mildere Former, Det er til Dels 
sket, og mon det altid er et Tab? Er det et Tab, at Menne- 
skene nu kende Elskov i Steden for Dyrets brutale Instinkt, 
eller at Hunger og Tørst efter Retfærdighed kan afløse det 
blinde, hensynsløse Hævninstinkt? Det er ganske vist ikke 
altid, at Vindingen er saa let at paavise, og en Advarsel 
kommer derfor altid med en vis Berettigelse. Vi maa i hvert 
Tilfælde erindre, at jo flere og jo mere omfattende Genstande 
der lægge Beslag påa vor Følelse, des større Energi maa 
der kunne &nvendes, dersom ikke Livet skal svækkes. Jo 
flere forskellige Udgifter vi have, des større samlet Kapital 
maa vi raade over, hvis vi ikke skulle komme til kort. — 

Den psykologiske Forskens Fremgang sker ved Bidrag 
fra saare mange forskellige Sider. Forf. har fra sit Stand- 
punkt givet et betydningsfuldt Indlæg, betydningsfuldt ikke 
blot ved det Resultat, han deri er kommen til, men ogsaa 
ved de Tanker, det i forskellig Retning sætter i Bevægelse. 
Og det maa endnu føjes til, at hans Bog ogsaa ved sin til- 
talende Form og sit smukke Sprog fortjener at vinde sig 
mange Læsere. 

Der gives fremragende Mænd, hvem det synes at være 
lykkedes fuldstændigt at give sig selv i deres Værker. Sibbern 
hører ikke til disses Tal. Hvad han selv ofte klagede over, 
sande ogsaa Læserne af hans videnskabelige Skrifter, at han 
havde Vanskelighed ved at forme og udtrykke hvad der stod 
for hans indre Øje. Dette hang vel til Dels sammen med 
en Ufuldkommenhed ved hans videnskabelige Standpunkt, 
som han aldrig, trods sit stadigt fornyede Arbejde, naaede 
ud over; men det hang ogsaa sammen med, at hans Person- 
lighed var saa rig, varm og ejendommelig, ogsåa ejendomme- 
ligt kantet, at den ikke kunde faa Luft gennem en enkelt 
Form. Tænkeren, Digteren, den religiøst Grebne, den hjerte- 
lige Menneskeven og den begejstrede sociale Profet vare for- 
skellige Jeger i ham og krævede hver sin Art Tilfredsstillelse. 
Han arbejdede sit Liv igennem med disse forskellige Kræfter, 
af hvilke snart én, snart en anden skød sig frem i For- 
grunden; Enheden, Sammenhængen mellem disse forskellige 
Bestræbelser hår han overladt til Eftertiden at gribe, om 
den formaar det. Og der maa gøres et Forsøg derpaa, medens 
Mindet om ham endnu lever iblandt os. 

Han hører ikke til dem, der stærkt og gennemgribende 
have paavirket det aandelige og det offentlige Livs Gang i 
vort Fædreland. Men han er et af de sundeste og tillige 
dybeste Mennesker, som har levet her hjemme. Og han 
gennemlevede sin Tid fuldt og selvstændigt, optog ikke blot 
i sig hvad den frembød, Stort og Smaat, men tog det Alt- 
sammen paa sin ejendommelige Maade, gav sit Besyv med, 

privat eller offentligt, og ved sin varme Sympati og ind- 
trængende Forstaaelse har han været overordentligt Meget 
for saa mange af de Bedste her hjemme, som han da selv 
maa regnes til vort Lands bedste Mænd. I ham spejler hele 
det aandelige og offentlige Liv i Danmark fra 1820 til 1870 
sig paa en lærerig Maade. Lærerig — ikke blot fordi han 
levede det med under varm Deltagelse, men ogsaa fordi han 
selv stedse var en Stræbende, der lige til sin høje Alderdom 
gik frem i Søgen efter Sandhed. Hans Ungdom og første 
Udvikling faldt i Reaktionsperioden mod det attende Aar- 
hundrede. Han følte ret den kvægende Virkning af den 
Følelsens og Fantasiens Fylde, der afløste den forstands- 
mæssige »Oplysning« og den tørre Fornuftmorals Herredømme. 
Men han tog kun hvad han kunde bruge, og han kunde kun 
bruge det, som havde sand menneskelig Kærne i sig; Skallerne 
lod han ligge. Det blev derfor ikke noget Tilbageslag. men 
Resultatet af en naturlig og sund Udviklingsgang, naar han 
senere udtalte religiøse og politiske Anskuelser, som ved 
deres Frihed og Radikalisme forundrede og forargede mange 
af hans tidligere Venner, og vilde have forundret endnu 
Flere, hvis de vare blevne mere bekendte i større Kredse. 
Det var hans levende Sans for det Levende, der fik ham til 
at gennembryde enhver Form, Tidsaanden stillede op som 
ene saliggørende, hvad enten det var paa Religionens, paa 
Politikens eller paa Filosofiens Omraade. Der er en indre 
Forbindelse mellem hans Polemik mod den hegelske Filosofi, 
hans Løsrivelse fra al dogmatisk. Tro og hans Bekæmpelse 
af Overtroen paa Papirskonstitutioner og juridiske Formali- 
teter. 

Ved sine afsluttende religiøse og sociale Ideer mødes han 
med friere Bestræbelser paa disse Omraader i den nyeste 
Tid. Ved sin levende Sans for det virkelige Liv, dets Vil- 
kaar og dets Krav, mødes han med det Bedste i den moderne 
realistiske Aandsretning. Men Alt er hos ham vokset ud af 
det dybe Sinds Trang til at opsøge og fordybe sig i Livet 
under alle dets Former, paa alle dets Trin. Man kan neppe 
paavise ydre Paavirkninger, som skulde have fremkaldt og 
bestemt hans Udvikling i den senere Del af hans Liv. Han 

blev forberedt til Revolutionen netop ved fuldt og helt at 
gennemleve Reaktionen. Og han voksede sig fra Reaktionen 
ind i Revolutionen uden mærkeligt Brud og uden pludselig 
Katastrofe. Han, som selv stedse advarede mod at plukke 
den umodne Frugt af Livets Træ, lod ogsåa sin egen Frugt 
have den fornødne Tid. Des værre blev det i Mellemtiden 
Aften for ham selv; det, der var hans Livs og Stræbens 
sundt udviklede Resultat, formaaede han nu ikke at vække 
Opmærksomhed og Anerkendelse for. Det kom, såa længe 
han selv levede, mest til at staa som en gammel Mands sære 
Ideer, og hans gamle Venner og Beundrere lod helst, som 
om de ikke vidste af dem at sige. Maaske ønskede han det 
heller ikke selv anderledes. Han var den stille Udviklings 
Mand og Fjende af al Forhastelse. Des mere opmuntrende 
og lærerigt er hans Billede for den yngre Slægt, som har 
den Opgave at føre Traaden videre, hvor hans gamle Haand 
maatte slippe den. Det opfordrer dem baade til at gaa 
fremad og til at lægge en dyb og fast Grundvold for Frem- 
skridtsarbejdet. Naar vi i vore Dage se såa mange uhygge- 
lige Eksempler paa, at gamle Frihedsmænd — ofte uden selv 
at ville være ved det — fornægte deres Ungdoms Idealer, 
saa maa det komme af, at Opstillingen af disse Idealer har 
været Hastværksarbejde uden solidt Grundlag. Det er År- 
bejdet, det stille, ihærdige og taalmodige Arbejde, først og 
fremmest Arbejdet med sig selv, der har manglet. Men der 
har ogsaa manglet den levende Sans for, og dermed den 
levende Tro paa Livet som det, der aldrig staar stille. Den 
Form, hvorunder man først har tænkt sig Livet, forlanger 
man, at det skal iføre sig alle Tider. Den ældre Slægt 
kommer derved til at tynge som en Mare paa den yngre 
Slægt, det ene sociale Lag påa det andet, i Stedet for at 
bane Vejen for sin Efterfølger og hjælpe ham frem. Men 
Livet har stedse Ret; det var netop en af Sibberns Hoved- 
sætninger. 

Naar jeg nu her vil afbetale en Taknemmelighedsgæld 
ved at forsøge paa en Karakteristik af F. C. Sibbern, saa 
maa Begyndelsen ske med at skildre hans Personlighed, saa 
vidt det kan lykkes at samle de spredte Træk om visse 

Hovedpunkter. Vi ville derved se, hvorledes hans Natur 
forudbestemte ham til hans Gerning. Hvad han har virket 
som Psykolog, som Filosof, som religiøs og social Tænker, 
vil kun ret forstaas, naar vi først — for at bruge et af hans 
egne Yndlingsudtryk — opsøge »den indre Kilde«, af hvilken 
det Altsammen er udvældet. 


ik 
Personlig Karakteristik. 


Vi lære Sibbern at kende gennem hans Breve, baade de 
virkelige og dem, han har udgivet under Navn af Gabrielis's 
Breve. Det Billede af ham, som herved kan vindes, bekræftes 
ved hans andre Skrifter, men indeholder tillige adskillige 
Træk, som tjene til bedre Forstaaelse af disse. 

Et Vendepunkt i hans Ungdom var det langvarige Op- 
hold i Tyskland fra 1811 til 1814, fra hvilket han vendte 
hjem for at overtage en Professorpost i Filosofi ved Universi- 
tetet. Vi følge ham paa Rejsen gennem hans Breve, og vi 
lære hans Stemning og Tilstand i den nærmeste Tid efter 
Hjemkomsten at kende gennem første Del af Gabrielis's 
Breve, som er skreven 1813—1814, skønt den først blev ud- 
given 1826, 

Han var rejst ud for at studere Filosofi og uddanne sig 
til akademisk Lærer. Han gjorde Fichtes, Schleiermachers, 
Steffens' og Schellings Bekendtskab og paavirkedes især stærkt 
og varigt af de to sidst Nævnte. Han opsøgte Goethe, der 
for ham stod som en ophøjet Genius og var Genstand for 
hans Kultus, ja næsten for hans Forelskelse. Han foretog 
Fodvandringer gennem Tysklands skønneste Egne, levede 
med Bjerge, Skove og Søer og kvægede sig ved Naturens 
Skønhed. Men under alt det Nye og Herlige, han saa og 
lærte at kende, hang hans Hjerte ved Hjemmet. Han hang 
ved den danske Natur, ved sin Fædrenestad, hvis store 
Ulykker han havde oplevet, og hvor han haabede, at en ny 
og betydningsfuld Periode for Videnskab og Kunst var ind- 
ledet. Men der var dog Et, der bandt ham fastere end 
noget Andet til Hjemmet, nemlig hans Kærlighed til Sofie 

Ørsted, til hvem de fleste og interessanteste af hans Rejse- 
breve ere rettede. »Ingen skulde nogen Sinde rejse«, skriver 
han til hende, »før end Fædrelandet havde bundet ham med 
de fasteste, stærkeste Baand«. — Paa Galleriet i Berlin traf 
han en ung Pige, med hvem han ofte talte, og hvis Billede 
han bevarede og ofte dvælede ved i sine Tanker. »Men at 
jeg kan gøre dette med Ro, derfor takker jeg mit Fædreland, 
takker det inderligt derfor; det lod mig tidligt skue og fatte 
høj Skønhed, og det skænkede mig derved den lykkelige 
Gave: overalt at kunne frydes ved hver Skønhed, jeg møder 
paa min Vej, fryde mig uforstyrret af Attraa og Begær,« 

Han kom fra ung af meget i A. S. Ørsteds Hus. For 
den store Retslærde nærede han en overordentlig Beundring 
og en varm Hengivenhed, som han ofte har givet et smukt 
og hjerteligt Udtryk, smukkest maaske i sine »politiske In- 
telligensblade«, i Anledning af Ørsteds Tale ved Aabningen 
af de raadgivende Stænders Forsamling i Roskilde. Han 
var selv Ørsteds Discipel, idet hans første Studier vare juri- 
diske. Ørsteds Hustru, Oehlenschlågers smukke og begavede 
Søster, samlede ikke mindre end sin Mand en stor Kreds 
om sig. Sibbern elskede hende med hele sin Naturs Varme 
og Entusiasme. Endnu påa sine gamle Dage bevægedes han 
i en Samtale med Sofie Ørsteds Biograf, Nikolaj Bøgh, ved 
Mindet om sin Ungdoms Kærlighed. Han spadserede med 
hende og læste for hende i Odysseen, Sofokles, Plato og 
Goethe. Han var idel Glæde og Beundring over hendes 
Skønhed og over hendes livlige Interesse og klare Blik. 
Han var rejst ud i jublende Glæde over hvad han her havde 
fundet. Det tilhørte ham ikke, men Glæden derover til- 
hørte ham. 

Allerede af Rejsebrevene ser man dog, åt det ikke faldt 
ham saa ganske let blot at tage Forholdet fra denne Side. 
Sofie Ørsted elskede hamikke; hun behandlede ham som en yngre 
" Broder; og desuden var hun knyttet til en Mand, hun agtede 
og elskede saa højt som nogen Anden. Fortvivlelsen over 
det Haabløse i hans Kærlighed maatte bryde frem, og det 
var først, da Sofie Ørsted var død, at han kunde udtale, at 
»det var sødt og glædeligt blot at vide, at hun var til, og 

at være kendt af hende«., Der var Tider, hvor hans Hjerte 
forlangte Mere end det. I et af sine sidste Rejsebreve til 
hende omtaler han, hvorledes han i Breslau, hvor han be- 
søgte Stetfens, havde følt sig overvældet af sin Smerte og 
havde fundet Lindring i at græde af ganske Hjerte. »Og 
virkeligt er det«, tilføjer han, »som om jeg dér, hos min 
kære, dyrebare Landsmand, først har fundet den Fred og 
Hvile, som Orest fordum fandt i Gudindens Lund, i den rene 
Søsters Nærhed«. — Der synes her at være hentydet til en 
Kamp mellem den opblussende Attraa og den glade, af alt 
Begær uhildede Følelse ved hvad han havde i den, han 
elskede. Han har kæmpet sig frem til den Beslutning, som 
han lader sin Gabrielis udtale: »Er der Noget, jeg med Be- 
stemthed vil, saa er det det, ikke at se hende igen, førend 
jeg véd. at jeg er rolig og uden Begær vil kunne glæde mig 
ved Beskuelsen«. 

»Den Time, jeg vender hjem,« havde han skrevet, »den 
vil bringe mig alle Glæders Blomst«. Men hvorledes det 
blev for ham, lader han sit andet Jeg, Gabrielis, skildre den 
Ven, til hvem han skriver. Man vil deri genfinde nogle 
Vendinger, som allerede ere anførte fra et af de virkelige 
Breve til Sofie Ørsted. 

»Du véd, hvor længe jeg var borte, men Du véd ikke, 
hvor tro jeg hængte ved hende. Alle mine Længsler til- 
hørte hende og mit Hjem, og tusinde Gange sagde jeg til 
mig selv: Lykkelige! ja du kan rejse; ti dig holder Fædre- 
landet fast ved de skønneste Baand, og hvad der saa møder 
dig, det Herligste, Jorden har at give, gav Hjemmet dig. — 
Ak! og ogsaa det Bitreste. Jeg kom tilbage; mine Følelser 
luede endnu i mig med ufortæret Inderlighed og Styrke. 
Jeg fandt ogsaa hos hende den vante Godhed for mig. 
Uudsigeligt takkede jeg hende for, at hun modtog mig saa 
god, saa glad. Jeg levede atter nogle glædefulde Dage. Men 
det blev snart mattere. Nej, jeg tabte, hvad jeg nu først 
haabede at tilvinde mig. — Med hver Dag blev jeg fattigere. 
I en endeløs Lidenskabs, jeg kunde sige Skinsyges aldrig 
hvilende Ængstelser gik mine Følelser op, og hvad jeg 
endnu besad, derved skilte mig snart min forvildede Adfærd. « 

Det vår den første store Kamp, han maatte tage op med 
Livet. Han gennemlevede dens hele Bitterhed, skønt det 
ofte forekom ham, som hans Liv var forspildt. Det var en 
tung Vinter for ham, den første efter hans Hjemkomst, den 
i hvilken »Gabrielis« blev skreven. Han skriver selv til sin 
Søster den dte Marts 1814: »At jeg skal tilstaa dig det, 
endnu har jeg ikke tilbragt nogen Vinter med saa nedstemte, 
ofte bitre Følelser som denne«. Der kom foruden den Åar- 
sag, hvorved vi her have dvælet, og som han ikke omtaler 
over for sin Søster, endnu to andre Aarsager til. — Han havde 
overtaget den filosofiske Lærerpost, men følte, at det ikke 
gik for ham i hans nye Stilling, som han ønskede det. Han 
kæmpede, som vi allerede se af Rejsebrevene, med Tvivl om 
sig selv, Han frygtede, at der ikke ret vilde blive Noget af 
ham, følte sig mat, aandsforladt; Alt inden i ham syntes at 
gaa i Staa. I den Forladtheds- og Mismodsperiode, som var 
kommen over ham, maatte denne Tvivl og Afmagtsfølelse 
vokse, og maatte tillige føles saa meget des stærkere, jo mere 
han trængte til at fordybe sig i Virksomhed for at glemme 
sin Smerte, og jo større Fordringer hans nye Stilling rettede 
til ham. — Endeligt var det jo ogsaa denne Vinter, hvor 
den ulykkelige Syvaarskrig afsluttedes med den lige saa 
ulykkelige Kielerfred. Han havde paa nært Hold oplevet 
Frihedskrigens Udbrud i Tyskland og Glæden over Sejrene; 
Usselheden og Ulykken her hjemme traadte i Modsætning 
dertil i et saa meget des grellere Lys. » Medens hele det 
øvrige Europa foruden Frankrig kan udbryde i høj Jubel, 
skulle vi alene lide paa en såa skammelig Maade!« 

Saadanne vare de Erfaringer, gennem hvilke Sibberns 
Karakter først træder frem for os. Naar der nu i hans 
Breve, i hans Skrifter og i saa mange mundtlige Ytringer 
af ham, saa vel som i hans hele Færd, fremtræder en saa 
frejdig Glæde ved Livet, en urokkelig Optimisme, der suger 
Lyksalighed af Alt, saa er det allerede af det, vi nu have 
omtalt, klart, at denne Livsglæde og Optimisme ikke var 
bygget påa Sand, men vandtes gennem Kamp med megen 
og dybt følt Modstand. Han lader sin Gabrielis trøste sig 
med, at der paa det Hav af Taarer, der trængte til Gennem- 

brud hos ham, en Gang vilde følge et Hav af Lys. Saaledes 
er der altid for Sibbern en dyb og stærk Skygge, der giver 
Lyset dets fulde Virkning. Den gode Tid jublede han over, 
fordi han kendte den onde, og især, naar han havde holdt 
sig sin Lærer Goethes Formaning efterrettelig: ikke at hidse 
sig i den onde Tid. 

I den Krise, som er omtalt, se vi ham særligt kæmpe 
for at bevare sin Glæde og Beundring selv dér, hvor Be- 
siddelsen er umulig. Beundring og Sympati vare i det Hele 
de Følelser, som havde den dybeste Grund i Sibberns Natur. 
Livet var for ham, naar han blot kunde neddæmpe den Bitter- 
hed, der kunde stige op i hans eget Indre, væsentligt en 
Kilde til Glæde. I sit 24. Aar skriver han til sin Søster: 
»Dan dig af det, der omgiver dig, en Himmel fuld af Glæde!« 
og endnu i sin høje Alderdom følte han (som han skriver i 
et mig velvilligt overladt Brev fra Aaret før hans Død) 
»Sommerlighed« hos sig. Ydre og indre Tryk og Lidelser 
kunde formørke og forbitre Sindet; og Tryk var efter hans 
Erfaring værre end Lidelser; — men selv i slige Tider kan 
man, paastod han, skaffe sig Glimt af noget Lysere eller en 
»Forudfølelse af Musens Duft.« Den værste Fjende for Livs- 
poesien, for Bevarelsen af Ungdommen, fandt han i Begæret, 
som er knyttet til noget bestemt Enkelt, og som afføder 
Bitterhed og Smerte, naar dette ikke kan opnaas. »Nej, tag 
til det, som overalt er at have. Der er underfuld Livsmusik 
nok overalt; man skal kun vorde stille i sig selv og lytte 
efter.« Saaledes lader han Gabrielis (i Brevenes anden Del) 
besvare det Spørgsmaal, hvorledes Ungdommen og Livspoesien 
bevares. Og nu følger hele den vidunderlige smukke Ud- 
vikling, som Enhver bør kende fra første Haand, om hvorledes 
man kan finde Glæde ved Beskuelsen af Solglimtet paa 
Taget, af Spurvene, som hoppe omkring, af Scenerne påa 
Gaden, af Menneskelivet i dets forskellige Former, Man 
skal leve med »Naturens hele store Livsbevægelse«, »slutte et 
fortroligt Bekendtskab med Vinteren som med Sommeren, saa 
at man kan føle i sig de Melodier, som de spille op for os, 
naar de komme til os i Besøg«. Vi forstaa her Sibberns store 
Glæde ved Fodture. Som han havde travet rundt i Tyskland 

påa sin store Rejse, travede han i senere Aar omkring i 
Sjælland og paa Fyen, og i Gabrielis' Breve findes adskillige 
Træk af hvad man kunde kalde Fodturenes Epikuræisme, 
den Vuggen i Stemninger og Tanker, som Ensomheden i 
Mark og Skov begunstiger, og den hyggelige Hvile ved 
Aftenstid. Det var ikke blot Naturen, han svælgede i, og 
hvis smaa og store Scener han belurede og ofte skildrer med 
stor Friskhed. Det var, som allerede berørt, ogsaa Menneske- 
livet. Han fandt det smukt, naar Lavater havde udgivet sit 
store Værk over Menneskefysiognomierne »til Befordring af 
Menneskekærligheden«. Man skal elske Menneskene, som 
Botanikeren elsker Planter: for ham er der intet Ukrudt. 
Man skal sætte sig hos Haandværkeren, se paa hans Dont 
og tale med ham derom. »Mon der ikke i Haandværkerens 
Arbejde, i Kræmmerens Travlhed og i al menneskelig Færd 
påa Torve og i Gader ere store Livsmagter til Stede?« I 
sine senere Åar nævnte han især Husmandsfolk og Land- 
boere med Forkærlighed. Han, som levede i vort Folks 
finest og ædlest dannede Kredse og selv havde umiddelbar 
Adgang til Videnskabens og Poesiens Skatte, ender sin (efter 
hans Død udkomne) Moralfilosofi med de Ord: »Jeg kunde 
anføre mere end ét Eksempel af Husmandsstanden paa Lan- 
det, ligeledes af Tjenestefolk, med hvilke Samlivet kan virke 
højst velgørende paa den Agtsomme«. Ogsaa i andre Skrifter 
kommer han ofte tilbage til Husmandsstanden paa en Maade, 
som viser, at han taler af personligt Bekendtskab. 

Man ser: den Livspoesi, han prædiker og vil have 
Øjnene oplukkede for, bæres af en hjertelig og varm Sympati. 
Det er intet Fantasilefleri som i saa mange Former af Romantik, 
og (maa jeg føje til) i saa mange Former af »Realisme«, der 
i denne Henseende kun ere forklædt Romantik. Han søgte 
Næring, ikke Underholdning. Livet i alle dets Brydninger 
har Værdi for ham, og det for dets egen Skyld. Det var 
hans Tro, at det samme Liv, hvis mindste Rørelser uden for 
ham kunde have saa stort Værd i hans Øjne, ogsaa rørte 
sig i ham selv, — og at det var derfor han kunde faa Øje 
for det. Livspoesiens Evangelium hænger her, som det senere 
vil vise sig, nøje sammen med hans filosofiske Anskuelse og 

hans religiøse Tro, som han da i det Hele ikke gør den 
store Forskel mellem disse tre Ting, som vi stakkels moderne 
Mennesker ere nødte til. 

Det var ikke blot Natur og Mennesker, han fandt Næring 
og Vederkvægelse ved. Han levede ogsaa i Digterne, i 
Bibelen, i gamle, kærnefulde Opbyggelsesskrifter, som han 
endnu satte Pris paa og anbefalede, efter at Dogmetroen for- 
længst var bleven ham aldeles fremmed. ”Yndlingssteder fra 
saadanne Forfattere havde han ofte hos sig i udtagne Årk 
eller opskrevne påa Sedler til Brug paa Fodture for ret at 
kunne gøre sig dem levende og nærværende. Endnu Aaret 
før sin Død opskrev han en Del saadanne Yndlingssteder, 
især af Schiller og Goethe, tillige med nogle af sine egne 
Yndlingstanker, til en ung Pige, der skulde rejse ud som 
Lærerinde. 

Som flere Gange sagt, den Livsglæde, som var Sibbern 
saa ejendommelig, var ikke overfladisk og letsindig; den var 
ikke blot ofte dyrt købt, men den var ham en alvorlig Sag, 
en Hjertes- og Viljessag. Han havde jo, som vi have set, 
Tider, hvor selve Smerten var det Eneste, der holdt Sindet 
sammen og hindrede, at det sprængtes. »Intet glædeligt«, 
siger Gabrielis, »havde jeg, der kunde give min Eksistens 
Kontinuitet; saa blev da Smerte og Fortvivlelse det, der 
holdt min Tilværelse sammen og bevarede mig for at give 
min Sjæl hen i Søndersplittelse«. Der ligger en sund og 
mandig Tanke i disse Ord. Den aandelige Smerte har vel, som 
al Smerte, en Tendens til at opløse vor Sjæl. Men den 
er selv, hvor den melder sig, et naturnødvendigt Led i 
Rækken af vøre indre Erfaringer, og at skyde den ud, at 
ville fortrænge den for enhver Pris, det er at hengive sig 
til en aandelig Morfinisme og er den visse Vej til Under- 
gang. Smerten maa gennemleves, dersom man ikke kan for- 
andre de Forhold, som fremkalde den. Kun derved vokser 
og hærdes Sindet. Det var det, Sibbern atter og atter, lige 
til det Sidste, indskærpede, at »hvad der hæmmer, det frem- 
mer, naar det tages retteligen«. Han kendte af egen Erfaring, 
hvad Goethe kalder Smerternes »hemmeligt dannende Magt«. 
Man maa kæmpe sig frem med Udholdenhed og Taalmodig- 


Frederik Christian Sibbern. 71 


hed fra den onde Tid til den gode; først saa virker Mod- 
sætningen mellem Lys og Mørke paa rette Maade. Sibberns 
Livsanskuelse var væsentligt en Tro paa Livet, og den sidste 
Tanke hos ham var vel den, at man maatte lade Livet have 
dets Gang og ogsaa hos sig selv vente pååa, at de gode Tider 
kom. De onde Tider, især Aandsforladthedens Tider, som 
han saa ofte klagede over, betragtede han som Tider, i hvilke 
Sindet laa Brak og kunde samle Kraft til ny Virksomhed. 
Men han hyldede ingenlunde en Kvietisme, der førte til at 
lade Hænderne ligge i Skødet. Hvor energisk hans Op- 
fattelse tvært imod var, kan ses af, at han ofte opponerede 
mod det Skriftsted, som siger, at man ikke kan lægge en 
Alen til sin Vækst. »Men en Tomme«, skriver han endnu 
Aaret før sin Død, »kan man dog nok føje til den, naar man 
holder sig rask og rank.« Han vilde ikke have Grænserne 
skarpt afstukne for, hvor langt man kan komme, Og skønt det 
Højeste for ham var Hengivelse til Livet i os og uden for 
OS, såa opfattede han ikke denne Hengivelse som noget blot 
Passivt, men som Betingelsen for, at Livets Fylde kan blive 
en Magt i os. Den maa gaa i Et med vor egen Villen. 
Dertil kom, at der maaske nok var noget Sentimentalt i 
hans Natur, men at han ikke hørte til de Blide og Sagtmodige. 
Han var et afgjort kolerisk Temperament. En psykologisk 
Karakteristik af ham vilde være meget mangelfuld. naar den 
ikke fremhævede dette, baade fordi det præger Mandens hele 
Fysiognomi, og fordi vi her have en anden hæmmende og 
mørk Magt at kæmpe med. Det er bekendt af flere Anek- 
doter, hvor han kunde fare op i Heftighed. Han skal en 
(Gang, medens Martensen var Professor, have overfuset ham 
paa Universitetet i Studenternes Paahør, da de vare i Strid 
om et Auditorium; og dog var Martensen hans gode Ven. 
Vi have forskellige Selvbekendelser af ham i den Retning. 
— Et af de smukkeste Breve i den udgivne Samling er det 
til Lektor C. F, Molbech i Sorø, som var bleven greben af 
en Sindssygdom, der havde forandret hans forhen kærlige og 
sagtmodige Karakter og gjort ham bitter og ustyrlig. Da 
den værste Tid syntes at være ovre, men den Lidende endnu 
havde at kæmpe med Efterdønningerne, skrev Sibbern til 

ham for at hjælpe og styrke ham. »Just jeg vil skrive til 
Dem, fordi ogsaa jeg véd og af mit eget Indre kender, hvad 
alt der bor i vor Sjæls Afgrund og kan stige op af den og 
formørke vort Sind. Et kender jeg især, som især er ondt, 
fordi det er mest ødelæggende for dem, som ere os de Nær- 
meste .... Dette ene er den bitre Vredagtighed, det mørke 
Misnøje og Mismod. Spørg mig ikke, hvad der dog kan 
ægge den frem og nære den hos mig. Det Mindste er under- 
tiden nok dertil, naar Stemningen er derefter. Men Grunden 
er at søge tidligt i mit Liv. Allerede fra min Moder har 
jeg arvet den; og gik ikke vor hele Barndoms Dannelse og 
i vor Ungdom Alt ud paa at oplue os i en Ærgerrighed og 
en Selvfølelse, som den Gang maaske drev os fremad, men 
nu standser og hilder?« Der var altsaa en stadig Kilde til 
Bitterhed og Vrede, selv med forsvindende ydre Aarsager. 
Men hvad Sibbern saa omkring sig i det offentlige Liv, fik 
ofte den indre Ild til at flamme voldsomt op i ham, i senere 
Aar især de nationalliberale Politikeres og Journalisters 
Færd. Han svælgede da i Fantasier om, hvad han vilde 
gøre ved dem, hvis han havde Aladdins Lampe eller kunde 
gøre sig usynlig. Man maatte ikke ønske sig at være i Leh- 
manns, Plougs og Billes Sted, dersom disse Fantasier vare 
blevne til Virkelighed. — I »Meddelelser af Indholdet af et 
Skrift fra Aaret 2135« fortælles om en Bog, som var ud- 
kommen i den sidste Fjerdedel af det nittende Aarhundrede, 
og som indeholdt en gammel Mands Levnedsbeskrivelse af 
ham selv. Heri havde Forfatteren fortalt, hvorledes han, 
uden at Andre havde mærket til det, havde lidt af en for- 
færdelig Sjælesygdom, som han kaldte Hævnhidsighedssygen. 
Den opstod kun ved hvad han læste og udmalte for sig i 
sine Forestillinger. Ofte kunde han af den Grund ikke holde 
ud at læse Dagbladene. Sygdommen næredes ved Alt hvad 
han læste eller selv oplevede af teologisk og politisk Fana- 
tisme baade i Fortid og Nutid; han havde ofte derved faaet 
Hidsighedsanfald, som han endog havde følt legemlige Virk- 
ninger af. »Bogen«, hedder det, »udkom først efter hans 
Død, og Alle erklærede, at de aldrig havde tænkt sig, at han 

havde kunnet bære en såadan Hævnlystshidsighed i sig.« 
Denne Mand er tydeligt nok Sibbern selv. 

Dette Hang vidste han vel var begrundet i hans Natur; 
men han fremhæver skarpt og bestemt, at det næres og plejes 
mere eller mindre hos os Alle ved den Maade, hvorpaa de 
offentlige Forhold behandles i Stat og i Kirke, Paa hans 
gamle Dage, som Tilskuer ved det politiske Liv, især efter 
1864, var det ofte vanskeligt for ham at holde fast ved hvad 
han havde ladet sin Gabrielis udtale, at der egentligt intet 
Ukrudt findes, heller ikke i Menneskeverdenen. Han gjorde 
den Erfaring, at »for at bevare sin Menneskevelvilje, Men- 
neskekærlighed, Menneskeagtelse, maa man lade den stundom 
ty ind under Menneskeforagten og her søge sig et Tilflugts- 
sted til Ly«. Der er altsaa, saaledes synes det at maatte 
forstaas, visse Udvækster, man maa forkaste, for at kunne 
bevare sin Tro og Kærlighed til Menneskeheden i det Hele. 
Men denne Art Foragt, som kan tjene til Konservations- 
middel for Menneskekærligheden, passer kun for de Gamle, 
for dem, som have gennemgaaet Livets Skole, Hos de Yngre 
maa der findes »en anderledes stærk og til Had hengrænsende 
Foragt end den, hvorunder Menneskekærligheden skal søge 
Ly«. (Samfundsbetragtninger. Andet Hefte 1870.) Det var 
især Harmen over ubillige og af Partifanatisme og Uviden- 
hed udspringende Domme, som fremkaldte saadanne Udtalelser 
af ham. 

Denne Mand har ikke taget sig Livet let. Det var og- 
saa en af hans Grundsætninger, »at man skal tage sig Livet 
tilbørligen nær«. Han havde nok at kæmpe med, og at han 
kunde vidne om Livets Værdi, som han har, er et betydnings- 
fuldt Faktum. At hans Tro paa Livet vandtes gennem en 
Kamp, gør hans Resultat saa meget mere vederhæftigt. Og 
endeligt byggede han paa en Indsigt i det aandelige Livs 
Love som sit teoretiske Grundlag. Han førtes tidligt til den 
Overbevisning, at det aandelige Liv, ligesom alt Liv, udvikler 
sig sporadisk, det vil sige ud fra forskellige, ofte tilsyne- 
ladende modsatte Udgangspunkter. Meget forskellige Anlæg 
og Drifter kunne paa én Gang ytre sig, og idet de drage 
Sindet hver i sin Retning, opstaar den Gæring, Uro og 

Smerte, som især saa let kommer i de betydningsfulde Ung- 
domsaar hos dybere Naturer. Ingen har beskrevet dette med 
saa klar Forstaaelse som Sibbern. Det var en af hans 
Specialiteter baade i den teoretiske og i den praktiske Psyko- 
logi. At han kunde være saa Meget for saa mange Yngre 
i deres Gæringstid, skyldtes ikke mindst denne Indsigt. 
Han forstod hvad der brødes i dem og kunde indgyde dem 
Taalmodighed til at lade de forskellige Kræfter udfolde sig i 
Ro og Tillid til, at der ud af Striden og Uroen vilde udvikle 
sig en såa meget des rigere Harmoni. 

Selv følte han sig ikke lykkeligst i sin Ungdom. Han 
saa hen til den Tid, da Aftenens Ro skulde afløse Dagens 
Uro og Pinagtighed, og han ønskede sig inderligt at blive 
Olding for at kunne se paa Livet uden »Brynde og Begær«. 
Hans Ønske blev opfyldt. Det beroede vel, som tilstrækkeligt 
bekendt, paa en Illusion, der er saa sædvanlig hos gamle 
Folk, naar han i et Brev fra Aaret 1863 skrev, at han holdt 
sine Forelæsninger med lige såa megen Aandskraft som før. 
Det holdt haardt at faa ham til at trække sig tilbage fra 
Universitetet; han følte sig saa rask, at han ikke kunde 
tænke sig Andet end, at det var hans politiske Modstandere, 
der vilde fjærne ham. Dog burde man for hans egen Skyld 
have grebet mere energisk ind. Det var en Skandale, at 
man udsatte den udmærkede gamle Mand, hvis Sanser vare 
svækkede, og som ikke kunde gøre sin Myndighed gældende, 
for de unge Tilhøreres kaade Drengestreger. Men håvde han 
saaledes Illusioner med Hensyn til sin Evne til udad gaaende 
Virksomhed, saa var der en anden Henseende, i hvilken 
ingen Illusion var mulig, nemlig Følelsernes Liv og Friskhed, 
den »Sommerlighed«, som han selv udtrykte sig, der holdt 
sig hos ham til det Sidste. 

Denne Følelsernes Friskhed hang sammen med hans hele 
barnlige Natur. En stor, kostelig Naivitet prægede Alt hvad 
han tænkte, følte og sagde. Ejendommeligt for Naiviteten er 
det jo at gaa lige løs paa Sagens Kærne uden alle Formali- 
teter, med aabent Blik for Livets virkelige Sammenhæng. 
Denne Naivitet maatte naturligvis ofte virke komisk. Da 
han f. Eks. ved en Doktordisputats, som i sin Tid gjorde 





Frederik Christian Sibbern. 75 


megen Opsigt, endte med meget hjerteligt at ønske Doktoranden 
til Lykke med, at han nu dog endeligt en Gang havde opnaaet 
det, som han saa mange Gange forgæves havde prøvet paa, 
kendte Tilhørernes Jubel ingen Grænse. Det var ikke ironisk 
ment. Ti Ironi laa aldeles ikke for Sibbern. Han skrev i 
Tyverne et »ironisk« Forsvar for Englændernes Tog til 
København 1807; men de halve Læsere toge det for Alvor, 
og han maatte offentligt forklare, at det var ironisk ment. — 
Var denne Evne nægtet ham, saa havde han fuld Erstatning 
derfor i den umiddelbare Varme og Begejstring, hvormed han 
tog Livet og stræbte at faa Andre til at tage det. 

Des værre lykkedes det ikke Sibbern i noget enkelt Værk 
at give sig selv helt, heller ikke at give noget enkelt Værk 
den fulde Afslutning hvad Tankeindholdet angaar. Der er 
ingen Bog af ham, man kan pege paa som den, i hvilken 
man hår ham helt og holden. Maaske nogle udvalgte Stykker 
at »Gabrielis«, af »Psykologisk Patologi« (»Læren om de 
menneskelige Følelser og Lidenskaber«), og ikke mindst af 
»Meddelelser af Indholdet af et Skrift fra Aaret 2135« vilde 
egne sig bedst til at karakterisere ham fra den Side, fra 
hvilken han sikkert har sin største Betydning. Ti hvilken 
Mening man end har om ham som videnskabelig Filosof, saa 
var han i Ordets smukkeste Betydning Livsfilosof, en Mand, 
der baade har levet rigt og dybt og formaaet at give os 
værdifulde Bidrag til at forstaa vort Liv og til at øve den 
vanskelige Kunst: at leve. 


12; 
Sibbern som Psykolog. 

De fleste og største af Sibberns videnskabelige Skrifter 
behandle Psykologien, og han medbragte til dette Fag i flere 
Henseender fortrinlige Forudsætninger. En frisk og levende 
Natursans og Iagttagelsesevne, især for Fænomener, der høre 
hjemme paa Følelses- og Driftslivets Omraade, og ikke ringe 
Kendskab til Naturvidenskab og Fysiologi. Men hans psyko- 
logiske Arbejder (af hvilke det første udkom 1819) bære 
stærkt Præget af, at man den Gang i langt højere Grad end 

nu var uklar over Psykologiens Stilling og Forhold til andre 
Videnskaber. Sibberns Bestræbelse gaar vel ud paa at op- 
fatte Psykologien som en Erfaringsvidenskab; men han ud- 
sondrer den ikke tilstrækkeligt hverken fra den spekulative 
Filosofi eller fra Moralfilosofien. Nogle af de vigtigste psyko- 
logiske Begreber staa hos ham endnu belemrede med og be- 
stemte ved Elementer, der skrive sig fra spekulative eller 
metafysiske Antagelser, som Psykologien i og for sig ikke 
har noget at gøre med. Den blot iagttagende og beskrivende 
Metode var ikke nok for Sibbern; han fandt i de vigtigste 
psykologiske Iagttagelser saa betydningsfulde Data, at de 
efter hans Mening kun kunde finde deres Forklaring i Lyset 
af en højere Idé. Han skelner vel mellem »en Psykologi 
påa Iagttagelsens Standpunkt« og »en spekulativ Psykologi«, 
men efter at have anerkendt denne Distinktion føjer han til, at 
»medens man paa Naturvidenskabens Omraade bestandig bør 
holde sig nær til Erfaringen, saa kan man selv i den iagt- 
tagende Psykologi ikke hurtigt nok hæve sig til den højere 
Fornuftidé for at betragte alle Menneskets indre sjælelige 
eller aandelige Ytringer i dens Lys«. Dels skulle vi kun 
ved at gaa ud fra en saadan Idé forstaa, hvorledes de for- 
skellige Kræfter og Drifter kunne udvikle sig i Overensstemmelse 
med de Vilkaar, under hvilke Individerne leve, dels skal 
Menneskets Natur, dets Anlæg og Evner hænge saa nøje 
sammen med dets moralske og religiøse Bestemmelse, at det 
Ene ikke kan forståas uden det Andet. Mange Partier af 
hans Psykologi kunde lige såa godt findes i en Etik. Da 
Etiken stedse bør bygges paa Psykologien, er der i og for 
sig ingen Fejl heri; men Fejlen kommer, nåar man uden 
videre gør etiske Distinktioner til psykologiske Distinktioner. 
Hvad der i etisk Henseende staar milevidt fra hinanden, kan 
derfor dog psykologisk høre meget nært sammen. Derfor er 
det af stor Vigtighed, at Psykologien bevarer sin Selv- 
stændighed som Erfaringsvidenskab, uafhængig af Etik og 
Spekulation. 

Dersom der gives en spekulativ Filosofi, kan det kun 
være i den Betydning, at der gives visse Grundantagelser og 
Grundforudsætninger, der danne de sidste Konsekvenser af 

al vor Viden. Det kan have sin Betydning at forsøge at 
fremdrage og forme dem; derved faa vi først klart at se, 
hvad der ligger i vor Viden, og komme altsaa først derved 
til fuldstændig Selvbevidsthed, Men hvilken Betydning man 
end vil tillægge saadanne Spekulationer, der aldrig kunne 
blive andet end Hypoteser, saa maa Erfaringsvidenskaben — 
og det Erfaringsvidenskaben om de aandelige Fænomener 
lige saa vel som Erfaringsvidenskaben om de materielle Fæno- 
mener — saa vidt muligt holdes uafhængig af dem. De maa 
bygges paa Konsekvenserne af Erfaringsvidenskaberne, ikke 
omvendt. Saaledes opfattede man nu ikke Sagen paa den 
Tid, i hvilken Sibberns filosofiske Udvikling fandt Sted. Man 
vilde først udlede og paavise den højeste Idé, der udtrykte 
Tilværelsens inderste Væsen, og saa af den igen udlede, eller 
i hvert Tilfælde i dens Lys betragte de specielle Fænomener. 
Og i denne højeste Idé fandt man da tillige det sidste For- 
maal, henimod hvilket Livet maa stræbe, naar det skal naa 
sin rette Fuldkommenhed. 

Som god Discipel af Schelling og Steffens stod Sibbern 
ogsaa i det Væsentlige paa dette Standpunkt, og det har 
hæmmet ham i den klare, naturlige Gennemarbejdelse af 
Psykologien. Et enkelt, men meget vigtigt Eksempel vil 
vise dette. 

Der er neppe noget psykologisk Begreb, ved hvis Be- 
handling de forskellige psykologiske Anskuelser bedre karak- 
teriseres end ved Driftens Begreb. I Ordets videre Betyd- 
ning er Drift enhver dunkel Tilskyndelse, især naar denne 
gaar i en bestemt Retning. Hvorledes forklares nu saadanne 
Tilskyndelser? De opstaa jo ofte forud for al Erfaring om 
og Nydelse af det, de gaa ud paa!— Sibberns Forklaring er 
den: »Livet vil frem i os og vil i os udtale sig i den Fylde 
af Virkninger, i hvilken det hører Livet til at træde frem, 
og det kan da ikke heller Andet end at medføre og fremkalde 
Hentydninger til alt det, som er Betingelse for alle dens 
Virkninger«. Her er nu en spekulativ Antydning såt i en 
virkelig Forklarings Sted. At Livet vil frem i os, vide vi 
kun af selve de uvilkaarlige Livsytringer, som vi kalde Natur- 
tilskyndelser. Men hvoraf kommer det, at Livet vil frem i 

en vis bestemt Retning? Det er intet Svar at sige, at denne 
bestemte Retning hører med til Livet. Det gør den ganske 
vist, da enhver Naturtilskyndelse i en vis Retning er en Livs- 
ytring. Man slutter da: alle Livsytringer, altsaa ogsaa alle 
Naturtilskyndelser, maa have deres Grund; nu er der Natur- 
tilskyndelser, som gaa ud påa Ernæring, andre, som gaa ud 
paa Tilfredsstillelse af højere Fornødenheder, som Samliv med 
andre Væsener, eller føre til moralske Handlinger 0.s.v.; 
altsaa maa den almindelige Drift, i Følge hvilken Livet ar- 
bejder sig frem, fremtræde dels som en Ernæringsdrift, dels 
som en Meddelelsesdrift, dels som en moralsk Drift, dels som 
en religiøs Drift 0, s. v. Man udstyrer altsaa den menneskelige 
Natur med lige saa mange oprindelige Drifter, som der er 
forskellige Retninger, i hvilke Livet udfolder sig. Saaledes 
siger Sibbern: »Der er Intet, som henhører med til Livets 
Indhold eller til det Indbegreb af Virkninger og Former, 
hvori det fuldendte Liv udtaler sig, uden at det omfattes 
med af Naturtilskyndelsen, og der gives derfor Intet, hvorpaa 
Menneskets Liv og Stræben gaar ud, lige til det Allerhøjeste, 
uden at en dertil svarende Drift bliver at nævne«. 

Ved denne Maade at fremstille Sagen paa drejer man 
sig i en Kreds, idet man skaber lige saa mange oprindelige 
Drifter, som der er specielle Livsretninger. Man staar her i 
Psykologien påa samme Standpunkt, som man i Fysiologien 
stod påa, saa længe man antog en særegen Livskraft til For- 
klaring af det, der udgør Forskellen mellem den organiske 
og den uorganiske Naturs Fænomener. Kun da vilde man 
have naat videre end til en saadan Kredsgang, hvis man 
af Livets almindelige Idé havde kunnet udlede de specielle 
Kræfter og Drifter i deres indbyrdes Forhold. Men dette 
har stedse vist sig umuligt, og Sibbern prøver heller ikke 
derpaa; han kunde, som vi senere skulle se, efter sin hele 
Optattelse af Filosofien heller ikke prøve derpaa. Naar en 
saadan Udledning nu ikke er mulig, saa staar kun tilbage at 
give en katalogiserende Opregning af de forskellige Drifter 
med stadig Paamindelse om, at de alle have deres Plads og 
Betydning i Livet. Sibbern slaar især i sine senere Skrifter 
og Udgaver stærkt ind paa en saadan Katalogiseren og Ru- 

briceren, og det er for en stor Del dette, der giver hans Skrifter 
noget Afskrækkende for mange Læsere. 

Den nyere Psykologis Fremgangsmaade er i Modsætning 
hertil den, for det første at holde Beskrivelsen af de enkelte 
psykologiske Fænomener uafhængig af alle spekulative og 
etiske Synspunkter, og dernæst at søge tilbage til de simpleste, 
mest usammensatte Fænomener for at prøve, om de højere, 
det vil sige: mere sammensatte Fænomener kunne forklares 
som opstaaede af dem ved en sammenhængende Udviklings- 
gang. Den nyere Psykologis Standpunkt kan betegnes som 
analytisk-genetisk. Ved Analyse søger den at finde de fælles 
Elementer i de forskellige Bevidsthedstilstande, og søger 
dernæst at vise, at Forskellighederne bero paa de forskellig- 
artede Forbindelser af disse Elementer. Derved bliver det 
ogsaa først muligt at paavise et naturligt Slægtskab mellem 
de forskellige psykologiske Livsytringer. Dersom Talen f. Eks. 
er om Forholdet mellem Egoisme og Sympati, saa er det ikke 
nok at paavise, at der virkeligt gives Drifter, der føre i begge 
Retninger; men det hjælper os heller ikke til dybere psyko- 
logisk Forstaaelse, naar Sibbern begrunder Muligheden af 
en ren sympatisk Drift ved. »at Individet jo overhovedet ikke 
er til for sin egen Skyld, men for dets Skyld, hvis Organ 
det skal være«. Derimod vil Betragtningen af de Instinkter, 
til hvilke Slægtens Forplantning og Bevarelse er knyttet, 
vise, at der i det enkelte Individ, selv om det ikke kommer 
til dets fulde Bevidsthed, rører sig Kræfter og Tendenser, 
som pege ud over dets egen Selvopholdelse, og det vil da 
være muligt at vise, hvorledes der paa dette naturlige Grundlag 
og efter det Stød, Naturen her selv giver, i Kraft af alminde- 
lige psykologiske Love, kan finde en Udvikling Sted, der 
gør en uselvisk Sympati forstaaelig. Sibbern har fortræffe- 
lige Bemærkninger om de her omtalte Instinkter og Drifter; 
men disse Bemærkninger gøres paa Grund af hans alminde- 
lige psykologiske Standpunkt ikke frugtbringende for For- 
staaelsen af Følelsernes virkelige Tilblivelse. 

Alligevel har Sibberns Psykologi en naturalistisk Karakter. 
Det ligger allerede i den Maade, hvorpaa den lader Livet 
fra dets højeste til dets laveste Trin arbejde sig frem under 

Driftens Form. Det ses ogsaa af den Iver, hvormed han 
benyttede hvad hin Tids Fysiologi frembød til Belysning 
af Bevidsthedslivet. Men en af Grundene til Ufuldkommen- 
heden ved Datidens Psykologi var netop det uklare Stand- 
punkt, hvorpaa Fysiologien då endnu stod. Den havde endnu 
den Gang ikke konstitueret sig som mekanisk Naturvidenskab, 
der følger samme Metode og anerkender samme almindelige 
Principer som Fysiken og Kemien. Læren om »Livskraften« 
afgav endnu det almindelige Synspunkt for de organiske 
Fænomener. Ved dette Ubestemte, halvt Mystiske i de ledende 
fysiologiske Principer kunde Teorien om Forholdet mellem 
Sjæl og Legeme heller ikke forme sig klart og bestemt. 
Problemet kom til at mangle sin egentlige Brod. Først naar 
Fysiologien opstiller den Fordring, at alle Fænomener i Orga- 
nismen, i Hjerne- og Nervesystemet saa vel som i Blodomløbs- og 
Ernæringssystemet, skulle forklares efter de almindelige meka- 
niske Principer, springer Vanskeligheden ved at forstaa Sammen- 
hængen mellem Bevidsthedsliv og organisk Liv ret i Øjnene. 
Gælde de mekaniske Principer for denne Sammenhæng? Hvis 
ikke, have vi da her ikke et Brud paa den materielle Naturs al- 
mindelige Love? Det er netop Læren om den fysiske Energis 
Bestaaen, som i vor Tid paany har givet det gamle Spørgs- 
maal om Forholdet mellem Sjæl og Legeme en stor Inter- 
esse. Sibberns psykologiske Arbejder vare endnu ikke paa- 
virkede af dette Synspunkt. Selv hans Bog »Om Forholdet 
mellem Sjæl og Legeme« (1849) udarbejdedes endnu paa en 
Tid, da Mayers, Joules og Helmholz's Arbejder endnu ikke 
havde faaet Indflydelse paa Fysiologien. Alligevel er det 
interessant at se, hvor meget hans Opfattelse nærmer sig til 
Teorier, som i den nyeste Tid gøres gældende af adskillige 
Forskere paa dette Punkt. 

Han erklærer sig imod enhver dualistisk Opfattelse og 
lægger den Opfattelse til Grund, at Livet er ét som Bevidst- 
hedsliv og som materielt Liv. Kun denne Livets Enhed gør 
det muligt at forstaa, hvorledes der til visse Bevidstheds- 
fænomener kunne svare visse Hjernefænomener og omvendt: 
Livet i Bevidsthedens Form er i Følge sin Natur i Over- 
ensstemmelse med Livet i Materiens Form, dersom det er ét 

og samme Liv, der fremtræder under de to Former. »Legems- 
virksomhed og Sindsvirksomhed ere væsentligen sammen- 
hængende sideordnede Virkninger af én fælles, samtidigt i 
begge virkende Åarsag«. Han lægger især Vægt paa at det 
legemlige Liv kun bestaar under en uophørlig Reproduktions- 
virksomhed,- idet der stedse udskilles Dele af det organiske 
Væv og optages og dannes andre .i deres Sted. Det er egent- 
ligt kun et Skin, naar Legemet synes at have en solidere 
Basis for sin Bestaaen end Sjælen. Begge Steder have vi 
kun en Virksomhed for os: ogsaa Sjælen lægger sig kun for 
Dagen i en bestandig Frembringen og Bearbejden af Fore- 
stillinger, Følelser og Bestræbelser. 

Ikke alle Sibberns Udtalelser om dette Punkt ere lige 
tydelige og konsekvente, men den almindelige Opfattelse, han 
peger hen imod, synes at være klar nok. Vel er han ved 
denne Teori mere behersket af den almindelige Interesse for 
at hævde Livets Enhed under alle Former end for at udfinde, 
hvilken Hypotese der bedst tilfredsstiller Erfaringsvidenskabens 
vigtigste Resultater og ledende Tanker; men han har for sin 
Tid forstaaet med stor Sikkerhed at gribe nogle af de væsent- 
ligste Synspunkter. Han er bl. a. en bestemt Modstander af 
den spiritualistiske Lære om Sjælen som en Substans eller 
et Væsen for sig: »Sjæl er kun sjælelig Leven«. Den Dog- 
matiseren, hvormed man slaar det fast som værende og hvilende, 
der stedse kun er givet i Vorden og Udvikling, har bidraget 
Meget til at gøre de psykologiske Problemer vanskeligere, end 
de i Virkeligheden ere. En saadan Fastslaaen og Substan- 
tialisering stred desuden mod Sibberns hele Verdensanskuelse. 
»Vor hele Tilværelse bestaar i at være en Funktion i Al- 
organisationen«. »Den individuelle Virken og Leven er kun 
en Funktion af det Alvirkende«. Individet fremgaar af den 
hele store Naturvirksomhed og kan ikke rive sig saaledes 
løs fra denne, at det skulde blive en selvstændig Helhed for 
sig. Det staar i samme Forhold til hele Naturvirksomheden 
som den enkelte Forestilling til hele Bevidsthedsvirksomheden. 
Derved bliver det, efter Sibberns Opfattelse, ogsaa forstaae- 
ligt, hvorledes der i det enkelte Individ kan røre sig Noget, 
som er af universel Natur: Instinkter og Tendenser, der pege 

langt ud over Individets Omraade. Men før jeg gaar nærmere 
ind paa Sibberns almindelige filosofiske Verdensanskuelse, 
vil jeg fremdrage nogle Punkter af hans Psykologi, som sikkert 
have blivende Interesse og Betydning. 

Hans Psykologi betegner tydeligt Reaktionen mod den 
rationalistiske Periode ved den Vægt, der . lægges paa 
»Hjertet« i Modsætning til »Hovedet«. Han skildrer under 
forskellige Former og Vendinger Forskellen mellem den rent 
intellektuelle, forstandsmæssige Tilslutning til hvad man er- 
kender og anerkender, og den levende Hengivelse, ved hvilken 
vi blive Ét med selve Sagen. »Det, som gaar ud over For- 
nuften«, nemlig den kraftige og varme Følelse for det. For- 
nuften har grebet, hører til det, han skildrer bedst. Mange 
Sider ved Følelsernes Psykologi, især den store Rolle, Kon- 
trast- og Blandingsforhold her spille, har han i de store Træk 
klart fremhævet?!). 

Hermed hænger ogsaa den Betydning sammen, som han 
tillægger det ubevidste Sjæleliv, eller, som han udtrykker sig: 
»det, som foregaar i Sjælens dybe Grund«. Kun en ringe Del 
af vor Natur træder klart frem for vor Bevidsthed. Ligesom 
vi fra først af blive til som Individer formedelst en Natur- 
virksomhed, vi ikke kunne blive os bevidst, saaledes maa 
denne for os ubevidste Naturvirksomhed stedse antages at 
fortsætte sig, saa længe vort aandelige Liv varer. Der er 
jo heller ikke paa det fysiske Omraade nogen absolut Grænse 
mellem Avling og Vækst. I Instinktet og i Geniet have vi 
slaaende Eksempler paa Noget, som virker i os, men først i 
sine Virkninger, ofte fjerne Virkninger, kommer op for Be- 
vidstheden. Vor aandelige Vækst foregaar overvejende ube- 
vidst, saa det gaar med os som med Manden i Parablen, der 
»kaster Sæd i Jorden og sover og staar op Nat og Dag, og 
Sæden vokser og bliver høj, han véd ej selv hvorledes.« Der 
er bestandigt Noget, som danner Bevidsthedens Grundlag uden 

1) Betydningen af Sibberns Opfattelse paa dette Punkt anerkendes 
nu ogsaa i udenlandske Værker (som Ribot: La Psychologie des 

Sentiments. Paris 1896. p. 265), efter at der i min Psykologi 

(1882) og i A.Lehmanns ,Hovedlovene for det menneskelige Følelses- 

liv? (1892) var henvist til den, 

at komme frem for Bevidstheden; og der er et stadigt Veksel- 
forhold mellem det Ubevidste og det klart Bevidste. Det er 
sikkert en fuldstændigt rigtig Bemærkning, Sibbern gør om 
Angeren (hvilken han i det Hele skildrer godt og uden den 
indeterministiske Dogmatisme, som den ældre Psykologi var 
tilbøjelig til), — at dens psykologiske og etiske Betydning 
overvejende beror paa dens Indflydelse paa hele det ubevidste 
Sjæleliv; Menneskets Karakter kan gennem Angerfølelsen 
og ved dens lutrende Kraft blive en anden. Man mindes 
her Gabrielis's Ytring om, at Smerten var det Eneste, der 
holdt hans Bevidsthed sammen. Saaledes kan Angeren være 
et uundgaaeligt Mellemled, uden hvilket Karakterudviklingen 
ikke kan gaa for sig. 

Hvad der nu fra dette ubevidste Grundlag paavirker og 
bestemmer Bevidsthedslivet, melder sig ofte spredt ud fra 
flere isolerede Punkter og i meget forskellig Retning påa 
én Gang. Og ligeledes faar Bevidstheden fra Omverdenen 
en Mængde forskellige, indbyrdes usammenhængende Iagt- 
tagelser og Forestillinger. Der vækkes endeligt ved Erfaringerne 
en Mængde forskellige Drifter, Ønsker og Forsætter. Alt 
dette kan nu i broget Forvirring kæmpe i Bevidstheden, og 
det netop, jo rigere Individets Natur er. Det vil da komme 
til »et vist Livets Røre, en Livets Gæring, en Livets Debat, 
en Livets Kamp«, inden der kan danne sig et bestemt Centrum 
og en harmonisk Orden i Sindet. »Skønt stærkest i Livets 
ungdommelige Periode (Ynglingsalderen), der for Resten hos 
forskellige Individer kan falde i forskellige Tidspunkter, ved- 
varer den dog, mer eller mindre, hele Livet igennem. Der 
gives ogsaa Individer, som i denne Henseende blive som be- 
standigen unge, ja nogle gives der, som endog hele Livet 
igennem blive saa hildede i den med denne Livets Kamp 
naturligen i Ungdommen forbundne Gæring, at det er, som 
om hele Livet for dem vår en åaandelig Fødselskamp.« 

Dette er Læren om den sporadiske Udvikling, som i Sibberns 
Verdensanskuelse spiller en ikke mindre Rolle end hans Tro 
påa Livets Enhed og Helhed, og som han ikke mindst finder 
klart bekræftet paa det psykologiske Omraade. Han gør 
rigtigt opmærksom paa, at dersom Udviklingen ikke foregik 

sporadisk, vilde den ikke foregaa gennem Kamp. Hans Iagt- 
tagelse og hans Tankegang fører ham her lige til den mo- 
derne realistiske Lære om Kampen for Tilværelsen. Dette 
Synspunkt ligger ham såa nær, at han bestemt indskærper 
(allerede i en Afhandling fra Aaret 1829), at den Sætning: 
Livet er en Kamp, ikke maa misforstaas, som om det kun 
var de ydre Forhold, der nødte Livet til at kæmpe; nej, 
Livet er kun til i Kampen, kan ikke bestaa i og for sig 
uden den. Ved den Energi, hvormed han, ikke blot paa det 
psykologiske Omraade, men, som vi snart skulle se, i sin 
Verdensanskuelse i det Hele, fastholder dette Synspunkt, har 
han givet interessante Bidrag til den almindelige Lære om 
Udviklingen. 


III. 
Sibberns filosofiske Verdensanskuelse. 


Sibbern var stærkt paavirket af den tyske Filosofi, og 
hans Lære er en af de sundeste Former, i hvilken denne 
Filosofi har vundet Indflydelse paa Tankegangen i den danske 
Aandsverden; men hans Sans for det Konkrete, hans Iagt- 
tagerinteresse og hans varme Sympati for det individuelle 
Liv gjorde, at han ikke kunde blive en Tilhænger af den 
abstrakte og aprioriske Deduceren og Konstrueren, hvori den 
ældre Skole endte. Han traadte bestemt i Marken mod Hegel, 
og allerede Fichte og Schelling tog han paa sin egen Maade. 
Han tager bestemt Afstand fra den Schellingske Naturfilosofi. 
I et Brev fra 1824 hedder det: »Det er raadeligt for enhver 
Naturbetragter at holde sig Erfaringen saa nær som muligt 
og at være varsom med ethvert Forsøg paa at ville, sættende 
sig over paa det højere Standpunkt, oplyse og udtyde Natur- 
tingene ved en Betragtning fra oven: ti dertil ere Naturbetragt- 
ningerne endnu langt fra at være modnede«. Som man erindrer, 
gennemførte han ikke dette Princip for Psykologiens Ved- 
kommende. Og dog er det karakteristisk for hele hans Op- 
fattelse af Filosofien. 

Han saa' ganske vist det højeste Ideal i en Erkendelse, 
ved hvilken vi ud fra en højeste Idé begrunde og forklare 
hele vor Viden om Tilværelsen. En Konstruktion a priori 

var ogsaa for ham den filosofiske Stræbens- højeste Formaal. 
Men Filosofien maa efter hans Overbevisning stedse gaa ud 
fra et givet Indhold, og først gennem Bearbejdelsen af dette 
kan efterhaanden den sidste, ledende Idé udvikle sig. Filoso- 
fien maa, som han udtrykker sig, være eksplikativ, før den 
kan blive spekulativ, det vil sige, den maa gaa ud fra Be- 
tragtninger over det Givne for i dette at finde Hentydninger 
til en Idé, i hvis Lys det maatte kunne finde sin Forklaring. 
Og den spekulative Erkendelse maa selv igen stedse søge 
sin Bekræftelse gennem stadig Sammenholden (»Konferens«) 
med det virkeligt Givne. 

Spørge vi, hvorledes det er muligt, at en saadan Idé 
kan findes, og en saadan Forklaring til en vis Grad naas, 
da vi jo dog kun kende og overskue såa ringe en Del af 
Tilværelsen, såa svarer Sibbern, at vi selv jo ere et Led af 
Tilværelsen, og at det Samme, som udgør Tilværelsens inderste 
Væsen i det Hele, ogsaa gør sig gældende i os, naar Idéerne 
under Betragtning og Bearbejdelse af de givne Erfaringer 
arbejde sig frem i os. Men at Maalet ikke fuldstændigt vil 
kunne naas i en overskuelig Tid, ligger i det Sporadiske i 
Tilværelsen. Verden træder frem for os fra sin Fyldes mange 
Punkter påa én Gang; det Centrum, omkring hvilket alle 
disse Punkter kunne ses i deres Sammenhæng, vil kun kunne 
findes gennem »en Debat af Alt mod Alt«, som vanskeligt kan 
tænkes afsluttet. Det er da intet Under, at der er saa mange 
Stridigheder mellem Filosoferne; vi ere jo endnu ved at 
prøve os frem, og derfor maa snart et, snart et andet Hoved- 
punkt komme til at træde frem med ensidig Styrke. ” 

De, som kende Filosofiens nyere Historie, ville finde, at 
Sibberns hele Opfattelse af Filosofiens Væsen og Metode ikke 
lidet minder om Lotze. Ogsaa ellers fremtræder der et vist 
Slægtskab mellem de to Tænkeres Anskuelser. 

Sibbern baner sig Vej fra sin Erkendelseslære til sin 
metafysiske Teori ved at vise, at Erkendelsens Mulighed beror 
paa, at Tilværelsen frembyder en Sammenhæng af det Ene 
med det Andet, saa at Alt tilsidst danner en altomfattende 
Helhed. Dersom der ikke i Tilværelsen gives en altomfattende 
Tingenes Orden, i Følge hvilken hver enkelt Ting bestemmes 

ved de andre, saa kan ingen enkelt Ting finde sin fulde For- 
klaring. Der maa gives en Totalkonsekvens, som bærer de 
enkelte Ting og Fænomener. Det er den filosofiske Grund- 
tanke, endnu i ubestemt og indholdsløs Form. Den er allerede 
Idéen om et Alværende og Alvirkende, som gennem den alt- 
omfattende Tingenes Orden bærer og bestemmer de enkelte 
Fænomener. 

Men denne Forudsætning er ikke tilstrækkelig. Ti det 
Alværende og Alvirkende, den almindelige Tingenes Orden 
maa paa hvert enkelt Punkt virke forskelligt efter det Givne, 
som bestemmes ved det. Al Opstaaen og Tilbliven fremkommer 
ved to Faktorer: den ene er den i Alt virkende Tingenes 
Orden, den anden er noget vist Givet, som medfører, at hver 
Gang noget vist Bestemt og ikke Andet bliver til. Der er 
bestandigt i Naturen forskellige Udgangspunkter, ud fra hvilke 
Processerne tage deres Løb. Og disse Udgangspunkter ere 
hvert for sig endelige og relative; de staa i indbyrdes Veksel- 
virkning, såa at de ere ikke blot Aktionspunkter, men ogsaa 
Reaktionspunkter. Derfor fremtræder Naturen for os som 
en stor Vekselvirkningsproces, en stor Debat og Kamp af 
Alt imod Alt, og først gennem denne store Verdensdebat ud- 
folder Tilværelsesprincipet sin hele Fylde. 

Denne anden Forudsætning kunde man kalde den rea- 
listiske Forudsætning, ligesom man kunde kalde den første 
den idealistiske, skønt Sibbern selv bruger andre Udtryk. 
Ved denne Forudsætning træder han fra en ny Side i en be- 
stemt Modsætning til Hegel og den tyske spekulative Skole. 
Han bebrejder Hegel, at han påa Grund af sin ensidigt ideali- 
stiske Synsmaade ikke kunde faa nogen virkeligt historisk 
Opfattelse af Tilværelsen. Historisk Udvikling bliver først 
mulig, nåar der er sondrede Udgangspunkter i indbyrdes 
Vekselvirkning. Udviklingen gaar da ud paa at bringe 
Harmoni mellem de sporadisk fremtrængende Processer, at 
organisere det i spredt Form givne Materiale. Erfaringen 
viser os, som vi allerede for Psykologiens Vedkommende have 
fremhævet, at Alt i Naturen fra først af danner sig sporadisk. 
Ved Krystallisationsprocessen, som f. Eks. den, der finder Sted, 
naar Vandet fryser, opstaa Naalene ud fra forskellige Punkter, 

men gaa efterhaanden sammen og danne en kompakt Enhed. 
Fosterdannelsen sker i flere Henseender ud fra forskellige 
Organisationspunkter, hvorfra Processerne mødes for tilsidst 
at ende i et Resultat, der har et slaaende Enhedspræg. Den 
sociale Verden viser os noget Tilsvarende: inden for den enkelte 
Stat virker Bestræbelser af forskellige Individer og fra for- 
skellig Side til at danne en fælles Samfundsorganisme, og 
de forskellige Stater ere igen Udgangspunkter for Virkninger, 
som gennem mange Sammenstød føre os fremad mod et al- 
mindeligt Menneskesamfund. Gaa vi tilbage til Jordklodens 
og hele Solsystemets Oprindelse, saa maa enhver Partikel i 
Urtaagen have spillet sin Rolle, have været Udgangspunkt 
for Tiltrækken og Frastøden, og gennem det Mylr af Veksel- 
virkninger, som derved bragtes til Veje, fik vor Klode og 
vort Solsystem sin nuværende Form. Paa ethvert Omraade 
kan der spores en stor, fremskridende Organisationsproces i 
ubrudt Sammenhæng. »Det allerførste Røre i Jordklode- 
processen var Begyndelsen til den hele nu påa Jorden subsi- 
sterende Planteverdens, Dyreverdens og Aandeligheds Konsti- 
tution«. Tilværelsen er en stor, kontinuerlig Udviklingsproces, 
indenfor hvilken Menneskets Tilblivelse betegner et enkelt 
Stadium. »Hvorledes mon det første Menneske blev til? 
Uden Tvivl derved, at en vis Dyreformation, fra en første 
ringe Begyndelse gennem en Række af Generationer eller 
Affødninger, idet i Atkommet bestandigen Uddannelsesprocessen 
gik videre og videre, naaede til det Punkt, då nu dets sidste 
Affødning blev et Væsen, som såa at sige slog Aandelig- 
hedens Øje op, idet det sagde Jeg til sig selv og følte sig 
i sin Jeghed«?). 

Der er altsaa trods de sporadiske Udgangspunkter en 
Fremgang til stedse større Harmoni og til højere Livsformer. 
Men paa de mellemliggende Stadier kan der ofte komme Former 
og Fænomener frem, der synes at pegei ganske anden Retning 
end imod en Fremgang til højere Fuldkommenhed, ligesom 


1) En lignende Anskuelse af Menneskets Tilblivelse havde allerede 
Kant udtalt (i sin Antropologi), og hos os Treschow (i sin ,Historiens 
Filosofi). 

Fosteret paa visse Stadier af sin Udvikling forekommer den 
ukyndige Betragter at være en Vanskabning. Naturen synes 
ofte at gaa Absurditetens Veje. Alt Sligt er dog kun noget 
Foreløbigt og Forbigaaende, en lille Krumning paa en Vej, 
som Verdensudviklingen maa tilbagelægge. Endnu er Til- 
værelsen paa Vejen, ja endog paa Begyndelsesstadiet af Vejen 
til Maalet. Der viser sig endnu i vor Erfaring et Modsætnings- 
forhold mellem det centrale Princip, Enhedsprincipet i Verden, 
og de mangfoldige periferiske Udgangspunkter. Men det vil 
mere og mere blive afløst af et Harmoniforhold. Kun for 
en begrænset Del af Verden kan der dog være Tale om en 
fuldstændig Virkeliggørelse af Verdensformaalene; da der i 
Verden i det Hele skal virkeliggøres en uudtømmelig Ind- 
holdsfylde, vil der dertil behøves en uendelig Tid. 

Disse vare de filosofiske Ideer, Sibbern udtalte i sit mærke- 
lige lille Skrift »Spekulativ Kosmologi«, som udkom 1846, 
det eneste, i hvilket han i Sammenhæng har fremstillet sin 
almindelige Verdensanskuelse. Det lønner sig endnu for dem, 
der interessere sig for filosofiske Spekulationer, at studere 
dette Skrift, der, som man vil have set, ikke mangler Til- 
knytningspunkter for den nyeste Tids Teorier og Synsmaader. 
Til nærmere Karakteristik vil jeg her kun tilføje nogle faa 
Bemærkninger. 

En af de vigtigste Sider, fra hvilken en filosofisk Verdens- 
anskuelse kan karakteriseres, er det Forhold, den statuerer 
mellem Enhed og Mangfoldighed i Tilværelsen. Sibbern søger 
at give begge hvad der tilkommer dem, hver for sig, og i 
hans Fremstilling ses meget klart de Motiver, som give dem 
Interesse og Betydning i filosofisk Henseende. Til at forud- 
sætte Enhed føres vi ved det Grundfaktum, at Tilværelsen, 
hvor vi formaa at trænge ind i den, fremtræder for os som 
en lovordnet Sammenhæng. Der maa da, synes det, være et 
eneste Princip, som virker i Alt. Men paa den anden Side 
viser Erfaringen os lige saa vel en Mangfoldighed af virkende 
Elementer, af sondrede Udgangspunkter. Uagtet nu dette 
sidste Synspunkt betones meget stærkt af Sibbern, især i den 
for ham saa ejendommelige Lære om den sporadiske Udvikling, 
saa underordner han dog afgjort Mangfoldigheden under 

Enheden. De reale Udgangspunkter betegnes vel som noget 
»Givet«, paa hvilket »det Alvirkende« øver sin Indflydelse; men 
dette Givne skal selv kun være det AÅlvirkendes egne primi- 
tive Virksomheder, og det Alvirkendes Indflydelse skal ganske 
gaa i Ét med de sondrede Elementers Virksomhed. En Op- 
fattelse som Leibniz's Monadelære eller som den absolute Atom- 
lære, der ender i et Mylr af selvstændige Enkeltvæsener som den 
sidste Tanke, afviser Sibbern bestemt. Ethvert Enkeltvæsen 
er kun et Moment i det uendelige Væsen, enhver Molekule 
kun Sæde for en af det Alvirkendes Funktioner. Det skal 
kun være vor Fantasi, der ikke kan lade være at tillægge 
Elementerne eller Molekulerne en anden Realitet end den at 
være blotte Virksomhedsudgangspunkter for det Alvirksomme, 
ligesom vore enkelte Forestillinger ere lige saa mange Former 
for Aandsvirksomheden og ikke have nogen Eksistens afset 
fra denne. 

Men hermed er det ikke at forlige, at Indbegrebet af 
Elementerne kaldes et Modstaaende, et Andet, et Objeltivt, 
som skal bearbejdes og formes af det Alvirksomme. Her frem- 
træder en Dobbelthed, en Modsætning, som ikke er over- 
vunden. Naar en Idé skal virkeliggøres, siger Sibbern i 
denne Sammenhæng, kan Alt ikke fremgaa af dens indre 
Væld, men Stof og Middel maa tages ude fra. Her er altsaa 
en Doøbbelthed til Stede fra først af; de to Forudsætninger, 
hvorpaa der bygges, kunne ikke føres tilbage til en Enhed, 
og der ligger her en truende Fare for Sibberns optimistiske 
Verdensanskuelse. j 

Hvorledes kan han være saa sikker paa, at der vil komme 
stedse større Harmoni mellem Enhedsprincipet og de sporadiske 
Udviklingsprocesser? Kun saa kort og ringe en Del af Ud- 
viklingen kunne vi overskue, og vi kunne ikke herefter stille 
Horoskopet for hele Udviklingen. Vi kunne trøste os med, 
at Absurditeterne og Disharmonierne kun skyldes vor Mangel 
paa Kendskab til Udviklingens egentlige Love og Betingelser: 
men det er da kun en Tro eller et Haab, vi her tage vor 
Tilflugt til, ingen videnskabelig Indsigt. Det er, om man vil, 
en filosofisk Tro, vi kunne have paa, at Spliden og Disharmo- 
nien gennem Kampen, gennem den store Debat af Alt mod 

Alt, fører over til en såa meget des rigere Organisation; 
men Mere kan det aldrig blive, Det er en energisk Over- 
bevisning, der rører sig hos den begejstrede Tænker, der saa 
stærkt har betonet det Sporadiske og Brudstykkeagtige, naar 
han stedse fastholder Ideen om en sig gennem Striden frem- 
arbejdende Harmoni; men den kan ikke videnskabeligt be- 
grundes og gennemføres. 

Maaske hænger det sammen hermed, at Sibbern ikke 
helt ud fastholder sin Udviklingslære. Hans Tro paa det 
Alvirksomme fører ham ikke blot til at tilskrive det en 
uendelig Overlegenhed over for de enkelte Elementer, der 
skulle organiseres; men han undtager det endog fra at være 
Udviklingsprocessen underlagt. Den egentlige Udvikling be- 
staar for ham i, at Elementerne organiseres; den organiserende 
Magt, det Alvirksomme er ikke selv vordende men evigt. 
Eller som hån udtrykker det med en teologisk Vending: Gud 
vorder ikke, men kun Guds Rige vorder. En saadan Distink- 
tion kan ikke fastholdes, og Sibbern føler det selv. Hvor- 
ledes kan Guden være evig og uden Udvikling, naar hans 
Rige ikke er det? Guden og hans Rige høre saa nøje 
sammen, åt de kun blive til med hinanden; der kan ikke 
være et Ligegyldighedsforhold mellem dem. 'Vorder Guds 
Rige, såa er Gud ogsaa stedt i Vorden. Sibbern har her op- 
taget Mere af Teologien end de blotte Ord. Vel peger 
den kristne Lære om en lidende Gud med storartet Dyb- 
sindighed hen til hvad den gennemførte Udviklingsfilosofi 
fordrer; men Teologiens sædvanlige Tilbøjelighed til at halvere 
Tankerne har ladet den gyse tilbage for denne dristige 
Konsekvens. 

Uagtet Sibbern ynder at bruge teologiske Udtryk, er 
hans Lære aldeles kættersk, Gud er for ham ikke noget fra 
»Verden« sondret og forskelligt Væsen. Han skelner mellem 
Tilværelsens »Verdensside« og »Guddomsside«: hin have vii 
Elementernes Mangfoldighed, denne i Enhedsprincipets Virken. 
Guddommen virker gennem de fra Elementerne udgaaende Virk- 
somheder. Dog tilfredsstiller Panteismen (hvilken han iøvrigt 
omtaler i varme Ord som en alvorlig og berettiget Livsanskuelse) 
ham ikke, fordi den lærer, »at derikke gives anden Gud end Guds 

Rige, eller at der bag det Rige, jeg her kalder Guds Rige, 
ikke er nogen personlig Gud at søge«. Det er alligevel et 
Spørgsmaal, hvor Mange af dem, der tro paa en personlig 
Gud, der ville finde sig tilfredsstillede ved den Sætning, i 
hvilken Sibbern slutteligt udtrykker sin religionsfilosofiske 
Anskuelse: »Fører dog ikke Alt til, at man tilsidst maa er- 
kende, at Verdenstilværelsens inderste Grund maa være cen- 
traliseret i sig, at Verden saa at sige er en stor Individualitet ?« 

Vi føres ved det nys Omtalte naturligt over til Sibberns 
religiøse Anskuelser. 


IV. 
Sibberns religiøse Udvikling. 


Sibberns Ungdom faldt i Tiden for den store religiøse 
Reaktion mod det attende Aarhundrede. Hans filosofiske 
Lærere, Fichte, Schelling og Steffens, vare, da han kom under 
deres Indflydelse, allerede paa Veje til at teologisere og be- 
fandt sig i hvert Tilfælde i en vis Reaktion mod deres egne 
Ungdomsanskuelser. Her hjemme stod han i nært personligt 
Forhold til Grundtvig og Mynster. Han stod endog en lang 
Tid som den eneste Lærer ved Universitetet, hos hvem de, 
der følte sig utilfredsstillede ved Rationalismen, kunde finde 
Tilhold. Hans Stilling i denne Henseende var bestemt ved 
hans hele Personlighed og ved hans psykologiske Grund- 
anskuelse. Han følte dybt Trangen til et rigere Følelses- og 
Fantasiindhold end Rationalismen havde kunnet byde, og han 
saa klart, at der i den menneskelige Aand rørte sig langt 
flere Kræfter og Drifter, end den flade, forstandsmæssige og 
uhistoriske »Fornuftreligion« havde anerkendt. 

Dog tog han stedse sine Forbehold. Uagtet han prote- 
sterede mod Hejbergs Sætning, at Frelsen var at søge i 
Filosofien, og uagtet den filosofiske Forsken for ham kun var 
et Middel, en forberedende Prøvelse, medens den egentlige 
Livsanskuelse hviler paa personlig Grebethed og hjertelig 
Tilslutning, saa gjorde han alligevel enhver dogmatisk An- 
tagelses Gyldighed afhængig af den filosofiske Drøftelse. Et 
er, at en Lære er grundet i kirkelig Overlevering, og at den 
sætter vor Følelse i stærk Bevægelse, et Andet er det, om 


92 Frederik Christian Sibbern. 


den indeholder Noget, der har Gyldighed og Realitet. Filoso- 
fien skal undersøge dette uathængigt af al Tradition og alle 
Følelsesindflydelser. »Overhovedet staar,« hedder det i en 
Afhandling om Filosofiens Forhold til Teologien, som findes 
i »Filosofisk Arkiv« (1829), »Filosofien i samme Forhold til 
det i religiøs Henseende positivt eller de facto Givne, som til 
det paa anden Maade i Virkeligheden Givne; og det hvad 
enten hint er givet som en udvortes, saakaldet positiv Aaben- 
baring, eller som den af Nogle saakaldte indvortes Aaben- 
baring.« Begge Steder er det den reale Betydning og Grundet- 
hed, som skal godtgøres. Og det er efter Sibberns Opfattelse 
ikke en Anmasselse af en udenfor Staaende, naar Filosofien 
vil prøve og undersøge de dogmatiske Lærdomme. Tvert 
imod: i disse Lærdomme er der indeholdt en gammel Filosofi, 
»Jeg tror at kunne paastaa,« siger han, »at dersom man af 
Dogmatiken, ej blot saaledes som den nu er, men og som 
den fra de første Tider af har dannet sig, vilde uddrage Alt 
hvad der er udsprunget af Filosofering, forfølgende det i dets 
fineste Forgreninger ind i Præmisserne for de dogmatiske 
Lærdomme, såa vilde den falde sammen.« Den historiske 
Kritik giver Sibbern Ret i denne Paastand, idet den paa- 
viser Platonismens store Indflydelse paa de kristne Centrai- 
dogmers Udvikling og Formulering. Men han var sig, da 
han nedskrev de anførte Sætninger, ikke Rækkevidden af 
deres Indhold bevidst. Han mente sig endnu væsentlig i 
Harmoni med den gældende Teologi og med Kirkens Lære. 
Kun paa eukelte Punkter havde han faaet Betænkelig- 
heder, og disse Punkter indeholdt Spiren til den afgjorte 
Ændring i hans religiøse Standpunkt. Det var især Lind- 
bergs Optræden i den grundtvigske Strid, som henledte hans 
Opmærksomhed derpaa. Der var to Ting, der stødte ham. 
For det Første den teologiske Fanatisme, hvorom hin Strid 
syntes ham at vidne; dernæst den Vægt, Lindberg lagde paa 
Djævletroen og Troen paa den evige Fordømmelse. Om denne 
Tro maatte Sibbern indrømme, at den fandtes i Skriften, men 
han forkastede den alligevel paa det Allerbestemteste. Dette 
maatte fjerne ham afgjort fra Ortodoksiens Forkæmpere. 
Den heftige Strid paa det teologiske Omraade her hjemme i 

Tyverne, Trediverne og Fyrrerne drejede sig i dogmatisk 
Henseende væsentligt om, hvor vidt en Mand kunde være 
Præst eller Lærer i den danske Kirke, naar han ikke troede 
påa en personlig Djævel og paa en evig Fordømmelse. Den 
ortodokse Retning har, som vitterligt for Alle, væsentligt sejret; 
de nævnte Dogmer ere de mest karakteristiske for den i vort 
Fædreland nu herskende teologiske Anskuelse; Sibberns Til- 
slutning til den religiøse Bevægelse hørte op paa det Punkt, 
da han mærkede, hvilken Vægt man lagde paa dem. 

Efter at han i længere Tid ikke havde ytret sig om 
religiøse Spørgsmaal, fremsatte han i en Række Universitets- 
programmer (1846, 1847 og 1849) det nye Standpunkt, hvor- 
til han nu var naaet. Om den Forandring, der var fore- 
gaaet med ham, har han selv udtalt sig saaledes i et Brev 
fra Aaret 1864: »Alt Aanden Tiltalende, Sjælefødende, alt sin 
Kraft fra AÅandens indre Samstemning Hentende i Kristen- 
dommen er for mig ganske det, det var. Kun det, som 
skulde hente sin Gyldighed fra Positiviteten, respekterede jeg 
den Gang som et Givet ...... Denne Athængighed vil jeg 
nu slet ikke mere indrømme nogen Gyldighed.« — Hvad han 
i de anførte Programmer havde udtalt i sin Almindelighed, 
gennemførte han videre dels i »Meddelelser af et Skrift fra 
Aaret 2135«, dels i den efter hans Død udgivne Moralfilosofi. 

Man kan spore flere forskellige Motiver, der hos Sibbern 
havde virket sammen til at fremkalde og forme hans nye 
Standpunkt. — For det Første rører der sig hos ham en 
filosofisk -historisk Interesse for at bringe Kristendommens 
Opstaaen og Kristi Personlighed i naturlig Sammenhæng med 
Verdensudviklingen. Allerede i sin »Kosmologi« havde han 
udtalt, at ligesom Menneskets Tilblivelse fra først af maatte 
forklares som Resultat af en videre og højere Udvikling fra 
lavere Former, saaledes maatte Kristendommens Opstaaen igen 
inden for den menneskelige Udvikling opfattes som et særeget, 
men i Kontinuitet med den foregaaende Udvikling fremkommet 
Vendepunkt. Vil man tale om en Inkarnation, maa derfor 
hele Verdensudviklingen, særlig Jordudviklingen, opfattes 
som en fremskridende Inkarnation. Paa det Punkt under 
Urtaagens Udvikling, hvor Jordkloden begyndte at udsondre 

sig fra den øvrige Verdensmasse, maa vi søge den første 
Spire til det aandelige Liv paa Jorden i det Hele og derfor 
ogsaa til de højeste Former, hvorunder det aandelige Liv 
historisk er fremtraadt. Den historiske Kristus er fremgaaet 
af Menneskehedens Midte som en Mand, i hvem Livsvældet 
rørte sig påa en særegen Maade, saa han kunde blive en 
aandelig Fører for Aartusinder. Kun naar han opfattes paa 
rent menneskelig Maade, har hans Kamp og Lidelse, hans 
Stræben og Virken sand og naturlig Betydning. Man skulde 
ikke have forvansket denne ved at grunde den paa noget 
Andet end hans Virksomheds egen indre Magt og Kraft. — 
Dertil slutter sig den Overbevisning, at det religiøse Liv 
væsentligt bestaar i et indre Forhold til Tilværelsens Grund- 
kilde, en Følelse af inderlig Enhed med og Tilslutning til 
denne »indre Giver«. Man mener ofte, at det er en usikker 
Grund at bygge paa, og at man maa have et objektivt Grund- 
lag i en dogmatisk Bekendelse og en i det Ydre fremtrædende 
og organiseret Kirke, naar det religiøse Liv ikke skal tabe 
sig i blot subjektive og vilkaarlige Indskydelser og Illusioner. 
Men hertil maa svares, at alt Aandeligt, som skal komme til 
Herredømme i Verden, netop gaar Subjektivitetens Vej, rører 
sig med indefra kommende, gribende og besjælende Magt 
hos de enkelte Personligheder. Det egentlige Objektive er 
her netop den indre besjælende Magt, som rører sig i de 
enkelte Individer, Den historiske Udvikling og de historiske 
Former tabe derved ikke deres Betydning, ti der maa ydre 
Paavirkning og Hjælp til for at det Indre kan blive sat i 
Bevægelse. Derimod er det en Illusion, som Kirken og 
Teologien have hildet sig i, at Noget skulde blive objektivt, 
det vil sige i og for sig gyldigt, fordi det anerkendes af store 
Kredse og lægges til Grund for Institutioner i den ydre 
Verden. Den indre Magt, som fører det aandelige Liv fremad, 
rørte sig nok saa kraftigt i Rationalismen og Pietismen som 
i den ortodokse Kirke. »Brød ikke Rationalismen vældigen 
frem, og tør Nogen sige, at ikke Humanitet, Menneskeomsorg, 
Omsorgen for at bespise de Hungrige og læske de Tørstige 
lige såa vel og lige saa varmt har fundet Sted paa denne 
Side som paa hin?«x — Man ser her, hvorledes Sibbern er 

kommen ud over Reaktionen mod Rationalismen og formaar 
at stille denne paa dens berettigede Plads blandt de med 
hverandre kæmpende Retninger. Han finder ogsaa i denne 
Sammenhæng Anvendelse for sit Yndlingssynspunkt: Debatten 
af Alt mod Alt. Gennem den indbyrdes Brydning mellem alle 
de forskellige Retninger og Personligheder gaar det religiøse 
Liv fremad. Man skal ikke stille sig ligegyldig over for disse 
forskellige Anskuelser, men man skal tillægge dem lige Gyl- 
dighed, for saa vidt de hver for sig vidne om det indre 
Livsvæld og have Ret til at gøre sig gældende og yde deres 
Bidrag til Menneskelivets Udviklingsproces. I anden Del af 
Gabrielis' Breve, der ellers har et såa kirkeligt Præg, og 
hvor Helten ender med at blive Præst, er det dog den stadige 
Understrøm, at enhver stærk og levende Tro i og for sig er 
berettiget som kraftigt Udslag af Livets indre Magt. Selv 
om dem, der efter fuld Overbevisning forkaste Troen påa 
Gud og Udødeligheden, maa man — hedder det — sige, at 
de have Ret dertil, naar det er »en levende Sans for Ide- 
alet eller dog for det, som skulde og burde være«, der rører 
sig hos dem; de tænke ogsaa paa Sjælenes Vel og Frelse. 
Den Form for Religiøsitet, som Sibbern selv skildrer med varm 
Tilslutning, er en Tro påa en personlig Guddom, »et Liv i 
Gud som i den indre Grundvirker og Grundgiver, ved hvis 
indre Virkelser og Givelser enhver god oplivende og frugt- 
bringende Tanke og Følelse opstaar,« saaledes, at Individets 
egen Stræben og den indre Givers Leven i det bestandigt 
gaa i Et. Det er en Art Mystik, som reducerer de dog- 
matiske Antagelser til noget forholdsvis Lidet. I Bibelen 
finder han vel stadigt mange dybe og tiltalende Tanker, men 
langt fra fuld Klarhed og Sandhed. Med al sin Dybde, hedder 
det, giver den hellige Skrift ofte kun halve Tanker. Den 
giver os f. Eks. ikke nogen klar og fyldestgørende Oplysning 
om den hinsidige Tilværelse., Det kan da ikke hjælpe at 
støtte den saa kaldte Aabenbarings Betydning paa den Op- 
lysning, den i denne Henseende skulde give os, især da det, 
som Skriften tydeligt nok lærer derom, nemlig den evige 
Fordømmelse af saa Mange, er nok til, at vor moralske 
Følelse maa forkaste dens Autoritet. I Stedet for at holde 

sig til en saadan enkelt, overleveret Bog, holde man sig til 
Naturens Bog, »den store jordiske, baade i det Legemlige 
og i det Aandelige fremtrædende Livsfyldes store Bog«. Og 
spørges der nu, om vi da ved vore naturlige Erfaringer kunne 
finde Oplysning om Alt hvad vi kunne ønske at vide, særligt 
om et andet Liv, saa svarer Sibbern, at hvad enten der er 
en Udødelighed eller ikke, ville vi leve Livet som vi leve 
det; vor moralske Overbevisning er ikke bygget påa nogen 
Lære om det Hinsidige. 

Den Tendens, som gaar igennem Kirkens Historie, til at 
dogmatisere, det vil sige slaa den Sandhed, man mener at 
have vundet, fast i bestemte, foreskrevne Formler, er i flere 
Henseender fordærvelig. Man rykker derved Sandheden løs 
fra dens levende Rod, dens Livsgrund, og gør en Mumie af 
den, for at den saa i denne Mumieskikkelse kan blive an- 
tagen af Alle. Denne Tendens ytrer sig maaske endnu stærkere 
i den ortodokse Protestantisme end i Katolicismen. Man har 
i Protestantismen sat en Dogmahellighed i Stedet for Katoli- 
cismens Værkhellighed. I Stedet for paa denne Maade at 
omhegne de Veje, ad hvilke Aanden virker, lade man den 
frit Spil! Man trænge sig ikke ind i den Enkeltes Hellig- 
dom med Polemik eller med Spot! Man lade Enhver beholde 
sin Fetisch, det, hvori han har fundet sit aandelige Tilhold ! 
Men saaledes har Kristendommen ikke opfattet Sagen. Uagtet 
den skulde være Kærlighedens Religion, har den dog i al 
sin Tid langt mere opfostret og næret Anmasselsens, Herske- 
sygens og Hadets Aand end Menneskekærlighedens Aand. 
Den har afskyet og bekæmpet Hedenskabets Guder og Gude- 
væsen, uden at tænke paa, om der ikke ogsaa blandt Hed- 
ningerne kunde findes saadanne Smaa, som man fremfor alt 
ikke maatte forarge, og uden at undersøge, om ikke ogsaa 
Flerguderi kunde have sin gode Berettigelse. Hvad det 
gælder om, er, at Menneskekærligheden udfolder sig, og man 
maa derfor raade Enhver til at blive ved sin Tro, naar den 
er ham til Fortrøstning og til Fremme for det, som Pligt og 
Menneskeomsorg kræve. 

Inden for Kristendommen er man efter Sibberns Mening 
i denne Henseende gaaet ad saa fordærvelige og forkerte 

Veje, at han lader de Fremtidseuropæere, han skildrer i 
Bogen fra Aaret 2135, vægre sig ved at kalde sig Kristne. 
»Skulde vi kunne ville bære Navn sammen med dem, som 
i Kristendommens Navn og under dens Banner have fyldt 
Aarhundreder med Anmasselser og Grueligheder?« — Han 
skelner mellem Kristelighed og Kristenskab. Det Kristelige 
er den sande og sunde Kærne i Kristendommen, men til 
Kristenskabet hører alt det dogmatiske og kirkelige Væsen. 
Han slutter sig væsentligt til Nyrationalismen, hvilken han i 
sin Moralfilosofi karakteriserer påa følgende Maade: »Den 
vil have det kirkelige Kristendomsherredømme stødt bort 
for i dets Sted at sætte den frie Gudhengivenheds Sindelag, 
som jeg i Modsætning til Kristenskabet har kaldet Kristelig- 
heden, ladende Ordet Kristendom staa hen som ubestemt«. — 

Hvad der forekommer mig at være det mest Betydnings- 
fulde ved Sibberns religiøse Standpunkt, er den storartede 
Tro påa Personlighedens Ret. Han har i langt. fyldigere 
Maal og paa langt naturligere Maade end S. Kierkegaard 
gennemført den Sætning, at Subjektiviteten er Sandheden. 
S. Kierkegaard gav denne Sætning en altfor snever An- 
vendelse og Udførelse. Vi møde atter her Sibberns faste 
Tro paa Livet i dets sporadiske Virken i Forbindelse med 
hans varme Sympati for enhver personlig Livsytring. Det 
er ikke et paa Forlegenhed og Skepticisme grundet Forslag 
om Tolerance, vi her have for os; men en paa Grundlag af 
en stort og dybt anlagt Verdensanskuelse opstillet Fordring. 
Her er heller ingen ængstelig Søgen efter, om der dog ikke 
skulde findes et Skjul, hvor vi kunne gemme vore Dogmer 
saa godt, at Kritiken ikke skal kunne finde dem. Der er 
tvert imod en Bestræbelse for at bringe saa stor Overens- 
stemmelse som muligt mellem Tro og Viden, mellem Livs- 
anskuelse og Verdensanskuelse. Og vi have set, at væsent- 
lige Træk af hans Verdensanskuelse finde Bekræftelse ved 
de nyere Teorier og Synsmaader; derfor vil ogsaa hans religi- 
øse Standpunkt være af Interesse for Nutiden, afset fra den 
store Interesse det har som Resultat af et sundt tænkende 
og varmt følende Menneskes Forsken og Søgen. De religiøse 
Spørgsmaal ere her hjemme i de senere Aar fra deres Side, 

der ikke kunne slutte sig til Ortodoksien, sikkert altfor meget 
blevne behandlede kritisk og polemisk. Hos Sibbern er 
Kritiken og Polemiken stedse hidført og baaren af den posi- 
tive Fylde, han virker for. Han kan heri være et Forbillede 
ogsaa for dem, der komme til Resultater, som afvige fra hans. 


V. 


Sibberns politiske og sociale Anskuelser, 


Sibberns politiske og sociale Anskuelser bære i høj Grad 
Præget af hans hele Personlighed. Dette berøver dem ingen- 
lunde deres Betydning og blivende Interesse, ti som en af 
hans Hovedejendommeligheder have vi lært at kende den 
levende Sans for og Kærlighed til Livet i dets Virkelighed 
og Individualitet. Han søger overalt Indholdet og Kærnen, 
og har han nogen Fejl, saa er det den at overse, at der i 
denne Verden nu en Gang behøves visse bestemte Former 
og Skaller, ofte haarde og usmagelige Skaller, selv for dets. 
værdifuldeste Indhold. 

Hvad der saa ofte gjorde ham upraktisk, nåar han del- 
tog i den politiske Strid, var ikke mindst det, at han op- 
traadte som psykologisk Sjælesørger., Han havde et skarpt. 
Blik for det Opirrende og Aandsfortærende i den politiske 
Strid, og ikke mindst for, hvorledes der i Stridens Løb kan 
opdynge sig Meget, som skjuler det, som det egentligt kommer 
an paa. Den Form for politisk Virksomhed, som mest til- 
talte ham, var den, der svarede til Herakles's Maade at 
rense Augias's Stald paa. Ligesom Herakles udførte sit. 
Værk ved at lede Strømmen ind og saa overlod til den at 
skylle ud i alle Kroge, saaledes ansaa Sibbern det for sit 
Kald, naar i Stridens Løb dels Polemik, dels Fortabelse i 
Enkelthederne havde formørket Blikket hos de Fleste, da at 
arbejde saa direkte som muligt påa at skaffe selve Hoved- 
sagen Indgang. Derved mente han ikke blot at arbejde 
bedst for Sagen, men ogsaa at skaffe Sindene den Forfriskelse 
og Hvile, hvortil de trængte. Godt var det og, mente han, 
om man i Politiken kunde lade f. Eks. hver halvtredsinds- 
tyvende Uge være en Jubeluge, hvor man lod Stridighederne 

hvile under fornøjeligt personligt Samkvem. Det havde, efter 
Sibberns Mening, aldeles ikke nogen Hast i Politiken. Han 
glædede sig i sine »Politiske Intelligensblade« (1835) over, 
at de raadgivende Stænder først traadte sammen fire Aar 
efter, at Forordningen om deres Indførelse var kommen. I 
dette store 'Tidsmellemrum var der Plads for alsidig og 
grundig Overvejelse. Derfor betragtede han ogsaa de sær- 
skilte Stænderforsamlinger for Øerne og Jylland som en 
heldig Indretning, da enhver Sag derved blev overvejet to 
Gange. Senere glædede han sig over, at den frie konstitu- 
tionelle Forfatning ikke kom før 1848, da Forholdene egnede 
sig for den. Og han optraadte baade under Striden om 
Helstatsændringen (1854) og under Striden om Grundlovens 
Revision (1865) med det Raad, at stille Sagen i Bero eller 
i Hvilestand i nogle Aar, for at den kunde overvejes og 
bearbejdes i Stilhed. og for at de vigtigere Statsformaal, navnlig 
Omsorgen for »Lavmandsfolkets« Velfærd og borgerlige Frihed, 
kunde fremmes. 

At man i Stridens Hede ikke var tilbøjelig til at lytte 
til slige Raad, kan ikke undre. Og ligeledes følger det af 
sig selv, at de store statsretlige Afgørelser, der ere bestem- 
mende for hele den Maade, hvorpaa, og de Betingelser, hvor- 
under alle de vigtigste Statsanliggender i det Enkelte be- 
handles og afgøres, ikke kunne opsættes for længe, og at en 
saadan Opsættelse i hvert Tilfælde neppe vil fri Sindene fra 
Spænding og Uro. 

Det er i det Hele karakteristisk for Sibberns politiske 
Anskuelser, at han er saa omhyggelig for, at Overvejelsen 
kan blive grundig og alsidig. Hans Politik hænger her 
sammen med hans Filosofi. I hele Tilværelsen gaar jo efter 
hans Lære Udviklingen frem gennem en stor Debat af Alt 
mod Alt. Om den politiske Udvikling gælder det Samme. 
En Statsforfatnings Godhed beror derfor paa, om den aabner 
Adgang for alle Kræfter og Retninger i Folket til at komme 
til Orde og virke medbestemmende i Udviklingen. Deri ser 
han det Karakteristiske for den frie Forfatning. Derimod er 
det efter hans Mening af mere underordnet Betydning, hvor 
den endelige Afgørelse, Viljesbestemmelsen efter Overvejelsen, 

ligger. Han anser det for heldigst, at den ligger hos Kongen. 
Den frieste mest alsidige Overvejelse vilde da kunne forenes 
med den mest energiske Afgørelse, den gennemførte Decen- 
tralisation med den gennemførte Centralisation.  Sibberns 
Ideal af en Forfatning vedblev stedse at være »en Eneraadig- 
hedskonge med en blot raadgivende Folkeformandsforsamling, 
der skulde søge al sin Vægt og Styrke i sine Grundes Godhed 
og Velbetænkthed«. Netop naar Folkerepræsentanterne ikke 
faa Del i Afgørelsen, kan der herske den største Frihed i 
den oftentlige Drøftelse, og Folkets Skøn vil kunne faa en 
langt større Indflydelse paa den endelige Bestemmelse. end 
naar denne beror paa Afstemning i Repræsentanternes For- 
samling. Regeringsmagten skal staa under Stændernes Kontrol. 
En Kontrol af Alle over for Alle er i enhver Forfatning det 
sidste Middel, og de saakaldte statsretlige Garantier ere til 
Syvende og Sidst alle af moralsk Natur, i en »Fristatsfor- 
fatning«, hvor Repræsentationen har Stemmeret ved Afgørelsen, 
saa vel som i en rent monarkisk Forfatning. Det er langt 
fra, at en saadan fuldstændig Frihed i Meningstilkendegivelse 
og offentlig Drøftelse skulde skade Monarkiet, at netop Intet 
støtter det saakaldte absolute Monarki mere end en republi- 
kansk Aand saa vel i Folket som i Regeringen. Folket føler 
sig derved staaende sin Konge nær. 

Ved en Konstitution forstaar man i Reglen et paa Pa- 
piret nedskrevet Grundrids af en Statsorden. Men naturligere 
er det at tage Ordet i dets medicinske Betydning, altsaa her 
om Folkets og Statens virkelige Tilstand og Livsorden. Kun 
en ringe Del af denne kan til enhver Tid være formuleret 
og nedskreven., Og en saadan skreven Konstitution vil stedse 
være et Bannd paa Livet. »Jo flere Bestemmelser en Grund- 
lov indeholder, desto større Formynderskab har man tiltaget 
sig over Fremtiden og dens Slægter, desto mindre er selve 
Staten i Sandhed fri, desto mere er derimod Livet i Staten 
og hele Nationaludviklingen, Nationalbestræbelsen og Nationens 
friske Rørighed belemret med Baand, som let kunne blive til 
besværlige Ulemper og Hildelser« (Dikaiosyne, 1843, p. 82). 
En såadan skreven Konstitution var efter Sibberns Mening 
lige saa fordærvelig for det politiske Liv, som en skreven og 

foreskreven Trosbekendelse for det religiøse Liv. Af alle 
Former for Absolutisme ansåa han den, som overdroges til 
et Stykke Papir, for den værste. — 

Det er en forunderlig Modsætning, Sibbern statuerer 
mellem Overvejelse og Beslutning, og den er sikkert lige saa 
lidt holdbar i Politiken som i Psykologien. Ethvert Motiv, 
der kommer frem under Overvejelsen, faar ogsaa sin bestem- 
mende Indflydelse ved Beslutningen, og kunde vi helt gennem- 
skue, hvad der gaar for sig i vort Indre under Viljesakten, 
vilde vi ofte finde, at Beslutningen staar som Afslutning af 
en Proces, hvor det Tidligere helt igennem bestemmer det 
Senere. Det er altid et Tegn paa indre Splid og Disharmoni, 
naar Beslutningen bestemmes ved Noget, som ikke har kunnet 
sejre under Overvejelsen, og det vil i Reglen være til det 
Onde, naar det sker. Sibberns politiske Ideal vil paa til- 
svarende Maade føre til en Disharmoni, eller ogsaa til at 
Kongemagten drager Slutningen af, hvad der i den offent- 
lige Debat er kommet frem. — I første Tilfælde — altsaa 
naar Kongemagten og den offentlige Mening ere uenige — 
vil det Spørgsmaal opstaa, om i Reglen Kongen eller Folket 
har rigtigst Blik paa Tingene. Antager man, at Kongen i 
Reglen har Ret, hvor bliver saa egentligt »den republikanske 
Aand« af? Saa kan Kongen i det Højeste være forpligtet 
til at tage Forsigtighedshensyn, eller et pædagogisk Hensyn 
til den oftentlige Mening, men Debatten og Kontrollen af 
Alt med Alt bliver illusorisk, og det bliver da vel dog hen- 
sigtsmæssigst at stanse den ørkesløse Drøftelse. Frederik 
den Sjettes berømte Sætning: »Vi alene vide, hvad der tjener 
til Undersaatternes sande Vel«, i hans afslaaende Svar paa 
et Andragende om udvidet Trykkefrihed, er den logiske 
Konsekvens af denne Opfattelse. Antager man derimod, at 
den offentlige Mening i Reglen hår Ret, vil man omvendt i 
Kongemagten faa en stadig Hindring for Fremskridt og en 
Fare for Staten. — Man vil da drives over til den anden 
Mulighed, at Kongemagten skal udøve og fuldbyrde Resul- 
tatet af den offentlige Debat. Men i saa Fald vil det være 
hensigtsmæssigst, at dette Resultat udtrykkeligt formuleres og 
slaas fast, og det kan kun ske ved en Afstemning, altsaa 

ved at Folkerepræsentanterne (eller Folket gennem sine Re- 
præsentanter) have Del i Statsmagten. 

En Sætning maa man give Sibbern Ret i, og det er den, 
at alle statsretlige Garantier ere moralske. Det giver ingen 
Sikkerhed, at Folkets valgte Repræsentanter faa Andel i 
Statsmagten, naar det kun beror paa Regeringens egen Vilje, 
om den skal tage noget Hensyn til deres Afstemning. Der- 
som Sibbern havde oplevet Hundredaaret efter sin Fødsel, 
vilde han have faaet en Erfaringsbekræftelse paa sin Sætning. 

Men for ret at vurdere hans politiske Opfattelse, maa 
man lægge Hovedvægten påa den republikanske Aand, han 
fordrer skal herske i Monarkiet. Hvad han vil udelukke 
og hindre, er Standsforskellenes Skærpelse og Uddannelse af 
et Aristokrati. Han vilde hverken have et Adels- eller et 
Embedsaristokrati, og han frygtede for, at i en »Fristatsfor- 
fatning« vilde det blive »Velstandsfolket«, der kom til at 
regere over »Lavmandsfolket«. Det havde efter hans Opfattelse 
været de danske Enevoldskongers Bestræbelse at arbejde 
påa Folkets Emancipation. Selve Regeringsforandringen 1660 
betragtede han som en Frigørelse af Borgerstanden. Fra 
dette Aar af regnede han derfor Friheden i Danmark. Især 
virkede Frederik den Tredje og Kristian den Femte, og senere 
igen Kronprins Frederiks Regering fra 1784 overordentligt 
meget til Bedste for Lavmandsfolket og for almindelig Lighed 
mellem Landets Borgere. Intet harmede Sibbern mere, end 
naar han hørte de liberale Politikere tale om Tiden før 1848 
som en Ufrihedstid. Han havde selv foretaget et grundigt 
Studium af det 17. og 18. Aarhundredes danske Historie. 
Endnu i sine »Samfundsbetragtninger« (Første Hefte 1865) 
siger han: »Dersom jeg i min høje Alder turde tænke paa 
Sligt, vilde jeg nok forsøge en historisk-filosofisk Gennem- 
gaaelse af Danmarks Historie fra 1536 af ..... Det er især for 
dem, som deltage i Politiseringerne, at jeg ønskede Skildringer 
af Danmarks indre S/als- og Folke-Udviklingshistorie, skreven 
saaledes, at de vigtigste Kilder, de kongelige Forordninger, 
og hvad der blandt Reskripterne maa stilles sammen med 
dem, retteligen blive gennemgranskede, og det Betydelige i 
dem fremdraget.« Han fremhæver med Rette, at heri ligger 

Kontinuiteten i det danske Folks Historie. Han vilde højligt 
have glædet sig ved Edv. Holms forskellige Arbejder over 
Danmarks indre Udvikling under Enevælden og vilde have 
fundet en Bekræftelse for sine Anskuelser i dem. Han har 
her et grundigere historisk Blik end de nationalliberale Poli- 
tikere, som vare saa optagne af deres egen Statsvisdom, at 
de saa lutter Mørke forud for deres egen Tid, ligesom de 
da ogsaa have ment, at der vilde følge lutter Mørke efter 
dem. Derimod saa han ikke, at Enevælden uddannede et 
Embedsaristokrati, som paa sin Vis maatte blive en ny Hæmsko 
for Udviklingen. Men deri saa de nationalliberale Politikere 
ikke klarere end han. — 

Nu vilde Skæbnen, at Danmark alligevel skulde have 
en Fristatsforfatning, og skønt Sibbern ikke ansaa denne 
for den ideale Forfatning, såa han dog, at det ikke kunde 
være anderledes. Han protesterede kun mod, at det var Fri- 
heden, der 1848 blev skænket Folket. Friheden kan ikke 
skænkes. Det var Magten, der blev delt mellem Konge og 
Folk. At det kom dertil, skyldtes efter Sibberns Opfattelse 
flere forskellige Omstændigheder. Den herskende politiske 
Bevægelse i Europa forplantede sig ogsaa til os, og de ivrige 
liberale Agitatorer (»Røropsmændene«, som Sibbern i sit Sprog 
kaldte dem) vare ikke fornøjede med den gamle Forfatning. 
Derhos var Frederik den Syvende ikke skikket til at hævde 
Enevoldsmagten. »Man maa sige, at for ham var den nye 
Statsindretning en stor Lykke; ti dels befriede den ham for 
Regeringspligter, som han aldeles ikke var skabt til — ej 
heller havde søgt at uddanne sig til — at kunne opfylde 
blot nogenlunde, som Sligt af Mennesker kan fordres, dels 
satte den ham i et saare godt og tillige menneskeligen frit 
Forhold til Folket.« Kun Skade, at denne »lidet kongefor- 
standige« Mand ikke forstod at bruge den Del af Magten, 
han beholdt tilbage! (Meddelelser af et Skrift fra Aaret 2135. 
Første Del, p. 645 og flere St.). 

Folket var egnet til den nye Forfatning. Under Ene- 
vælden var Ligheden bleven fremmet, og Emancipationen 
gennemført. Det var et stort Held, at den nye For- 
atning ikke kom, før den kunde grundlægges paa en 


afde 

meget bred Basis, med såa udstrakt en Valgret. Man 
slap derved i Danmark for den Modsætning, som sætter 
andre Lande i saa stor og stadig Uro: mellem de Stemme- 
berettigede og Ikke -Stemmeberettigede.  »Det saakaldte 
Demokrati staar overalt bagved Stændersalene og vil ind; 
lykkeligt det Land, som har aabnet Dørene helt for det, og 
med det Samme aabnet en Tumle- og Kampplads ej blot 
for det, men tillige for dets Modstandere og Modkæmpere.« 
Egnet var Folket, ikke modent; ti modent bliver et Folk kun 
ved Hjælp af selve Forfatningen. Alt kunde være gaaet 
godt, dersom kun ikke de nationalliberale Ledere havde 
manglet den Modenhed, som maa fordres af dem, der ville 
styre Statsskibet; Modenhed til at affatte Søkortet havde de 
maaske nok« (Samfundsbetragtninger. Første Hefte, p. 18, 42 f.). 

Hvor oprigtigt Sibbern havde sluttet sig til Aanden i 
den nye Forfatning, då den historiske Udvikling havde ført 
den med sig, fik han to Gange Lejlighed til at vise, under det 
Ørstedske Ministerium og under Grundlovskampen 1865—1866. 

Det Skrift, han udgav under det Ørstedske Ministeriums 
Kamp med Rigsdagen (»Om og i Anledning af Kampen 
mellem de tvende højeste Statsmyndigheder i Danmark«) er 
af ikke liden Interesse netop i vore Dage. Man finder der 
en Række af Klagepunkter, som påany ere komne frem her 
hjemme under den nuværende politiske Strid. — Sibbern 
klager over, at Ministeriet har draget Kongen ind i Striden. 
Den frie Adgang til Kongen staar ikke længer aaben, saa- 
ledes som den i lang Tid havde været i Danmark. »Det 
var,« siger Sibbern, »næppe hverken statsrigtigt eller stats- 
klogt, at den frie Adgang lukkede sig, da man vilde komme 
med Adresser fra mange baade Kongens Person og Kongens 
Kongeanseelse meget. hengivne Mænd. Regeringens Formaal 
fremmes neppe saaledes; langt bedre uden Tvivl paa modsat 
Maade .... Man har derved rørt Folket paa et meget ømt 
Sted, maaske især Folket i Jylland.« Det var jo netop hvad 
Sibbern stedse havde fremhævet som Kongedømmets Opgave: 
at staa i nær og levende Berøring med det hele Folk. Han 
citerer i et andet Skrift med Begejstring den bekendte Sang 
af »Kong Salomon og Jørgen Hattemager« : 

Bestandig var der Vej i Herthas Lund 
Fra Folkets Hytter op til Fyrstens Sale. 
Den Mindste selv sig nærmed Folkets Drot 
Og bragte did sit Hjertes Bønner 

Og følte selv i Kongens Slot, 

At han var en af Landets Sønner, 


Det var nu forbi, og under en Fristatsforfatning! Under 
Enevælden vilde det, efter Sibberns Mening, ikke kunne gaa 
saaledes! 

Ved de mange Pressesager var Frygten for, at Regeringen 
vilde Trykkefriheden til Livs, vaagnet. Embedsstandens Frihed 
og Anseelse rokkedes ved adskillige Afskedigelser. Man 
rokkede ved Rigsdagens Anseelse, og dog hører den lige saa 
vel som Regeringen til de Myndigheder, danske Borgere ere 
undergivne, og som de Kristne i Følge Romerbrevets 13. 
Kapitel skulle adlyde! — Sibbern gør endeligt opmærksom 
påa, at alle lovlige Midler til at faa Ende paa Striden ikke 
ere forsøgte, saa længe det ikke er prøvet, hvad Indflydelse 
et Ministerskifte vilde faa"). 

En halv Snes Aar senere tog Sibbern Ordet mod et 
»Grundlovsattentat« af en anden Art. Der udkom i Aaret 
1865 tre forskellige politiske Smaaskrifter af ham, alle om 
Grundlovskampen. Det oprørte ham at se, at man straks 
efter den sørgelige Krig benyttede sig af juridiske Spidsfindig- 
heder til »ad en Omvej, der ser ud som en Krogvej, at an- 


1) Hele denne Strid pinte særlig Sibbern, fordi han saa A.S. Ørsted, 
hvem han saa højt beundrede, paa den anden Side. ,Jeg kan ikke 
sige Dem," skriver han lil Wegener, ,hvor stærkt dette Reskript 
(som indeholdt en ministeriel Tilrettevisning til Wegener for hans 
Optræden i Arvefølgesagen, uagtet Ministeriet forgæves havde an- 
klaget ham for Højesteret] har afficeret mig, allermest for Ørsteds 
Skyld. Jeg bar nu i 48 Aar staaet i det bedste Forhold til ham, 
nydt meget Godt i hans Hus, holdt paa ham, troet paa ham, indtil 
forrige Aar; og nu igen dette!" — Efter Ministeriets Afgang skriver 
Sibbern (til Ørsteds Søster): ,Han [A.S. Ørsted] er ved Ministeriets 
Entledigelse kommen ud af en ikke god Stilling. Det vides alminde- 
ligen, at meget af det, som skele, og som han maalte give sit Navn 
til, ja stundom sætte sit Navn under, ingenlunde havde hans Bifald, 
men var i Strid med hans Anskuelse. Men han var i Ministeriet 
i Minoriteten øg blev overstemt." 


ha sum" 


106 Frederik Christian Sibbern. 


taste Danmarks gode frie, folkelige Grundlov«. Det var for 
ham kun »Finessemageri«, naar man ikke vilde indrømme, at 
den Del af sin Magt, Rigsdagen i sin Tid havde afstaaet 
for at gøre det muligt at gennemføre en Fællesforfatning, 
der ogsaa omfattede Hertugdømmerne, — at denne Magt efter 
Hertugdømmernes Afstaaelse straks maatte falde tilbage til 
Rigsdagen. Man raabte paa Lovlighed, men gik Ulovlighedens 
Vej, fordi man havde sine bestemte Formaal, man vilde op- 
naa: »Hvorfor vilde man, da Betingelserne for Indskrænk- 


ningen af Grundloven af 1849 vare rent borte, ... lade et - 


Spilleværkeri indtræde, som maatte være stødende for hele 
det danske Folks sunde Sans? Uden Tvivl var det, fordi 
man deri saa et Middel til at faa Landstingsreformen frem, 
og saa maatte det øvrige af Komedien opføres med« (Sam- 
fundsbetragtninger. Første Hefte, p. 70). 

Der var her rokket ved den eneste Betingelse, under 
hvilken Sibbern kunde sympåtisere med en »Fristatsforfatning«, 
nemlig at den byggedes paa et demokratisk Grundlag. Lands- 
tingsreformen var en Reaktion mod den Udvikling af Lig- 
hedsfølelsen, som især i det sidste Aarhundrede var gaaet 
for sig. Man deler alle Landets Sønner i to Hovedklasger, 
Velstaaende og Ilkke-Velstaaende, og man ser ikke, at mån 
derved skærper Modsætningen mellem Folketing og Lands- 
ting, saa at den nye Forfatning indeholder Spiren i sig til 
lange Stridigheder. Der er i den opdynget et betydeligt 
Stof til fortsat Agitation, og de tage fejl, der mene, at For- 
fatningsforandringens Vedtagelse har bilagt Striden. — Sibbern 
stod i denne Sag ganske paa samme Standpunkt som Tscher- 
ning og Grundtvig og sympatiserede med de Skridt, de gjorde 
for at hævde deres Anskuelse. I det Hele er der ikke ringe 
Lighed mellem disse tre Mænds politiske Ideer. Et Konge- 
dømme påa meget bred demokratisk Basis, med Udjevnen 
af Standsforskellene, var alle tres Ideal. Under de skiftende 
Forhold forfølger Sibbern dette Ideal med stor Sikkerhed og 
sund Bedømmelse af Personligheder og Situationer. Hans poli- 
tiske Pjecer ere af ikke ringe psykologisk og historisk Interesse. 
At de ikke virkede paa deres Samtid, laa dels i Forfatterens 
idealistiske Opfattelse, dels i de Snurrigheder, hvoraf de vrimle, 

og som det var let at slaa sig til Ridder paa. Men for den, der ser 
tilbage paa Begivenhederne, har det sin store Interesse at se, 
hvorledes de opfattes og bedømmes af en sund, ærlig og med 
varm Følelse begavet Aand, der tillige medbringer en ikke al- 
mindelig historisk og filosofisk Sans. Jeg vil ikke gøre noget 
Forsøg paa at angive, hvorledes Sibbern vilde have stillet sig, 
hvis han havde oplevet den nuværende politiske Strid. Han 
var en erklæret Modstander af Parlamentarismen; men han 
havde ogsaa i sin Tid været en erklæret Modstander af 
» Fristatsforfatningen« og dog lært at betragte denne som en 
naturlig og nødvendig Konsekvens. Hans ægte demokratiske 
Sindelag vilde have stillet ham langt anderledes i denne Strid 
end de Mange, som ledes af Standshovmod og bureaukratiske 
Fordomme. Han vilde smerteligt have følt, hvorledes de to 
Elementer i hans Statsideal, Kongemagten og Demokratiet, 
traadte i skarp Modsætning til hinanden; men han vilde ikke 
have fundet nogen Udvej i et Godsejer- og Embedsaristokratis 
Herredømme"). — 

1) For dem, der mene, at det paa Grund af Partistridighederne gaar 
tilbage med alt Godt og Ædelt i Danmark, vil det være af Interesse 
at vide, at det i hvert Tilfælde er en gammel Skade. Den 5. Januar 
1825 skriver Sibbern til sin gamle Rektor, Bworson, paa Herlufsholm: 
»I Sandhed, naar jeg tænker paa Dem, saa træder Billedet af en 
Tid mig i Møde, da der var i mange Henseender et skønnere Liv i 
Danmark end nu. Belevenhed og et tækkeligt Væsen var endnu 
regnet for Dyd; Landets store Mænd respekterede Enhver; kom noget 
rel fortrinligt og godt ud, saa fejrede ethvert Hjerte en Nationalfest .,.. 
”Nu derimod er Alt saa uhyre kritiserende, at for denne kritiske 
Syge næsten Intet kan komme op; saaledes at sætte sin Egoisme 

mæ mod hele Verden, forstod mar ikke, da De var ung." — I Aaret 
1828 ialer han (i sin ,Psykologiske Patologi") om ,det Hang til at 
nære Partiaand 'og at bevæges af Partiaand, hvilket er saa frem- 
herskende i vor Tid", — I et Brev fra December 1835 udtaler 
Paludan-Miilller (den senere Biskop) sin Harme over ,Dagbladenes 
Tone" saa vel som over, at man bruger den nye Stænderforsamling 
til at gøre Opposition, ,som man overhovedet gør sig Flid for at 
bringe Folket til at betragte alle bestaaende Forhold i en opponerende 
Aand". — Om de Nationalliberale var det Sibberns Mening, at de 
havde Meget tilfælles med Schleswigholsteinerne. ,De vare oplærte 
i samme Skole. Agtelse for Folkets Sjælelighed, Omsorg for den 
jevne gode Folkeaands Bevaring havde de ikke. De gik saa vidt, 

Alle de forskellige politiske og konstitutionelle Spørgs- 
maal angik nu egentligt saare lidet det, som laa Sibbern 
inderst paa Hjerte. Allerede i et Universitetsprogram fra 
1849 hævder han, at det sociale Spørgsmaal var langt vig- 
tigere end det konstitutionelle, og at det var det, Statsmændene 
først og fremmest skulde sætte sig ind i. Det konstitutionelle 
Væsen hår, mente han, Blændværk eller Halvhed for og bag, 
medens Kommunismens Ide vel har Mørke for og Mørke bag, 
men dog har Realitet til Grundlag og Realitet til Formaal. 
Det Spørgsmaal, hvis Afgørelse Alt her kom an paa, var for 
ham, om det hører til Statssamfundets Væsen at virke ved 
ydre Magt, eller om dette ikke maa betragtes som noget Fore- 
løbigt, Noget, der gælder for Menneskeslægtens nuværende 
Livstrin, men vil blive afløst af et idealt Statsliv, hvor der 
vel findes et fast organiseret Samfund til Opnaaelse af fælles 
menneskelige Formaal, men hvor den ydre, tvingende Magt 
er falden bort, fordi den ikke behøves. Den paa Magt grundede 
og med Magt virkende Stat fører os ikke ud over Natur- 
standen. » Vore Stater ere saa langt fra at ophæve den Krig 
af Alle mod Alle, som man har ment at herske i Naturstanden, 
at Statsforfatningerne og de dermed forbundne Folkeforfatninger 
jo tvert imod paa mange Maader have gjort saadan Krig af 
Alle mod Alle stærkere og skarpere, hvassere, mere omgribende 
og indgribende, ej alene udad til, men ogsaa i hver Stats og 
Nations Indre midt under den saakaldte Fredstilstand. Man 
er i denne vistnok ikke Blodsudgydelse, men desto mere 
ser man, nåar man har hele Europa for Øje, Kampen for 
Erhvervet, ja Kampen endog for det simple Livsophold, at 
føre til utallige Tærelser og Fordærvelser af mangfoldige 
Strømme af Nervekraft, ja af hele moralske Tilværelser.« 
Skulde denne Kamp om Magt eller Rigdom eller endog om 
den blotte Eksistens være evig? Vil ikke en såa stor Fælles- 


at de reve ned paa Landets mest kundskabsrige, indsigtsfulde, højt- 
agtede Mænd, og undergrove derved selv Agtelsen for Lærdom saa- 
ledes, at, da siden Lærdmændsfolkene, de saakaldte duktrinære, 
kom for Had, kunde man sige til dem: I have jo selv arbejdet 
derpaa af al Magt" (Meddelelser af Indholdet af et Skrift fra Aaret 
2135. Første Del, p. 695 f.). 

følelse udvikle sig, at den ydre Magt kan falde bort og den 
blinde, haardhudede Konkurrence kan afløses af en fornuftig 
Ordning? Er det dog ikke Statens Opgave at varetage Om- 
sorgen for Alle? Kunde man ikke bestemme, åt hvad den 
Enkelte erhvervede ud over et vist Maal skulde afgives til 
Statens fælles Driftskapital, saa at Staten for Alvor kunde 
optræde som den fordelende Retfærdigheds Organ, som en 
sand Menneskeorganisation, der ikke lader Tingene gaa deres 
Gang under Kræfters og Drifters vilde Kamp, men ordner 
og hjælper paa alle Omraader? — 

Det er karakteristisk for Sibbern, at han tillægger det 
sociale Spørgsmaal større Betydning end det politiske. Vi 
have ogsaa set, hvorledes han gentagne Gange opfordrer til 
at stanse den politiske Strid for at sørge for »Lavmandsfolket«, 
Dog ser han klart Sammenhængen mellem begge Spørgsmaal, 
og det var ikke hans Mening, åt man kunde springe lige 
ind i en kommunistisk Ordning. Tvert imod, saa længe 
Tvangsstaten bestaar, kan Kommunismen ikke virkeliggøres. 
Sibbern saa hen til en Tid, hvor den europæiske Menneske- 
hed var kommen ud over sine nuværende Livsvilkaar og 
kunde indrette sig påa en helt ny Maade. Denne Fremtids- 
fantasi er det, han udfører i »Meddelelser af Indholdet af et 
Skrift fra Aaret 2135«. Sibbern antyder selv, at denne Bog 
maa betragtes som et Sidestykke til Platons »Stat«. Han 
har altsaa villet give sin ideale Fantasi Luft ved at skildre, 
hvorledes et Menneskesamfund vilde se ud under såa gunstige 
indre og ydre Forhold som muligt. Bogen indeholder tillige 
adskillige »Tilbageblik« paa det nittende Aarhundrede. I det 
Foregaaende have vi benyttet den ved Fremstillingen af Sibberns 
religiøse og politiske Anskuelser. Nu ville vi betragte det 
sociale Utopia, han skildrer. — 

Henimod Slutningen af det nittende Aarhundrede steg 
den europæiske Civilisations Onder og Skyggesider til en 
Højde, der gjorde Livet til en Byrde. Al Livsglæde var 
forbi; end ikke Musiken formaaede længere at oplive Nogen. 
Pessimismen herskede. Den eneste Vederkvægelse, man fandt, 
var at udtrykke sin Følelse af Elendighed og sin Fortvivlelse 
med saa stærke Ord som muligt. En Fyrste forlod i Aaret 





- 

1896 det ulykkelige Europa med de Ord: »Jeg kan ikke 
udholde det længere, det Spil med ormstukne Sjæle om orm- 
stukne Goder; jeg har længe nok trællet i denne Trædemølle 
og tærsket dette kærneløse Straa.« Og man foreslog, at der 
over alle Rigsdags- og Regeringsbygninger skulde staa disse 
Ord: »Kommer hid alle I, som ere livsfriske og glade, her 
skulle I vorde mødige og besværede«, Men som Nøden, For- 
tvivlelsen og Livstrætheden var paa sit Højeste, kom Frelsen. 
En Dvaletilstand udbredte sig over den europæiske Menneske- 
hed, efter at først Døden paa hemmelighedsfuld Maade 
havde raset gennem Landene. Der kom en lang Hviletid, i 
hvilken alle Civilisationens Former saa godt som opløstes 
og de faa Efterlevende vendte tilbage til Naturlivets simple 
Former. Tillige mildnedes Følelserne; der kom Ro og Menneske- 
kærlighed i Sindene. Træthed var dog ikke den eneste Aar- 
sag til, at »Søvnens store Frelse« kom. Store Forandringer 
i Naturen, underjordiske Dampes Frembrud 0. s. v. virkede 
med. Tiden syntes at være kommen for et Gennembrud baade 
i det fysiske og i det aandelige Liv paa Jordkloden. Da 
Genopvaagningens og (zenoplivelsens Tid kom, kunde den 
ungdomsfriske, genfødte Menneskehed begynde sin Tilværelse 
under nye Vilkaar. Statsforfatning, Lovgivning, Kirkefor- 
fatning, Skolevæsen, Pengevæsen, Handelsvæsen, Ejendom, 
Straffevæsen, Menneskeforskelle og Menneskeuligheder — Alt 
var man bleven befriet for, og man ønskede det ikke tilbage, 
men følte Gru og Rædsel ved at læse derom eller se det 
hos andre Folk. Man levede ud af den indre Fællesskabs- 
følelse. Alle toge Del i legemligt og aandeligt Arbejde. Først 
og fremmest gjaldt det om ikke at kue eller hæmme det 
sjælelige Liv hos Nogen. — Hver bragte til de offentlige Forraad 
hvad han producerede mere end han selv behøvede; og deraf 
tog de Alle, hvad de trængte til. Naar et Hus var bygget, 
flyttede den ind, som mest havde Lyst. Regering behøvede 
man ikke. Drengenes Optøjer var det Eneste, man havde 
at værge sig imod. Lige saa lidt som man vilde have nogen 
hellig Bog eller nogen Kirke mellem sin Følelse og den Livets 
indre Kilde, man troede paa, lige saa lidt vilde man have 
nogen Lovforfatning som kunstigt Gærde for Livet. Man 

mente, at al den Skarpsindighed og Eftertænksomhed, som 
var bleven anvendt paa Retsvidenskab, Lovgivning og Lov- 
anvendelse, havde været til saare liden virkelig Fremme for 
Aandslivet. Forbrydelsen havde man allerede længe betragtet: 
som en Sygdom, der såa snart den var godtgjort ved Dom, 
skulde helbredes ved menneskekærlig Omsorg og Forbedring. 
Straffeanstalterne bleve Lægeanstalter eller Sygehjem. Men 
med Ophøret af Særejendom og af alle kuende og æggende 
Institutioner hørte ogsaa Forbrydelserne op. — 

Bag det Fantastiske i disse Forestillinger og deres nærmere 
Udførelse mærker man et varmt og menneskeligt Sind og en 
stærk Harme over al Undertrykkelse og Forkuelse. Det var 
Sorg og Lede ved det Virkelige, der drev den for menneskelig 
Lykke saa bekymrede Tænker til at søge i en indbildt Verden, 
hvad han ikke fandt i den virkelige. Ved Fortællingen om 
Dødsperioden, om den store Søvn og Genopvaagningen har 
han indrømmet, at han er ude af Stand til at vise, hvorledes- 
den kommunistiske Lyksalighedstilstand skulde kunne udvikle 
sig ad naturlig Vej ud af de nærværende Samfundstilstande. 
Der maa foregaa en indre Omdannelse af Menneskenaturen, 
saaledes at Følelsen af Fællesskab fuldstændigt faar Over- 
herredømmet over Egoismen. Og selv da maatte der være 
en lykkelig Harmoni mellem de enkelte Menneskers Tilbøje- 
ligheder, siden f. Eks. et nybygget Hus skulde bebos af den, 
som havde mest Lyst dertil, og Enhver skulde kunne tage 
af det offentlige Forraad hvad han trængte til. Hvorledes 
mon man skal afgøre, hvem der har mest Lyst til Noget, 
eller hvorledes vil man kunne faa de forskellige Fornøden- 
heder til at passe sammen? 

Det har dog neppe været Sibberns Mening at ville hen- 
vise Alt hvad han udtaler i denne Bog til Fantasiens, evigt fra 
Virkeligheden fjernede Land. Det ses allerede af, at han i 
sit Universitetsprogram fra 1849 foreslaar, at Staten skal 
samle sig en Driftskapital og optræde som fordelende Myn- 
dighed. Han er her inde paa hvad man i vore Dage kalder 
Statssocialisme. Den tyske Nationaløkonom Wagner har 
videre udført, hvad Sibbern antyder i sit Program. "Wagner 
betragter det nemlig som et væsentlig Synspunkt og Øjemed 

for Skattevæsenet, at Staten gennem dette virker regulerende 
paa Formuernes Fordeling i Landet. I Statssocialismen frem- 
træder den fordelende Retfærdighed, Sibbern fordrer af Staten. 
Men Tvangsstaten vilde han dog ikke betro dens Udøvelse, 
og hvorledes faa vi en Stat, som ikke er en Tvangsstat? Og 
hvorledes faa vi hos Statens Ledere den Indsigt, den Men- 
neskekundskab og den Menneskekærlighed, som maa være 
til Stede, for at vi kunne tilstede dem at gribe fordelende 
ind? Selv om Statssocialismen skulde have Fremtiden for 
sig, vil Udviklingen i denne Retning kun kunne gaa meget 
langsomt og med fornyet Prøvelse paa hvert enkelt Punkt. 
Sibbern har jo selv lært os, at al Udvikling foregaar sporadisk, 
ud fra forskellige individuelle Udgangspunkter. Saaledes vildet 
vist vedblive at gaa, og det vilde allerede være en stor 
Lykke og et stort Fremskridt, om vi kunde komme saa vidt, 
at de forskellige Individer ikke støde for haardt sammen 
under deres forskellige og ofte modsatte Bestræbelser. Mere 
end at virke fremhjælpende og understøttende i denne Retning. 
formaar Staten neppe, saa længe den ikke er bleven noget 
helt Andet end den nu er, — og naar den er bleven det, er 
det jo ikke sagt, at der er Noget at raade Bod paa. Sibberns 
faste og urokkelige Tro paa Udviklingen kommer her igen. 
Han var jo, som vi have set, sikker paa, at det Sporadiske 
og Disharmoniske vilde forsvinde, og at den Absurditet og 
Pinagtighed, Erfaringen frembyder, kun kommer af, at Verdens- 
udviklingen endnu er paa et af sine første Stadier. Denne 
Tanke holdt ham oppe og gav hans menneskekærlige Sind 
Ro. Den har vel ogsaa gjort, at han selv ikke strengt har 
skelnet mellem Utopier og virkelige Idealer i sin Skildring 
af Fremtidens Europa. 


ALEXANDER HAMILTON OG DEN NORDAMERI- 
KANSKE UNIONSFORFATNING. 


i 


Det er ofte blevet bemærket, at den historiske Opfattelse, 
som i vort Aarhundrede er den herskende, staar i en skarp 
Modsætning til den, der raadede i forrige Aarhundrede. Man 
var i det 18. Aarhundrede tilbøjelig til at forklare historiske 
Begivenheder, især Grundlæggelsen af Institutioner, der havde 
vist sig at være betydningsfulde, af bevidst Overlæg og 
Hensigt hos enkelte Personligheder. Og i naturlig Forbindelse 
hermed nærede man en stor, næsten ubegrænset Tillid til, 
hvad den ret »oplyste« menneskelige Fornuft kunde gøre for 
at ordne Samfundsforholdene paa bedste Maade. Det Ædleste 
og det Bedste, som det 18. Aarhundrede har frembragt, skyldes 
denne Tillid. Den nu herskende historiske Betragtningsmaade 
gaar derimod ud fra den Tanke, at alt Stort sker, eller i 
hvert Tilfælde indledes, i Tavshed, i Ubevidsthed, Grundigere 
Kendskab til Historien har vist, hvorledes sociale og politiske 
Institutioner udvikle sig langsomt, og uden at der fra først 
af behøver at være nogen Bevidsthed om deres Betydning 
og deres fjernere Virkninger. Historien staar for os som 
en stor ubevidst Udviklingsgang, ved hvilken de bevægende 
Kræfter, som fra først af raade, kunne være helt andre end 
de, der senere føre til at fastholde og paaskønne, hvad der 
har udviklet sig. Den Betydning, en Institution faar paa 
Højdepunktet af sin Udvikling, kan ikke antages at have 
gjort sig gældende i deres Bevidsthed, som lagde den første 
Grund til den, Og vi pleje at tilføje, at det er sundt, naar 
Udviklingen saaledes gaar overvejende ubevidst for sig, lige- 

Høffding: Mindre Arbejder. 8 

som Barnets Udvikling foregaar heldigst, naar man lægger saa 
lidt Mærke til det som muligt, og først og fremmest naar det 
lægger saa lidt Mærke til sig selv som muligt. Naar Kraften 
og Formerne ere udviklede, saa er det Tid for Selvfølelsen og 
Selvbevidstheden at vaagne, for at det Udviklede kan fattes og 
fortsættes med fuld Forstaaelse af dets Værd. Men denne grun- 
digere og sundere historiske Opfattelse, ved hvilken vort Aar- 
hundrede staar saa højt over det forrige, har paa den anden Side 
berøvet os dettes store Tillid til Tankens Magt paa det sociale 
og politiske Omraade. Vi have set saa mange Eksempler paa, 
at de snildest udtænkte Ordninger ikke bestaa, hvor den 
naturlige Jordbund i Folkets Erfaringer og dets gennem 
lange Tider grundfæstede Karakter mangler. Det er intet 
Under, at man er bleven skeptisk over for den menneskelige 
Aands Evne til med Bevidsthed at gribe ind i og paa gavnlig 
Maade at ordne de sociale og politiske Forhold. — En saadan 
Tvivl, en Tvivl, der synes såa vel begrundet ved hele den 
moderne Opfattelse af Historien, har noget Svækkende og 
Trøstesløst ved sig. Er vi da henviste til at lade os glide 
med Strømmen? Kunne vi lige saa godt lade være at tænke 
og at ville? 

Allerede en simpel Betragtning (som allerede er antydet 
i det Foregaaende) viser, at vor Opfattelse let kan blive lige 
saa ensidig som det 18, Aarhundredes paa sin Maade var. 
Den bevidste Tanke og Vilje hjælper ganske vist ikke, naar 
ingen naturlige Betingelser og Evner ere til Stede. De 
kunne Intet bygge eller skabe ud af sig selv. Men naar 
Tanken netop først og fremmest benyttes til at forstaa, hvilke 
Betingelser der ere til Stede og hvortil de kunne benyttes, 
— hvilke Farer der true, og hvorledes de kunne undgaas 
og forminskes, saa er den selv et vigtigt Led i Udviklingen, 
et Led, som ikke kan undværes, naar Livsgangen skal være 
stor og sund. 

En interessant Bekræftelse heraf frembyder den ameri- 
kanske Unionsforfatnings Grundlæggelse. Her blev med klar 
Bevidsthed Konsekvensen dragen af en lang, i mindre Kredse 
forløbende Udvikling. Slutstenen blev sat paa en Bygning, 
som var vokset frem i det Skjulte. Med fremskuende Blik 

blev der lagt Midler til Rette for at forebygge Farer, om 
hvis Alvor det følgende Aarhundredes Historie noksom har 
vidnet. Og der var en bestemt Anelse om, at det grund- 
lagte Værk vilde komme til at afgive Ramme for en stor- 
artet Udvikling, som vilde blive af Betydning ikke blot for 
det enkelte Folk, men for hele Menneskeheden"). Ogsaa 
denne forudskuende Bevidsthed har Historien bekræftet. Den 
har vist os det i nyere Tid enestaaende Syn af en demokratisk 
Stormagt. Der er nu gaaet hundrede Aar, siden Unions- 
forfatningen traadte i Kraft; og det vil sikkert have sin 
Interesse åt dvæle ved de Tanker, og de ydre Forhold, ved 
hvis Vekselvirkning den blev til. 

Æren for dette store Værk tilkommer først og fremmest 
en hel Kreds af udmærkede Mænd, som vare besjælede af 


1) Paa Konventet i Filadelfia, hvor Unionsforfatningen blev udarbejdet, 
var især James Madison virksom for dens Vedtagelse. Han stod 
tilbage for Hamilton som Tænker, men havde mere Blik for de 
Kompromis'er, som de politiske Forhold gjorde nødvendige. For- 
handlingerne paa Konventet holdtes hemmelige, men Madison 
skrev om Natten en udførlig Beretning om dem, for — som han 
sagde — ,at bevare Materiale til en Konstitutions Historie, paa 
hvilken et — endog i sin Barndom stort — Folks Lykke beror, ja 
paa hvilken maaske Frihedens Sag i hele Verden beror". (Curtis: 
History of the Constitution of the United States. I. p. 427). Det 
første Nummer af ,The Federalist" (27. Oktbr. 1787) aabnes med 
følgende Udtalelse af Hamilton: ,Efter tilstrækkelig Erfaring om 
den bestaaende Forbundsforfatnings Utilstrækkelighed opfordres I 
nu, Medborgere, til at forhandle om en ny Forfatning for de for- 
enede Fristater i Amerika. Emnets Betydning er klar. Det inde- 
slutter i sig ikke mindre end Unionens Eksistens, dens enkelte 
Deles Sikkerhed og Velfærd, det Riges Skæbne som i mange Hen- 
seender er det mærkeligste i Verden. Det er ofte blevet bemærket, 
at det synes at være blevet forbeholdt for dette Lands Befolkning 
ved deres Adfærd og Eksempel at afgøre det vigtige Spørgsmadl, 
om menneskelige Samfund virkeligt ere i Stand til at oprette en god 
Regering ved Overvejelse og Valg, eller om de for evigt ere bestemte 
til at afhænge af Tilfældet og Magten, hvad deres politiske For- 
fatninger angaar .... Denne Forestilling maa, ved at forene Menneske- 
kærlighedens 'Tilskyndelser med Fædrelandskærlighedens, forøge den 
Bekymring, som alle betænksomme og gode Mennesker maa føle 
for, hvad Udfaldet bliver.” 

de nye Tanker, det 18. Aarhundredes engelske og franske 
Literatur havde sat i Bevægelse, og som ikke mindre vare 
fortrolige med de nordamerikanske Staters Forhold og med 
den Folkeaand, som der havde udviklet sig, — Mænd, der 
i Krig og Fred havde kæmpet for Frihedens og Selvstyrelsens 
Sag. Men blandt dem er der igen én Mand, hvis Navn paa 
en særlig Maade er knyttet til Unionsforfatningen, fordi han 
var den første, der undfangede den Grundtanke, paa hvilken 
den beror, og med størst Klarhed og Energi begrundede og 
udviklede denne Tanke, ligesom han ogsaa med stor Kraft 
virkede for dens Udførelse. Denne Mand var Alerander 
Hamilton, en af de største Statsmænd og tillige en af de 
største politiske Filosofer, som nogen Sinde har levet. Det 
er påa Tide, at hans Navn drages frem for den almindelige 
Bevidsthed. Han fortjener en Plads ved Siden af Washington 
og Franklin i Nordamerikas Historie, og i de politiske Ideers 
Historie fortjener han en Plads i første Række. 

Ogsaa ved sin Personlighed er han værdig til en mere 
almindelig Opmærksomhed, end der hidtil er bleven ham til 
Del. De betydningsfulde Tanker, han kæmpede for, fandt i 
ham ikke blot en af de mest geniale og energiske, men til- 
lige en af de ædleste Forkæmpere, som nogen Sinde en stor 
og god Sag har haft. Han satte sit Liv ind for sin Sags 
Renhed. Under al Døgnets Strid, under den Forplumring af alle 
Forhold, al den Løgn og Smaalighed, som Nutidens politiske 
Liv saa mange Steder frembyder, er det styrkende at vende 
Blikket mod et Syn, som Historien ingenlunde frembyder 
påa mange af sine Blade: en stor og praktisk Idé, fattet med 
klar Bevidsthed og gennemført af en ren og energisk Vilje, 
hvem det lykkes i det afgørende Øjeblik at faa Folket til at 
lytte til sin Røst. 


LUR 


De nordamerikanske Fristater skylde Uafhængigheds- 
driften og Frihedsfølelsen deres Oprindelse. De grundedes af 
Mennesker, som vilde undfly det religiøse og politiske Tyranni 
i Europa. Ny-England (de nordligste af Fristaterne) blev 
f. Eks. til ved de saakaldte »Pilgrimsfædres« Udvandring 

(1620). En Flok Puritanere var 1612 udvandret fra England 
til Holland, men besluttede senere at drage over til den nye 
Verden for at kunne leve efter deres egen Overbevisning. 
Under store Møjsommeligheder og Farer fæstede man Bo der. 

Den nye Kolonis Forfatning var i den første Tid aldeles 
uafhængig af Englands. Alle Menighedens Medlemmer samledes 
fra Tid til anden for at holde Raad, og man valgte sig selv 
en Guvernør, der med nogle faa Raadgivere ledede de løbende 
Forretninger. Da senere Folkemængden tiltog, indrettede man 
(1639) en Repræsentation, som skulde give Love. Hvad der 
mest udpræget fremtraadte i Ny-England, udviklede sig i be- 
slægtede Former i de andre Kolonier. Den engelske Regering 
søgte forgæves at kue denne saa naturligt opstaaede Selv- 
styrelse. Gennem Deltagelsen i den indre Styrelse af de offent- 
lige Anliggender paa de forskellige Trin udviklede der sig 
en AÅlmensans og en Borgeraand, som paa den Tid var ene- 
staaende i Verden. Selv de mest fremskredne Aander i 
Gammel-England forstod ikke ret hvad der gik for sig der 
ovre. Man ser dette f. Eks. af den Forfatning, som John 
Locke udkastede for Karolina, Vel blev flere af Udkastets 
mere frisindede Bestemmelser ændrede af de Lorder, hvem 
Kolonien var overdragen af Karl II; men selv afset herfra 
stred Udkastet mod den hele Retning, Udviklingen havde 
taget der ovre, og det kom derfor aldrig til virkelig Anvendelse, 

Ligesom Koloniernes Borgere saaledes havde Lejlighed til 
at øve sig i indre Selvstyrelse, saaledes frembød de hyppige 
Kampe med Indianere og Franskmænd Anledning til at erfare 
Betydningen af Sammenslutning og Enhed mellem de enkelte 
Stater. Allerede 1643 sluttede saaledes fem Kolonier sig 
sammen som »the united Colonies of New-England« til et 
offensivt og defensivt Forbund. Medens enhver Koloni be- 
holdt sin Selvstyrelse, skulde alle Spørgsmaal om Krig og 
Fred og i det Hele alle Sager af fælles Interesse afgøres af 
en Forsamling, der bestod af to Udsendinge fra hver Koloni. 
Et Aarhundrede senere (1754) udkastede Benjamin Franklin 
en Plan til et Forbund mellem alle Kolonierne under Ledelse 
af en af den engelske Regering udnævnt Generalguvernør. 
Men denne Plan blev forkastet i Kolonierne, fordi man mente, 

at den indeholdt for store Forrettigheder for Kronen, og af 
det engelske Ministerium, fordi den var for demokratisk. 
Franklin mente (som det ses af hans Selvbiografi), at hvis 
hans Plan var bleven fulgt, vilde Kolonierne have været 
stærke nok til at forsvare sig selv; den engelske Regering 
havde da manglet ethvert Paaskud til at beskatte dem, og 
den blodige Kamp mellem Kolonierne og England vilde være 
undgaaet. »Men,« tilføjer den gamle Vismand, »saadanne 
Misgreb ere intet Nyt; Historien er fuld af Staters og Fyrsters 
Vildfarelser. Se dig omkring i Verden! Hvor Faa forstaa 
deres eget Vel eller følge det, naar de forstaa det! De, der 
staa ved Statens Ror, have for det Meste Meget at gøre og 
gøre sig ikke den Ulejlighed at overveje og udføre nye 
Planer, De bedste offentlige Forholdsregler antages derfor 
sjeldent paa Grund af forudgaaende Visdom, men paatvinges 
af Omstændighederne, « 

Saaledes havde det amerikanske Folk baade Lejlighed 
til at gøre Erfaringer og øve sine Kræfter ved selvstændig 
Deltagelse i indre og ydre Anliggenders Ordning. Det havde 
faaet den bedste Opdragelse, et Folk kan faa, den, som be- 
staar i at handle selv, Ansigt til Ansigt med de virkelige 
Forhold, uden at en arvelig Regerings Formynderskab eller 
et selvklogt Bureaukrati i enhver Sag træder imellem. 

Den amerikanske Revolution fik derfor ogsaa en anden 
Karakter end den franske. Man havde i Amerika udøvet 
Friheden, før man officielt fik den eller tog den. Gennem 
lang historisk Udvikling var der bragt en solid Underbygning 
til Veje, som kunde holde, selv om Spiret toges bort. Med 
den engelske Styrelse i Amerika faldt ikke enhver Styrelse; 
man håvde lært at styre sig selv. Kontinuiteten blev ikke 
atbrudt. Folket var ikke vant til at faa sin Parole fra London, 
og det gjorde da Intet, at Forbindelsen atbrødes. 'Vanske- 
ligheden ved Unionsforfatningens Tilblivelse beroede tvert 
imod påa, at man var saa vant til næsten ubegrænset Selv- 
styrelse i de mindre Kredse, at man følte en Uvilje ved at 
oprette en Centralmyndighed. Men Livet opløstes ikke, fordi 
den øverste Autoritet stødtes bort. Anderledes i Frankrig. 
Her vår Centralisationen trængt i den Grad igennem, at Alt 

tilsidst hang i én Traad, saa at det maatte falde til Jorden, 
naar denne ene Traad overskåres. Kontinuiteten i Folkets 
Liv blev paa én Gang afbrudt og er aldrig bleven fuldt gen- 
oprettet siden. Udviklingen af det enevældige Kongedømme 
havde ført til at trykke alle Klasser ned og berøve alle Kredse 
ethvert Initiativ. Intet Fællesskab føltes. Kongen og hans 
Embedsmænd maatte gribe ind overalt, hvis ikke Alt skulde 
gaa i Staa. I en Indberetning til Ludvig XVI skrev Turgot: 
»Deres Majestæt er nødt til at afgøre Alt selv eller ved Deres 
Embedsmænd. Man venter Deres udtrykkelige Ordrer, før 
man bidrager til det offentlige Vel, før man agter Andres Ret, 
undertiden endog før man handler i sine egne Anliggender« "), 
Ved Revolutionen beholdt man den centraliserede Styrelses- 
maade, og de jakobinske Magthavere saa vel som senere den 
militære Usurpator fandt derved deres Vej banet. 

Hvad Amerikanerne kæmpede for i deres Frihedskrig, 
var den gammel-engelske Frihed, det Princip, at et Folk ikke 
kan beskattes, naar det ikke selv gennem sine Repræsentanter 
har bevilget Skatten. Dette erkendtes ogsaa offentligt af 
mange Englændere. Den ældre Pitt erklærede saaledes i 
Overhuset (20. Januar 1775): »Den Aand, som nu gør Mod- 
stand mod Beskatningen i Amerika, er den samme, som forhen 
modsatte sig Laan, Privilegier og Skibsafgift i England, 
den samme Aand, som fik hele England til at rejse sig og 
ved »Bill of Right« hævdede den engelske Konstitution, det 
samme Princip, som fastslog den store, fundamentale og væsent- 
lige Grundsætning, påa hvilken vore Friheder hvile: at ingen 
engelsk Undersaat kan beskattes uden efter eget Samtykke. 
Whiggismens hæderfulde Aand besjæler tre Millioner Men- 
nesker i Amerika, som foretrække Fattigdom med Frihed og 
ville dø under Forsvaret for deres Rettigheder som Mænd, 
som frie Mænd.« — Selv i deres Revolution havde Ameri- 
kanerne historisk Grund under Fødderne, Vel beraabte de 
sig i deres berømte Uafhængighedserklæring paa almindelige 
og oprindelige Menneskerettigheder, og man beskyldte Er- 
klæringens Forfatter, Jefferson, for at have skrevet den ud 


1) Smlg. Tocqueville: L'ancien régime et la revolution. 7. ed. p. 1358. 

af Locke's Skrift »On Government«. Men de amerikanske 
Ledere havde en anden Forestilling om deres »Menneskerettig- 
heder« end de franske Revolutionsmænd. De mente ikke, at 
Alt først maatte raseres, for at man saa paa bar Grund 
kunde opføre en ny Bygning efter visse abstrakte Principer. 
De »oprindelige« Principer betragtede man som de inderste 
Motiver og Tendenser i selve den historiske Udvikling, og 
hvad man krævede, var blot, at denne Udvikling ikke skulde 
stanses ved noget Magtbud. 

Frihedskrigens Historie ville vi her ikke dvæle ved. 
Gennem skiftende Sejre og Uheld førte den til et Punkt, hvor 
Englands Kræfter vare udtømte. Trods sine uhyre Udgifter, 
trods de Grusomheder og de til Dels forræderske Midler, som 
anvendtes, maatte England give tabt. — Amerikanerne stode 
ved Maalet. Men for at blive et Folk, er det ikke nok at 
afkaste det ydre Aag. Store indre Vanskeligheder vare endnu 
at overvinde, og med Rette har en amerikansk Forfatter 
nyligt kaldt Tiden fra Fredsslutningen til Unionsforfatningens 
Vedtagelse (1783— 1789) den mest kritiske Periode i Amerikas 
Historie. 


TIT. 


Medens det engelske Herredømme varede, havde Kolo- 
nierne ikke haft nogen stadig Forbindelse med hverandre. 
Enhver af dem havde havt at gøre med den engelske Re- 
gering og kæmpet for at hævde sin Selvstyrelse overfor den; 
men afset fra enkelte Forsøg paa Sammenslutning var Uni- 
onstanken ikke meget levende. Lige saa lidt som der var 
nogen stadig politisk Forbindelse, var der nogen synderlig 
Handelsforbindelse mellem Kolonierne indbyrdes. Nordamerika 
var væsentligt et agerdyrkende Land. Rejserne fra den ene 
Koloni til den anden våre desuden besværlige og sjældne; 
medens nu Tusender dagligt færdes paa Rejse mellem Boston 
og New-York, vare to Postkareter den Gang tilstrækkelige til 
at rumme alle de Rejsende. Efter Pacifikbanens Anlæg kan 
man rejse hurtigere fra Boston til de nordvestligste Stater 
end man for hundrede Aar siden kunde rejse fra Boston til 
Filadelfia. 

Under Frihedskrigen havde der (ligesom tidligere under 
Kampene med Indianere og Franskmænd) været følt Savn af 
en fast Centralregering. En Kongres, bestaaende af Dele- 
gerede med Fuldmagt fra de forskellige Stater, var sammen- 
traadt. Denne Kongres havde udstedt Uathængighedserklæ- 
ringen og ledet Sagernes Gang under Krigen og ved Freds- 
slutningen. Men Enkeltstaterne havde stadigt følt en vis Skin- 
syge overfor Kongressen, og man var bange for at give den 
for stor Myndighed. Kongressen kunde nok fatte Beslutninger, 
men ikke udføre dem. Den kunde kun Aenstille til de enkelte 
Staters Regeringer, om de vilde udføre dem! Egentlig Re- 
geringsmagt kendtes kun for de enkelte Staters, ikke for hele 
Forbundets Vedkommende. I hver enkelt Stat var der en 
fri Regeringsform, som skrev sig fra Koloniernes Grund- 
læggelse og som havde udviklet sig under stadig Kamp med 
de fra England sendte kongelige Guvernører. De i hver 
enkelt Stat valgte lovgivende Forsamlinger vare i Folkets 
Øjne de eneste Myndigheder, som havde Ret til at paalægge 
Skatter. Det kom derfor an paa dem, om de af Kongressen 
ønskede Bidrag til Krigens Førelse bleve udredede. Hver 
Gang en Bevilling skulde gives, maatte de alle spørges, og 
ofte gaves slet intet Svar. Da Kongressen i Aaret 1781 
til Gældens Betaling foreslog en Indførselstold paa 5 p.ec., 
vakte det stor Harme i de enkelte Stater, Man spurgte, 
hvorfor man havde modsat sig Stempelakten og Teskatten, 
naar der nu alligevel blev paalagt Skatter af en Magt uden- 
for Staten (Enkeltstaten)! Kun formedelst sin store Taal- 
modighed og Uegennyttighed formaaede Washington at ud- 
holde de pinagtige Forhold, i hvilke han ofte bragtes af Mangel 
paa Penge. Han udtalte senere, at Krigen vilde være endt 
tidligere og have kostet mindre Blod og Penge, hvis Unionens 
Regering havde haft Ret til at paalægge Skatter. Den 1. Januar 
1777, ganske kort efter Washingtons berømte Overgang over 
Delaware og Overfaldet paa Trenton (Juledag 1776), maatte 
Robert Morris, som under Krigen havde den ubehagelige 
Post at sørge for de fælles Finanser, gaa fra Dør til Dør i 
New-York for at indsamle Penge til Felttogets Fortsættelse. 

Værre blev det endnu efter Krigen, da den Begejstring, 

som stedse paany flammede op og gjorde det muligt at ende 
Krigen paa en saa heldig Maade, var forbi. Man vendte sig 
nu hver til sin Gerning, og Sansen for de store og fælles 
Anliggender tabte sig. Man var jo paa den engelske Tid 
vant til ikke at have med Noget at gøre, som laa udenfor Kolo- 
niens Grænser. Der gjorde sig saa ofte en kortsynet Egen- 
kærlighed gældende, som vægrede sig ved at opgive Noget 
af Enkeltstatens Suverænitet til Bedste for Unionen. Dog 
rørte der sig tillige hos Mange, til Dels blandt de mest frem- 
ragende Mænd, en principiel Overbevisning, som frygtede 
for, at Oprettelsen af en fast Centralmagt skulde kue Livet 
i de mindre Kredse og tilsidst endog kue det frie, selvstæn- 
dige Liv hos de enkelte Personligheder. Saaledes betragtede 
General George Clinton, hvem New-York ni Aar i Træk 
valgte til sin Guvernør, de enkelte Staters Suverænitet som 
nødvendig Betingelse for Folkets Frihed, og ansaa dem, der 
virkede for en stærk Unionsregering, for » Despotiets Tals- 
mænd«. En anden anset amerikansk Statsmand, Thomas 
Jefferson, som dog billigede den senere Unionsforfatnings 
Vedtagelse, skriver i sin Selvbiografi: »Det er ikke ved 
Konsolidering eller Koncentration af Magten, men ved dens 
Fordeling, at god Regering bevirkes. Var dette store Land 
ikke allerede delt i Stater, maatte en saadan Deling foretages, 
for at hver Stat for sig kunde besørge hvad der direkte ved- 
kommer den, og hvad den kan gøre langt bedre end en fjern 
Myndighed. Enhver Stat er igen delt i Grevskaber, af hvilke 
ethvert skal sørge for hvad der ligger indenfor dets Grænser; 
ethvert Grevskab atter i Kredse eller Distrikter til Vare- 
tagelsen af mindre Enkeltheder, og ethvert Distrikt i Gaarde, 
der hver styres af sin individuelle Besidder. Naar vi fra 
Washington (Byen W.| skulde have Ordrer om, naar vi skulle 
saa og høste, vilde vi snart mangle Brød. Kun ved denne 
fra det Almindelige til det Specielle gradevis nedad stigende 
Deling af Arbejdet kunne de menneskelige Anliggender be- 
sørges til Alles Held og Lykke«"). Jefferson var saa ivrig 
Demokrat, at han efter eget Sigende ikke var Ven af nogen 


1) Th. Jeffersons Works. I. p. 82, 

energisk Regering nogensteds i Verden. Efter de indre Urolig- 
heder, der i Begyndelsen af Firserne fandt Sted i Massa- 
Chusetts, skrev han til en Ven, åt saadanne Uordener vare 
nødvendige, naar der skulde herske offentlig Frihed. Selv 
om Friheden skulde udarte til Tøjlesløshed, maatte der drages 
snevre Grænser for Regeringens Magt. Enhver enkelt Stat 
burde have udelukkende Myndighed i sine egne Anliggender, 
særligt Beskatningsret"). — Naar saadanne Anskuelser hyl- 
dedes af fremragende Mænd og havde Rod i de historiske 
Forhold, var det intet Under, om de Erfaringer, man havde 
gjort om Sammenslutningens og Unionens Nødvendighed ikke 
fik tilstrækkelig Paaagtelse. Der syntes at foreligge et Enten— 
Eller: enten Enkeltstaternes Suverænitet eller Unionens Su- 
verænitet, og af disse to tilsyneladende uforenelige Modsæt- 
ninger havde foreløbigt den første Folkestemningen for sig. 

Overfor Udlandet var man ved Fredsslutningen optraadt 
som én Stat. Man havde paadraget sig Forpligtelser overfor 
England; men de enkelte Stater tog Forholdsregler, som al- 
deles stred mod disse Forpligtelser, Saaledes bleve de, der 
havde sluttet sig til England under Krigen, og som i Reglen 
kaldtes Toryer, forfulgte og mistede deres Ejendomme, uagtet 
disse vare garanterede dem ved Fredstraktaten. Kongressen 
manglede Midler til at gennemføre sine egne Forpligtelser. 
— Det gjaldt om at bringe den udenlandske Handel paa Fode. 
Men de fremmede Magter vægrede sig ved at afslutte Handels- 
traktater med et Folk, hvor der ikke var nogen Myndighed, 
som kunde skaffe sig Anseelse. Udlandet spekulerede endog 
i Enkeltstaternes indbyrdes stridende Handelsinteresser. Der 
opstod en formelig Told- og Handelskrig mellem Nabostater 
indbyrdes. — Endvidere skulde Hæren hjemsendes, og Officerer 
og Soldater skulde have deres Tilgodehavende. Men Kongressen 
kunde ikke skaffe de fornødne Midler til Veje. Oprørske 
Soldater samlede sig da udenfor Kongressens Lokale i Fila- 
delfia og udstødte truende og haanende Udraab mod Kon- 
gresmedlemmerne. Guvernøren i Pennsylvanien vilde ikke 





1) Smlgn. Curtis: History of the Constilution of the United States. 
Il. p. 507. 

samle Militsen, fordi det kun var Kongressen, som fornær- 
medes! — Ogsaa mod Enkeltstaternes Regeringer skete flere 
Steder Oprør, og samtidigt truede det med en Indianerkrig. 

Det var da intet Under, at man baade i Udlandet og Ind- 
landet begyndte at nære Tvivl om Nordamerikas Fremtid. 
De udenlandske Magter, ikke blot England, men ogsaa Frankrig 
og Spanien, der i Krigen have kæmpet paa Nordamerikas 
Side, vilde helst se Landet delt. Eller man mente, at den 
eneste Redning laa i Indførelsen af den monarkiske Forfat- 
ning, hvad enten det nu blev en fransk eller en engelsk Prins, 
som skulde over for at holde sammen paa Landet. 

Og det var heller intet Under, at der blandt de frem- 
ragende Mænd i Nordamerika herskede Mismod og Betænke- 
lighed i de nærmeste Aar efter Fredslutningen. Man følte 
hvad der manglede: en stærk Centralmagt; men Opgaven var, 
hvorledes den skulde oprettes, og hvorledes den kunde for- 
enes med Folkets demokratiske Tankegang og med Selv- 
styrelsen. Det gjaldt, om det af Kongressen vedtagne Valg- 
sprog: E pluribus unum! skulde blive til Virkelighed. Og 
det gjaldt, om der i Nordamerika skulde danne sig en ny 
Stormagt, hvis folkelige Institutioner kunde danne et Hjemsted 
for Frihed og Selvstyrelse, eller om dets frie Stater skulde 
gaa til Grunde i indbyrdes Kiv, hver optagen af sine begrænsede 
Interesser, et let Bytte for fremmede Magters Intriger. 


IV. 

En af de Mænd, som bidrog mest til dette Spørgsmaals 
lykkelige Afgørelse, var Alexander Hamilton. 

Han var født paa den vestindiske Ø Nevis den 11. Januar 
1757. Hans fædrene Familje var skotsk; han mødrene Slægt 
var en fransk Huguenotfamilje. Hans Moder, som skal have 
været en begavet og højsindet Kvinde, døde tidligt, og da 
hans Faders Anliggender gik tilbage, toge nogle af hans 
mødrene Slægtninge sig af ham og lod ham opdrage paa 
St. Croix. Her gik han i Skole til han var tolv Aar gammel, 
og har vel kun faaet de aller nødvendigste Skolekundskaber. 
Derefter blev han anbragt paa et Handelskontor pååa samme 
Ø, og viste sig her saa dygtig, at Forretningens Chef over- 

lod den trettenaarige Knøs Ledelsen af alle Sagerne, medens 
han selv af Helbredshensyn gik paa en længere Rejse. Man 
har bevaret Forretningsbreve fra ham fra denne Tid, som 
bære Præget af tidligt udviklet Klogskab og Energi. Sin 
Fritid anvendte han til Læsning, især af nationaløkonomiske, 
historiske og filosofiske Skrifter, og lagde derved Grunden 
til de flersidige Kundskaber, han fik Brug for i sit senere 
Liv. Hans Tragten gik allerede nu ud over de snevre For- 
hold, under hvilke han levede. I et Brev fra Aar 1769 skriver 
han til en Ven: »Jeg maa bekende, at Ærgerrighed er det 
Fremherskende hos mig, såa at jeg foragter en Kontorists 
ringe Stilling, hvortil min Skæbne fordømmer mig, og gerne 
vilde sætte mit Liv, skønt ikke min Karakter, paa Spil for 
at vinde en højere Stilling. Jeg véd vel, at min Ungdom 
udelukker mig fra ethvert Haab om øjeblikkelig Forfremmelse, 
ikke heller ønsker jeg en saadan; men jeg vil berede Vejen 
for Fremtiden. Jeg er, som du ser, ikke Filosof. og man 
vil sige, at jeg bygger Luftkasteller; min Taabelighed faar 
mig til at skamme mig, og jeg beder dig, ikke at omtale 
den. Dog har man set saadanne Planer føre til Maalet, naar 
Ophavsmanden var udholdende. Jeg vil slutte med at sige, 
at jeg ønsker, der vilde komme Krig.« Sjeldent udtales vel 
den Unges Ærgerrighed påa en saa klar og bestemt Maade 
og tillige med en saa tydelig Bevidsthed om, hvad det koster 
at naa Maalet. Intet bestemt Maal staar for ham, men han 
føler sin Kraft. Han slaar med Vingerne, skønt han ikke 
véd, hvor Flugten skal gaa hen. 

Guvernøren paa St. Croix blev opmærksom paa ham i 
Anledning af en Beskrivelse af et Jordskælv, han havde givet 
i en Avis. Der bleve nu sørget for, at han kunde fortsætte 
sin såa energisk begyndte Uddannelse. Han kom til New- 
York og studerede ved Kings College. Da Frihedskrigen 
udbrød, bleve de unge Studenter naturligvis stærkt grebne af 
Bevægelsen. Paa et Møde, som holdtes udenfor Byen den 
6. Juli 1774 for at øve et Tryk paa de ledende Mænd og 
faa dem til at opgive deres Tøven, optraadte Hamilton første 
Gang som Taler. Den syttenaarige Mands fyrige og klare 
Veltalenhed fængslede Forsamlingen. Man vedtog, at New-York 

skulde følge Bostons Eksempel og afbryde al Handelsforbindelse 
med England. Hermed havde Hamilton betraadt den politiske 
Bane. I den nærmeste Fremtid forfattede han flere Smaa- 
skrifter imod en Gejstlig, der havde forsvaret det engelske 
Ministeriums Fremgangsmaade. Han hævdede her borgerlig 
Frihed som stemmende med Menneskets Natur og som nød- 
vendig for Samfundets Velfærd. Det engelske Parlaments 
Ret skriver sig fra dets Vælgere og er derfor begrænset til 
Storbritanien. En engelsk Vælger har Intet at sige i Amerika. 
Et vilkaarligt' Regimente føres der overalt, hvor et Folk re- 
geres ved Love, i hvis Tilblivelse det ikke selv har haft 
nogen Del. Storbritanien er kun et frit Land, fordi dets 
Indbyggere have Del i Lovgivningen. Vel maa der i ethvert 
borgerligt Samfund være en højeste Magt; men derfor be- 
høver ikke en Del af Riget at herske over de andre Dele"). 
— Denne Pennefejde fik en ejendommelig Afslutning. Nogle 
ivrige Frihedsmænd bortførte Hamiltons Modstander, Præsten 
Seabury, som Fange og overfaldt det Trykkeri, fra hvilket 
hans Skrifter vare udgaaede. Dette vakte stor Harme, ikke 
blot hos det engelske Parti, men ogsaa hos Oppositionen. 
Hamilton sluttede sig selv til Militsen, da den forfulgte dem, 
som vilde ende Debatten paa saadan Vis. Men iøvrigt var 
nu den fredelige Forhandlings Tid forbi. Det første Blod var 
allerede flydt ved Lexington og Bunkers Hill (April og Juni 1775), 
og Kampen var snart i fuld Gang. Hamilton og flere andre 
Studerende fra Kings College vare med at erobre nogle Ka- 
noner fra et Fort udenfor Byen. De deltog i de Frivilliges 
Øvelser, og ivrige militære Studier afløste for Hamilton de 
tidligere fredelige Studier. Efter at have underkastet sig en 
Eksamen blev han udnævnt til Kaptajn ved et Batteri, som 
Staten New-York udrustede. Den unge Kaptajn (ikke tyve 
Aar gammel!) tildrog sig snart ved sin Iver og Dygtighed 
de kommanderende Generalers, særligt Washingtons, Opmærk- 
somhed. Han blev Oberstlieutenant, og Washington gjorde 
ham til sin Adjutant og Sekretær. I Hæren gik han under 
Navn af »den lille Løve«; "Washington kaldte ham gærne 


ly Disse Smaaskrifter findes i 2. Del af Hamiltons samlede Værker. 


Ålexander Hamilton. 127 


»my boy«. Det nøje Forhold, som nu var knyttet mellem 
de to udmærkede Mænd, varede hele Livet igennem, skønt 
et lille Sammenstød gjorde, at Hamilton i Aaret 1781 forlod 
Washingtons Stab for igen at overtage en aktiv Kommando. 

Hamiltons Stilling i Washingtons Nærhed gav ham Lej- 
lighed til at følge de militære og de politiske Forholds Ud- 
vikling paa nært Hold og fra et ophøjet Stade. Han fik et 
dybt Indtryk af Nødvendigheden af en fast Ordning af Staternes 
fælles Anliggender. Ofte maatte — under de ydre og de 
indre Vanskeligheder — den Mulighed komme frem for ham, 
at Udfaldet ikke vilde blive godt. I et Brev til sin Forlovede 
skrev han paa denne Tid, at hvis det skulde gaa galt, vilde 
de bosætte sig i Sveitz; kun i et frit Land kunde de tænke 
sig at bo. 

Midt under Krigens Sysler og Anstrengelser drejede 
hans Tanker sig om, hvorledes Unionen mellem Staterne kunde 
ordnes og befæstes. I et Brev til Duane, Medlem af Kon- 
gressen for New-York, af 3. September 1780, udvikler han, 
at Kongressen mangler Magt paa Grund af Enkeltstaternes 
af misforstaaet Frihedsaand udsprungne Skinsyge. Kongressen 
er bleven afnængig af Enkeltstaterne i Stedet for at staa over 
dem. Det er en Selvymodsigelse, at den har udøvet nogle af 
de vigtigste Suverænitetsrettigheder: Udstedelsen af Uaf- 
hængighedserklæringen, Oprettelsen af Hær og Flaade, Ud- 
sendelsen af Mønt, Alliancen med Frankrig 0. s. v. — og såa 
dog ikke har besiddet Myndighed til at skaffe det Fornødne 
for at føre Krigen til Ende! Hvis Kongressen ikke selv vil 
tiltage sig den Myndighed, som aabenbart i Grunden allerede 
er overdragen den i Følge Forholdenes Natur, maa der sammen- 
kaldes en Forsamling af Udsendinge fra alle Staterne, som 
med besluttende Myndighed kan vedtage en ny Ordning, 
særligt Oprettelsen af en kraftig udøvende Magt, og Folket 
maa beredes til at gaa ind paa dens Afgørelse ved vækkende 
populære Skrifter. Unionsregeringen skulde da have Suveræ- 
nitet med Hensyn til Krigsvæsen, Handelspolitik, Toldvæsen 
og Møntvæsen. 

Her blev for første Gang den Tanke udtalt, paa hvilken 
Unionsforfatningen kom til at hvile. Det Geniale i dette 

Brev, som Hamilton efter eget Sigende skrev i sit Telt midt 
i en Hær, der snårere kunde kaldes en Pøbelflok, en Hær, som 
manglede Klæder, Proviant, Penge, Moral og Disciplin, — 
det Geniale ligger i Tanken om, at Unionen grundes paa 
hele Folkets, ikke blot paa Staternes, Tilslutning. Elementerne 
i den nordamerikanske Unionsstat skulde være de samme som 
Elementerne i Enkeltstaterne. »Den nationale Magts Strøm 
skal«, som Hamilton et andet Sted udtrykker sig, »flyde umiddel- 
bart fra al lovlig Autoritets Kilde«, I hver Borgers Sind 
skal Unionen slaa Rod. Det var denne Tanke, der førte til 
at grunde Unionens, lige som Enkeltstaternes Suverænitet 
påa den almindelige Valgret, og som førte til Dannelsen af 
en Forbundsstat i Stedet for det tidligere Statsforbund. Enkelt- 
staten skulde ikke være Mellemled mellem Individet og Uni- 
onen, men Individet skulde som Borger leve umiddelbart i 
begge, ligesom det lever umiddelbart baade i Familje, Kom- 
mune og Stat. — Denne Tanke betegner en stor politisk 
Opdagelse. Hverken Oldtid, Middelalder eller den senere 
Tid kendte noget ganske tilsvarende. Siden er den sveiziske 
Forbundsforfatning (af 1848) og det tyske Riges Forfatning 
(af 1867) grundede paa samme Princip"). 

Men der var endnu et strengt Arbejde at gøre, inden 
Tanken traadte ud i Virkeligheden. Aaret efter det omtalte 
Brevs Affattelse deltog Hamilton i Stormen paa Yorktown, 
en af de smukkeste Bedrifter i Krigen. Han anførte højre 
Fløj og var første Mand i den fjendtlige Skanse. Kort efter 
traadte han ud af Hæren og nedsatte sig som Advokat. En 
kort Tid var han Medlem af Kongressen, men han traadte 
ud af den, fordi han ikke formaaede at hævde sin Værdighed. 
Nu kom (efter Freden) de sørgelige Aar, hvor Mathed, Egen- 
nytte og Kortsynethed afløste Krigstidens Energi og Begejstring. 


1) Tocqueville erklærede i sin Bog om ,Demokratiet i Amerika", at 
Sproget manglede et Ord til at betegne den ejendommelige Blanding 
af national og føderativ Forfatning, som Unionsregeringen hviler 
paa. — Bluntschli har (i sin , Politik als Wissenschaft" 1876) sammen- 
stillet den med den sveiziske og tyske Forfatning, efterat allerede 
tidligere en sveizisk Forfatter (Risttimann) havde anstillet en Sammen- 
ligning mellem nordamerikanske og sveiziske Statsforfatninger. 

»Jo mere jeg erfarer«, sagde Hamilton i denne Tid, »des 
mere Grund finder jeg for Alle, som elske dette Land, til at 
græde over dets Blindhed«. Forgæves havde han allerede 
før Freden (1781—82) i en Række Smaaskritter, som udkom 
under Titel »The Continentalist«, søgt at paavirke den offent- 
lige Mening. Og forgæves udtalte Washington sig, efter Op- 
fordring af Hamilton, i samme Retning i en Rundskrivelse 
til Staternes Guvernører, da han nedlagde Kommandoen. Som 
Hamilton skrev i et Brev til Washington: de centrifugale 
Kræfter vare stærkere end de centripetale. 

Dog var det ikke uden Betydning, at Tanken var kommen 
frem. Den maatte vente paa, at Betingelserne for dens Ud- 
førelse kom til Stede; men naar Opmærksomheden for en Tanke 
er vakt, opdages mulige Udgangspunkter for dens Virkelig- 
gørelse lettere, Et Udgangspunkt fandtes nu i de materielle 
Interesser, og i en Sammenhæng, hvor man ikke skulde have 
anet det. Efter Fredsslutningen beskæftigede "Washington 
sig med Planer om en Forbindelse mellem Ohiodalen og Øst- 
kystens Floddale, idet han klart saa Betydningen deraf for 
Forbindelsen mellem Østen og Vesten, især da Missisippis 
Udløb endnu var i Spaniens Besiddelse. Udsendinge fra de i 
en saadan Kanalforbindelse interesserede Stater samledes paa 
Mount Vernon, Washingtons Herresæde, i Begyndelsen af 
Aaret 1785. Han benyttede Lejligheden til at indlede en 
Raadslagning angaaende Told- og Møntspørgsmaal. Disse 
Forhandlinger førte til, at alle Stater bleve enige om at sende 
Delegerede til Annapolis 1786 for at drøfte en ny, fælles 
Ordning af Handelslovgivningen. Mødet blev ikke tilstrække- 
ligt fuldtalligt; men de Tilstedeværende besluttede at rette 
en af Hamilton forfattet Opfordring til alle Staterne om at 
sende Delegerede til en Forsamling i Filadelfia i Maj 1787, 
som skulde udarbejde Forslag til en saadan Forandring i 
Unionsforfatningen, ved hvilken denne kunde blive i Stand til 
at fyldestgøre de Krav, Forholdene stillede til den. Saaledes 
kom Sagen da i Gang. 

Konventet i Filadelfia sammentraadte den 14. Maj 1787. 
Nordamerikas berømteste Mænd mødte som Delegerede fra 
deres Stater. Washington blev valgt til Præsident. Foruden 

ham vare bl. a. Benjamin Franklin, James Madison og Hamilton 
til Stede. Modsætningerne traadte her skarpt overfor hin- 
anden. Medens Hamilton stillede et Forslag, der trykkede 
Enkeltstaterne stærkt ned og indrettede en kraftig udøvende 
Magt, fordredes fra den modsatte Side Unionsregeringens 
Myndighed indskrænket til et Minimum. Af New-Yorks 
Delegerede var Hamilton den Eneste, der var stemt for en 
virkelig Unionsforfatning; hans to Kolleger modsatte sig den 
og forlode Konventet, da de saa, at det blev til Alvor med 
den. James Madison viste sig her som den praktiske Stats- 
mand, der lemper sig efter de virkelige Forhold. Kun gennem 
forskellige Kompromis'er kunde det lykkes at faa et Udkast 
vedtaget. Af disse Kompromis'er kan nævnes det, ved hvilket 
det bestemtes, at medens Kongressens Repræsentanthus skulde 
vælges af Folket, skulde dens Senat bestaa af to Delegerede 
fra hver Stat. Senatet udtrykker altsaa alle Enkeltstaternes 
Ligeberettigelse, medens Repræsentanthuset fremgaar af Folket 
i det Hele, uden Hensyn til Enkeltstaterne. Desuden kom 
man overens om, at Slavehandel kunde forbydes af Unionen 
fra 1808 af, medens Slaveriet vedblev at bestaa og endog 
skaffede Slavestaterne større politisk Magt, idet en Slave reg- 
nedes for ?/5 Menneske ved Fastsættelsen af hvor mange Re- 
præsentanter enhver Enkeltstat skulde sende. Ved denne 
sidste Bestemmelse kom man foreløbigt ud over det vanske- 
lige Slavespørgsmaal, som allerede nu delte Nord- og Syd- 
stater i to Partier, som havde et helt forskelligt Syn. Strids- 
spørgsmaalet blev udsat"), indtil det kunde finde sin Afgørelse 
gennem en klar og energisk offentlig Mening. Og selv da 





1) En Hovedgrund til Udsættelsen var vistnok ogsaa den Forventning, 
man nærede om, at Slaveriet snart vilde falde bort af sig selv. 
Man anede ikke, at der forestod et uhyre Opsving af Bomulds- 
dyrkningen, foranlediget ved Opfindelsen af Maskiner i den engelske 
Bomuldsindustri. Der sendtes paa den Tid endnu slet ikke Bomuld 
fra Sydstaterne til England, og der dyrkedes i det Hele ikke megen 
Bomuld. Med Bomuldsdyrkningens Opsving bleve Sydstaternes 
Politikere snart fanatiske Modstandere af Negeremancipationen. 
Smlgn. John Fiske: The critical Period of Amercian History, 
London 1888. p. 266 f. — Et interessant Eksempel paa, hvorledes 
økonomiske Forhold faa Indflydelse paa etiske Anskuelser! 

kom jo Afgørelsen kun efter en haard Kamp, der truede med 
at sprænge Unionen — og maaske havde sprængt den, hvis 
Grunden ikke var bleven lagt påa en saa klog og solid Maade. 

Mange havde været tilbøjelige til at gaa endnu mere paa 
Akkord, fordi de ikke troede, at Folkestemningen var for saa 
megen Centralisation af Magten, som det endeligt vedtagne 
Udkast fastslog. Da der faldt Ytringer i denne Retning, 
rejste Washington sig fra sin Formandsstol og sagde: »Det 
er kun altfor sandsynligt, at ingen Plan, vi foreslaa, vil blive 
antagen. Maaske måa endnu en haard Kamp udholdes. Men 
hvorledes kunne vi senere forsvare vort Værk, dersom vi, 
for at behage Folket, tilbyde, hvad vi selv misbillige?« 

Efter lange Debatter og skarpe Sammenstød vedtoges For- 
fatningsudkastet. Konventet havde da siddet i fire Maaneder. 
Det var et højtideligt Øjeblik, da Udkastet skulde underskrives. 
Da Washington greb Pennen, sagde han: »Dersom denne 
udmærkede Konstitution forkastes af Staterne, vil der neppe 
være Lejlighed til at sætte en anden i dens Sted; — den 
næste vil blive skreven med Blod!« Men den gamle Benjamin 
Franklin havde lysere Forhaabninger. Idet han pegede paa 
en Sol, som var afbildet over Formandsstolen, sagde han: 
»Medens vi sad og forhandlede, var jeg ofte i Tvivl, om det 
var en opgaaende eller nedgaaende Sol dér; nu er jeg vis 
påa, at det er en opgaaende Sol!« — 

Endnu var der dog et stort Arbejde at gøre. Udkastet 
skulde vedtages af folkevalgte Forsamlinger i de enkelte 
Stater, Her var flere Steder en meget stærk Modstand 
at overvinde. Hamilton traadte nu igen i Skranken for 
sin Yndlingstanke. Sammen med Madison og Jay (en ameri- 
kansk Retslærd, der havde udmærket sig under Fredsfor- 
handlingerne i Versailles) udgav han fra Oktober 1787 til 
August 1788 en Række Flyveskrifter under fælles Titel af 
»The Federalist«, i hvilke alle Forfatningens Bestemmelser 
orklaredes og begrundedes, dels ved almindelige, fra den 
menneskelige Natur udgaaende Betragtninger, dels ved historiske 
Eksempler, dels ved Henblik paa de faktiske Forhold. Hamilton 
har selv forfattet den aller største Del af dette Skrift, som 
man har kaldet Republikanismens Bibel, og som fortjener 

en Plads ved Siden af Aristoteles', Lockes og Montesquieus 
Skrifter. Det udmærker sig endog fremfor disse derved, at 
det staar den praktiske Virkelighed nærmere, — udgaar fra 
. den og igen vil føre over i den. Den forholder sig til Uni- 
onsforfatningen som Motiverne forholde sig til et Lovudkast. 
Udkastet dækkede vel ikke Hamiltons oprindelige Tanke; 
men hans Patriotisme og hans Virkelighedssans fik ham til 
at sætte sig saa levende ind i det vedtagne Udkast, at han 
nu kunde optræde som dets vigtigste Talsmand. I hans egen 
Stat New-York var der en heftig Kamp. Paa det af Befolk- 
ningen valgte Konvent, som sammentraadte i Juni 1788, vare 
i Begyndelsen to Tredjedele af de Delegerede imod Udkastet. 
Ved sin Begejstring og sin Veltalenhed fik Hamilton dog et 
Flertal vundet for Sagen, og den 26. Juli blev Udkastet ved- 
taget. Ved New-Yorks Tilslutning var Forfatningen sikret, 
skønt Nordkarolina først tiltraadte 1789 og Rhode Island 
først 1790. I Foraaret 1789 traadte Forfatningen i Kraft, 
og Washington blev valgt til Unionens første Præsident. 
Det store Tog, som efter Udkastets Vedtagelse drog 
gennem New-Yorks Gader, bragte særligt Hamilton sin Hylding. 
Hans Billede fandtes paa Fanerne, dels alene, dels sammen 
med Washingtons. Det var en velfortjent Hæder for den 
Mand, hvis Tanke og hvis Ord havde udrettet saa store Ting. 


V. 

Inden vi følge Hamilton videre paa hans Bane, ville vi 
dvæle lidt ved det mærkelige Skrift, hvis Hovedforfatter han 
var, og fremhæve dets Hovedtanke. 

Den politiske Opdagelse, Hamilton allerede 1780 udtalte, 
var Unionens Grundlæggelse paa folkeligt Grundlag, i Stedet 
for et statsligt Grundlag. I noget mere abstrakt Form kan 
den udtrykkes saaledes: der fandtes en grundigere Form for 
Forbindelsen af Enhed og Frihed, end der hidtil var fundet. 
I Oldtidens Republiker var der borgerlig og politisk Frihed; 
men det syntes, som om Historien havde godtgjort, at denne 
Frihed kun kunde bestaa med et begrænset Landomraade. 
Saa snart et stort Rige skulde dannes, maatte Friheden for- 
svinde for Enheden. Ja, selv i de antike Republiker var den 

individuelle Frihed paa mange Maader stærkt beskaaret, for 
at Statens Enhed ikke skulde lide. Montesquieu lærte udtrykke- 
ligt, at den republikanske Forfatning kun var mulig ved et 
begrænset Landomraade. Kun dér kunde den Enhedsfølelse, 
den umiddelbare Opgaaen i de fælles Interesser opstaa, som 
den republikanske Regeringsform forudsætter. Alle Borgere 
kunde tage Del i Sagernes Afgørelse"), Frederik den Store, 
ytrede i Aaret 1782 til den engelske Gesandt i Berlin, at han 
var overbevist om, at den amerikanske Union ikke kunde 
bestaa længe i sin republikanske Form; allerede Landets store 
Udstrækning vilde være en Hindring, ti en republikansk 
Regering har aldrig eksisteret længe, hvor Territoriet ikke 
var begrænset og koncentreret”). Endnu i vort Aarhundrede 
er det ofte af europæiske Forfattere blevet udtalt, at kun 
Monarkiet kunde være Form for en omfattende Statsorganisme?). 
Det var en Indvending, som Unionens Modstandere ikke 
undlod at benytte sig af. Frihedens Sag var for disse knyttet 
til Enkeltstaternes absolute Suverænitet. Hamilton svarer, 
at Montesquieu kun kendte Oldtidens smaa Republiker, og 
at Historien endnu ikke havde vist nogen Anvendelse af Re- 
præsentationssystemet i et stort ILxand med republikansk For- 
fatning. Oldtidens Republiker forudsatte alle Borgernes per- 
sonlige Deltagelse i Sagernes Afgørelse og kendte kun Re- 
præsentation i meget indskrænket Omfang. Hvis man altsaa 
vil beraabe sig paa Montesquieu, maa man være saa konse- 
kvent at forlange flere af de største nordamerikanske Enkelt- 
stater delte; ti de er for store til at være Republiker i den 
Betydning, i hvilken Montesquieu tog dette Ord. Tillige overse 
de, at denne udtrykkeligt anbefaler et Forbund mellem frie 
Stater som eneste Middel til at udstrække den republikanske 
Forfatning over et større Omraade. Et saadant Forbund er 
nu prøvet i Amerika og har vist sig utilstrækkeligt. Det har 
vist sig, at hvis det er Alvor med at give Unionen Styrke 
1) Esprit des Lois. III, 3, kfr. TX, 1. 
?) Bancroft: History of the Constitution of the United States. I p. 71. 
3) Se f, Eks. Hegel: Philosophie der Geschichte. 3, Aufl. p. 379. — 
J. N. Madvig: Blik paa Oldtidens Statsforfatninger. (Universitets- 
program). København 1840. p.12 og 21. 

og Varighed, maa Forbundsmagten ikke baseres paa den gode 
Vilje hos Enkeltstaternes Regeringer, men den måa kunne 
udøve sin Suverænitet umiddelbart over alle Borgere, lige 
saa vel som Enkeltstaterne gøre det. Det gælder blot om at 
fordele Rettighederne mellem Unionen og Enkeltstaterne, såa 
at intet Sammenstød bliver muligt. Men Unionens Myndig- 
hed maa tilsidst udspringe af samme Kilde som Enkeltstats- 
regeringernes Myndighed: fra selve Folkets Vilje. Enheden 
måa udspringe af selve Friheden"); saa vil den ikke vise sig 
at være fjendtlig mod denne, og saa vil den være stærk nok 
til at kunne lade de mindre Kredse bestaa uden at absorbere 
dem. Et stort Samfund vil meget lettere lade Selvstyrelsen 
blomstre end et lille. Et enkelt Parti kan ikke saa let til- 
rive sig en udelukkende og stadig Magt i et stort som i et 
lille Land, naar Institutionerne blot ere tilstrækkeligt frie. 
Kun Retfærdigheden og det almene Vel ville kunne samle 
meget store Majoriteter i et Land af stor Udstrækning. 

En anden Hovedtanke, som fremtræder i »The Federalist«, 
er, at en konservativ Tendens i Forfatningen er meget vel 
forenelig med frie og republikanske Institutioner. Ligesom 
den amerikanske Unionsforfatning er karakteriseret ved For- 
bindelsen af Enhed og Frihed, saaledes er den ejendommelig 
ved Forbindelsen af Fasthed og Frihed, og har netop i den 
nyeste Tid vakt Opmærksomhed hos konservative Forfattere. 

Unionsforfatningen hviler paa Folkets Suverænitet. Ha- 
milton lagde stor Vægt paa, at det i Indledningen til For- 
fatningen kom til at hedde: »Vi, de forenede Fristaters Folk, 
anordne og oprette denne Forfatning«. Forfatningen var for 
saa vidt grundet ikke blot paa Folkets Magt, men ogsaa paa 
Tillid til den Maade, hvorpaa Folket vilde bruge denne Magt. 
»Ligesom der«, siger Hamilton, »gives en Fordærvelse i 





1) I det tyske Rige er den almindelige Valgret indført som nødvendigt 
Middel til at styrke Rigets Magt overfor Enkeltstaterne. Smlgn. 
Bismarck: Reden. IIL p. 194, Men medens man i Amerika har 
ladet Enheden bestaa, for saa vidt den var forenelig med Friheden, 
er man i Tyskland gaaet den omvendte Vej, idet Friheden kun 
faar Lov til at bestaa, for saa vidt den er forenelig med den 
stramme Enhed, som det nye Riges Bestaaen og Magt synes at fordre. 

Menneskenaturen, som gør Forsigtighed og Mistro nødvendig, 
saaledes er der andre Egenskaber i den menneskelige Natar, 
som retfærdiggøre en vis Grad af Agtelse og Tillid. Den 
republikanske Forfatning forudsætter Tilstedeværelsen af disse 
sidste Egenskaber i en højere Grad end nogen anden For- 
fatning. Dersom de Skildringer, som nogle Forfattere have 
givet, vare sande Gengivelser af den menneskelige Karakter, 
maatte man drage den Slutning, at der ikke er tilstrækkelig 
Dyd hos Menneskene til Selvstyrelse, og at kun Despotiets 
Lænker kunne hindre dem i at ødelægge og fortære hver- 
andre«)), Det republikanske Princip hviler altsaa paa en 
Tillid til Folket. »Men det fordrer ikke ubetinget Eftergiven 
for enhver opblussende Lidenskab, eller enhver forbigaaende 
Tilskyndelse, som maatte røre sig hos Folket ved Kunst- 
greb af saadanne Mennesker, der »smigre dets Fordomme 
for at forraade dets Interesser. Det er en rigtig Iagttagelse, 
at Folket i Almindelighed zilsigter det offentlige Vel. I selve 
dets Vildfarelser viser dette sig ofte, Men dets sunde Sans 
vilde foragte den Smigrer, der vilde paastaa, at det stedse 
tænker rigtigt om Midlerne til at fremme det offentlige Vel. 
Det véd af Erfaring, at det undertiden farer vild; og et Under 
er det, at det farer saa sjeldent vild, som det gør, skønt det 
stadigt er udsat for Snyltegæsters og falske Angiveres Kunster, 
for de Ærgerriges, de Havesyges og de Hensynsløses Snarer, 
for deres List, som besidde dets Tillid uden at fortjene den. 
Naar der kommer Tilfælde, i hvilke Folkets Interesser stride 
mod dets Tilbøjeligheder, er det en Pligt for dem, som Folket 





1) At Hamilton selv ikke just havde høstet gode Erfaringer om Menne- 
skene, ses af en karakteristisk Udtalelse af ham i et Brev til hans 
Ven Meade (i Aaret 1782): ,Intet skal afbryde vort Venskab. Mit 
Venskab for dig er bygget paa det solide Grundlag af en fuld Over- 
bevisning om, at du fortjener det, og at det er gensidigt; og det 
er såa meget des fastere grundet, som du har faa Medbejlere. Er- 
faring er en stadig Kommentar over den menneskelige Slægts Uværdig- 
hed, og de faa Undtagelser, vi finde, have saa meget des større Ret 
til at skattes, jo sjeldnere de ere. Jeg kender Faa, som ere agt- 
værdige, Færre endnu, som fortjene at elskes; og naar jeg møder 
Nogen af sidstnævnte Årt, staar det ikke i min Magt at holde mine 
Følelser tilbage." (Works I. p. 298). 

har udvalgt, at værne om dets Interesser, at modsætte sig 
den øjeblikkelige Vildfarelse for at give det Tid og Lejlig- 
hed til rolig og besindig Overvejelse«"). 

Af denne Betragtning udledes Nødvendigheden af kon- 
servative Elementer i en republikansk Forfatning. De vigtigste 
af disse Elementer ere følgende. 

1) En udøvende Myndighed, som kan optræde med Kraft 
og Fasthed baade udadtil og indadtil, er den vigtigste Be- 
tingelse. Kraft og Fasthed hos den udøvende Magt beror 
igen paa, at Magten lægges i én Mands Haand, at den har 
en vis Varighed, og at selve den Magt, den raader over, er 
tilstrækkelig stor. Naar Republikens Præsident vælges af 
Folket (indirekte, gennem Valgmænd, der kunne raadslaa om 
den Værdigste) paa fire Aar og kan drages til Regnskab 
for sin Embedsførelse, saa ville de to Betingelser være for- 
enede, som synes Mange aldeles uforenelige, nemlig udstrakt 
Myndighed og Athængighed af Folket. (Dog havde Hamilton 
oprindeligt helst villet have en paa Livstid valgt Præsident, 
der kun kunde afsættes ved Dom af en Rigsret). Naar de 
frie Forfatninger i Europa indskrænke den udøvende Magt 
og nære en stadig Mistanke overfor den, kommer det af, at 
de ere Overenskomster mellem en arvelig Herskerslægt og 
Folket. De have en vis negativ Karakter og bestaa væsent- 
ligt i Opregning af det, som Regenten 7/'ke maa gøre, af de 
Rettigheder, han ike har. Saaledes Magna Charta, Petition 
of Rights, Bill of Rights. Den amerikanske Forfatning er 
derimod udtrykkeligt grundet paa Folkets Magt og skal hævdes 
af dets umiddelbare Repræsentanter og Tjenere. Derfor be- 
høves ikke såa stor Ængstelighed. Hamilton vilde endog 
finde det betænkeligt, om Unionsforfatningen opregnede sær- 
lige »Menneskerettigheder«, som Regeringen ikke maatte 
krænke; ti man kunde da let drage den Slutning, at hvad 
der ikke fandtes i denne Opregning, var tilladt. Dette er 
Hamiltons Svar til dem, der i Udkastet savnede en udtrykkelig 
»bill of rights«?;. Han har her haft et klart Blik for de 








1) The Federalist. Philadelphia 1882. p. 427, 533. 
?y The Federalist, p. 360. — Denne Bemærkning er træffende, især 
nåar man tænker paa den i mange europæiske Lande herskende 

ejendommelige Forhold, under hvilke den amerikanske For- 
fatning blev til: som positiv Fastsættelse af Folkets samlede 
Magt, ikke som en Akkord eller en Kontrakt mellem stridende 
Magter i Folket. Den Grund til Skinsyge overfor den ud- 
øvende Magt, som fandtes, og stadigt findes i Europa, og som 
har gjort saa mange frie Forfatninger ufrugtbare, fandtes ikke i 
Amerika. Lockes og Montesquieus Teori om Magtens Deling 
kunde derfor gennemføres dér i renere og konsekventere Form. 
Den amerikanske Republik er ingen »parlamentarisk« Republik. 

2) Det andet konservative Element ligger i Tokammer- 
systemet. Ved den Bestemmelse, at Senatets Medlemmer 
skulde vælges af Enkeltstaterne, to fra hver Stat, lykkedes 
det at lade Staternes Selvstændighed træde frem i Forfat- 
ningen. Men tillige giver Tokammersystemet Lejlighed til 
grundigere Overvejelse end Etkammersystemet. En enkelt, 
talrig Forsamling giver let efter for en pludselig Tilskyndelse. 
Tillige kan i Senatet Sagkundskaben blive særligt repræsenteret. 

3) For det Tredje ere Forfatningsforandringer vanske- 
lige at gennemføre. De skulle enten foreslaas af Kongressen, 
naar to Tredjedele af begge Huse ere enige derom, eller af 
et Konvent, der sammenkaldes af Kongressen efter Opfordring 
af de lovgivende Forsamlinger i to Tredjedele af Enkeltstaterne. 
Til Forandringernes Vedtagelse udkræves, at tre Fjerdedele 
af Enkeltstaternes lovgivende Forsamlinger, eller tre Fjerde- 
dele af Konventer, der sammenkaldes i Enkeltstaterne, stemme 
for dem. Den Bestemmelse, at Senatet skal bestaa af et lige 
stort Antal Medlemmer fra de forskellige Stater, kan ikke 
ændres. — Medens det engelske Underhus ved simpel Lov 
kan ændre den engelske Forfatning, saa at denne befinder 
sig i en uatbrudt Vorden, er der her sat større Hindringer 
for Forandringer. 

4) Domstolene ere aldeles uathængige af den udøvende og 
den lovgivende Magt. Den øverste Unionsdomstol kan erklære 
Love, som stride mod Konstitutionen, for ugyldige. Den har 
altsaa Ret til at fortolke Konstitutionen. Hensigten med 


Antagelse, at hvad der ikke med rene Ord er forbudt en Regering, 
er tilladt den. 

denne Bestemmelse er at hindre, at den i enkelte, specielle 
Love udtalte Folkevilje skal komme til at stride mod den i 
Konstitutionen udtalte permanente og almindelige Vilje. Den 
Autoritet, som den lovgivende Magt har, maa være under- 
ordnet den Autoritet, som har sat selve Forfatningen i 
Kraft. — Ligesom Sondringen mellem den udøvende og den 
Jovgivende Magt saaledes er ogsaa Sondringen mellem den 
dømmende Magt og de to'andre Myndigheder skarpere gennem- 
ført i Nordamerika end i europæiske Lande. Det er et Ele- 
ment i Unionsforfatningen, som vi her have regnet blandt 
dens konservative Elementer, men som ogsaa kunde regnes 
til Frihedselementerne, Montesquieu (Esprit des lois XI, 6) 
siger med Rette, at der ingen Frihed er, hvor den dømmende 
Magt ikke sondres fra den lovgivende og udøvende. — 

De vigtigste af de her nævnte Grundtanker hår Hamil- 
ton selv fra først af undfanget. De andre (særligt den om 
Senatets Sammensætning) har han antaget og søgt at begrunde 
nærmere. Kun nogle faa Bestanddele af det rige Indhold i »The 
Federalist« ere her fremdragne. Om en hel Række mere under- 
ordnede Punkter finder man udførlig og klar Begrundelse i 
det mærkelige Skrift. Man maa ønske de europæiske Folke- 
slag, at den Tid maa komme, da deres konservative Partier 
ville støtte sig til en saa klar, sund og folkelig Tankegang 
som den, der gaar igennem »PFederalisten«. Bogen er en i 
sin Art enestaaende Forbindelse af et statsfilosofisk Arbejde 
og et Agitationsskrift. Men sjældent er et Agitationsskrift 
fremtraadt i en saa ren og ædel Form. For at give en Fore- 
stilling om det ophøjede Standpunkt, fra hvilket dets Hoved- 
forfatter saa paa den saa stærkt spændte Situation, under 
hvilken det ikke manglede påa grove og hadefulde Ord fra 
begge Sider, skal jeg anføre en Udtalelse fra det første 
Nummer. 

»Blandt de frygteligste Hindringer, som den nye For- 
fatning vil have at overvinde, vil man let bemærke den 
aabenbare Interesse, som en vis Klasse af Mænd i enhver 
Stat har af at modsætte sig alle Forandringer, som kunde 
medføre en Forminskelse af den Magt, Indtægt og Indflydelse, 
de besidde ved deres Embeder under Statsinstitutionerne, saa 

vel som den fordærvede Ærgerrighed hos en anden Klasse 
af Mænd, der enten haabe at stige højere under de forvirrede 
Forhold i deres Land eller smigre sig med at opnaa større 
Magt ved Rigets Deling i forskellige mindre Forbund. 

»Det er dog ikke min Hensigt at dvæle ved Betragt- 
ninger af denne Natur. Jeg indsér, at det vilde være uædelt 
uden Forskel at forklare Oppositionen fra nogen som helst 
Klasse af Mænd ved egenkærlige eller ærgerrige Motiver, 
blot fordi deres Stillinger kunde gøre dem til Genstand for 
saadan Mistanke. Oprigtighed nøder os til at indrømme, 
at ogsaa saadanne Mænd kunne være besjælede af ærlige 
Hensigter, og det kan ikke betvivles, at Meget af den Opposi- 
tion, som allerede er fremtraadt, eller herefter vil fremtræde, 
udspringer fra Kilder, som ikke kunne lastes, om de ikke 
kunne agtes: hæderlige Vildfarelser, som ere fremkaldte ved 
forudfattet Mistanke og Frygt. Saa talrige og mægtige ere 
jo de Aarsager, der kunne føre Dømmekraften vild, at vi ved 
mange Lejligheder se vise og gode Mænd saa vel paa den 
vrange som påa den rette Side ved Spørgsmaal af aller største 
Betydning for Samfundet. Denne Omstændighed vil, naar 
den ret overvejes, stedse afgive en gavnlig Lærdom for dem, 
der ere indviklede i en eller anden Strid, hvor overbeviste 
de saa ere om at have Ret. Og en Grund til Forsigtighed 
ligger ogsaa deri, at vi ikke ere sikre paa, at de, der for- 
svare Sandheden, besjæles af renere Principer end deres Mod- 
standere«. 

Bedre vil man ikke kunne tydeliggøre, hvad der taler 
for at holde en Debat i rent saglig Form. Og bedre er denne 
Form næppe bleven overholdt i nogen politisk Debat. 


VI. 

I Washingtons første Ministerium traadte Hamilton ind 
som Finansminister. Det faldt derved i hans Lod at befæste 
det Værk, hvis Grundtanke han først havde fattet, og hvis 
Natur han grundigst havde udviklet. Han konsoliderede 
Statsgælden, saaledes at Unionen overtog Enkeltstaternes 
Gæld. Den fælles Statsgæld skulde tjene som et nyt Middel 
til at holde Unionen sammen ved at skabe fælles Interesser. 

Desuden søgte han at skaffe Unionen Indtægter ved en Lov 
om Accise, og han fik oprettet en Nationalbank. Det er 
anerkendt fra alle Sider, at det skyldtes hans kloge Foran- 
staltninger, at Landets Anseelse og Kredit hævedes, og at 
Handel og Industri kom i Flor. 

Da Talleyrand i 1794—1795 opholdt sig i Amerika (fordi 
han hverken maatte opholde sig i England eller Frankrig), 
omgikkes han meget fortroligt med Hamilton, for hvem han 
nærede den største Beundring. Han betragtede i sin Alderdom 
Napoleon, Fox og Hamilton som de største Mænd, han havde 
mødt paa sin mærkelige og bugtede Vej, og skulde han sætte 
en af dem højst, var han tilbøjelig til at give Hamilton denne 
Plads. Han sagde om ham, at »han havde gættet Europa«, 
hvormed han hentydede til Hamiltons skarpe Blik for den 
politiske Situation og de Muligheder, den rummede. 

Men Hamiltons Personlighed egnede sig dog ikke for 
den specielle Politik med dens Partikampe og dens person- 
lige Sammenstød. Han var uheldig som Partifører, og han 
forstod bedre at kæmpe paa egen Haand end at faa en sluttet 
Skare til at følge sig gennem den politiske Kamps mange 
Svingninger. Men lige såa uheldig, som han i denne Henseende 
var, lige saa rolig og bestemt gik han den Vej, ad hvilken 
hans Overbevisning førte ham, hvad enten han var ensom 
eller blev fulgt af Mange. 

Partikampen begyndte snart igen efter Forfatningens 
Vedtagelse. I Washingtons Kabinet sad overfor Hamilton 
Jefferson som hans ivrige Modstander, der hævdede den dia- 
metrålt modsatte politiske Opfattelse. Han saa med Betænke- 
lighed paa Hamiltons Bestræbelser for at befæste Unionen. 
Disse Bestræbelser maatte, frygtede Jefferson, føre i Retning 
af et Monarki. Han hævdede Enkeltstaternes Ret til at 
nægte Lydighed mod Unionsregeringen, naar de mente, at 
denne overskred sin Kompetence. Det var det saakaldte Nulli- 
fikationsprincip, der i de følgende Tiders Kamp mellem Norden 
og Syden kom til at spille saa stor en Rolle. 

I Aaret 1795 traadte Hamilton ud af Ministeriet og 
levede nu Resten af sit Liv som Sagfører, Kun én Gang kom 
han endnu i offentlig Tjeneste, da han under den Troppe- 

samling, der med Washington som Overgeneral foretoges i 
Aaret 1798 i Anledning af det spændte Forhold til Frankrig, 
efter Washingtons Ønske udnævntes til Næstkommanderende. 
Da Washington døde, blev han Overgeneral i hans Sted. 

Da Hamiltons Parti, de saakaldte Føderalister, ikke 
havde Held med sig overfor de stedse mægtigere »Republi- 
kanere« (saaledes kaldte Jeffersons Parti, der svarer til de 
senere »Demokrater«, sig som en Protest mod Føderalisternes 
foregivne monarkiske Sindelag), viste mange af dets Tilhængere 
en upatriotisk Fanatisme, som Hamilton var langt fra at dele. 
Han støttede saaledes Jeffersons Valg til Præsident, da man 
kun havde Valget mellem ham og den forbryderiske Even- 
tyrer Oberst Burr, hvilken Sidste Føderalisterne stemte paa 
af Had til Jefferson. Og da det lykkedes Jefferson at er- 
hverve Louisiana fra Frankrig, billigede Hamilton dette 
Skridt, medens hans fanatiske Partifæller vare imod det, 
fordi de frygtede, at Syden, hvor »Republikanerne« stedse 
vandt flere Tilhængere, derved skulde blive mægtigere. Nogle 
Føderalister, bl. A. Burr, fattede endog den Tanke at op- 
løse Unionen og danne en særlig Union for Nordstaterne. 
Intet kunde stride mere mod Hamiltons Overbevisning, og 
han bekæmpede derfor af al Magt og med stærke Ord Burrs 
Forsøg paa at blive valgt til Guvernør i New-York, da han 
frygtede for, at Burr vilde benytte denne Stilling til at virke 
for sine landsforræderiske Planer. Dette gav Burr Anledning 
til at udfordre Hamilton, og skønt denne ansaa Dueller for 
utilbørlige, mente han dog ikke at kunne afslaa Udfordringen, 
Kun 47 Aar gammel blev han haardt saaret af Burrs Skud 
den 11. Juli 1804 og døde Dagen efter. Han ofrede sit Liv 
for sin Sags Renhed. 





SOCIAL PESSIMISME. 
Ferdinand Tånnies: Gemeinschaft und Gesellschaft. Leipzig 1887. 


I. 


N aar en optimistisk og en pessimistisk Anskuelse staa 
overfor hinanden, er det vel i Regelen Stemninger, som ere 
det Bestemmende, Stemninger, der enten have deres Op- 
rindelse fra Individernes Temperament eller fra de begrænsede 
og tilfældige Erfaringer, de have gjort eller mene at have 
gjort. Dog vil der undertiden kunne være Tale om mere 
end blot Stemning. Det er saaledes klart, at Processerne i 
et organisk Legeme kunne tage et Forløb, der gør det 
muligt for den Kyndige at forudsige en Opløsning af Livet. 
Og Fysikere have søgt at vise, at den Tid vil komme, da 
alt Liv og al Bevægelse i vort Solsystem vil ophøre, idet 
der vil indtræde en ligelig Fordeling af Varmen, og ingen 
Omsætning af Varme til Bevægelse længere vil finde Sted. 
De udlede dette af, at medens al Bevægelse kan omsættes 
til Varme, kan ikke al Varme igen omsættes til Bevægelse, 
men en Del af den vil udbrede sig til Omgivelserne. Tænker 
man sig denne Proces fuldført, faa vi Stilstanden. Skulde 
det nu ikke paa lignende Maade være muligt at afgøre, om 
der paa det menneskelige Samfundslivs Omraade finder en 
Opløsning og en Tilbagegang eller en Fremgang Sted? 

Man kunde mene, at Sagen maatte være klar i deres 
Øjne, som hylde Udviklingshypotesen. Men man vilde da 
forveksle Udvikling og Fremskridt. Udvikling er en Til- 
lempelsesproces, ved hvilken Individer og Arter antage saa- 
danne Former og blive i Stand til at udøve saadanne Virk- 
somheder, som Livsforholdene, de ydre Omstændigheder kræve, 

Men en saadan Tillæmpelse kan under visse Betingelser føre 
til, at Former og Evner forminskes og forringes i Stedet 
for at udfolde sig rigere og mangfoldigere. Hos Snyltedyr 
findes saaledes Spor af en afgjort Tilbagegang, idet Organer, 
der hos beslægtede Dyrearter fremtræde med en rig Bygning, 
ere indskrumpede til svage Antydninger, og de tilsvarende 
Evner ligeledes ere forsvundne. Ogsaa Mennesker kunne 
tillempe sig efter saa ringe og simple Forhold, at de miste 
de højere Evner, som vare anlagte hos dem. Det er dog 
ikke blot ved Overgang fra mangfoldigere og større Forhold 
til snevrere og ringere, at en saadan Tilbagegang kan ske. 
Ved Overgang fra simple og jevne, men let overskuelige 
Forhold til mere sammensatte og omfattende, men tillige 
ogsaa mere kunstige Forhold kunne Evner af stor Værdi 
ogsaa gaa tabte. Der kan gaas frem i Mangfoldighed, og 
dog finde et væsentligt Tilbageskridt Sted i Koncentration, 
i indre Sammenhæng og Kraft. Dette sker saaledes let, naar 
det begrænsede, men sikre og trygge Instinkt afløses af den 
mere omfattende, men ofte tvivlende og fejlende Fornuft. Hos 
Mennesket blive derfor Udskejelser og Unaturligheder mulige, 
som det af Instinktet ledede Dyr ikke kender. Efter Darwin's 
Opfattelse er der sket et Tilbageskridt kort efter »det meget 
tidligere Tidspunkt, da Mennesket lige var blevet Menneske«, 
og da Fornuften paa saa mange Punkter skulde til at afløse 
Instinktet"). Den menneskelige Udvikling, baade hos det 
enkelte Individ og hos hele Folkeslag, viser ofte den Til- 
bagegang, der i hvert Tilfælde paa visse Punkter — kan 
være forbunden med en Overgang fra simple og begrænsede 
til sammensatte og mangfoldige Livsbetingelser. De Ind- 
sigelser mod Kulturens Værdi, som under Tiden fremkomme 
med stort Eftertryk, have deres relative Berettigelse ved 
denne Omstændighed. 

De senere Aars Undersøgelser af Samfundsforholdenes 
og Retsforestillingernes Udvikling hos de indoeuropæiske 


1) Se , Menneskets Afstamning og Parringsvalget". Dansk Overs. II 
p. 364, 379, 400. — Der kan i denne Sammenhæng mindes om Kants 
og Schillers Fortolkning af Myten om Syndefaldet som Udtryk for 
Overgangen fra Instinkt til Fornuft. 

Folkeslag have nu endog ført til Opstillingen af en hel social 
Patologi. Man har søgt at begrunde den Paastand, at hele 
den moderne Kulturudvikling i Virkeligheden er en stor Op- 
løsningsproces, der skrider stille og umærkeligt frem, kun 
aabenbarende sig for den sammenlignende og konsekvente 
Forsker. Det ovenanførte Skrift af Ferdinand Tonnies (fra 
Husum, Docent i Kiel) er et interessant og, som det fore- 
kommer mig, meget lærerigt Indlæg i denne Retning. For- 
fatteren, der tidligere har gjort sig bekendt ved sine Studier 
over Hobbes og Spinoza, Arbejder, der høre til det Fortrin- 
ligste, som er ydet paa Filosofiens Histories Omraade, har 
den samme objektive Ro og Uforstyrrethed i Betragtningen af 
det menneskelige Livs Fænomener, som udmærker hine ældre 
'Tænkere, han har beskæftiget sig saa meget med. Man mærker 
ikke hos ham en Rousseaus eller en Schopenhauers Liden- 
skabelighed. Han undersøger og konstaterer paa rent teo- 
retisk Vis, og fordrer at imødegaas paa samme Vis. Han 
forbinder paa en ejendommelig Maade Sociologi og Psykologi, 
idet han viser, hvorledes den sociale Udvikling nødvendigvis 
hænger sammen med og har sit Sidestykke i en tilsvarende 
Udvikling af de menneskelige Aandsevner. Det rige Stof, 
han bygger paa i sin Undersøgelse, har han saaledes gjort 
til sin Ejendom, at han har omsat det til en Kreds af Tanker, 
der udvikles ofte i meget abstrakt Form og med Benyttelse 
af nydannede Begreber og Udtryk, men stedse saaledes, at 
man mærker fast Grund under Fødderne. Skønt Bogen kræver 
indtrængende Studium for at forstaas, lønner den det Arbejde, 
som anvendes paa den. Meget som hidtil var kendt, kommer 
til at staa i ny Belysning, og adskillige nye Synspunkter 
fremføres. Den, der for Alvor vil forstaa sin Tid og dens 
Tendenser, bør ikke sky det Arbejde at prøve en Dyst med 
denne Forfatter. Jeg vil her indlade mig paa en saadan Dyst, 
idet jeg vil gøre Rede for hans Standpunkt og dernæst under- 
søge, hvad der kan gøres gældende imod det. 


IT. 


De europæiske Folkeslags nuværende moralske og sociale 
Forhold have i Følge de nyere Undersøgelser udviklet sig af 

en tidligere Tingenes Orden, i hvilken den skarpt udprægede 
Retsorden med bestemt Fastsættelse af enhver Persons Krav 
og Pligt ikke eksisterede, lige saa lidt som den store Inter- 
essekamp fandt Sted, under hvilken hver Enkelts Vinding 
eller Tab bestemmes ved Forholdet mellem Tilbud og Efter- 
spørgsel. Der eksisterede hverken den juridiske eller den 
økonomiske Sondring mellem Individerne, som har udviklet 
sig hos de indoeuropæiske Folkeslag, der fra deres Hjem i 
det fjerne Østen efterhaanden bosatte sig i de vestlige Egne. 
Levninger af den gamle Samfundsorden findes nu til Dags 
paa Landet mere end i Byerne, hos Almuen mere end hos 
de saakaldte Dannede, i de østlige Lande mere end i de vest- 
lige. I Indien bestaar saaledes endnu den gamle, paa Fa- 
milje- og Naboforholdet grundede Landsbyordning. Det var 
Blodets og den rumlige Nærheds Baand, som forenede 
Menneskene. Umiddelbar Sympati og Forstaaelse, personligt 
Kendskab og en ved Samliv styrket Samvirken vare de 
Kræfter, der bar Samfundet. Det var et naturligt, selvfølge- 
ligt, uvilkaarligt Samliv, ikke indgaaet med klar Bevidsthed 
og i Haab om bestemte individuelle Fordele, De enkelte 
Individer følte sig umiddelbart som Dele af et Hele og til- 
lagde sig ingen Eksistens udenfor dette. Reglerne for deres 
Færd vare givne i urgamle Skikke, Anordninger og Over- 
leveringer, der ikke drøftedes, men fulgtes som en Natur- 
orden og betragtedes med Ærefrygt. Ogsaa det større Verdens- 
løb, af hvilket Familiens og Stammens Skæbne var athængigt, 
opfattedes og vurderedes ikke med prøvende Forsken og Be- 
skuen, men med levende Indbildningskraft, Følelse og Tro. 
Ogsaa her saa man en Tingenes Orden, der traadte de en- 
kelte Individer i Møde, paa én Gang som noget Nært og 
Hjemligt, og dog som noget Ærværdigt og Raadende. 
Kulturens Gang har nu — som Tånnies viser — mere 
og mere ført ud over denne Tilstand. Der er foregaaet en 
fremskridende Emancipation. Individet har faaet en selv- 
stændig Ret, afset fra det snævre, naturlige Samfund, det 
hører til. Der er sat bestemte Grænser mellem de enkelte 
Individers Raaderum. De ere revne ud af deres umiddelbare 
Sammenhæng, ere blevne Centra hver for sig i Stedet for at have 
Høffding: Mindre Arbejder. 10 

et fælles Centrum. Der finder vel Samkvem og Forbindelse 
Sted imellem dem, men Samkvem og Forbindelse bestemmes 
nu mere og mere ved hvad den Enkelte mener at kunne op- 
naa afde Andre. Selskabet (Gesellschaft) træder mere og mere 
i Stedet for Fællesskabet (Gemeinschaft). I Stedet for In- 
stinktet og den ved Tradition, Autoritet og Broderskab 
umiddelbart bestemte Følelse træder nu det forstandige, be- 
regnende Overlæg. Ydre Interesser forbinde Menneskene, 
uden at de derfor staa i nogen væsentlig indre Forbindelse. 
Den Ene vil med det mindst mulige Offer fra sin Side opnaa 
det mest mulige af det for ham Attraaværdige, som den Anden 
besidder. Handelsforholdet er det mest fremtrædende Eksempel 
påa Selskabet i Modsætning til Fællesskabet, og Handelen 
er tillige det vigtigste Middel til, at Selskabet afløser Fælles- 
skabet"). Ved »Selskabet« ses der bort fra alle oprindelige 
eller naturlige Forhold mellem Menneskene indbyrdes. Et 
Selskab forudsætter kun en Flerhed af nøgne Personer, der 


1) Ogsaa i Følge Leist (Alt-arisches Jus Gentium. Leipzig 1889 p. 523 
—525) er den gammelariske Husordning gaaet til Grunde ved 
Handelens og Pengevæsenets Opsving, der havde den skarpe Ud- 
vikling af det rent privatlige Ejendomsbegreb til Følge. Det er ,den 
dæmoniske Kapitalmagt", der omdanner Forholdene. I Stedet for 
Husfællesskabet og den til det knyttede Erhvervsvirksomhed trænger 
nu Egeninteressen sig frem, som er fjendtlig mod ethvert varigt 
Fællesskab. Leist gør træffende opmærksom paa, hvor forstaaelig 
og historisk betydningsfuld i denne Sammenhæng Åristoteles's Pole- 
mik (1 hans Statslære) mod enhver Stræben efter Erhverv, der gaar 
ud over det for Husstanden Nødvendige, kommer til at staa for 
os. Det var dog en reaktionær Tankegang, der ikke formaaede at 
stanse Udviklingen. — Paa lignende Maade har Handelen virket 
ved Overgangen til den nyere Tid. Det var de forandrede Afsætnings- 
forhold, Dannelsen af et Verdensmarked i Stedet for de tidligere 
begrænsede Afsætningsforhold, der førte til Bruddet med den gamle 
Lavsorden, til Haandværkets Afløsning ved Storindustrien, til Op- 
findelsen af Maskiner og til hele den moderne Konkurrence. Smlgn. 
L. Brentano: Uber die Ursachen der heutigen socialen Noth. Leipzig 
1889 p. 16. Brentano bebrejder Marx (hvem Tånnies paa dette 
Punkt følger vel meget), at han vender Forholdet om, idet han 
lader den store Industri udvikle sig af sig selv og derpaa frem- 
bringe Verdensmarkedet, ligesom Marx i det Hele i sine Teorier 
overser Efterspørgselens Betydning. 

ere i Stand til at yde, følgeligt ogsaa til at love. Mod selv 
at faa Midler til sine Formaal yder den Ene den Anden 
Midler til hans Formaal. Ved Overgangen fra Fællesskab 
til Selskab nærme vi os en Tilstand, hvor Enhver er Køb- 
mand. 

I Fællesskabet, i det gamle Samfund, var Forbindelsen 
mellem Individerne given, før de gensidigt kunde yde hver- 
andre Tjenester, og før de kunde gøre Regning påa saadanne 
gensidige Ydelser, I Selskabet derimod faa Individerne for 
det Meste kun med hverandre at gøre, naar deres Interesser 
mødes paa harmonisk eller disharmonisk Maade. En kunstig, 
mekanisk Sammenhæng træder i Stedet for den indre. Aktie- 
selskabet er den karakteristiske Type for Selskabet, ligesom 
Familien for Fællesskabet. I Stedet for Agerbrug, Haand- 
værk og Kunst træder Industri og Handel. I Stedet for 
det personlige Forhold mellem Haandværkeren og hans Kunde 
træder det upersonlige Forhold mellem Masseproducenten og 
hans tilfældige, ubekendte Købere. Storstaden med sit 
brogede. internationale Liv træder i Stedet for Huset, Fa- 
milien og Landsbyen. Selskabet tilspidser sig tilsidst i For- 
holdet mellem Kapitalist og Arbejder som et rent Købs- og 
Kontraktforhold. For at bruge Sir Henry Maine's Udtryk: 
den naturlige, overleverede Tilstand (status) afløses mere og 
mere af den vilkaarligt, med bevidst Overlæg tilvejebragte 
(contractus). 

Der foregaar her, i Følge Tånnies, en patologisk Ud- 
viklingsproces, som vel kan ændres, men ikke hindres af 
Filantroper og Lovgivere. Om hin »dualistiske Konstruk- 
tion af Selskabet«, der viser sig i Modsætningen mellem 
Kapitalister og Arbejdere, er den eneste mulige, — hvad 
der vil ske, naar Linen er løben ud, og alle Forhold ere 
blevne Kontraktforhold, — det er Spørgsmaal, som Forfatte- 
ren erklærer for at være ham uvedkommende. 

At det er en patologisk Udvikling, der her er beskreven, 
ses især, naar vi betragte den psykologiske Side af Udvik- 
lingen, ikke blot den sociale. Som Selskabet forholder sig 
til Fællesskabet, saaledes forholder den vilkaarlige Villen sig 


til Væsensviljen. "Ved Væsensvilje forstaar Tånnies Instinkt, 
10% 





148 Social Pessimisme. 


umiddelbar Tilskyndelse, der med indre Nødvendighed gaar 
imod sit Maal. Den virker overvejende ubevidst, efter 
Naturanlæg og Vane eller bestemt ved Efterligning og 
umiddelbar Sympati. Ved vilkaarlig Villen skelnes derimod 
bestemt mellem Formaal og Middel, og det bliver Genstand 
for Overvejelse, hvor meget det er værdt at ofre paa Midlerne 
for at opnaa Formaalet. Enhver vilkaarlig Villen er et Køb, 
ofrer Noget for at vinde Noget. Det Ejendommelige ved 
den vilkaarlige Villen træder tydeligt frem, naar Midlet ene 
og alene villes for Formaalets Skyld. Der er derfor ved 
den vilkaarlige Villen noget Unaturligt, en vis Selvtvang, en 
Falskhed. Naar man gør sig klart Rede for hvad man ofrer, 
og hvad man derved vil opnaa, vil tillige Egoismen ligge 
nær og vil fortrænge den umiddelbare Hengivelse. Det er 
ved Vilkaarligheden ikke Godheden, men kun Klogskaben og 
Konsekvensen, som er at beundre. Livet staar ikke længere 
som et Kald, i hvilket der skal arbejdes, men som en For- 
retning, der skal gøres. 

Selskabets Udvikling begunstiger Tendensen til vilkaar- 
lig og egoistisk Villen paa Bekostning af Væsensviljen og 
Hengivelsen. Under den stadige Kappestrid bliver Vilkaar 
lighedens hensynsløse Brug en Betingelse for Individets Be- 
staaen. Den klare Forstand træder i hele det aandelige 
Liv i Stedet for den umiddelbare Følelse, Fantasi og Tro. 
Der finder en fremskridende Intellektualisme Sted; den viden- 
skabelige Refleksion træder mere og mere i Stedet for den 
barnlige Tro. Det religiøse og det sociale Problem ere saa- 
ledes Grene af et og samme store Problem, som Tonnies 
behandler dels fra den sociologiske, dels fra den psykologi- 
ske Side. 


III 


Ingen vil kunne negte, at der foregaar en saadan 
sociologisk og psykologisk Udvikling, som Tånnies skildrer. 
Kulturen trænger ind, hvor der før kun var Natur; Livs- 
formerne blive stedse mere sammensatte og i højere Grad 
Frugten af vilkaarlig Ordning; der stilles stedse større For- 

dringer til Kløgt og Beregning. Vi synes for saa vidt stedse 
mere at fjerne os fra det Primitive, Naturlige og Uvilkaarlige. 
Vil Linen da ikke løbe ud, saa det menneskelige Liv for- 
stenes eller opløses, ligesom det efter en fysisk Teori vil 
gaa med Jordklodens og vort Solsystems Liv og Bevægelse i 
det Hele? Eller skulde den af Tonnies skildrede Udvikling 
blot være én Side af Sagen, idet der for det opmærksomme 
Blik vil fremtræde andre Udviklingstendenser, som kunne 
holde dem Stangen, saa at den ikke kommer til at løbe 
Linen ud? 

Lad os i Korthed se, hvilke Erfaringer og Betragtninger 
der kunne føre til at afvinde Sagen en lysere Side. — 

Pessimismen er her som saa ofte beslægtet med Roman- 
tiken. Den ser Fortiden i et straalende Lys, medens Nu- 
tiden synes kold, tom og mørk. De gamle Samfundsforhold 
forud for den store Emancipationsproces, der udfylder saa 
stor en Del af Historien, vare dog ingenlunde ideale. De 
fremtræde for os med Enhedens og Sluttethedens Karakter 
og tillige med et vist idyllisk Præg. Menneskelivet og de 
menneskelige Følelser fremtræde i simple, intensive og elemen- 
tære Former, der ere velgørende for det af Nutidens brogede, 
delte og stridende Liv trættede Øje. Hos Tånnies forekom- 
mer det mig særligt, at man mærker den pietetsfulde Ved- 
hængen ved Livet som det former sig paa Landet og i de 
smaa Flækker; han skildrer det og dets Former med en 
Varme, som denne klare Tænker ikke formaar at vedlige- 
holde, hvor det gælder Forstaaelsen af Storstadens og det 
sammensatte Kulturlivs Forhold, og som ganske sikkert og- 
saa er vanskeligere at bevare dér. Men Idyllen er ofte kun 
et Skin — i den menneskelige Verden som i den øvrige 
Natur. Der kunde f. Eks. ved det gamle patriarkalske System 
gaa megen Grusomhed og Undertrykkelse i Svang.  Hus- 
faderen herskede uden Kontrol, kun underkastet Gudernes 
Straf; men de lod ikke altid høre fra sig.” Om det Værste 
tier endda maaske Historien, ti de aldeles Retsløse faa ingen 
Historie. Det.var i Virkeligheden intet Fald, da det gammel- 
ariske, til Dels paa præstelig Tradition og Præsteherre- 
dømme byggede Familiesystem afløstes af det klart udviklede 

græsk-romerske Borgersystem, indenfor hvilket Privatretten 
undergik sin grundlæggende Udviklingsproces. Det var ikke 
blot Egoisme og selvisk Erhvervsinteresse, som sprængte den 
gammelariske Husorden og i en senere Tid den middelalder- 
lige Lavsorden. Det var ikke mindst en — ved de forandrede 
økonomiske Forhold vakt og næret — udtrykkeligere An- 
erkendelse af den enkelte Personligheds Værd og Evne. 

Tonnies gør vistnok med fuld Ret opmærksom paa den 
store Forskel mellem Trællene indenfor de gammelariske 
Familier og senere Tiders Slaver. Trællens (der Knecht) 
Stilling nærmede sig ofte til Sønnens eller Vennens; han var 
et Medlem af Husstanden saa vel som Hustru og Børn. »Idet 
han deler Familiens Glæde og Sorg, yder sin Herre en 
voksen Søns Ærefrygt og nyder en Hjælpers eller endog en 
Raadgivers betroede Stilling, er han efter hele sin Beskaffen- 
hed et frit Menneske«, Kun undtagelsesvis trykkes hån ved 
Mishandling ned til en virkelig slavisk Stilling. Senere har 
Leist fremhævet, at Trællevæsenet i Oldtiden, endnu hos 
Grækerne, hverken maa betragtes og bedømmes fra et rent 
privatretligt Synspunkt eller fra den offentlige Rets Syns- 
punkt. »I Husordningen have vi et arisk Urretsinstitut for 
os, som er ældre end Sondringen mellem privat og offentlig 
Ret. Den er den juridiske Mikrokosme, af hvilken Privat- 
retten og den offentlige Ret først efterhaanden have udviklet 
sig«. Ligesom ved Erhvervsvirksomheden saaledes forstaa vi 
ogsaa her Aristoteles's Standpunkt (særligt hans bekendte 
Forsvar for Trælleinstitutionen) som et Forsøg paa at fast- 
holde den gamle Husordning overfor den fremskridende Indivi- 
dualisme. 

Dette er en vigtig Betragtning, hvorved Meget i Histo- 
rien bliver bedømt paa en retfærdigere Maade end en abstrakt 
filantropisk og naturretlig Anskuelse er i Stand til. Men 
netop naar Trællens Stilling ofte og maaske i lange Tider 
har været forholdsvis god og betrygget ved patriarkalsk Om- 
sorg, vil det være aldeles uforstaaeligt, hvorledes der kunde 
opstaa Ønsker om at forlade denne Stilling, hvis der ikke 
fandt Misbrug og Undertrykkelse Sted. Det er formodentligt 
gaaet her som ved Udviklingen af den frie Arbejderstand 

ved Middelalderens Slutning, der blev fremkaldt ved den 
Egoisme, hvormed Lavsmestrene søgte at holde deres For- 
dele og Rettigheder indskrænkede til saa lille en Kreds som 
muligt, samtidigt med, at (som allerede berørt i en anden 
Sammenhæng) Markedet udvidedes og stedse flere Arbejds- 
kræfter maatte tages i Beslag"). 

Det gamle System var ikke blot et patriarkalsk Hus- 
system; det var tillige et Tvangssystem, eller det havde i 
hvert Tilfælde hvert Øjeblik Muligheden for at gaa over til 
et Tvangssystem. Men hvad enten det virkede ved omsorgs- 
fuld Mildhed eller ved Tvang, én Ting var det ikke egnet 
til: at udvikle Selvstændighed i Evne og Drift og den dertil 
knyttede Selvfølelse hos de enkelte Individer. Disse stode — 
med Undtagelse af dem, der var Autoriteter (Fædre, Præster, 
Profeter osv.) — som mere eller mindre selvløse Dele af det 
Hele. Men de vare ikke hver for sig smaa Helheder. Over-- 
gangen til den mere individualistiske Ordning (fra Fællesskabet 
til Selskabet), hvad enten den nu mest er fremkaldt ved de 
autoritære Magthaveres Egoisme eller ved de formedelst ydre 
Forhold ændrede økonomiske Betingelser, har da i hvert Til- 
fælde bevirket det Gode, at der blev Mulighed for og vaktes 
Drift til Udfoldelsen af Evner og Kræfter, som hidtil laa 
slumrende hos de Enkelte. Derved muliggjordes ganske vist 
ogsaa Isolation og Udvorteshed i Forholdet mellem Indivi- 


1) L. Brentano skildrer (i sit Værk: Die Arbeitergilden I p. 59) denne 
Sag saaledes: ,Industriens Opblomstring og den større Anvendelse 
af Kapital i den, hvilke gensidigt fremkaldte og betingede hinanden, 
trak nødvendigvis de Livegne i Mængde til Byen. Derved sørgedes 
der vel paa den ene Side for det større Antal Arbejdskræfter, som 
Industriens Fremskridt fordrede, men paa den anden Side opstod 
der i enhver ny Arbejder en mulig fremtidig Konkurrent. Udbyttet 
af Kapitalanlæggelse i Industrien truedes altsaa; Bekymringen her- 
for vakte Haandværkernes Monopolaand, og der opstod en Mængde 
Bestemmelser, der indskrænkede hine ny fremtrædende Familiers 
Konkurrence. Betalingen for Indtrædelse i Lavet forhøjedes; paa 
Fastlandet opstod den Skik, at der af Enhver, der vilde drive selv- 
stændigt Haandværk, forlangtes et for det Meste kostbart Mester- 
stykke, hvorimod Sønner og Svigersønner saa vel som de, der 
ægtede en Enke, som hørte til Lavet, nød Lettelser.” 

derne. Men der stilledes dog den store Opgave for hver 
Enkelt at blive til en selvstændig og ejendommelig Personlig- 
hed; der blev anlagt en Mængde selvstændige;Udgangspunkter 
for Slægtens Liv. En større Inderlighed i det menneskelige 
Liv, helt nye Erfaringsomraader af stor Værdi banedes der 
derved Vej til. Selv om Individernes Virken ikke gaar saa 
let og instinktmæssigt for sig som i det gamle Samfund, saa 
er der dog opnaaet et stort Gode. Under Udviklingens Gang 
tabes der uundgaaeligt Noget, hver Gang der vindes Noget. 
Det er nu én Gang såa. Men det er uberettiget blot at se 
påa hvad der tabes. Det Højeste vilde ganske vist være at 
forene det Værdifulde fra de tidligere Udviklingstrin med 
det Værdifulde fra de følgende Trin. Men det er et Ideal, 
som ikke fuldt kan naas, skønt det har sin store Betydning 
at holde sig det klart for Øje. Den pessimistiske Anskuelses 
Mission er at hindre os i at glemme det. 

Ikke blot en større Selvstændighed og Inderlighed bliver 
mulig, men ogsaa et større Samfund. Staten og Menneske- 
heden, det er Begreber, der først kunne udvikles, naar den 
patriarkalske Ordning løslader de enkelte Individer og til- 
lader dem at føle sig i menneskelige Forhold, selv om de 
skilles fra det oprindelige Hjemsted. Ogsaa denne Side af 
Udviklingen frembyder sine Farer; de snevrere Kredse, med 
deres umiddelbare og derfor hjerteligere Berøringer, skydes 
let til Side for de større, men mere abstrakte Forhold, og 
Livet kan derved lide i Kraft og Varme. Men i sig selv 
var det dog en stor og betydningsfuld Udvidelse af Men- 
neskelighedsfølelsen, der fandt Sted, da Stat og Menneske- 
hed bleve ledende Ideer i det menneskelige Liv. Skranker 
nedbrødes, som påa mange Maader medførte Hæmmelse og 
Strid". — 


1) I ,,Dansk Bondeliv, saaledes som det i Mands Minde førtes, navnlig 
i Vestjylland" (København 1889) har Pastor H. F. Feilberg givet 
en interessant Skildring af Livet, ogsaa Samfundslivet i Lands- 
byen, saaledes som det førtes, før de moderne Reformer, de ud- 
videde Færselsmidler, Oplysningen og den politiske Bevægelse bragte 
nye Forhold og en ny Aand til Veje. Jo større den Kærlighed og 
Forstaaelse er, med hvilke Forfatteren dvæler ved den gamle 


al ; 
Sd Sy 
SEz=d 


Social Pessimisme. 153 


Vanskeligheden ved at forene de tidligere Udviklingstrins 
Goder med de seneres lettes nu for en stor Del ved, at 
Slægten i en vis Forstand stedse begynder forfra. Det gaar 
her som i Naturen, hvor vi mere og mere have lært, at de 
Kræfter, der have virket i de tidligere Jordperioder, ikke 
ere væsensforskellige fra dem, der den Dag i Dag ere i Virk- 
somhed rundt om os. Ogsaa paa det menneskelige og sociale 
Omraade gælder Aktualitetsprincipet. Al mulig Emancipation 
og Individualisme kan ikke ophæve de simple Grundforhold, 
som stedse paany sætte Fællesskabet i Selskabets Sted. 
Familien maa stedse vedblive at være et Fællesskab. For- 
holdet mellem Forældre og Børn og mellem Mand og Hustru 
lægger Grunden til de stærkeste og varigste Følelser, som 
Menneskelivet kender, Indenfor det Samfund, som bestemmes 
ved disse Følelser, begynder ethvert Menneske sit Liv. Her 
finder et Samliv Sted, som er Medfølelsens og Menneskelig- 
hedsfølelsens stadige Hjemsted. Fra det udgaar stedse paany 
de Kræfter, der holde Menneskelivet sammen. Her bøjes og 
lempes Egoismen; her undergaar Brutaliteten en stille Æn- 
dring. Ingen Retsmekanik, selv den kløgtigst udtænkte, og 
ingen Oplysning, selv den mest grundige, kan erstatte det 


Tingenes Orden, des interessantere er det at høre hans Dom om 
den Forandring, der er i Færd med at foregaa og til Dels allerede 
er foregaaet. Han fremhæver, hvilket snevert Syn og hvilke Stands- 
fordomme der maatte opstaa under den Isolation og Begrænsning, 
under hvilken Livet førtes. Man saa kun ,til sin egen Marks 
Grænse, eller naar det kommer højt til Sognets Skel; underligen 
vilde det have været og hartad ubegribeligt, om man havde truffet 
Folk med Syn for det store Samfund, Land og Folk". Der er nu 
som Følge af de nævnte Aarsager, ikke mindst af den politiske Be- 
vægelse selv i de usleste Hjem kommet ,noget af en Fællesskabs- 
følelse, som vist aldrig har været der før". Arbejderen og Hus- 
manden have lært, at ,de høre et Folk til, at de har fælles Inter- 
esser med deres Folk, at de har en Ret og et Ansvar" (p. 130, 
137). — Hvis Forfatteren har Ret heri, se vi, hvorledes Opløsningen 
af de gamle Bykommuner med deres Fællesskab og deres paa 
Naboforholdet hvilende humane og sociale Forbindelser kan være 
en Overgang til en større og mere omfattende Fællesfølelse og til 
en Bevidsthed om større Opgaver og Synspunkter, end den gamle 
Ordnings begrænsede Horizonter gjorde mulige. 

Væld, som her har sit Udspring. Og denne inderliggørende, 
mildnende og sammenholdende Magt er ikke svækket, fordi 
Livets ydre Orden er bleven en anden end den var, da man 
ikke kendte andre Samfundsformer end dem, der grundedes 
paa Blod og Naboskab. Familien kommer netop først til sin 
Ret, naar den ikke længere er det eneste, eller saa godt 
som det eneste Samfund. Magtforholdet træder da tilbage; 
de Elementer udskilles, som i den gamle Familie altfor meget 
mindede om et Forhold mellem Hersker og Beherskede!). 
Den almindelige Frigørelsesproces er ogsaa kommen Familien 
til Gode; dens egentlige Væsen har først kunnet udfolde sig, 
efter at det gamle, patriarkalsk ledede Fællesskab var op- 
hørt. Ikke blot virke altsaa endnu de samme Kræfter i det 
menneskelige Liv, som for Aartusinder siden; men der er 
endog Grund til at tro, at de virke under heldigere Vil- 
kaar! — 

Og selv om Individerne udenfor Familien ere komne til 
at staa mere i Kontraktforhold end i naturligt Sammenhørings- 
forhold til hverandre, — selv om contractus breder sig paa 
Bekostning af status, — saa føre dog atter disse forandrede 
Forhold til nye Former for Fællesskab gennem fri Associa- 
tion. Ikke alle Associationer have nemlig Aktieselskabets 
løse og selviske Karakter. Hvor der ikke blot er fælles 
Formaal, men hvor der arbejdes og stræbes, lides og taales i 
Fællesskab, vil der efterhaanden udvikle sig en Fællesskabs- 
følelse, et Kammeratskab, som kan faa et større Sving og 
besidde en større Styrke, end den rent egoistiske Forvent- 
ning om bestemte ydre Formaals Opnaaelse kan forklare. 
Selv om Associationen fra først af indgaas fra de Enkeltes 
Side af overvejende egoistiske Grunde, såa vil der under 
Samlivet og Samvirksomheden foregaa en Forskydning af 
Motiverne, saaledes at det oprindelige Formaal træder til- 





1) Den russiske Dramatiker Ostrovsky har skildret Familielivet, saa- 
ledes som det var for 40 Aar siden i Byerne i det indre Rusland. 
Man ser her, i hvilken Grad selv Familien under den gamle 
Tingenes Orden var et Tvangssystem. Hans ,Oeuvres dramatiques" 
have derfor ikke blot en overordentlig stor poetisk, men ogsaa en 
meget stor kulturhistorisk og etisk Interesse. 

bage for Følelsen af Fællesskab. Ad denne Vej bliver den 
Enkelte delagtig i Slægtens fælles Liv; naar hån lægger 
sit lille Lod i Vægtskaalen, er det ikke i Tanken om, hvad 
han selv vil opnaa derved, men det er den fælles Skæbne, 
han derved vil gøre Sit til at bøje i den Retning, han an- 
ser for gavnligst for den Helhed, til hvilken han hører. 
Det bedste og mest kendte Eksempel herpaa frembyder Ar- 
bejderfagforeningernes Historie. Hvad vi kunne lære af 
denne, har jeg et andet Sted (Etik p. 244))) udtrykt saaledes: 
»Den kameratlige Følelse, Sympatien med Andre vokser. Den 
Enkelte ser, at hans Adfærd under og udenfor Arbejdet, hans 
Dygtighed, Flid, Selvbeherskelse og Sparsommelighed blive 
af Betydning for langt Flere end ham selv. Der dannes såa at 
sige en etisk Sfære omkring ham, en stor Familie, af hvilken 
han føler sig som Led. Han lærer Broderskabet at kende, 
som før næsten glemtes for Frihed og Lighed. Han lærer at 
underordne sine egne Interesser under de fælles. Og han faar 
gennem de fælles Erfaringer og det Overblik over Handels- 
og Fabrikforholdene, der bestemmer Fagforeningernes Politik, 
en klarere Opfattelse af Arbejdernes Stilling til de andre 
Samfundsklasser, lærer baade sine Rettigheder og Pligter som 
Led af Slægten bedre at kende. Det er kort sagt en hel 
Opdragelse fra Egoisme til Sympati, fra blind Raahed til klart 
seende Kraft, fra Kamp til fredelig Forhandling, som her 
foregaar. Og alt dette sker ad Frihedens Vej. Der gives 
intet bedre Svar til dem, der betragte vor Tid som en blot 
Opløsningens Tid, end at henvise dem til den Samfundsdannelse 
og den etiske Udvikling, som her er gaaet for sig.« — 
Kun med nogle faa Ord kan jeg her omtale den psyko- 
logiske Udvikling, som i Følge Tonnies gaar parallelt med og 
tillige staar i real Sammenhæng med den sociale. Ogsaa den 
var jo af patologisk Beskaffenhed: Forstand og Refleksion af- 
løse Indbildningskraft og Tro; i Stedet for Følelsens umiddel- 
bare Varme træder Tænkningens kølige Klarhed; det aande-. 
lige Liv bevæger sig ikke længere efter naturlige Tilskyndelser, 
men efter kloge Beregninger. Men ogsaa her gælder det, at 





1) 9,Udgave p. 336. 


156 Social Pessimisme. 


nye naturlige og umiddelbare Tilstande og Motiver kunne 
danne sig, efter at man har løsrevet sig fra det Instinktmæssige 
og Overleverede. Hvad vi først kun omfatte med Erkendelsen, 
kan tilsidst igen sætte Følelsen og Fantasien i Bevægelse. Jo 
mere vi leve os ind i den vundne Erkendelse, des mere vil 
ogsaa den kunne blive en Ramme eller et Grundlag for et nyt 
umiddelbart aandeligt Liv. Den moderne Verdensopfattelse 
har sin Storhed og Ophøjethed, som — naar den forberedende 
Forsken og Kritik, der foreløbigt lægger Beslag paa de bedste 
Kræfter, hår gjort sit Værk — vil kalde Fantasien og Følelsen 
til Virksomhed. Naar vi betænke, hvor kort den videnskabe- 
lige Erkendelse hår virket, og hvor snevre Kredse den endnu 
er indskrænket til, er det med fuld Ret, vi antage, at vi leve 
i en Overgangstid. Strid mellem Viden cg Tro er karakteristisk 
for en saadan Overgangstid. Men der er ingen Grund til at 
antage, at denne Strid — i sin nuværende Form —- skal vare 
bestandigt. Den Harmoni, som nu den Enkelte møjsommeligt 
tilstræber i sin Livsanskuelse, naar Bruddet med Traditionen 
er sket, vil til sin Tid træde ud i fælles Symboler, i Tanker, 
om hvilke store Kredse kunne samle sig. Vi leve i en »kritisk« 
Periode; men den vil — det er ikke en ubegrundet Tro — 
blive afløst af en »organisk« Periode. — 

Ville nu alle disse Betragtninger gøre noget Indtryk paa 
den sociale Pessimist? 

Som i Begyndelsen omtalt, ligger der bag Striden mellem 
Optimisme og Pessimisme to forskellige Grundstemninger. Det 
gælder selv her, hvor vi staa overfor en klar og energisk 
Tænker, der raader over et rigt Materiale af Kendsgerninger 
og øver Analysen med stor Indsigt. Bag de Grunde, der 
lade sig formulere, skjule sig dog stedse Stemningsgrunde, 
der ikke lade sig formulere. Hvad et enkelt Punkt angaar 
(en vis romantisk Forkærlighed for de primitive, naturlige, be- 
grænsede Livsformer), er der henpeget derpaa i det Foregaaende. 

Desuden ere de Forhold, det her gælder om, såa ind- 
viklede, at Ingen kan overskue eller beregne de forskellige 
samvirkende og modvirkende Tendensers Magt. Hverken 
Sociologien eller Psykologien vil her kunne opstille nogen 
aldeles sikker Deduktion, der kunde afgøre Striden. 

Vor Modstander vil svare os: »Selv om Alt, hvad 
her er fremført, er rigtigt, selv om der f. Eks. stadigt sker 
Nydannelser i Retning af umiddelbart socialt og aandeligt 
Liv, — den modsatte Tendens, der gaar i Retning af Mekanise- 
ring, Isolation og Intellektualisering, virker i stedse større 
Omfang; maa den da ikke tilsidst løbe Linen ud, saa at Livet 
opløses ?« 

Nu ja, det gælder en Prøve. Ingen alvorligt Tænkende 
kan være blind for Faren. Livet er en stadig Kamp, og 
dennes Resultat kunne vi ikke paa Forhaand kende. Pessi- 
mismen har den store Fortjeneste at indskærpe, at vi ikke 
over en Fremgang påa Overfladen glemme og miste det, der 
dog tilsidst er Livets Kærne og Kraft. Deri hår Tonnies 
Ret, at hvis »Væsensvillie« og alt »Fællesskab« opløstes, 
vilde Livet med det Samme blive et Skinliv, en tom Form. 
Den udtrykkelige Bevidsthed om, hvad det gælder, vil kunne 
skærpe Sansen for de virkelige Værdier og Viljen til at be- 
vare dem. Tilbage kunne vi ikke komme, og staa stille 
kunne vi heller ikke; vi maa fremad og ville fremad, men en 
af de vigtigste Betingelser for den virkelige Fremgang er, 
at vi ikke miste hvad der én Gang er naat, og hvad der er 
en stadig Fornødenhed for et sundt Liv. 





»HEDENSKE SANDHEDSSØGERE.€, 


F, W. Farrar: Hedenske Sandhedssøgere. (Seneca — Epiktet — Marcus 
Aurelius). Oversat af Louise Hoffmeyer. Med et Forord af Rektor 
Dahlenborg. København. 1891. 


I 


(Tennem denne Bog ville danske Læsere kunne stifte Be- 
kendtskab med nogle af de mærkeligste Aander fra Oldtidens 
Slutning. Den skildrer Tanke- og Følelseslivet hos Mænd, 
der levede paa den Tid, da Kristendommen var i Færd med 
at udbrede sig i Romerriget, men hvis hele Livsanskuelse 
dog var aldeles uberørt af den, — Mænd, som netop repræsen- 
tere en af de Hovedformer, i hvilke den antike Livsanskuelse 
fremtræder ved Oldtidens Slutning. Og da der i deres Maade 
at tænke og føle paa viser sig en Inderlighed, en Renhed og 
en Alvor, som Mange ikke vente at finde hos Forfattere, der 
have udviklet sig uden for al Berøring med Kristendommen, 
have deres Skrifter Betydning af et Eksperiment, ved hvis 
Hjælp man kan prøve, hvor langt det aandelige Liv kunde 
naa i Udvikling paa Oldtidens Vilkaar. Hvad enten man be- 
tragter Kristendommen som overnaturlig Aabenbaring eller 
som uvilkaarligt Udtryk for hvad der har rørt sig i Menneske- 
aanden, har det dog sin store Interesse, at det er muligt at 
anstille en saadan Sammenligning. 

De Forfattere, med hvilke Bogen beskæftiger sig, tilhøre 
Filosofiens Historie. Men de ere ikke rent teoretiske Tænkere. 
Skøndt de ere udgaaede af en bestemt filosofisk Skole, den 
stoiske, og hævde dennes Grundtanker, er det Karakteristiske 
for dem deres Tænknings personlige Karakter. De frembyde 
netop et interessant Eksempel paa, hvorledes en og samme 
almindelige Tankeretning former sig forskelligt hos de for- 


i 

skellige Personligheder. Deres Interesse er Livsfilosofi. De 
ere, hvad Søren Kierkegaard kaldte subjektive Tænkere, 
Deres Forskel fra den klassiske Tids græske Filosofer 
beror især paa, at den umiddelbare Harmoni mellem Ele- 
menterne i Livet og særligt i Menneskenaturen ikke længere 
raader. De have ikke Sokrates' Forvisning om, at klar Ind- 
sigt er Et med Villen af hvad man har erkendt. Der har 
vist sig at være større Afstand mellem Ideal og Virkelighed 
end den klassiske Græcitet antog. Disse Tænkere ere i en 
vis Forstand Udtryk for en Opløsningsproces, for den Kends- 
gerning, at den klassiske Harmoni, der havde sat sig saa 
store Mindesmærker i Kunst, Tænkning og Statsliv, maatte 
opgives. Men fra den anden Side set betegne de et Frem- 
skridt, idet deres hele Opfattelse har en Inderlighed og en 
Dybde, hvortil den græske Tænkning ikke naaede i sin klas- 
siske Tid. Mellem Tanken og Viljen skyder Følelseslivet sig 
frem, en Verden af indre Bevægelser, der for den klassiske 
Opfattelse med Lethed føjede sig ind i de Rammer, Tanken 
kunde danne og Viljen omfatte i sin Handlen, men som nu 
trængte til at vinde sit ejendommelige Udtryk og krævede 
sin særskilte Tilfredsstillelse. Fra Betragtningen af den 
ydre Tilværelse og fra Deltagelsen i Statslivet trak den En- 
kelte sig da nu tilbage for at fordybe sig i en indre Verden, 
der var ikke mindre rig paa Begivenheder og Opgaver end 
hin ydre. Alt kom nu for ham an paa, hvorledes denne indre 
Verden formede sig, eller rettere, hvorledes han kunde forme 
den. Hvad vedkom egentligt ham den ydre Verdens Herlig- 
hed eller Ulykke, Uendelighed eller Sneverhed, naar den 
ikke greb ind i denne hans indre Verden? — Stemningen, 
Sindelaget blev nu det Afgørende, ikke den teoretiske Tænken 
eller den udad gaaende Handlen. Deraf følger en ganske 
særegen Kolorit over disse Forfatteres Skrifter, en Stemnings- 
nuance, som er ukendt i den klassiske Oldtids Literatur. 
Men samtidigt med, at Synskredsen saaledes indsnevreg, 
for saa vidt den Enkelte trækker sig tilbage i sig selv, ud- 
vides den, idet det gaar op for ham, at et saadant indre Liv, 
som han selv fører, er der Mulighed for hos ethvert andet 
Menneske. Med Isolationen af den Enkelte gaar ved Oldtidens 

Slutning Udviklingen af en almindelig menneskelig Enheds- 
og Fællesskabsfølelse Haand i Haand. De ydre Forskelle 
mellem Trællen og den Frie, mellem Barbaren og Helleneren 
blive forsvindende og betydningsløse i Forhold til Slægtskabet 
i det indre Liv. Der gennembrydes Skranker, som i den 
klassiske Oldtid antoges satte af Naturen selv, Det er en 
i historisk og etisk Henseende overordentligt vigtig Kends- 
gerning, at vi allerede før Kristendommens Fremkomst havde 
almindelig Menneskekærlighed (caritas generis humani)!) som 
en klart bevidst Følelse. Å 

Ogsaa i en anden Henseende udvides Sindet. Det om- 
fatter ikke blot alt Menneskeligt med sin Medfølelse, men 
ogsaa hele Tilværelsen, hele Verden (Kosmos) med en inderlig 
Følelse af Beundring og Slægtskab; det føler sig gennem- 
strømmet af den samme Kraft, der rører sig i det store Hele, 
opfatter Samvittigliedens Lov som en enkelt, individuel Form 
for den store Verdenslov og bøjer sig med villig Resigna- 
tion for de Skranker, Verdensordenen nu en Gang sætter. 
Den stoiske Etik har fra sin første Tilblivelse (omtrent 300 
Aar f. Kr.) denne religiøse Karakter, der allerede hos en af 
Stoicismens første Repræsentanter, Kleanthes, fandt Udtryk i 
en begejstret Hymne. 

Elementer og Spirer til den Udvikling, den stoiske 
Filosofi saaledes er Udtryk for, fandtes ganske vist allerede 
hos Sokrates i hans grundlæggende Opfattelse af det Etiske. 
Men den Selverkendelse og Selvomsorg, som Sokrates havde 
taget Ordet for, fremtræder dog hos Stoikerne, især de 
senere Stoikere. om hvem den foreliggende Bog handler, be- 
tydeligt uddybet. Det viser sig ikke mindst deri, at medens 
Sokrates vel havde indskærpet Nødvendigheden af at føle sin 
Uvidenhed og af at drage en skarp Grænse mellem, hvad 


1) Om det mærkelige Sled hos Cicero (de finibus V, 23, 65), hvor dette 
Udtryk første Gang forekommer, skal jeg paa et senere Punkt gøre 
nogle historiske Bemærkninger. Ordet Menneskekærlighed eller Men- 
neskevenlighed (philantropia) forekommer vel tidligt hos Grækerne, 
men faar først hos Stoikerne en dybere Betydning', og det er mere 
ubestemt end det hos Cicero forekommende Udtryk: Kærlighed til 
Menneskeslægten. 


Hedenske Sandhedssøgere. 161 


man forstod, og hvad man ikke forstod, hvormed tillige fulgte 
Grænsen mellem hvad man kunde gøre, og hvad man ikke 
kunde gøre, — saa indskærpes nu paa langt mere indtrængende 
Maade Følelsen af egen Ufuldkommenhed som Betingelse for 
Fremgang. For at tage et enkelt Eksempel: blandt Tegn 
påa, at man gaar frem, anfører Epiktet (i sin »Haandbog« 
48, 2), at man i sig selv ser en Fjende og Forræder. Dette 
udsiges med en Betoning, der er langt skarpere og tyder 
påa langt større Erfaring end den, der fandt Udtryk i den 
sokratiske Ironi. 

Der er i alt dette saa Meget, der kunde minde om 
de kristelige Forestillinger, at det ikke er underligt, at man 
har ment at maatte antage kristelig Paavirkning paa de 
senere Stoikere. Man har f. Eks. antaget, at Seneca skulde 
have staaet i Forbindelse med Apostelen Paulus. Den Brev- 
veksling, som gåar under disse to Mænds Navn, er dog et 
Makværk, og den hele Antagelse usandsynlig og unødvendig. 
I den Titel, Oversætterinden har givet det foreliggende Skrift, 
og som er heldigere end Originalens Titel »seekers after God«, 
da det Religiøse dog ikke er det eneste eller en Gang Hoved- 
sagen hos disse Mænd, er der ligesom en Genklang af For- 
undring over, at disse Mænd, skøndt de stod udenfor Kristen- 
dommen, dog ere naaede saa vidt som de ere, eller rettere 
over, at de i det Hele vare inde paa denne Vej: Hedninger 
— og dog søgende efter Sandhed! Denne Modsætning er i 
Virkeligheden ikke tilstede. Iveren for at finde Sandheden 
har været nok saa stor udenfor Kristendommen som indenfor 
den. Ogsaa den ældre Oldtid vidner derom. De her om- 
handlede Mænd fortsætte kun paa deres Vis de tidligere 
Tænkeres Værk, drage deres ejendommelige praktiske Konse- 
kvenser af dette. — Den valgte Titel har dog den Fordel, at 
den vil vække Opmærksomhed for et Problem, der vil vinde 
stedse stigende Betydning: Sandhedsbestræbelsens Uafhængig- 
hed af religiøse Bekendelsers Skranker. 

Den engelske Bog, som Oversætterinden med stor Kær- 
lighed og Omhu har gengivet paa Dansk, yder god Hjælp 
og let Adgang til at stifte Bekendtskab med nogle af Old- 
tidens ædleste Aander. Skøndt Forfatteren er Teolog, stiller 

Høffding: Mindre Arbejder. 11 

han sig med stor Fordomsfrihed og Sympati overfor de gamle 
Tænkere. Han er mild og skaansom i sin Dom over en 
Mand som Seneca, hvis Karakter har været Genstand for 
Angreb allerede i Oldtiden, og hvis Liv ganske vist ikke 
altid stod i Overensstemmelse med hans Lære. Han er fuld 
af Beundring for Epiktets Selvbeherskelse, Nøjsomhed og 
frejdige Resignation og for Marcus Aurelius' inderlige og 
aandfulde Selvbetragtninger. Lidt naiv og ofte forstyr- 
rende er hans Sammenstilling af (ofte uheldigt valgte) Skrift- 
steder med de gamle Filosofers Sætninger, og hans kritiske 
og sammenlignende Slutningsafsnit er ikke meget dybtgaaende. 
Men Bogens Styrke ligger i de interessante og udførlige 
Biografier af de tre Mænd og i Uddragene af deres Skrifter, 
der ere saa rigelige, at man derigennem lærer deres Hoved- 
tanker at kende. Bogen maa derfor anbefales til Enhver, der 
interesserer sig for det menneskelige Aandslivs Udvikling. 


II. 


Et enkelt Punkt i den foreliggende Fremstilling skal jeg 
dvæle et Øjeblik ved, fordi det i sig selv har stor Interesse, 
og fordi Forfatteren her baade befinder sig i en historisk 
Vildfarelse og tillige ledes af en misforstaaet kristelig Inter- 
esse. — Han omtaler Seneca, Epiktet og Marcus Aurelius 
som aldeles enestaaende Fænomener påa deres Tid, som 
Draaber i »den almene Fordærvelses skummende Hav«. Men 
han har aldeles intet Materiale, der kan berettige ham til at 
antage en særligt stor sædelig Fordærvelse ved Oldtidens 
Slutning. Berettigelsen kan ikke søges i Senecas og Andres 
Deklamationer, lige saa lidt som i Apostlen Paulus' Udtalelser 
i Begyndelsen af Romerbrevet. Tiden var i en vis Forstand 
en Opløsningsperiode. Men skønt den ikke frembød mange 
store Skikkelser, frembød den dog mange rene og ædle 
Karakterer, der under ugunstige og ofte pinagtige Forhold 
bleve deres Livsideal, som ikke var lavt, tro. Og fra selve 
den Anerkendelse, der blev de ogsaa af Forfatteren beundrede 
Mænd til Del, kan der hentes et Modbevis imod hans An- 
tagelse. Saaledes siger en Forsker, der med Hensyn til et 
Spørgsmaal som dette hører til de mest sagkyndige, Ludwig 

Friedlånder (Darstellungen aus der Sittengeschichte Roms in 
der Zeit von August bis zum Ausgang der Antonini. 5. Aufl. 
III. p. 676): »En Tid, der ved egen Kraft hævede sig til 
højere og renere sædelige Anskuelser end hele den tidligere 
Oldtid, — der ikke blot frembragte en Musonius [en med 
Seneca samtidig Stoiker|), Epiktet og Marcus Aurelius, men 
i hvilken disse Forkyndere af en mild, ægte menneskelig 
Sædelære ogsaa fandt den mest almindelige Beundring og 
deres Lærdomme almindelig Udbredelse, kan ikke have været 
en Tid af det dybeste sædelige Forfald, saaledes som den 
ofte er bleven kaldet. Naar der overhovedet ikke gives nogen 
Maalestok for Sædeligheden i en Periode, selv om denne er 
nok saa godt kendt, saa gælder det allermest for disse Aar- 
hundreder (de to første efter Kristus], fra hvilke der kun 
foreligger enkelte, dels til bestemte Omraader begrænsede, 
dels farvede eller ensidige Beretninger.« — Og den samme 
Forskers Undersøgelser godtgør, at som det forholder sig 
med Fordommen om et særligt stort sædeligt Forfald ved 
Oldtidens Slutning, saaledes forholder det sig med Antagelsen 
af et almindeligt Forfald af det religiøse Liv paa denne Tid. 
Mange Vidnesbyrd godtgøre en inderlig Fastholden af den 
gamle Tro og de gamle religiøse Skikke hos Folket i det 
Hele. Man kan ved denne Periode lige saa lidt slutte fra 
visse literært dannede Kredse, som man ved det 18. Aar- 
hundrede fra de af de franske Encyklopædister paavirkede 
Kredse kan slutte til hele Folkets religiøse Tilstand. Der 
viste sig endog netop paa den Tid, der her er Tale om, en 
stærk religiøs Bevægelse, der dels førte til Genoplivelse af 
den gamle Kultus, såa at f. Eks. Oraklerne igen begyndte 
at tale efter længe at have været stumme, dels til Udbredelse 
af orientalske Religionsdyrkelser i Romerrigets vestlige Egne. 
Selve Kristendommen og dens Udbredelse er, historisk set, 
kun en enkelt, skønt den vigtigste Side af hele dette Fæno- 
men. Den haarde Kamp, Kristendommen havde at bestaa, 
viser ogsaa, at den gamle Tro ikke var borte. Selv efter at 
Kristendommen var bleven Statsreligion, var flere Aarhun- 
dreders grusomme og fanatiske Forfølgelse endnu nødvendig 
for at fortrænge den gamle Religion — fra Overfladen. I 
11% 

mangehaande Forklædninger vedbleve de gamle Forestillinger 
at virke og modificerede paa mange Maader de kristelige 
Lærdomme, i mere filosofisk Form hos de Lærde, i mere 
mytologisk Form hos de Ulærde. 

En Misforstaaelse, mener jeg, gør sig her gældende ved 
Antagelsen af et stort sædeligt og religiøst Forfald, for saa 
vidt man mener derved at forherlige Kristendommen. Da 
denne efter den ortodokse Opfattelse ikke blot skal træde i 
Forhold til en bestemt Tid, da den heller ikke er Frugt af 
bestemte historiske Betingelser, — og da efter samme orto- 
dokse Opfattelse den menneskelige Syndighed til alle Tider 
er lige bundløs og hjælpeløs, saa vilde det netop for dem, 
der hylde denne Opfattelse, være betænkeligt at antage et 
særligt Forfald i den Periode, da Kristendommen fremtraadte. 


ITT. 


De tre Mænd, hvis Liv og Tanker fremstilles i den fore- 
liggende Bog, tilhørte, som allerede bemærket, den stoiske 
Skole. Det var især den praktiske Livsanskuelse, som denne 
Filosofi begrundede, der skaffede den såa mange Tilhængere 
i den romerske Verden. Den hævdede den Enkeltes Per- 
sonlighed overfor den ydre Verden og indskærpede til samme 
Tid mandig Resignation overfor Skæbnens Gang. Begge 
Dele hang nøje sammen; ti naar Livets højeste Værd ligger 
i det Indre, bliver alt Ydre tilsidst ligegyldigt. Der var 
Noget her, som tiltalte den romerske Nationalkarakter, og vi 
finde da ogsaa en hel Række af fremragende Statsmænd fra 
Republikens Tid blandt den stoiske Skoles Tilhængere. Den 
stoiske Filosof Panaitios var Scipio Afrikanus den Yngres 
og Lælius' Ven, og Cæsars ædleste Modstander, Cato den 
Yngre, tilhørte afgjort denne Retning. I Kejserdømmets 
første Tider dannede en hel Skare stoisk dannede Mænd en 
Opposition mod det afsindige Tyranni paa Herskersædet, en 
Opposition, der ofte førte til Døden. Den Mandighed, hvor- 
med saa Mange af disse Mænd gik Døden i Møde, og som 
Tacitus har skildret i en Række berømte Scener, var et Ud- 
slag af den stoiske Filosofis Aand. Men Stoicismen fik og- 
saa anden Indflydelse end den at lære, hvorledes man kan 

trodse en ugunstig Skæbne og dø paa ædel Vis. Den virkede 
snart i ikke ringe Grad paa Regeringens og Lovgivningens 
Aand. Et stort Antal humane Foranstaltninger fra den ældre 
Kejsertid udledes vistnok med Rette af denne Skoles Ind- 
flydelse. Og af de tre Mænd, den foreliggende Bog handler 
om, øvede de to en bestemt Indflydelse paa Statsmagtens 
Anvendelse. 

Lucius Annæus Seneca (død 65 e. Kr.) var Kejser Neros 
Lærer og havde — sammen med Prætorianpræfekten Burrhus — 
i Begyndelsen af sin Elevs Regeringstid en stor og god Ind- 
flydelse paa ham. Nogle Aar efter blev han styrtet og 
maatte paa Kejserens Befaling dræbe sig selv. Senere kom 
der en Reaktion mod Filosoferne; de bleve gentagne Gange 
(under Vespasian og under Domitian) forjagne fra Rom. Men 
der kom atter bedre Tider, og det næste Aarhundrede saa 
endog en Filosof paa Kejsertronen: Marcus Aurelius Antoninus 
(født 121 e. Kr., død 180). — At det dog ikke blot var i de 
højere Kredse, at Stoicismen vandt Indgang, ses af, at den 
tredie af de store stoiske Forfattere fra Kejsertiden, Epiktetos 
(der levede i sidste Halvdel af det første Aarhundrede), var 
en Slave, der vandt aandelig Frihed ved at leve sig ind i 
denne Lære, hvis Forkynder han siden blev. 

Ikke mindre stor end Forskellen mellem de tre Mænds 
ydre Kaar var Forskellen mellem deres Aand og deres Sprog, 
indenfor den fælles stoiske Ramme. Seneca er den frugt- 
bareste Forfatter af de tre. Han har ofte Mere af Retoren end 
af Filosofen, og en vis Sentimentalitet kan han ikke frikendes 
for. Men en rig Erfaring paa det aandelige Omraade, en virkelig 
Sjælesørgeromhu for sine Venner og en alvorlig Fordybelse i 
etisk Tænkning gøre mange af hans Skrifter interessante og 
lærerige, ligesom de ere af stor Betydning for Kendskabet 
til den stoiske Lære, da vi ingen ældre stoiske Skrifter have. 
Selv om han maaske har vist Karaktersvaghed i sin offent- 
lige Optræden, og selv om hans yppige Omgivelser efter 
Nogles Mening ikke ganske stemmede med den strenge Lære, 
han forkyndte, saa gaar der dog gennem hans Liv en al- 
vorlig Stræben efter det Sande, og den Værdighed, der maaske 
undertiden svigtede ham under Kampen for Tilværelsen paa 

Hoffets glatte Gulve, fandt han i ethvert Tilfælde, da det 
gjaldt om at kunne dø. 

I stor Modsætning til den rige Hofmand Seneca, hvis 
yppige Omgivelser havde en Analogi i hans blomstrende og 
retoriske Fremstilling, staar den sygelige og fattige Epiktet, 
der indskrænkede baade sine literære og fysiske Fornøden- 
heder til det mindst Mulige. Han har selv Intet skrevet, 
men en af hans Disciple optegnede hans Foredrag og gjorde 
igen af dette Værk (hvis ene Halvdel er bevaret) et Uddrag, 
»Epiktets Haandbog«, den korteste og simpleste Fremstilling, 
vi have af den stoiske Lære. Det er den Enkeltes Etik, der 
her læres. Gennem Udholdenhed og Afholdenhed vinder 
Mennesket sig selv. Den sikreste Vej til gqandelig Frihed 
er den at indskrænke Fornødenhederne. Vær ikke bitter, om 
Retterne ved Livets Bord gaa dig forbi, — men vis dig endog 
saa overlegen, at du lader en Ret gaa forbi, selv om den 
bydes dig! Og dog er det ingen mørk Askese, her prædikes. 
Livets og Tilværelsens Herlighed priser Epiktet med inder- 
lig Begejstring; ti netop for den, der gør sig aandeligt fri i 
Selvbeherskelsens store Skole, bliver det klart, at der intet 
virkelig Ondt gives i Verden. Og ligeledes læres den inder- 
ligste Kærlighed til Andre, selv til Fjender og til dem, der 
mishandle os. 

Den tredie Forfatter, Marcus Aurelius, forbinder Epiktets 
Klarhed og Simpelhed med Senecas glimrende Forstand og 
retoriske Kraft, ligesom han formaaede at bevare Selvbe- 
herskelsen og det milde Sind paa Kejsertronen og at fast- 
holde Begejstringen over Livet trods den Modstand og de 
Skuffelser, han erfarede, og trods alt det Smaa og det Smaalige, 
hans Ærlighed og skarpe Blik ikke oversaa. Hans Selvbe- 
tragtninger ere i en vis Henseende den mærkeligste Bog, vi 
have fra Oldtiden. Der er noget Moderne i, at en Mand 
saaledes stille for sig selv gør Rede for sine Tanker og 
Stemninger ved Livet. Og der er en Dybde i Stemningen, 
en ejendommelig Tone over hans Udtalelser, som vi ikke finde 
i noget andet Oldtidsskrift, Stoicismen fremtræder tillige 
med større Mildhed hos ham end endnu hos Seneca og Epiktet, 
der begge have noget af Prædikantens Strenghed. Marcus 

Aurelius havde kun med sig selv at gøre, og naar han i 
Paladset eller i Lejren trak sig tilbage til sit Lønkammer, 
var det — trods den Skarphed, hvormed han saa paa Tingene 
i deres materielle Nøgenhed — ikke for at give sit Tungsind 
eller sin Harme Luft, men for at bestyrke sig i Følelsen af 
det menneskelige Fællesskab og dets Opgaver. Hans stoiske 
Kosmopolitisme hindrer ham ikke i energisk at føle sig som 
Romer: »som Antoninus har jeg Rom, som Menneske hele 
Verden til Fædrenestad; kun det, der gavner disse to Steder, 
kan være godt for mig.« 


EN; 

Det vil maaske have sin Interesse at undersøge, hvor- 
ledes den Tankegang og Livsanskuelse, vi møde hos disse 
Mænd, og som i mange Træk afvige i saa høj Grad fra den 
klassisk græske, har udviklet sig. Kun korte Antydninger 
kunne her gives, da, som allerede bemærket, hele den ældre 
stoiske Filosofis Literatur er gaaet til Grunde, såa at vi ere 
indskrænkede til at benytte andenhaands Kilder, 

Den stoiske Filosofi grundlagdes af Zenon fra Cypern, 
der lidt efter Aar 300 f. Kr. lærte i Athen i en Buegang 
(stoa), efter hvilken Skolen fik Navn. Det var en Tid, der 
var ikke saa lidt forskellig fra den, da Sokrates og Platon 
virkede i Athen. Grækenland havde mistet sin Frihed og 
var kommen under makedonisk Herredømme, efter at de 
enkelte græske Stater vare blevne svækkede og Sansen for 
de offentlige og nationale Interesser havde tabt sig. Samtidigt 
havde Alexanders Erobringer aabnet en større Horizont og 
banet Vejen for et nyt og mere omfattende Syn paa de men- 
neskelige Forhold. Den unge makedoniske Hærfører havde 
nedbrudt Skrankerne mellem Hellener og Barbarer, ikke blot 
ved at forene dem under ét Scepter, men ogsaa ved at an- 
lægge græske Byer rundt om i Orienten og foranledige 
Vekselvirkning mellem græske og orientalske Skikke og 
Forestillinger. Man lærte nu fra græsk Side i Praksis, at 
der ikke var den principielle Forskel mellem Hellener og Bar- 
barer, som endnu Alexanders store Lærer Åristoteles havde 
hævdet. Karakteristisk er den Fortælling (der findes i et 

Skrift, som, maaske med Urette, tillægges Plutark), at Åri- 
stoteles skal have raadet Alexander til at behandle Hellenerne 
som Hellenere, Barbarerne som Barbarer, men at den unge 
Erobrer, hvis ærgerrige politiske Planer faldt sammen med 
hvad Humaniteten fordrede, ikke adlød sin Lærer heri. Gennem 
Samlivet og den fælles Skæbne uddannedes der nu en fælles 
Følelse; Forestillingen om en almindelig Menmeskehed, der 
omfattede alle Nationer trods deres Forskelligheder, blev nu 
til. De overvundne Nationer fandt Trøst i den Tanke, at de 
ikke vare bukkede under for at gaa op i et enkelt andet 
Folk, men for at staa som Led af den hele Menneskehed)). 
— Den samme Kreds af Erfaringer blev der Lejlighed til 
at gøre i endnu større Kredse og under varigere og fastere 
Forhold, da hele den civiliserede Verden gik op i Romerriget. 

Den stoiske Filosofi, som betoner det Indres, Fornuftens, 
Villiens, Uathængighed af det Ydre, var særligt kaldet til at 
udvikle den ad praktisk Vej forberedte Forestilling om en 
almindelig Menneskehed. De nationale Forskelligheder maatte 
staa som noget Ydre og Tilfældigt, naar man fandt Menneskets 
egentlige Væsen ikke i ydre Livsformer og Livsvilkaar, men 
i det, der bevæger sig i Sind og Tanke. Der viser sig her 
et interessant Vekselforhold mellem historisk Erfaring og 
filosofisk Tænkning. Opdagelsen af den fælles Menneskenatur 
betingedes og lettedes ved den faktiske Nedbrydelse af de 
nationale Skranker, og den filosofiske Tænkning udtalte for 


1) Paa et enkelt Punkt, der historisk gaar langt tilbage i Tiden, førte 
ogsaa den klassiske græske Etik udover den lokale og nationale 
Begrænsning af Menneskelighedsfølelsen, nemlig i Gæstevenskabs- 
forholdet og i det Hele i Forholdet til de Fremmede, der fra gammel 
Tid betragtedes som staaende under Gudernes særegne Beskyttelse. 
Pligterne mod den hjælpeløse Fremmede stode som nogle af de 
højeste Pligter. At vise den vildfarende Vandrer Vej, at give Andre 
Ild og Vand, naar de mangle, og ikke at raade dem Andet end 
man selv holder for gavnligt, var Pligter, der indskærpedes ved 
særlig, ærværdig Overlevering. Her gjaldt altsaa ikke den Skranke, 
der ellers sondrede Menneskene i forskellige etiske Verdener, Den 
Fremmede og den Bedende stod som Menneske, hverken som Hel- 
lener eller Barbar. Der var her en Spire, som kunde udvikles videre, 
og ogsaa blev udviklet. 

saa vidt kun den historiske Erfarings Resultat. Men paa 
den anden Side var denne filosofiske Tænkning allerede tid- 
ligere grundlagt. Zenon, Stoicismens Stifter, var paavirket 
af den store, fra Sokrates et Aarhundrede forud udgaaende 
Bevægelse. Efter en Fortælling skal Zenon have faaet Inter- 
esse for Filosofi ved at læse Xenofons Skrift om Sokrates. 
Det var den sokratiske Tanke om Selverkendelsen som Grundlag 
for al Erkendelse og Livsførelse, der hos Stoikerne udvikledes 
videre i Konsekvenser, der ikke forud vare dragne. Og den 
historiske Erfaring, der gjordes efter Alexanders Erobringer, 
fik nu først sin højere Betydning ved, at Ideen om en al- 
mindelig Menneskehed udvikledes. Stoikerne uddybede denne 
Tanke ved den hele Verdensanskuelse, ifølge hvilken Til- 
værelsen udgør en Enhed, idet Verdenssjælen lever og rører 
sig i de enkelte Væsener. Hele Verden, lærte de, er en stor 
Stat, fælles for Guder og Mennesker, besjælet af en og samme 
uendelige Kraft og underlagt en og samme store Lov, der 
fremtræder for hvert enkelt Væsen som dets egen indre Lov. 
De søgte herved at forbinde den enkelte Personligheds Selv- 
stændighed med Hengivelsen til det Universelle: idet den 
Enkelte følger sin Natur, følger han den almindelige Natur, 
i hvilken han kun er et enkelt Led. 

Hos de første Stoikere betones den personlige Selvhævdelse 
og Uafhængighed mere end Hengivelsen til det Universelle, 
og, hvad der hænger sammen hermed, indenfor den enkelte 
Personlighed fremhæve de Fornuften og Villien som det Vig- 
tigste. Deres Etik faar derved en streng og negativ Karakter. 
Den Vise, deres Ideal, skal være hævet ikke blot over alle 
ydre Omskiftelser, men ogsaa over Bevægelserne i hans eget 
Indre, over Lyst og Smerte, Kærlighed og Vrede, over alle 
Affekter, der betragtedes som noget Ondt, da de ophævede 
Selvstændigheden, den absolute Hvilen i sig selv, og førte 
til Afhængighed af Noget, der laa udenfor Villien. Hoved- 
dyden var Retfærdighed, der opfattedes som Modsætning 
til Kærlighed. — Senere Stoikere (den mellemste stoiske Skole 
i 2. og 1. Aarhundrede f. Kr.) ændrede denne Opfattelse og 
uddybede Humanitetsfølelsen, ja gjorde egentlig først Menneske- 
lighedsbevidstheden til en Menneskelighedsfølelse. Des værre 

vide vi saare lidet om denne Udvikling, og kun påa anden 
eller tredie Haand fra senere Forfattere. Den stoiske Tænker, 
hvis Indflydelse her især har været af Betydning, er den 
allerede som Afrikanus den Yngres Ven nævnte Panatitios. 
Paa Grundlag af den naturlige Trang til Samliv, som allerede 
Forgængerne havde antaget, og som Aristoteles havde udtrykt 
i den bekendte Sætning om Mennesket som et til Samfund 
anlagt Væsen (zoon politikon), udviklede Panaitios den etiske 
Betydning af Menneskekærligheden som sammenholdende 
Kraft. Mellem Retfærdigheden og Kærligheden stillede han 
Billigheden, der ikke holder sig til den formelle Ret, men 
tager alle individuelle Hensyn med i Betragtning. Og medens 
de ældre Stoikere egentligt kun antog et sandt Venskabs- 
forhold mellem de ideale »Vise«, hos hvem Fornuften var 
naat til fuld Udvikling, fandt Panaitios i Menneskekærlig- 
heden et levende Baand mellem alle Mennesker, selv om de 
ikke have naåaat det absolute Ideal. Af særlig Interesse er 
det, at han ikke blot har holdt sig til psykologiske Beskrivelser 
og etiske Postulater, men har givet Grundtrækkene til en Sym- 
patiens Udviklingshistorie, der minder om den moderne Udvik- 
lingslære. I sit Skrift »om det højeste Gode og Onde« (de finibus) 
siger Cicero (V, 23, 65): »Af alt Godt er intet saa beundrings- 
værdigt og omfattende som Menneskenes indbyrdes Forbin- 
delse, som deres Fællesskab i det, der er dem nyttigt, og 
som Kærligheden til Menneskeslægten, en Kærlighed, som 
har sin Kilde i Forplantningen, idet Atkommet elskes af 
Forældrene og hele Huset holdes sammen ved Forholdet 
mellem Ægtefæller og mellem Forældre og Børn, men som 
derpaa efterhaanden udbreder sig udad til, først ved nærmere 
og fjernere Slægtskabsforhold, saa ved Venskabsforbindelser, 
ved Naboforhold og ved Sammenslutning i borgerlige og offent- 
lige Forhold, indtil den tilsidst omfatter hele Menneskeslægten. « 
Der er i disse Ord antydet en successiv Udvikling af Men- 
neskelighedsfølelsen fra snevrere til videre Kredse, betinget 
ved den Maade, hvorpaa Menneskene af indre Drift og ved 
Forholdenes Magt komme til at leve, virke og lide sammen, 
en Udvikling, der ganske stemmer med den Maade, paa 
hvilken den moderne Sociologi opfatter Sagen. Den første 

Del af denne Udviklingsproces har allerede Aristoteles skildret 
paa klar og interessant Maade, og han har angivet den Grundlov, 
som gør sig gældende ved hele -denne Udviklingsgang: at 
den uvilkaarlige Indøvelse i en Virksomhed eller et Livsforhold 
frembringer en tilsvarende Følelse af Tilfredsstillelse derved. 
Jeg har derfor (i min »Etik«) kaldet denne vigtige Lov »det 
aristoteliske Princip.« Den sidste Del af den i Stedet hos 
Cicero antydede Udviklingsproces, Overgangen fra den natio- 
nale Sammenhøren til hele Menneskeslægtens Enhed, skyldes 
Betingelser og Ideer, der først fremkom efter Aristoteles' og 
Alexanders Tid, først i den østlige Del af den da bekendte 
Verden, senere, ved Romerrigets Udbredelse, i endnu større 
Kredse. Og det er sandsynligt, at Fremstillingen hos Cicero 
bygger paa Tanker, der første Gang saa Lyset i den stoiske 
Skole, vistnok hos Panaitios!). Hos denne Filosof, og i endnu 
højere Grad hos hans Efterfølger Poseidonios, fremhævedes i 
det Hele Følelseslivet og dets Betydning langt mere end hos 
de første Stoikere. Man søgte at mildne den skarpe Mod- 
sætning, disse havde fastslaaet mellem Fornuften og den aktive 
Villen påa den ene Side, Følelse og Affekt paa den anden 
Side. Dette hang naturligt sammen med, at de søgte at op- 
hæve den absolute Modsætning, Skolens Stiftere havde fast- 


1) Dem græske Filosof, som Cicero følger i det Afsnit, hvorfra det an- 
førte Sted er taget, er Antiochos fra Askalon, hvem han selv havde 
hørt i Athen. Denne Mand tilhørte den akademiske Skole, som var 
grundlagt af Platon, men han søgte, ofte paa meget udvortes Maade, 
at forbinde forskellige Skolers Læresætninger og har optaget meget 
baade fra den aristoteliske og den stoiske Skole. Der kunde da 
være Spørgsmaal om, hvilken af disse to Kilder vi nærmest maa 
antage for den anførle Tankegangs Udspring. Madvig synes (i sin 
Udgave af de finibus, Noten til III, 19, 62) nærmest at antage en 
stoisk Oprindelse. Senere har Bernays søgt at vise, at det er fra 
den aristoteliske Skole, Ideen om den almindelige Menneskekærlig- 
hed skriver sig. Men de nyeste Undersøgelser (O. Apelt: Beitråge 
zur Geschichte der griechischen Philosophie 1891 p.354, — A.Schmekel: 
Die Philosophie der mittleren Stoa. 1892 p. 398 kfr, p. 220) pege 
hen paa, at Ciceros Hjemmelsmand Antiochos her nærmest er af- 
hængig af Panaitios og den Udformning, han gav den ældste stoiske 
Lære. 

slaaet mellem de ideale »Vise« og alle andre Mennesker. 
Der har i det Hele været Noget i denne Bevægelse indenfor 
den stoiske Skole i de sidste Aarhundreder f. Kr., som er be- 
slægtet med den Indflydelse, Rousseau's Hævden af Følelsens 
Magt og Ret overfor de andre Sider af Sjælelivet øvede i 
forrige Aarhundrede baade paa Psykologiens og Etikens Ud- 
vikling og påa Literaturen i det Hele. 

Den Ændring og Udvikling, som har fundet Sted i den 
mellemste stoiske Skole, og ved hvilken der lagdes en stigende 
Vægt paa det Universelle, Almenmenneskelige i Modsætning 
til det blot Individuelle og Særskilte, paa Følelsen i Mod- 
sætning til Erkendelsen og paa Kærligheden i Modsætning til 
Retfærdigheden, hører til det Allervigtigste, der foregaar i 
Historien i de sidste Aarhundreder f. Kr. Baade paa Grund 
af den successive Maade, hvorpaa denne Udvikling er gaaet 
for sig, og paa Grund af, at den foregaar i Menneskenes 
Sind og Tanke, trænger den sig ikke frem i Historiens For- 
grund, hvor de larmende politiske Begivenheder foregaa. 
Men derfor kan dens Betydning være nok saa stor og varig. 

De sidste Stoikere, som repræsenteres ved de tre Romere 
Seneca, Epiktet og Marcus Aurelius, staa nu ikke for os 
som et uforklarligt historisk Fænomen. Det er let at for- 
staa, hvorledes de, saaledes som Tidsforholdene udviklede 
sig efter den romerske Republiks Undergang, kom til at 
lægge en endnu større Vægt paa det, som allerede den 
mellemste stoiske Skole (Panaitios og Poseidonios) havde be- 
tonet. De vilde ikke med Rette kunne kaldes Stoikere, der- 
som de ikke med Energi hævdede den indre Personligheds 
Uafhængighed af Skæbnens Gang og de ydre Goder og 
Onder. I den Henseende mangler det hos dem ikke paa 
skarpe og krasse Udtalelser. Men ejendommelig for dem er 
den store Inderlighed, den dybe Stemning, hvormed de udtale 
de stoiske Tanker. Et enkelt Eksempel vil vise Karakteren 
af denne Åandsretning, som især kommer for Dagen paa en 
smuk og ofte gribende Maade hos den af disse Mænd, der 
baade som Personlighed og Forfatter staar højest, Marcus Au- 
relius. Han udtaler et Sted i sin Dagbog, at Menneskene ere an- 
lagte til fælles Virksomhed, til Samarbejde, ligesom Legemets 

Lemmer, og fortsætter: »Denne Tanke vil træde klarere frem for 
dig, naar du hyppigt siger til dig selv; jeg er Led (melos) i de 
aandelige Vægseners Samfund, end naar du (ved en lille For- 
andring i Bogstaverne) blot kalder dig en Del (meros). Hvis 
du blot er Del, ikke Led, saa elsker du endnu ikke Menne- 
skene af Hjertet; det at gøre Andre vel glæder dig endnu 
ikke saaledes, at det helt betager dig, men du gør det blot 
af Pligt, endnu ikke med den Følelse, at du derved gør dig 
selv vel.« (Marcus Aurelius' Optegnelser VII, 13). Den 
samme Inderlighed fremtræder, som allerede omtalt, i For- 
dringen om åt elske sine Fjender og i den religiøse Opfattelse 
af Verdenslivet. Det er den indre Rigdom og Fylde, der 
hæver disse Mænd over Menneskers Overgreb og lader dem 
overse Tilværelsens mørke Sider. Den Kraft, de følte hos 
sig til at overvinde det Ydre, Skiftende og Smertefulde, stod 
for dem ikke i Strid med den Kraft, der rørte sig i Verdens- 
livet, men var en Forgrening af denne; derfor blev Harmonien 
deres sidste Tanke, og de vedblev at være Grækere, trods 
den skarpe Modsætning mellem det Indre og det Ydre, der 
var en såa væsentlig Del af deres Lære. Ikke med Trods, 
men med frejdig Beredvillighed venter den kejserlige Filosof 
hvad Skæbnen vil bringe ham, og hans Frejdighed slaar 
undertiden ud i en Hymne, som paa det berømte Sted, hvor 
det hedder: »Alt er harmonisk for mig, som er harmonisk 
for dig. o Verden. Intet kommer for tidligt eller for sent 
for mig, naar det kommer betimeligt for dig. Alt, hvad dine 
Aarstider bringe, er Frugt for mig, o Natur. Fra dig kommer 
Alt, i dig er Alt, til dig vender Alt tilbage. Naar Digteren 
siger: kære Kekrops' Stad"), skulde jeg da ikke sige: kære 
Zeus' Stad!« (Optegnelser IV, 23). — Den inderlige Opti- 
misme hvilede ikke paa nogen Betragtning af den ydre Natur. 
De ældre Stoikere havde endnu haft Interesse for Naturforsken 
og for historisk Videnskab, og de havde kun ved skrøbelige 
og sofistiske Grunde (som til Dels gaa igen i nyere Tiders 
teologiske Ræsonnementer) formåaaet at hævde deres optimi- 
stiske Opfattelse overfor Erfaringen. Fra al saadan udad- 


1) Kekrops var efter Sagnet Athens Grundlægger. 

gaaende Interesse have de seneste Stoikere trukket sig til- 
bage; derfor slippe de for store og æggende Problemer. De 
løse ikke den Opgave, hvorledes det indre Livs Inderlighed, 
Frejdighed og Kraft kan hævdes sammen med Erfaringen om 
Lidelsen og Kampen i Verden. Men denne Ufuldkommenhed 
opvejes ved den faste Overbevisning, hvormed de have hen- 
peget til det indre Liv som vor nærmeste og væsentligste 
Verden og hævdet det som et Omraade for sig selv. »Se 
indad«, siger Marcus Aurelius (VII, 59); »der inde er det 
Godes Kilde, som altid kan sprudle frem, naar der blot graves!« 
Mænd som Epiktet og Marcus Aurelius staa som smukke 
Vidnesbyrd om den Evne, kraftige og klare Aander have 
til at blive sig selv tro og bevare deres Frihed under Tids- 
strømninger, der førte Mange til at kaste sig i Armene paa 
Mystik og Overtro. De fra Orienten kommende gamle og 
nye Religioner lokkede Mange til sig. Mange følte sig trætte 
— Nogle af Udsvævelser, Andre af Kunst og Literatur, Andre 
igen af Politik. Og naar man er træt, bøjer man villigt det 
Hoved, som man maaske før bar noget mere knejsende, end 
den indre Kraft virkeligt berettigede til I Epiktet og i Marcus 
Aurelius se vi, at der var Mænd baade i de laveste og i de 
højeste Kredse, som ikke kunde og ikke vilde opgive sig 
selv, og som heller ikke behøvede det. Deres mandige Livs- 
anskuelse har ikke blot i sit Indhold Meget, der endnu fra 
vor Tids Synspunkt set er af stor Interesse og af blivende 
Betydning; men den staar særligt ved sit Forhold til Datidens 
Strømninger som et mærkeligt og lærerigt Fænomen. 


V. 

Det vilde være en vanskelig Opgave at paavise, hvori 
egentligt Følelseslivet hos Mænd som de her omtalte var for- 
skelligt fra det, som Kristendommen førte med sig. Naturligvis 
bliver Opgaven let, naar man blot laver en ny" Slags Følelse 
efter enhver Rubrik i Dogmatiken. Paa den Maade vil det 
være let at vise, hvilken Rigdom der med Kristendommen 
kom ind i Følelseslivet; dette blev paa denne Maade ganske 
vist beriget med adskillige nye Arter. Langt vanskeligere 
er Opgaven for den, der er klar over, at saa vigtigt og af- 

gørende det kan være, at der kommer nye Forestillinger frem 
om Livets Formaal og Betydning, såa har Følelseslivet dog 
sine egne Love, sine naturlige Grundforhold, som ikke kunne 
ændres eller udvides i det Ubestemte. Det er derfor langt 
lettere at paavise, hvilke nye Forestillinger Kristendommen 
indførte, end hvilken Ændring i Følelseslivet den medførte. 
Og Opgaven bliver saa meget des vanskeligere, naar man 
lægger Mærke til, hvilken Inderlighed og hvilket Omfang 
Følelseslivet kunde udvikle sig til hos det »naturlige« Men- 
neske. Dog er jeg overbevist om, at det var en vigtig, i sin 
Årt enestaaende Ændring, der i sin Bestaaen viser sig at 
være uafhængig af de dogmatiske Forestillinger, som fra først 
af fremkaldte den. Jeg skal forsøge at fremstille, hvorledes 
jeg tror, at denne Ændring kan beskrives, uden at jeg tør 
påastaa, at jeg dermed angiver den eneste Maade, hvorpaa 
dette Spørgsmaal kan besvares. En Sammenligning mellem 
Stoicismen i dens sidste Udviklingsform og Kristendommen 
vil føre til hvad jeg anser for det Afgørende. 

Stoicismens Hovedfejl var den megen Reguleren, den 
stærke Betoning af Nødvendigheden af vilkaarlig Indgriben 
i Sjælelivets Gang. Til Grund herfor laa en Mistillid til 
de uvilkaarlige Bevægelser i Sindet. Stoikeren erklærede 
alle Sindsbevægelser for onde. Den Vise er hævet over 
Stemningernes Bølgegang og handler ud af klar og stræng 
Bevidsthed. At følge Stemningen, at lade sig lede af Sinds- 
bevægelsen førte efter Stoikernes Mening uundgaaeligt til 
Fald. Og hvad det gjaldt om, var jo dog det, at staa som 
sin egen Herre, selv sidde til Rors i sin Fart over Livets 
urolige Hav. Som saa ofte hænger ogsaa her Fejlen sammen 
med selve det Store og Udmærkede, med det, der gør de 
stoiske Karakterer enestaaende og giver dem Ophøjethedens- 
Præg. Men Sagen er netop den, at Stoikerne kun troede at 
kunne naa denne ideale Stilling ved stadigt at hæmme den 
uvilkaarlige Trang til Hengivelse. En Hovedsætning i den 
stoiske Etik var og blev det, at man skal hæmme Fore- 
stillingernes Følelsesvirkninger. Tingene vække Forestillinger 
hos os; det kan ikke undgaas, men vi kunne undgaa at lade 
disse Forestillinger faa Magt over os ved stadigt at sige: det 

er kun Forestillinger (eller som Stoikerne ofte sagde: Dogmer)! 
Hindre vi Forestillingerne i at rive os med, saa have Tingene 
ingen Magt over os. Dette Forhold til Forestillingerne er i 
Virkeligheden det Eneste, som staar i vor Magt, og derfor 
det eneste Afgørende. 

Blandt de sidste Stoikere fremtræder dette Karakter- 
mærke skarpest hos Epiktet. Hos Seneca og især hos Marcus 
Aurelius er det i høj Grad mildnet, uden dog at være op- 
givet. Marcus Aurelius' Optegnelser vise, hvorledes de uvil- 
kaarlige Stemninger beherske Sindet; der er en Inderlighed 
i Hengivelsen, som mangler hos de andre Forfattere. Den 
Opgave at skildre Forskellen mellem den sidste Stoicisme og 
Kristendommens Følelsesliv vilde derfor blive betydelig van- 
skeligere, hvis vi blot vilde holde os til ham. For at faa 
Forskellen tydeligt frem holder jeg mig da til Epiktet!)). 

Da Alt er ligegyldigt, hvad der ikke staar i vor egen 
Magt, og da det Vigtigste af Alt, vore Opgaver og Pligter, 
høre til det, der staar i vor egen Magt, saa er Stoikeren 
ikke nogen stærkt interesseret Tilskuer ved eller Deltager 
i hvad der foregaar i Verden uden om ham. Han ved jo, 
at det altid er ham muligt at tage, hvad der kommer, paa 
rette Maade; Fremtiden vækker derfor ikke hans Spænding 
eller Nysgerrighed; hvad der vil ske, ved han ganske vist 
ikke, men af hvad Art det vil være, ved han, nemlig, at 
hvis det er Noget, der ikke staar i hans Magt, er det hverken 
godt eller ondt, og hvis det er Noget, der er hans Magt 
underlagt, saa beror det Væsentlige påa hans egen Villie, og 
hvad den bør gøre, det ved han paa Forhaand. (Epiktets 
Haandbog, Kap. 32). Hvad Epiktet udtaler om, hvorledes 
man skal forholde sig ved et Skuespil, kan anvendes paa 
Stoikerens Forhold til Livets store Skuespil. »Det er,« siger 
han, »for det Meste ikke nødvendigt at gaa i Teatret. Men 


1) Dog maa det vel mærkes, at Epiktets Ytringer i ,Haandbogen" 
fremtræde med en Skarphed og Strenghed, der for en stor Del skyldes 
den kortfattede Form. Den udførligere Fremstilling, af hvilken 
»Haandbogen" er et Uddrag, viser os Epiklets Lære i en mildere, 
menneskeligere Form. Denne lagttagelse er gjort af Martha: Les 
moralistes sous 1'empire romain. 2. ed. Paris 1866. p. 162 f. 

hvis det en Gang er betimeligt at gaa derhen, saa maa du 
ikke være optaget af noget Andet end dig selv, det vil sige, 
du skal blot ønske, at det sker, som virkeligt sker, og kun 
at den maa sejre, som virkeligt sejrer; ti du vil da ingen 
Hindring møde. Men hold dig ganske fra Raab, Hoveren og 
stærk Bevægelse, og naar du er gaaet derfra, skal du ikke 
tale meget om hvad der er gaaet for sig, uden for saa vidt 
det kan tjene til din egen Bestyrkelse; ti af saadan Adfærd 
vil det vise sig, at du havde følt Undren over, hvad du saa.« 
(Haandbog, Kap. 33, & 10). Ogsaa hvad det virkelige Liv 
angaar, vil Stoikeren kun, at det skal ske, som sker, og saa- 
ledes som det sker, og derpaa beror hans indre Velfærd 
(Haandbog, Kap. 8). Den grunder sig påa hans egen Op- 
fattelse. Og den samme Betragtning finder Anvendelse paa 
Andre: ogsaa om dem ved han, at et virkeligt Onde ikke 
kan vederfares dem. »Naar du ser, at En græder og er i 
Sorg, saa vogt dig, at Forestillingen ikke river dig hen, saa 
du mener, han er stedt i Ulykke; men gør straks en Distink- 
tion i dit stille Sind, og hav den Tanke paa rede Haand, at 
ikke det, der er hændt ham, piner ham (en Anden vilde det 
maaske ikke pine), men hans Opfattelse af det er det, der 
piner ham. I Ord skal du ikke tøve med at vise ham Del- 
tagelse, og om såa skal være, sukke med ham; men vogt 
over, at du ikke ogsaa kommer til at sukke i dit Indre!« 
(Haandbog, Kap. 16). 

Hvad der her advares imod, er den fulde Hengivelse til 
og Betagethed ved det, som virkeligt sker. For at Sindet 
ikke skal blive sat i saa stærk Bevægelse, at det ikke kan 
finde sin Ligevægt igen, holder man det borte fra det levende 
Forhold til Virkeligheden og gør denne til et ligegyldigt 
Spil. Den Vej, Stoikeren gaar for at bevare sin Frihed, er 
at indskrænke sine aandelige Fornødenheder, sin Følelses- 
trang; des sikrere er han påa at faa den tilfredsstillet. Han 
faar Brøken i Livets Regnestykke til at vokse ved at for- 
minske Nævneren, ikke ved at forstørre 'Tælleren. Her 
fremtræder det Negative og Passive i den stoiske Etik tyde- 
ligt. En vis Frygt for Livet gør sig gældende. Jo mere 

Høffding: Mindre Arbejder. 12 

dette Element kom til at raade, des mere maatte Stoicismens 
Begrænsning vise sig. 

Psykologisk set er Kristendommen i Modsætning hertil 
karakteriseret ved, at den dristigt sætter Følelseslivet i den 
stærkeste Bevægelse, lader det svinge ud i de mest ekstreme 
Former. Den højeste Lyst og den dybeste Smerte har 
Kristendommen Plads for. Dens Dogmer udtrykke den Op- 
fattelse, at kun den kender Livet, som har gennemlevet 
Ekstremerne. Den Trang, som den menneskelige Følelse 
har til at faa fuldstændig Udladning, til åt skaffe sig Luft 
i hensynsløs Hengivelse, fyldestgøres i den kristelige Kultus. 
Jesus selv var bedrøvet indtil Døden, og han forudsiger sine 
Disciple, at de skulle sørge og bedrøves. Og paa den anden 
Side bebudes en Herlighed og en Glæde, som ingen Sans 
kan fatte. Her er ingen Ængstelighed over for Følelsen, ingen 
Frygt for at sukke i sit Inderste, saa lidt som for at lade 
sig henrive af Undren. Derfor førte Kristendommen ikke 
til at skille sig ud fra Tilværelsen, men opfordrede til at 
leve og lide under dens Gang. Alle Tanker rettedes mod 
ét stort Maal, der snart skulde naa sin Virkeliggørelse, og 
påa Forholdet til hvilket den Enkeltes højeste Ve og Vel 
beroede. Den Enkelte var altsaa virkeligt draget ind med 
i de største Verdensbegivenheder, i den store historiske Sam- 
menhæng, hvis Grundtræk Aabenbaringen havde afsløret. 
Som ligegyldig Tilskuer, der havde nok i sig selv, kunde 
den Enkelte her ikke staa. I Forventningen om den store 
og nære Afslutning af Verdenslivet var han revet ind i saa 
voldsom en Bølgegang af Haab og Frygt, som den stoiske 
Vise, hvem Tilværelsen Intet kunde bringe, og fra hvem 
den Intet kunde tage, ikke kendte og i hvert Tilfælde gyste 
tilbage for, Derved vandt den en Magt over Sindene, som 
Stoicismen var udelukket fra, afset fra en lille Kreds af 
energiske og inderlige Karakterer. Kristendommen lærte at 
vinde sig selv ved at glemme sig selv, medens det var 
Stoikerens Ulykke, at han altid havde saa travlt med at 
regulere Sjælelivets uvilkaarlige Gang, at han ikke kunde 
naa den sande Selvforglemmelse. 

Men såa mangesidige ere Forholdene påa det aandelige 

Livs Omraade, at neppe have vi fremdraget og betonet en 
afgørende Modsætning mellem Stoicismen og Kristendommen, 
før vi nødes til at blive opmærksomme paa den Lighed, der 
er imellem dem. Til Stoicismens skarpe dualistiske Forskel 
mellem det Indre og det Ydre, en Forskel, der tilsidst spær- 
rede for levende og aktiv Deltagelse i Livet, svarer Kristen- 
dommens endnu mere udprægede Dualisme mellem det Hin- 
sidige og »denne Verden«. Hint Rige, som forventedes snar- 
ligt, skulde komme ad overnaturlig Vej og ophæve det natur- 
lige Liv og alle dets Forhold. Deraf fulgte for den konse- 
kvente kristelige Etik et negativt og passivt Forhold til det 
naturlige Liv og den historiske Udvikling. Kun ved Om- 
fortolkning er der senere naaet et Kompromis, ligesom der 
heller ikke manglede analoge Kompromiser indenfor den 
stoiske Skole. Naar Kristendommen skal betegne et blivende 
Fremskridt i Forhold til Stoicismen, maa det bero paa, om 
den levende, lidenskabelige Forventning, den fulde Hengivelse 
til Følelseslivets Svingninger og Tilliden til, at man der- 
igennem ikke behøver at miste sig selv, men netop kan lære 
Livet at kende derved, — om alt dette kan bevares og 
knyttes til det virkelige Menneskelivs Udviklingsgang gen- 
nem Historien, selv om de dogmatiske Forestillinger, der 
fra først af fremkaldte disse sjælelige Tilstande, falde bort. 
Og om Muligheden heraf synes det aandelige Livs Udvikling 
i den nyere Tid at vidne. Selv hvor det staar Kristendommen 
i dennes dogmatiske Form fjernt, har det dog optaget fra 
den psykologiske og etiske Elementer af største Betydning. 

Det bekendte Ord, at Verdenshistorien er Verdensdom- 
men, bekræfter sig især i de store aandelige Strømningers 
Skæbne. De fremtræde fra først af med bestemte Særegen- 
heder og Ufuldkommenheder, der skyldes de Forhold, under 
hvilke de bleve til. For at kunne gaa over til at faa blivende 
historisk Betydning, maa de først gennemgaa en Skærsild, 
i hvilken det udskilles, der strider mod, hvad Kampen med 
den virkelige Tilværelse fordrer. Baade den kristelige og 
den stoiske Etik have behøvet en saadan Skærsild, og der 
er værdifulde Elementer i begge, som formaa at gennemgaa 

E: 


N aar En studerer Jura, kalder vi ham Jurist, — naar 
han studerer Medicin, Mediciner, og saa fremdeles. Ganske 
paa samme Maade kan man ikke kalde Den, der studerer 
Filosofi, Filosof. Det vilde man kun, hvis Ordet Filosofi 
historisk betegnede en rent teoretisk og videnskabelig Be- 
stræbelse. Men Filosofiens Historie viser, at tænkende Be- 
arbejdelse af visse Problemer vel er en Hovedbestemmelse 
ved Begrebet Filosofi, men at der dertil ogsaa knytter sig 
en anden, mere praktisk Betydning: et Liv i og for Tanker, 
eller en Stræben efter at gennemføre Tanken i Livet, — i 
større eller mindre Kredse af Livet, i hvert Tilfælde i sit 
eget Liv. Tages denne Side af Begrebet Filosofi, vil Ingen 
uden Fordringsfuldhed kunne kalde sig selv Filosof. Man 
kunde med Kant, der oftere kommer tilbage til dette Punkt, 
skelne mellem Filosofi som Viden og Filosofi som Visdom. 
Kant er omhyggelig for at præcisere, at der gives en Be- 
tydning af Ordet, i hvilken Ingen tør kalde sig selv Filosof. 
I den praktiske Betydning af Ordet lægger Filosofien Beslag 
"paa andre aandelige Evner end de rent intellektuelle. 

Den empiriske og den kritiske Filosofi skelner skarpere 
mellem de to Sider ved Begrebet Filosofi end den spekula- 
tive, som paa romantisk Vis lader de forskellige Omraader 
fortone sig sammen og vil sammenfatte dem alle i én Idé, 
uden at anerkende Loven om Arbejdets Deling. Gennem- 
førelsen af den empiriske og kritiske Metode har ført til 
Sondring mellem Fag, der tidligere ikke kom til at føre 

deres særegne Tilværelse. Den filosofiske Tænken er i vore 
Dage ingen samlet, enkelt Strøm, men har delt sig i mange 
Strømme: Psykologi, Logik, Etik 0. s. v. Det er en Deling, 
der har vist sig frugtbar; men den umiddelbare Begejstring, 
der let kunde vækkes, da man i en enkelt Idé troede at 
sammenfatte Tankens og Tilværelsens hele Indhold, al Er- 
kendelse og alle Værdier, som en Perle, det var værdt at 
købe for alt sit Gods, — en saadan koncentreret Tanke- 
bevægelse kan vore Dages filosofiske Forsken ikke frembyde. 
Den har opgivet at finde de Vises Sten eller den Nøgle, der 
lukker op overalt. 

Hvor Arbejdets Deling finder Indpas, medfører den en 
Krise. Såaledes sker det i Organismen, hvor Nødvendigheden 
af Koncentration under Kampen for Tilværelsen sætter en 
Grænse for Differentiationen, — i Samfundet, idet det sociale 
Problem væsentligt hænger sammen med Arbejdsdelingen, — 
og saaledes ogsaa i Videnskaben: ti naar al Tænkning for- 
deler sig over de særskilte, fra hverandre forskellige Oms 
raader, hvorledes bliver da den aandelige Koncentration mulig, 
den Helhedsopfattelse og den samlede Virken,. som Livet 
fordrer, naar det ikke skal føres i Blinde? — Efter min Op- 
fattelse stiller dette Problem sig ikke blot for den humane 
eller naturalistiske Livsanskuelse, men ogsaa for den religiøse. 
Det religiøse Problem i vore Dage hænger nøje sammen 
med, at religiøs Tro nu er bleven en Specialitet ved Siden 
af Videnskab, Kunst og praktisk Stræben, medens den fra 
først af stod som Indbegrebet af Alt, hvad der kunde bringe 
aandelig og personlig Næring!"). 

De betænkelige Virkninger af Spredtheden og Speciali- 
seringen synes at være i Færd med at fremkalde en Reaktion. 
Den, som med Opmærksomhed følger, hvad der bevæger sig 
i Tiden, vil kunne fornemme, at en Reaktion i mystisk Ret- 
ning ligger i Luften. Mystisk kan man kalde denne Be- 
vægelse: ti mystisk er ikke blot Dunkelhed, men Koncentra- 
tion af Aandslivet, Opgaaen i en Enhed. Man trænger til 
fortættet Tankenæring; man er træt af Analysen og Speciali- 


1) Smlgn. min Etik p. 3056—307. (2 Udg. p. 419 —421). 

seringen og vil Intuition, Sammenfatten af Erkendelsen til en 
ledende Idé, som kan fylde Personligheden og ikke blot tilfreds- 
stille en enkelt Side af den. Man fordrer, at Videnskaben 
skal blive Kunst, eller at Kunsten skal agtes for den højeste 
Videnskab. 

Der er mange Træk, som Slutningen af det 19. Aar- 
hundrede har fælles med Slutningen af det 18. Aarhundrede. 
Ogsaa da rørte sig Trangen til Koncentration og Mystik efter 
den megen Analyse, og Følgen blev Reaktion over hele Linien. 
Karikaturen af denne Trang ytrede sig da, ligesom nu, i 
Tendentsen til Spiritisme, Okkultisme og andre hemmeligheds- 
fulde Retninger. Saadanne aandelige Strømningers Opstaaen 
har i og for sig noget Dunkelt ved sig. I Aaret 1790 blev 
Kant spurgt af en Ven om Aarsagen til det overhaandtagende 
Sværmeri. Kant svarede, at det var ligesaa vanskeligt et 
Spørgsmaal at besvare for Psykologerne, som det for Lægerne 
var at angive Aarsagerne til den herskende Influenza. Han 
mener, at man ikke skal tage Sagen for alvorligt og ikke 
bruge heroiske Kure overfor den, og synes at tænke sig et 
aandeligt Middel derimod i Analogi med koldt Vand, som 
Lægerne brugte for Influenza"). Karakteristisk for den be- 
grænsede Erfaring, man paa Kants Tid endnu havde om 
aandelige Strømninger, deres Natur og Love, er det, at Kant 
ikke tænkte paa, om der ikke i hele det aandelige Livs 
Karakter, som det havde formet sig i den sidste Halvdel af 
Aarhundredet, kunde være Noget, der naturligt maatte hid- 
føre en Reaktion. Vi have i Løbet af det Aarhundrede, der 
siden er gaaet, havt Lejlighed til at se og studere Bevægel- 
serne paa det aandelige Omraade, og ere fortrolige med den 
Tanke, at en stærk Strømning altid paa en eller anden Maade 
er motiveret ved den foregaaende Periodes Resultater eller 
Mangler. Vi have set saa mange Bølger afløse hverandre, at 
vi mene at kunne slutte fra de foregaaende, hvorledes omtrent 
de følgende vil være beskafne. Og vi kunne da ruste os paa 
Forhaand til at tage imod, hvad der skal komme. Det 


1) Kants Brev findes hos Borovski: Darstellung des Lebens und Cha- 
racters Immanuel Kants. Kønigsberg 1804, p. 227, 

ær jo ikke sagt, at den Koldtvandskur, Kant anbefaler, er 
tilstrækkelig. 

Hos forskellige Forfattere fra de seneste Aar faar Tran- 
gen til Intuition, til Tanker, i hvilke der kan leves person- 
sonligt og koncentreret, til afsluttende Livsanskuelse, Luft 
påa ejendommelig, til Dels meget subjektiv og barok Maade. 
Af tyske Forfattere ere her Lagarde, Nietzsche og den anonyme 
Forfatter til »Rembrandt als Erzieher« at nævne. I Frank- 
rig haves i Renan en aandfuld Repræsentant for denne Ret- 
ning. I et nyligt udkommet talentfuldt svensk Skrift af Hans 
Larsson (»Intuition«) viser den samme Tendens sig. Hvad 
der end kan indvendes mod disse Forfattere, saa udtrykke 
de hver paa sin Maade en aandelig Fornødenhed, der ikke 
lader sig tilbagetrænge. Vi kunne ikke leve paa Abstraktioner 
og Specialiteter, og det Spørgsmaal kan ikke skydes tilbage, 
hvilken Betydning Tænkning og Forskning da har for vor 
personlige Livsførelse. 

Uagtet jeg tror, og ogsaa lejlighedsvis allerede har be- 
vørt, at Problemet lige saa vel opstaar paa det positivt religiøse 
Standpunkt i vore Dage, som paa det filosofiske eller humane, 
vil jeg dog her især holde mig til dette sidste Standpunkt. 
Spørgsmaalet er, hvorledes Filosofien kan blive Kunst, og i 
hvilken Betydning den kan blive det; at den maa biive det, er 
givet. Og som jeg begyndte med at sige, historisk ligger det i 
Filosofiens Begreb ikke blot at være Viden, men ogsaa Kunst 
eller Visdom. Spørgsmaalet er, hvorledes dette under vore 
Forhold kan ske. 

De fleste af de Forfattere, jeg før nævnte, synes ikke 
at have set Problemets hele Vanskelighed. De overhugge 
Knuden i Stedet for at løse den; de springe over i Mystik 
og Intuition, gøre Vold paa Tænkningen, glemme, afbryde 
eller afslutte den paa vilkaarlig Maade, ja se maaske endog 
med romantisk Foragt ned paa den ædruelige Tænknings og 
Specialundersøgelsernes Mænd. Hvad der interesserer mig 
hos disse Forfattere, er derfor mere den Trang, der kommer 
frem hos dem, end den Maade, hvorpaa de selv søge denne 
Trang tilfredsstillet. 

Jeg skal forsøge i korte Træk at vise, af hvad Grund 
Filosofien maa blive Kunst, og paa hvilken Maade denne 
Kunst er at øve. 


I. 


Saaledes som vor Erkendelse nu én Gang er stillet, kan 
enhver afsluttende Verdensanskuelse kun være en Hypotese: 
Enhver Helhedsopfattelse, enhver Fortolkning af Tilværelsen, 
vi forsøge, maa godtgøre sin Gyldighed ved at sammenholdes 
med nye, videre gaaende Erfaringer. Men da saadanne ind- 
finde sig, saa længe Livet varer i os og udenfor os, kan Erfarings- 
bekræftelsen aldrig afsluttes saaledes, som det er muligt 
ved mere begrænsede Opgaver. Det er altid paa fragmenta- 
risk Grundlag, vi bygger en Fortolkning af Tilværelsen; vi ere 
stillede omtrent som Filologen, der skal tyde et brudstykkeagtigt 
Manuskript, eller som Historikeren, der af spredte og løs- 
revne Beretninger skal konstruere en Begivenhed eller en 
Handling og dens Motiver. Den filosofiske Forsken ender i 
Gisningens Kunst, ligesom Tekstkritiken og Historieforsknin- 
gen. Den Karakteristik af Tilværelsen, enhver 'Verdens- 
anskuelse tilstræber, kan da ikke komme ud over det Hypo- 
tetiske. Grænseresultaterne, de sidste Konsekvenser, en Tænker 
drager, ville stedse beholde en problematisk Karakter. 

Der hører nu ikke blot Kunst til at udarbejde en saa- 
dan sidste Hypotese, men der hører ogsaa en ejendommelig 
Kunst til at arbejde med den i Praksis. Der udfordres en 
Elasticitet, der stadigt fra den fuldbyrdede Konstruktion gaar 
tilbage til Analysen, og formaar at gøre denne Svingning 
frem og tilbage uden at miste Energien. Kunsten er at 
forene Troens Begejstring med Drøftelsens Utrættelighed. 
Tankearbejdets Kraft maa ikke svækkes ved Bevidstheden 
om, at Resultatet stedse er problematisk. Naar den givne 
Virkelighed er i Modstrid med de Ideer, vi med al vor Flid 
har dannet os, er det saa Ideernes Skyld, eller er det den 
begrænsede Erfarings Skyld? Her er Kunsten den, stedse 
at være beredt til ny Prøvelse. Det er lettere at slaa en 


Filosofi som Kunst. 185 


Streg over Erfaringsbekræftelsen og én Gang for alle hensynke i 
Profeteren og romantisk Intuition; men det fører til Tankens 
Død — den store Fare, som al aandelig Reaktion truer med, 
og som det fremfor Alt gælder at undgaa. Men den und- 
gaas kun ved Indøvelse i den Kunst at leve paa Ideer. 
Det er mere end blot Viden; thi det stiller Krav til Villiens 
Energi og Følelsens Livlighed. Det er Noget, der ikke kan 
gøres af én Gang for alle. — Om det, man kun behøver 
at vide for at kunne øve det, siger en gammel tysk Tale- 
maade: »Das ist keine Kunst, das ist nur eine Wissen- 
schaft.« Overgangen fra Filosofien som Viden til Filosofien 
som Kunst kræver Opbud af en personlig Kraft og Virtuo- 
sitet, som den rene Viden ikke fordrer. Det gælder om at 
bevare Sammenhængen mellem vor Tænken og vor prak- 
tiske Higen og Færden i Livets Mangfoldighed, at gøre 
Overgangen saaledes, at der ingen indre Splid kommer i vort 
Væsen. 

Korteligt skal jeg henvise til, at en aldeles lignende 
Opgave stilles den Troende. Selv om hans Tros Indhold for 
ham er givet én Gang for alle og staar uforanderligt fast, 
som kundgjort af en absolut Autoritet, saa forandrer Livet 
sig dog stadigt. og Opgaven bliver da den at bevare Sam- 
menhængen mellem sin Tro og sin praktiske Deltagelse 
i Livets Færd. Som hist Tænkningens Resultater, saaledes 
skulle her Troens Postulater fastholdes uden at skifte Karakter 
under de skiftende Forhold. Det vilde være en interessant 
Opgave at undersøge, hvorledes denne Opgave er løst fra 
Kirkens Side til de forskellige Tider. Kirken selv er mere 
tilfreds med den Maade, paa hvilken den har løst denne 
Opgave, end dens Kritikere fra højst forskellige Stand- 
punkter (saa forskellige som Feuerbachs og Kierkegaards) ere 
det. Men her vilde jeg blot antyde, at ogsaa paa Troens 
- Standpunkt er et kunstnerisk Supplement nødvendigt, skønt 
det naturligvis faar en anden Karakter end den filosofiske 
Kunst, som ikke har Autoriteten til Forudsætning. 

Et Liv i Ideer behøver ikke at forudsætte, at disse 
Ideers Gyldighed staar dogmatisk fast. Det er et smukt 

Ord af Lagarde: »De sande Idealister kunne vente«)). Det 
er kun Utaalmodigheden og Ladheden, der volder Dogmatisme. 
Det gaar Mange endnu med Ideerne, som det i gamle 
Dage gik Alle med Stjernerne: man var bange for, at de 
skulde falde ned, naar de ikke var forsvarligt indlagte i faste 
Sfærer. 

Der kræves ikke blot aandelig Frihed og Elasticitet for 
at leve i Ideer, uden at gøre dem til ubevægelige Dogmer: 
men der hører dertil ogsaa et Sind, som ikke forarges over, 
at det Store saa ofte viser sig for Forskningen at udspringe 
af det Ringe og Uanseelige. Hvad der i Ideen, i Totalan- 
skuelsen staar saa frit og højt, har langsomt arbejdet sig 
frem og skyldes Bidrag fra mange Sider, som den store Aa 
opstaar af de mange smaa Bække. Analysen, den specielle 
Undersøgelse fører os ligesom bag Kulisserne, viser os Ma- 
skineriet, og der opstaar da let en Blaserethed, som udbryder : 
»Er det det Hele? Er det det, der ligger bag ved?« I Stedet 
for at glæde sig over den Tilværelsens Hemmelighed, der 
knytter det Store og det Smaa, det Uendelige og det Ende- 
lige sammen paa uadskillelig Maade og i stadigt Vekselspil, 
finder man i Analysen Bevis for, at Livets Værdi er Illusion, 
eller hvis man vil fastholde Værdien, vender man sig fra 
Analyse og Specialforsken med Haan. Ogsaa i denne Hen- 
seende behøves der kunstnerisk Virtuositet for at fastholde de 
forskellige Synspunkter, der kunne synes at stride mod hinanden, 
og for ikke at tabe Troen paa det Evangelium, Historien 
atter og atter forkynder, at selv de største Livsmagter en 
Gang maatte svøbes og lægges i en Krybbe, og at de hjælpende 
og forløsende Kræfter ofte komme fra en Kant, fra hvilken 
man mindst ventede dem. 

Det rent videnskabelige Arbejde, den rene Tænken lægger 
kun Beslag påa en enkelt Side af Personligheden. Men ved 
den Opgave at arbejde med Ideerne i Livets skiftende Mang- 
foldighed, i de smaa Betingelsers Virvar uden at henfalde 
hverken til Dogmatisme eller Blaserethed. lægges der Beslag 
påa hele Personligheden. Mangen, som med Begejstring 


1) Deutsche Schriften. Gøttingen 1886 p. 481. 

kastede sig over Gransken af de store Problemer for at 
gennemtrænge dem med Tanken, har erfaret, at der kom et 
Punkt, hvori Situationen ændredes, og hvor han fra den 
mere upersonlige Søgen efter en rent objektiv Løsning af 
Gaaderne stødtes tilbage i sig selv og fik nok at gøre med 
at gennemarbejde de foreløbigt vundne Tanker i sit person- 
lige Liv, at uddanne hos sig den personlige Kunst, som hører 
til for at leve i Ideerne. En begejstret Tænker fra Renais- 
sancetiden, Giordano Bruno, har udtrykt denne Tænkningens 
Overgang til personligt Liv ved Hjælp af Myten om Aktæon, 
Jægersmanden, der efter at have faaet Øje paa den gud- 
dommelige Skønhed blev Bytte for sine egne Hunde: Hundene 
ere Tankerne, der rettes mod de store Ideer; naar Øjet er 
opladt for Idealet, vende Tankerne sig indad formedelst den 
stærke Bevægelse i Sindet, søge ikke længere ud efter. 
Problemet bliver subjektivt, personligt, ikke længere rent 
objektivt. Og Bruno fremhæver, at saaledes gaar det, hvor 
det ikke er specielle og endelige Genstande, Tanken rettes 
imod, men det Guddommelige, Universelle"). At en Forsken, 
især hvor den rettes mod de højeste Opgaver, omsættes til 
en evig Stræben, er en Tanke, ved hvilken Bruno staar som 
Lessings, Kants og Goethes Forgænger. Kunde Maalet naaes 
én Gang for alle, var der ingen Plads her for Kunst. 
Videnskaben finder selv sin Regning ved saaledes at 
give Plads for en Kunst, der dog bevarer Sammenhængen 
med den. Ti denne Overgang til personlig Kunst medfører, 
at vi faar et nyt Erfaringsomraade. 'Vor Synskreds beriges. 
Vi blive selv »Instanser«, selv Genstande for Eksperimenter. 
Der gøres Erfaringer om Forholdet mellem Tankerne og de 
personlige Kræfter, om Hines Næringsværdi og Frugtbarhed 
og disses Bøjelighed og Udholdenhed. Det er menneskelige 
Erfaringer i Ordets sande Betydning. Og formaa vi paa en 
eller anden Maade at forme og udtrykke dem, vil de kunne 
komme Andre til Gode. Der vil påa Grundlag af saa- 
danne Erfaringer kunne danne sig en sammenlignende Livs- 


1) Bruno: De gl' heroici furori. Up. ital. ed. Lagarde. Gøttingen 
1888. Il. p. 651 f., 793 f. 

filosofi"), der vil blive en Analogi til den sammenlignende 
Religionsvidenskab. Hidtil har man kun haft nogenlunde 
Respekt for Livsanskuelser, der vare fælles for Folkeslag, for 
store Menneskegrupper. Jo mere Dogmatismen trækker sig 
tilbage (hvad den bebudede Mystik forhaabentligt ikke vil 
hindre for længe), des mere ville de individuelle Erfaringer og 
den personlige Livskunst komme til deres Ret. Jeg ser heri 
et Lyspunkt for Fremtiden. 

Personlighedernes Forskellighed vil uundgaaeligt faa stor 
Indflydelse, naar Filosofien skal gaa over til Kunst. Hvad |, 
jeg hævder, er kun, at Kunsten fra en væsentlig Side netop 
bestaar i at bevare Sammenhængen mellem Forskning og 
Personlighed, eller rettere mellem den Del af Personlighedens 
Væsen, som den rene Tænken lægger Beslag paa, og den, 
der virker, naar Tankerne skulle fastholdes og gennemføres i 
Livets Virkelighed. Det kan ikke være Andet, end at Vejene 
paa dette Punkt ville skilles paa Grund af de personlige 
Forskelligheder, og kun gennem en sammenlignende Livs- 
filosofi kan der igen blive Mulighed for gensidig Forstaaelse. 

I Livskunsten er Enhver først og fremmest henvist til 
sig selv. Han har en Opgave, han skal løse paa sin Vis, og 
ikke kan løse påa nogen anden Vis, naar han ikke vil ende 
i Affektation eller Hykleri. — Da Buddha blev født, ønskede 
10,000 Kvinder at blive hans Amme. Og da Buddha ikke 
vilde bedrøve de 9,999, mangfoldiggjorde han sig selv saa- 
ledes, at hver Kvinde fik sit Vidunderbarn at opfostre?). 
Saaledes har vi Alle hver for sig et Gudebarn at fostre. Og 
saa mange Børn der end er, ægte ere de alle. Det gælder 
for Enhver at udvikle sire Kræfter, bringe sine personlige 
Anlæg og Drifter sammen med de Tanker, Slægten til den 
givne Tid raader over, eller med saa mange af dem, som han 
kan tilegne sig, og derigennem uddanne sin Livsfilosofi, øve 
den menneskelige Livskunst paa sin Vis. 


1) Smlgn. min Bog: Søren Kierkegaard som Filosof. Khhvn, 1892. p. 
52 f., 82 fr. 

?) Billedet henter jeg fra Renan: Feuilles détachées. 4, ed. Paris, 
1892, p. 162 f., men jeg anvender det noget anderledes end han. 

ALE 


Hidtil have vi kun betragtet den filosofiske Kunst i dens 
Forhold til Ideerne, til Tænkningens sidste Hypoteser. Endnu 
klarere viser denne Kunsts Nødvendighed sig, hvor det gæl- 
der praktisk Livsførelse. Det gælder her ikke blot om 
Kontemplation og Teori, men om Handlen. Vi have ikke mere 
at gøre med den teoretiske Filosofi, med Forsøget paa at ud- 
vikle en Verdensanskuelse, men med Filosofien som Etik. 
Ogsaa her viser det sig, at der er en kunstnerisk Afslutning 
og Gennemførelse, som Teorien ikke direkte kan bestemme. 
Den filosofiske Etik kan kun give de almindelige Principer: 
den praktiske Anvendelse i det enkelte bestemte Tilfælde, 
under de aldeles konkrete Forhold, kan ikke direkte udledes 
af dem. Og hvad der ogsaa her vil vise sig at være den 
store Kunst, er det at forene Modsætninger i sig. I det per- 
sonlige Forhold til Erkendelsens Resultater gjaldt det at for- 
ene Troens Frejdighed med stadigt fortsat Drøftelse, Blikket 
for det Store med Sansen for de smaa Betingelser. I den 
praktiske Livsførelse gælder det om Foreningen af Modsæt- 
ninger som Erindring og Haab, Opgaaen i Øjeblikket og Stræben 
efter omfattende Formaal, Hævdelse af den egne Individualitet 
og Hengivelse til Noget, som ligger ud over denne, uvilkaar- 
lig Udfoldelse af Livet og vilkaarlig Indgriben. Mange flere 
Modsætningsforhold vilde der her ved nærmere Undersøgelse 
være at nævne, som den personlige Kunst skal forbinde til 
Enhed paa en Maade, som ingen almindelig Formel kan lære, 
da Betingelserne baade i Grad og Kvalitet er forskellige for 
hvert Individs Vedkommende, og da Løsningen tilmed ikke 
kan nåas én Gang for alle, saaledes som en Sætning staar 
fast, naar man blot én Gang har faaet den bevist"). — Kun 
et Par af disse Modsætningsforhold skal jeg her dvæle lidt 
ved, for at oplyse dem ved Eksempler. 

En Fare, der truer, naar Livsførelsen ikke længere skal 
bestemmes ved Overlevering og Autoritet, men ved fri Er- 
kendelse, er, at det Uvilkaarlige og Umiddelbare bliver kuet 


1) Smlgn. min Bog: Søren Kierkegaard som Filosof, p. 44—48. 

og fortrængt. Naar der er Tale om Filosofi som Kunst, vil 
man maaske endog straks opfatte Sagen som om det nu 
gjaldt at regulere alle Livsytringer efter bevidste Principer. 
Naar Tankens Ret til at gribe bestemmende ind i Livet an- 
erkendes, vil der let opstaa Mistro eller Ringeagt over for 
det Naturlige, Tilvante, Overleverede og Uvilkaarlige. Man 
vil i Emancipationen fra dette maaske endog i og for sig 
finde et Fortrin. Vilkaarligheden prises, blot fordi den giver 
noget Nyt, bryder med det Vante. Bevidst Reflekteren, 
Ræsonneren og Reguleren kommer derfor let til at spille for 
stor en Rolle, og det gaar ud over Friskheden og den umiddel- 
bare Kraft. Reaktionen efter en rationalistisk Emancipations- 
periode finder maaske sin bedste Støtte i den tilsidesatte 
Trang til at give sig hen i det Uvilkaarlige i Stedet for at 
lade Alt bestemmes ved bevidste Forestillinger. Kristendom- 
mens første Virkninger i den europæiske Verden beroede 
for en ikke ringe Del paa, at den kom denne Trang i Møde. 
Den stviske Lære, som var den alvorligste Livsfilosofi i Tiden, 
led netop af den Ensidighed, som bestaar i Mistillid til Sin- 
dets uvilkaarlige Bevægelser. Stoikeren vilde fremfor Alt 
bevare sin rationale Sindsligevægt, vilde ikke omtumles af 
Stemningerne, ikke tvinges i Affekt. Han ofrede Fylden og 
Dybden for åt bevare Selvherredømmet. Ikke undres. ikke 
sukke i sit Inderste, ikke juble overvættes. det var hans 
Maksime. Kristendommen derimod gav ved sine Grundtanker 
og sin Kultus Lejlighed til at gennemleve de stærkeste Sinds- 
bevægelser, til at lære de mest modsatte Følelser at kende 
og derved ligesom udmaale, hvad Livet indeholder af Lys og 
af Mørke"). Det var det Uvilkaarliges berettigede Reaktion 
mod det Vilkaarlige. Den stoiske Lære om Tankens styrende 
Magt var alligevel ikke urigtig. Men Forholdet er mere 
sammensat, end Stoikeren saa. Tanken er Roret, men Vind 
og Vove maa drive Skibet frem. Ogsaa her er Kunsten at 
bevæge sig gennem Modsætningerne, saaledes at begge kom- 
mer til deres Ret; påa Vekselspillet af det Vilkaarlige og 
det Uvilkaarlige beror Livets Klarhed, Sundhed og Dybde. 


1) Se udførligere herom Afhandlingen ,Hedenske Sandhedssøgere". 

I nyere Tid betegner Rousseaus Optræden ogsaa en Reak- 
tion af det Uvilkaarlige mod den bevidste Reguleren, som 
den moderne Rationalismes første Periode havde sat i System. 
Han opdagede en ny Verden, Hjertets, den umiddelbare 
Følelses, de uvilkaarlige Instinkters Verden i Modsætning til 
Forstandskulturen og den ydre, mekaniske Dannelse. At 
han tog Ordet for Naturen imod Kulturen, betød, at han 
igen vilde bringe det Umiddelbare, Ubevidste, Oprindelige og 
Enfolde til Ære over for det bevidst Formede og Artikulerede. 
Det var som en ny Kilde, der sprang ud i Ørkenen; en ny 
Værdsættelse af Livet indlededes, og den Bølge, han satte i 
Bevægelse i det menneskelige Aandsliv, fortsattes gennem 
den romantiske Bevægelse, hvis Forløber han var, til ind i 
vore Dage. Paa karakteristisk Maade fremtræder den Rous- 
seauske Livsfilosofi i hans Fordring om, at Opdragelsen skal 
være negativ, det vil sige, væsentligt bestaa i Bortryddelsen 
af Hindringer og Udvækster, såa at Livet faar Lov at udfolde 
sig uvilkaarligt. Han hævder, at kun ved dette varsomme 
og indirekte Forhold kan man i det Hele lære Barnenaturen 
at kende og undgaa at forkvakle den ved at gribe ind efter 
forudfattede Ideer. Den vilkaarlige Indgriben forudsætter jo 
altid saadanne forudfattede Ideer; og Kunsten, den vanskelige 
Kunst er netop den, at gøre den fornødne Brug af de Ideer, 
der grunde paa Fortidens bevidste Erfaringer, uden at krænke 
eller forkvakle det, der ubevidst, i det Skjulte er spiret frem 
og begynder at udfolde sig. Deri bestaar al Opdragelses, og- 
saa Selvopdragelsens Kunst. Den finder Anvendelse paa det 
Gudebarn, vi hver for sig har at fostre. 

Et andet Forhold, hvor den almindelige Formel, som 
kan gives i den teoretiske Etik, heller ikke slaar til, saa at 
den personlige Kunst maa fremarbejde Modsætningernes For- 
bindelse, er det mellem Hævdelse af den egne Personlighed 
og Hengivelse til Andre. Fra mange Sider lyder nu Slag- 
ordet om Individualitetens hensynsløse Hævdelse som det 
ene Fornødne. Humaniteten, siger Lagarde endog, maa vige 
for Individualiteten. Men med ikke mindre Styrke rører sig 
i vor Tids Bevidsthed den socialistiske Tanke. For den En- 
kelte at finde det harmoniske, det vil sige det efter hans 

Natur!) harmoniske Forhold: mellem de to Modsætninger er 
en stor Kunst. I stærke Ord at proklamere det ene eller 
det andet Led i Modsætningsforholdet som det Eneste, det 
gælder, er ingen Kunst (uden i den Forstand, at det kan 
ske med Fremstillingskunst; men det er ikke den Slags 
Kunst, Tålen her er om). Lige saa lidt som det er Kunst, 
er det Videnskab. Det er Agitation. — I Ibsens »Bygmester 
Solness« findes anskuelige Bidrag til at belyse Problemet. 
Jeg skal vel vogte mig for at give nogen Fortolkning af, 
hvad Stykket gaar ud paa. Det er jo ikke sagt, at det 
gaar ud paa Noget. Jeg benytter kun nogle Træk af Hoved- 
personernes Karakter. Der fremtræder hos Solness en Ten- 
dens til absolut Selvhævdelse, til en »Rovfuglemoral«, der 
gør sin egen Higen til eneste Lov. (Ved Udtrykket Rov- 
fuglemoral måa det dog aldrig glemmes, at Rovfuglene have 
deres Reder, og at den ene Ravn ikke hugger Øjnene ud 
påa den anden.) Den Selvhævdelse, der først bliver mulig 
gennem Hengivelsen og Opofrelsen, og den Udvidelse og 
Uddybelse af alle Sindets Kræfter, som kun vindes ved Op- 
gaaen i Idealer, der omfatte Mere end den egne Individuali- 
tet, — dem kender Solness ikke, Men det viser sig dog, at 
naar han kuer og bedrager Andre for at naa sit Maal, saa 
er det ikke Tegn påa Magt, men netop påa Afmagt. Saa 
snart Ungdomsmodet og Ungdomskraften (personificeret i 
Hilde — hvis det ikke er Forsyndelse at kalde denne skønne 
Skikkelse en Personifikation) kommer frem hos ham igen, 
yder han straks Retfærdighed — nu dog for sent. Og saa 
længe Bygmesterens Planer omfatter det menneskelige Livs 
Interesser, lykkes de for ham; da han utilfreds dermed vil 
op i de ensomme Regioner for at bygge Luftslotte, styrter 
han til Jorden. Om det er Ibsens Mening, at det, der hindrer 
Solness i den hensynsløse Selvhævdelse, hindrer ham med 
Rette, er umuligt at sige, og det vedkommer os heller ikke. 
Men med den slaaende Kraft, som er en såa stor Psykolog 


1) Om den individuelle Forholdsmæssighed af alle etiske Fordringer, 
se min Afhandling ,0m Forholdsloven i Etiken," (Etiske Under- 
søgelser. Kbhvn. 1891, p. 53. 56.) 

værdig, har han vist, at Selvhævdelsen lettest gennemføres 
over for dem, man fke kender. Ti de, vi kende og komme 
i et inderligt Forhold til, de høre til Rovfuglereden, som vi 
selv, og dermed betegnes Rovfuglemoralens foreløbige Grænse 
— ikke ved en »moralsk« Lov, men ved en Naturlov. 

Fru Solness er konstrueret som Modstykke. Hun gaar 
helt op i Erindring og Vedhængen ved det Tidligere, i Hen- 
syn og Pligter. For lutter Pligter forsømmer hun sin Pligt. 
Hun vil die sine Børn, fordi det er hendes Pligt, skønt 
hendes Mælk i hendes sygelige Tilstand er skadelig for 
Børnene. Den Venlighed, hun viser sine Omgivelser, tager 
hun selv Hjertet af Livet paa ved udtrykkeligt at øve den 
som Pligt. Og i det væsentligste Forhold, i hvilket hun 
staar, det til hendes Mand, griber hun fejl for lutter Pligter. 
Maaske har Solness Ret i, at hendes Liv er brudt, fordi 
det, der var hendes egentlige Kald, Børneopfostringen, ikke 
falder i hendes Lod. Men de mange Pligter gøre det i hvert 
Tilfælde ikke bedre. Bedre vilde det være, om hun gik op 
i Selvhævdelsens store Pligt, fuldt ud udviklede sig til en 
Personlighed, hvis Sving og hvis Varme kunde forplante sig 
til hendes Nærmeste. I Stedet for at give sine smaa ud- 
stykkede Tjenester og Hensyn — i Grunden kun Udtryk for 
en klynkende Selvhævdelse -- kunde hun da give det Højeste, 
en kraftigt stræbende Personlighed. Som det nu er blevet, 
lever hun ved hans Side som et aandeligt Lig — og det 
truer derfor med, at hun skal kastes ud af Reden. 

Jeg tager af den store Digtning kun. hvad jeg i denne 
Sammenhæng kan benytte. Det er Digterens Fortrin, at han 
kan belyse de personlige Problemer ved at give os en Frem- 
stilling, der medtager alle individuelle Nuancer og alle specielle 
Omstændigheder. (Ibsens Storhed viser sig især i Henseende 
til de individuelle Nuancer, ikke såa meget i det dramatiske 
Net, han vil trække sammen over sine Personer; ti det har 
ofte Huller). Den filosoferende Betragtning, der maa holde 
sig til almindelige Principer og typiske Eksempler, staar i en 
stor Taknemmelighedsgæld til de store Digtere, hvis Men- 
neskekundskab former sig i individuelle Skikkelser. Men 
påa den anden Side tror jeg, at man overdriver Betydningen 

Høffding: Mindre Arbejder. 13 

af saadanne Fremstillinger, naar man mener, at Digteren 
ligefrem kan behandle eller endog løse Problemer. Derfra er 
han allerede afskaaren netop ved den rent individuelle Form, 
i hvilken han giver sine Fremstillinger. Det Spørgsmaal, 
hvor vidt det Fremstillede kan finde Anvendelse paa andre 
Tilfælde, staar ubesvaret hen; det var maaske en Undtagelse, 
med Hensyn til Karakterer eller Situationer, eller der kan . 
opstilles modstaaende Skildringer. Problemet er ikke ud- 
tømt med den enkelte digteriske Fremstilling. Debatten be- 
gynder først ret efter denne, idet Spørgsmaalet bliver om det 
Fremstilledes Forhold til andre Muligheder, som Livet kan 
frembyde. At holde sig til den individuelle Fremstilling og 
anse Sagen for udtømt ved den vilde være en Dogmatisme, 
som er modsat den, der ofte kan lægges den videnskabelige 
Behandling af Livsspørgsmaal til Last. Livet gaar lige saa 
lidt op i en enkelt Konstellation som i et abstrakt Princip, 
men maa belyses fra begge Sider. Kunsten kan lige saa lidt 
gøre Videnskaben overflødig, som Videnskaben kan undvære 
Kunsten. Hvad det gælder om at holde fast, — maaske 
særligt i de Tider, som nu komme (hvis de Tider komme, 
man bebuder) — er, atselv, hvor Kunsten afløser Videnskaben 
og supplerer den, kan Baandet dog ikke overhugges mellem 
dem. Der er et Vekselforhold mellem de to Hovedformer 
for Aandsvirksomhed som mellem Indaanding og Udaanding; 
den ene Proces fortsætter den anden og beror paa den anden, 
trods den Modsætning, der er mellem dem. Deres Forening 
er nødvendig for at gøre Livet frit og sundt. Denne Forening 
er vanskelig at naa; men Sokrates, Stormesteren i Filosofi 
som Kunst, har jo ogsaa sagt: »Det Skønne er vanskeligt.« 


FORHOLDET MELLEM TRO OG VIDEN I DETS 
HISTORISKE UDVIKLING. 


Et indledende Foredrag. 


r roblemet om Tro og Viden opstaar med Nødvendighed 
påa et vist Trin af Kulturudviklingen. Vi træffe det saa- 
ledes inden for den indiske, den græske og den muhamme- 
danske Verden, såa snart den aandelige, særligt den intelleék- 
tuelle Udvikling har naaet et vist Punkt. Her ville vi dog 
indskrænke os til at fremhæve de Hovedformer, under hvilke 
det er fremtraadt inden for den evropæiske, ved Kristendom- 
men påavirkede Aandsudvikling. 


ig 

Af Kristendommens Kildeskrifter kan ingen Belæring 
hentes angaaende dette Spørgsmaal. Der eksisterer paa det 
Standpunkt, ud fra hvilket de ere forfattede, ingen fra Troen 
forskellig Viden. Blikket er rettet mod én eneste Genstand, 
et eneste Maal, der lægger Beslag påa al Stræben og al 
aandelig Kraft. Bestræbelsen for at erkende Sandheden er 
her umiddelbart Et med Trangen til at vinde Sjælens Frelse 
og gaar ikke sin egen Vej med sin egen Metode. Der er 
ingen Forskel mellem Teori og Praksis, da Teori og teore- 
tisk Interesse aldeles ikke eksisterer. Naar Guddommen 
selv har aabenhbaaret sig synligt for Alle, — naar det ved 
Troen er muligt at naa til Forstaaelse af det Mysterium, 


som indeslutter alle Visdommens og Kundskabens Skatte, 
13" 

— såa mangler ethvert Motiv til at søge Kundskab ad andre 
Veje. 

Det var naturligt, at Troen fra først af maatte være 
Et og Alt, saa der ikke blev Plads til andre aandelige For- 
nødenheder. Den første Slægt stod endnu saa nær ved den 
mægtige aandelige Bevægelse, der førte til den kristelige 
Menigheds Grundlæggelse, at den fuldstændigt levede og 
aandede i de store Minder og Syner. Dertil kom endnu, at 
denne første Slægt levede i Troen paa Kristi snarlige Gen- 
komst. Da skulde Alt afsluttes, Verdensdommen fældes, og 
alle menneskelige og jordiske Forhold give Plads for en 
højere Tingenes Orden. Hvem havde med en saadan Kata- 
strofe for Øje Tid og Ro i Sindet til filosofisk Tænkning 
eller videnskabelig Forsken? Videnskaben kunde lige saa 
lidt som nogen anden menneskelig Bestræbelse faa nogen 
Betydning. Der skulde jo slet ikke finde nogen historisk 
Udvikling Sted; Maalet var naat, og Enden stod for Døren. 
Man forstaar ikke det ny Testamente og dets Forhold til 
Kulturbestræbelsen i dens forskellige Former, naar man ikke 
fastholder dette. Det gik her med den videnskabelige 
Stræben som med Stræben efter personlig Frihed og med 
Indgaaelse af Ægteskab (se 1. Korinterbrev 7. Kap.). Hvor- 
ledes kunde alt Sligt faa Betydning, eller endog blot blive 
Genstand for Drift, naar alle Tanker og Kræfter maatte 
anspændes for at være forberedt til den store, den absolute 
Afgørelse | 


IT: 


Tiden gik, Afslutningen kom ikke. Kirken trøstede sig 
med, at for Gud er tusind Aar som én Dag, og én Dag som 
tusind Aar (2. Peters Brev 3. Kap.), og begyndte snart at 
falde til Ro i Verden, at indrette sig efter Forholdene og at 
tage Stilling over for de forskellige Sider af de kulturhistoriske 
Bestræbelser. Over for Videnskaben blev dens Stilling den, 
at den ikke længer i Troen fandt al fornøden Erkendelse, 
men søgte at vise, at Troens Lærdomme satte Kronen paa al 
menneskelig Erkendelse. Kirken tilegnede sig den Viden- 

skab, Grækerne havde udviklet: den græske Astronomi, 
Medicin og Filosofi, og anbragte sin Teologi som Spiret 
påa Videnskabens Bygning, — paa lignende Maade som den 
omdannede de græske Templer til Kirker og f. Eks. indviede 
Partenon, Athenes Tempel, til den »hellige Visdom«. 

Allerede i det saakaldte Johannesevangelium finde vi 
efter Nogles Mening platonisk Filosofi og kristelig Tro for- 
bundne. Denne Bestræbelse fortsættes af Kirkefædrene og 
naar sin Afslutning i Teologiens klassiske Periode hos den 
middelalderlige Kirkes store Lærere. Hos Thomas fra 
Aqvino (født 1227, død 1274), den katolske Kirkes endnu i 
vore Dage hædrede og anerkendte Lærer, stiller Forholdet 
mellem Tro vg Videnskab sig påa følgende Maade. Viden- 
skaben udforsker alle wnderordnede og specielle Aarsager, 
medens den Troendes Tanke angaar den første, den absolute 
Aarsag til Alt. Kun Teologien lærer os derfor ret at for- 
staa Tingene; Videnskaben lærer os egentligt kun, hvad 
Tingene ere, ikke hvorfra de stamme, Men der er ingen 
Strid mellem Troen, der er Teologiens Princip, og Fornuften, 
der er Videnskabens Princip. Fornuften stammer fra Gud lige 
saa vel som Troen, og Troen strider ikke mod Fornuften, 
skønt den gaar ud over Fornuften. 

I poetisk Form finde vi dette karakteristiske middel- 
alderlige Standpunkt hos Dante (født 1265, død 1321), som 
var en Discipel af Thomas. I sin »Comedia« beretter Digteren, 
hvorledes det, for at hans Sjæl kunde blive. lutret, forundes 
ham at gennemvandre den hinsidige Verden, Helvede, Skærs- 
ilden og Paradiset. Det er hans forklarede' Elskede, Bea- 
trice, Symbolet for den paa himmelsk Aabenbaring grundede 
Teologi, som skænker ham denne Gunst og sender Vergil, 
Symbolet for den naturlige Videnskab, til ham for at lede 
ham gennem Underverdenen. Men Himlen tør Vergil ikke 
betræde; han angiver selv, med stor Sagtmodighed, Grunden: 

ti Herskeren, hvem Himlens Stad tilhører, 
vil ej, at jeg dens Tærskel maa betræde, 
fordi jeg mod hans Love var Oprører. 

Da de Vandrende derfor nærme sig Himlen, aabenbarer 
Beatrice sig selv, og Vergil forsvinder. 

Saa from og ydmyg var den naturlige Fornuft bleven i 
Middelalderen. Men dens Kræfter voksede, og Middelalderens 
Slutning betegnes ved voldsom Splid mellem Beatrice og 
Vergil, Tro og Viden. Vi træffe her Problemet stillet for 
første Gang. 


DEL; 


Den stolte Bygning, som Thomas fra Aqvino havde 
fuldført, og som Dante havde besunget, vaklede snart i sin 
Grundvold. Den fortsatte Grublen opdagede, at den var 
bygget af Elementer, der ikke kunde bringes i Harmoni. 
Allerede Vilhelm af Occam (f 1347) finder en Modstrid mellem 
den naturlige Fornuft og den over enhver Lov hævede gud- 
dommelige Almagt. Han lærer, at Noget kan være sandt i 
Teologien, som ikke er det i Filosofien: dersom Bibelen og 
Kirken lære Noget, som er selvmodsigende, måa det alligevel 
tages for Sandhed! Teologien bygger paa overnaturlig Avtoritet 
og er derfor ingen Videnskab. 

Have vi da to Slags Erkendelse, to Slags Logik? Dette 
Spørgsmaal, der ligger saa nær, bliver ikke fremdraget. 
Occam selv var troende Katolik; han paaviste Spliden, men 
forfulgte ikke dens Konsekvenser. Den katolske Kirke holdt 
fast ved sin hellige Thomas og har ikke tilladt nogen anden 
Opfattelse af Tro og Viden at gøre sig gældende inden for 
dens Enemærker. Endnu i vort Aarhundrede ere ikke mindre 
end tre katolske Filosofer blevne dømte, fordi de enten vare 
mere eller mindre rationalistiske end St. Thomas. For den 
katolske Kirke eksisterer der her ikke længer noget Problem. 
— Lad os da se, hvorledes Sagen stiller sig inden for Prote- 
stantismen. 


IV. 

I den nyere Tid breder Livet sig i saare mange for- 
skellige Retninger og har et langt mere broget og mange- 
sidigt Præg end i Oldtid og Middelalder. Og Kirken staar 
kun som ét af de mange Omraader for Livsbevægelsen; den 

er ikke længer Et og Alt som i den første Menighed, eller 
Kronen paa det Hele som i Middelalderen. Historien er ikke 
først og fremmest en Kirkehistorie, men blandt Andet ogsaa 
Kirkehistorie. Overvejende passivt modtager Kirken de nye 
Livsretningers Tilbageslag og søger at finde sig til Rette 
over for dem; men de udgaa ikke længer fra den. 

Den kirkelige Protestantismes Forhold til Videnskaben 
er omtrent det samme som Katolicismens. Luther havde vel 
beraabt sig — ej blot; paa den hellige Skrift, men ogsaa paa 
»klare Grunde«; men ellers anvendte han påa Fornuften 
Pauli Ord, at Kvinden skal tie i Menigheden. Altsaa For- 
nuften skulde have Vergils Rolle, maatte ikke betræde det Aller- 
helligste, Den protestantiske Kirke vilde gerne vedblive at 
spille »den guddommelige Komedie«. Men Vergil har ikke 
længer vist sig medgørlig. 

Den protestantiske Ortodoksi blev en ny Skolastik, men 
mere ængstelig og mindre storartet end den middelalderlige. 
— Den har ikke fundet nogen Dante. De store protestanti- 
ske Digtere gaa uden om den eller imod den. Poesiens 
Forhold til Kirken danner en Parallel til Videnskabens: 
Oldkirken har ingen Poesi, Katolicismen en kirkelig Poesi, 
Protestantismen en uden for Kirken staaende, om ikke anti- 
kirkelig Poesi. 

For Protestantismen er det 18. Aarhundrede, hvad det - 
14. var for Katolicismen. Men den Krise, som det bragte, 
var langt grundigere, bundede langt dybere end Renaissance- 
bevægelsen. Det er den selvstændige humane Livsanskuelses 
Fødselstid,. Forløberne vare naturligvis mange — men først 
nu forstodes og anerkendtes de. Først nu fandt f. Eks. 
Spinoza, der i halvandet Aarhundrede havde ligget »som en 
død Hund«, en Kreds, der kunde tænke hans Tanker og 
tilegne sig dem. Først nu fik den teologiske Livsanskuelse 
en jævnbyrdig Modstander. Jeg tænker her ikke paa noget 
bestemt, afsluttet System, men paa en almindelig Tanke- og 
Livsretning, som i de store Træk var fælles for Mænd som 
Lessing og Kant, Schiller og Goethe. — Som man ser, fandt 
denne nye Livsanskuelse straks mere end én Dante. 

Det Ejendommelige ved dette Standpunkt, hvis Hoved- 

tanker kun forbigaaende ere blevne stillede i Skygge ved 
den romantiske Reaktion, er — fra den teoretiske Side set 
—, åt man over for den teologiske Tro ikke stiller en fore- 
given Indsigt i de teologiske Lærdommes Umulighed, men en 
Paastand om deres Ubevislighed. Kant's store Gerning var, 
fra denne Side set, at give en videnskabelig Lære om Viden- 
skabens Grænser. Ikke ydmyget og kuet, som en Oprører, 
der er falden til Føje, ikke ude fra hæmmet, men med selv- 
stændig og klar Selverkendelse siger den menneskelige For- 
nuft her: saa langt kan jeg naa, og ikke videre! — Er- 
kendelsens Grænser følge af Erkendelsens Natur. Ved 
Undersøgelse af vor Erkendelses sidste Forudsætninger og 
Love afstikkes det Omraade, paa hvilket den kan bevæge 
sig. Dette Omraade er uoverskueligt, men dog bestemt af- 
grænset over for det, der efter sin Natur ikke kan blive 
Genstand for vor Erkendelse, saaledes som denne nu én Gang 
er beskaffen. 

For Kant og hans Tid laa Erkendelsens Betydning ikke 
i, at den skulde give os »den absolute Sandhed«, men deri, 
at vi ved den stedse kunne gaa frem i Sandhed. Den evige 
Søgen, den evige Stræben blev fra nu af Slagordet: 


Wer immer strebend sich bemiht, 
den kånnen wir erlåsen. 


Ikke som om Intet kunde findes eller opnaas: men ethvert 
Fund, ethvert opnaaet Maal staar som Udgangspunkt for ny 
Stræben. Det var en stor Livs- og Verdenslov, man her 
gav Udtryk, — Udviklingstanken i en af dens vigtigste 
Former, en Tanke, som vor Tid har givet en realistisk Under- 
bygning og en nærmere kritisk Bestemmelse, men som det 
er hin Slægts Ære at have udtalt for første Gang med fuld 
og klar Bevidsthed. 

Men endnu vigtigere var et andet Princip, der blev 
slaaet fast som Hovedpunkt i den humane Livsanskuelse: den 
frie Samvittigheds Princip. Kants anden store Gerning var, 
at han hævdede Muligheden og Nødvendigheden af en rent 
human Etik, fastslog, at Samvittigheden lige saa lidt som 
den teoretiske Forsken kan lade sig sine Grænser afstikke 


Forholdet mellem Tro og Viden i dets historiske Udvikling. 201 


ude fra. Maalestokken for Alt, hvad vi skulle anerkende 
som godt, ædelt og ophøjet, maa findes i vort eget Indre og 
være bestemt ved den menneskelige Natur. 

Naar de, der staa påa dette-Standpunkt, ikke kunne 
gaa ind paa den kirkelige Tro, såa er det, fordi den strider 
ej blot mod deres Forstand, men mod deres Samvittighed. 
Man skal ikke blot slutte sig til en én Gang for alle given 
Formulering af Sandheden, men ogsaa bøje sig for Lærdomme, 
der ikke kunne bringes til at stemme med Samvittighedens 
Maalestok for Godt og Ondt. 

Først her bliver Problemet skærpet, og dets egentlige 
Brod træder for Dagen. Hvad der fra den ene Side gøres 
til den højeste, paa en Maade den eneste Pligt, en Pligt, 
hvis Ikke-Opfyldelse medfører Fortabelse, — det afvises fra 
den anden Side netop som stridende mod Samvittighedens klare 
og bestemte Fordring! — 

Biskop Martensen har fra sit Standpunkt klart set, at 
det vigtigste Vendepunkt i Striden om Tro og Viden frem- 
kom ved den etiske Humanismes Grundlæggelse i Slutningen 
af forrige Aarhundrede. Han beskæftiger sig i sin »Kriste- 
lige Etik« vidtløftigt med denne Retnings Repræsentanter og 
deres Forhold til Kirkens Tro. Den sidste Forklaring af 
deres Vægring ved at slutte sig til denne finder han med 
Rette ikke i deres Forstand, men i deres Villie — kun at 
denne Villie efter hans Paastand er Trods mod det Hellige: 
»Mod Guds Hellighed have de en hemmelig Antipati!« 

Hvor underligt, eller rettere hvor forfærdeligt maa det 
menneskelige Liv dog ikke tage sig ud fra det ortodokse 
Standpunkt! Den redeligste Søgen og Stræben, den strengeste 
Samvittighedsfuldhed forenet med den mest uforbeholdne An- 
erkendelse af Ufuldkommenheden i det, der er naat, maa fra 
dette Standpunkt udlægges som Antipati mod Helligheden. 
— Har man ikke før forstaaet, hvorfor Problemet om Tro og 
Viden saa let sætter Lidenskaberne i Bevægelse, saa forstaar 
man det her. 

V. 

Det nye humane Standpunkt syntes at have ret god 
Udsigt til at trænge igennem. Tidsalderens mest fremragende 
Aander hyldede det, de ledende Statsmænd virkede i den af 
det betegnede Retning, i selve Kirken var Ortodoksien af- 
gjort svækket, og de konfessionelle Forskelligheder traadte 
tilbage for en oplyst og frisindet Tankegang, der var fælles 
for Alle. Saaledes vare ved Aarhundredets Begyndelse For- 
holdene ikke blot i den protestantiske, men ogsaa i den 
katolske Kirke. 

Men hvor langt anderledes skulde Forholdene ikke ud- 
vikle sig i Løbet af Aarhundredet, og hvor forandrede vare 
de ikke allerede efter de to første Tiaars Udløb! 

Et enkelt Træk viser tydeligt Forandringen. I Aaret 
1799 udgav Schleiermacher sine »Taler om Religionen til de 
Dannede blandt dens Foragtere«. Han kæmpede her ingen- 
lunde for nogen dogmatisk Tro, men hævdede en panteistisk 
Religiøsitet og forherligede Spinoza. For en saadan Ansku- 
else vilde han vinde Anerkendelse hos de Dannede. Men da 
han i Aaret 1821 besørgede den tredje Udgave af sin Bog, 
erklærede han i Fortalen, at naar man »&u saa sig om blandt 
de Dannede, vilde man snarere finde det fornødent at skrive 
Taler til Heldører og Bogstavtrælle, uvidende og ukærlige 
Fordømmere, Overtroiske og Hyperdogmatikere ! 

Fire Aar i Forvejen (1817) havde den holstenske Præst 
Claus Harms til Minde om Luthers Optræden udgivet 95 nye 
TPeser, i hvilke han blandt Andet protesterer mod »vor Tids 
Paver«: Fornuften paa det teoretiske Omraade, og Samvittig- 
heden paa det praktiske Omraåde. — Hvor var det dog muligt, 
at en saadan Optræden kunde vinde Tilslutning og betegne en 
ny Periodes Begyndelse? 

Hvad var i det Hele Grunden til, at Humanismens 
Gennembrud i Slutningen af det 18. Aarhundrede ikke kom 
til at indlede en Udvikling, der fortsattes i lige Linie ind- 
til nu, men afløstes af sin skarpe og bevidste Modsætning? 

Da en nærmere psykologisk-historisk Forklaring af det 
vældige Omslag, der kom til at udfylde saa stor en Del af 

vort Aarhundrede, og gjorde det til »Modsætningernes Tid«, 
vil kunne tjene til nærmere Belysning af vort Problems 
Natur, ville vi gaa noget nærmere ind derpaa, men saaledes, 
at vi især holde os til de Aarsager, der kunne findes i selve 
Beskaftenheden og Ejendommeligheden af det 18. Aarhundredes 
Humanisme. Der virkede naturligvis mange forskellige Aar- 
sager med. Saaledes fik den almindelige politiske Reaktion 
ogsaa Indflydelse paa den religiøse Udvikling; Avtoritets- 
principets Genopstandelse i Staten maatte ogsaa føre til dets 
Begunstigelse paa det religiøse Omraade, og de politiske 
Bagstrævere benyttede sig ofte af Religionen paa den mod- 
bydeligste Maade. Men dersom der ikke havde været dybt 
liggende indre Aarsager, vilde denne ydre Indflydelse ikke 
have kunnet udrette saa Meget. — 

l. Enhver Reaktion skyldes for en stor Del en Kontrast- 
virkning. Ligesom det af Lyset trættede Øje finder Hvile 
ved Mørket eller dog ved et mattere Skær, saaledes kan i 
det Hele den menneskelige Aand ikke udholde en stærk og 
langvarig Anspændelse af en enkelt Side i dens Natur, men 
kaster sig uvilkaarligt over til den modsatte Side for at 
finde en ny Hvilestilling. Med Hensyn til det Problem, vi 
her tale om, er det især Modsætningen mellem den aktive og 
den passive, den virkende og den modtugende Side i vor Na- 
tur, som bliver af Betydning. Ikke som om der i vort 
aandelige Liv kan paavises Tilstande eller Fænomener, hvor 
vi enten forholde os absolut virkende eller absolut modtagende: 
ved enhver Form for aandeligt Liv og i enhver aandelig 
Tilstand kan der tvertimod paavises baade en Aktivitet og 
en Passivitet. Men disse to Momenter kunne staa i et meget 
forskelligt indbyrdes Forhold; snart har det ene, snart det 
andet Overvægten. Saaledes have den forskende og grub- 
lende Tænken, den prøvende og fremadstræbende Samvittig- 
hed og den formende og skabende Fantasi en overvejende 
aktiv Karakter, og i Modsætning til dem staa i denne Hen- 
seende Trangen til Trøst og Hengivelse, og Følelser som 
Pietet og Resignation. Hvor det gælder om at frembringe 
nye Former for Livet, faar den aktive Side i vor Natur 
Overvægten og lægger Beslag påa hele Energien. En saa- 

dan Opgave stillede sig netop for Slægten i den sidste Del 
af det 18. Aarhundrede. Det var den Tid, hvor ubegrænset 
Fremadskriden var Slagordet, og hvor Træghed betragtedes 
som AÅrvesynden. Men der maatte komme en Tid, da Men- ; 
neskenaturens andre Sider krævede deres Tilfredsstillelse, og 
hvor man søgte Hvile efter det rastløse Arbejde. Og Hvilen 
fandtes ikke i de nye Former. De behøvede endnu alt for 
meget aktiv Medvirken, stillede stadigt Fordring om Selv- 
virksomhed. Hvile kunde derimod maaske findes i de gamle 
Former, som man i sin Fremstormen havde vendt Ryggen, 
men om hvilke man nu opdagede, hvor vidunderligt de vare 
tilpassede efter Følelseslivets Trang: i Aarhundreder eller 
Aartusinder havde Slægt efter Slægt nedlagt sine Erfaringer 
i dem, havde lagt dem til Rette, saa der ikke behøvedes 
uafbrudt Arbejde for at bruge dem. Vor Aktivitet søger det 
Nye; med vor virkende Natur leve vi i Nutiden; men den 
påssive og modtagende Side i og bestemmes og næres over- 
vejende ved den forudgaaende Tids Eftervirkninger; her nær- 
mer det aandelige Liv sig det Ubevidste og drager Næring 
af det. Et Eksempel herpaa fra det enkelte Individs Liv 
have vi i Barndomserindringernes Magt: de virke uden vor 
bevidste Medvirkning og stige især op med overvældende Styrke, 
naar Sindet er træt af aktivt Aandsarbejde. 

Det er karakteristisk, at Schleiermacher netop ved Over- 
gangen til det nye Aarhundrede opstillede sin berømte Defini- 
tion af Religionen som den ubetingede Afhængighedsfølelse. 
Det var som et Program for den Retning, Aandslivet nu 
skulde tage. Humanismen blev afløst af Konfessionalismen, 
den frie Forsken og den frie Samvittighed af Åvtoritets- 
troen. 

Ere vi da henviste til et Sisyfusarbejde, ruller Stenen 
stedse tilbage, naar vi vel have faaet den op paa Bjærget? 
— Nej, men i det Anførte ligger, at kun den Sandhed kan 
blive sejrende, der kan gennemtrænge og fylde hele Livet. 
Og det sker ikke med ét Ryk; det tager Tid, og først 
gennem mange Svingninger skrider det fremad. Det synes 
at være en psykologisk Lov, at Erkendelsen udvikler sig 
hurtigere end Følelseslivet, Kun langsomt nedfældes det aktive 

og bevidste Arbejdes Resultater i Følelsens uvilkaarlige 
Liv. Før det kan ske, kommer der då naturligt en Periode, 
i hvilken de nye Tanker blegne og vise sig utilfredsstillende ; 
Tvivl og Uro bemægtiger sig Mange, og der synes ikke at 
være nogen anden Udvej end at kaste sig tilbage i Følelses- 
livets gamle Former, hvis man ikke skal gaa til Grunde. 
Men denne Disharmoni vil kun være forbigaaende: ere de 
nye Tanker gyldige, udtrykke de virkeligt nogle af de Love, 
vor Tilværelse er underlagt, saa ville de stedse arbejde sig 
frem paa ny, og den ustadige Ligevægts Tid vil være forbi. 
I Længden vil Følelseslivet udvikle sig i større eller mindre 
Harmoni med Tankelivet: paa den Maade bleve jo selve hine 
gamle Former og Dogmer til. Allerede selve Reaktions- 
perioderne vise sig at bære Præg af det, de bekæmpe; i de 
gamle Læderflasker vil der for en ikke ringe Del hældes ny 
Vin, og kun den, der holder sig til det Udvortes, vil mene, 
at Alt igen er blevet som det var før. 

Vi staa her over for en aandelig Natursammenhæng, som 
vi maa bøje os for, og som vi ikke kunne trodse. Den, der 
har faaet ret Øje for den, vil hverken have Manges let købte 
Tillid til Sejrens Nærhed eller tabe Modet ved tilsyneladende 
Tilbagegang. Han véd, at ligesom de tilsyneladende pludse- 
lige Revolutioner kun betegne, at det længe i Skjul For- 
beredte nu træder frem for Dagens Lys, saaledes tyde de 
pludselige Reaktioner paa, at der var Drifter og Fornøden- 
heder, som kun ufuldkomment bleve tilfredsstillede ved det 
tilsyneladende saa glimrende Fremskridt, og som derfor maa 
søge Tilfredsstillelse ved det Gamle, indtil de have lempet sig 
efter det Nye, eller dette efter dem. 

2. Det 18. Aarhundredes Humanisme gav ikke blot 
den erkendende og virkende Del af vor Natur en afgjort 
Overvægt over den følende og modtagende, men i nøje 
Sammenhæng hermed havde den en afgjort aandsaristokra- 
tisk Karakter. Den hele Bevægelse var, og maatte efter sin 
Natur være, indskrænket til en lille Kreds; det egentlige 
Folk påavirkedes saare lidet af den. Til ingen Tid have 
maaske de vel stillede Klasser i Samfundet vist såa stor Iver 
for at gaa i Spidsen for Oplysningens og Fremskridtets Ar- 

bejde. Men Afstanden mellem de Ledende og dem, der trængte 
til Ledelse, var overordentlig stor. Og Udviklingen havde 
ført til et Brud med den fælles Tro, de fælles Former for 
de højeste Tanker. I Middelalderen kunde den dybest grub- 
lende Skolastiker og den enfoldigste Træl mødes i samme Be- 
kendelse. Nu var denne Enhed sprængt, og der maatte, 
især da samtidigt Følelsen for det Nationale og Folkelige tog 
et stærkt Opsving, opstaa en Trang til ogsaa i Tro at være 
Et med sit Folk. Reaktionen mod det 18. Aarhundrede fik 
fra denne Side set en aandsdemokratisk Karakter. Det var 
jo — for at tage et enkelt Eksempel — den Overbevisning, 
at »de Ulærdes Tro umuligt kan være bunden til de Lærdes 
Vidnesbyrd«, der førte Grundtvig til hans »Opdagelse«. 

Ligesom Spliden mellem de forskellige Sider eller Kræfter 
i det aandelige Liv vil ogsaa Spliden inden for Folkets Liv 
være et stadigt virkende Motiv til at vende tilbage til den 
gamle Tro. Fælles Former og Udtryk for de højeste Tanker 
skabes langsomt og forudsætte, at Tankerne ere gaaede over 
i Kød og Blod hos Alle. Da nu de individuelle Forskellig- 
heder i religiøs Trang og religiøs Sans maa antages at 
stige og tiltage, jo mere Religionsfriheden bliver til Virkelig- 
hed, saa vil et saadant Fællesskab blive stedse vanskeligere 
at tilvejebringe. 

Et Vidnesbyrd om, hvor stor Trangen til Fællesskab kan 
være, frembyder Schellings og Hegels Religionsfilosofi. Disse 
Mænd og deres Tilhængere vare overbeviste om, at de i 
deres filosofiske Ideer havde udviklet det samme Indhold, som 
Kirkens Dogmer udtalte. Forskellen skulde kun angaa For- 
men: hvad Teologien hår som Forestilling, i Fantasiens og 
Følelsens Form, det skulde Filosofien forme til abstrakt Be- 
greb, uden at derved det Væsentlige gik tabt. I Dogmet 
om Guds Menneskeblivelse f. Eks. skulde indeholdes den 
filosofiske Tanke, at selv det Højeste maa udvikle sig gennem 
Kamp og Modsætninger, og at et Princip kun viser sin 
Gyldighed, naar det formaar at gennemtrænge det virke 
lige Liv med al dets Splid og med alle dets stridende For- 
hold. 

I og for sig er det fuldt berettiget at betragte Dogmerne 

som Symboler. For den Ikke-troende kunne de ikke være 
Andet, naar de i det Hele skulle være Noget. Og Mange, 
der ansé sig selv for meget troende og betragtes af Andre 
som saadanne, staa i Virkeligheden paa dette Standpunkt. 
Men det vil altid føre til mislige Følger, naar man benytter 
den symbolske Opfattelse til at tilvejebringe et falskt Skin 
af Fællesskab. En virkelig Enhed kan ad den Vej ikke 
bringes til Veje. Paa et saadant falskt Skin, beroede det 
sidste Forsøg paa Forsoning af Tro og Viden, som er blevet 
gjort, Hegels Religionsfilosofi, af hvilken Mange ventede sig 
en »ny Æra«. Vergil skulde her ikke ydmyg underordne , 
sig Beatrice; de skulde følges Arm i Arm. Men denne til- 
syneladende Enighed gav kun Anledning til, at Modsætningen 
mellem Tro og Viden blev udtalt i endnu langt skarpere og 
mere tilspidset Form end hidtil, saaledes som det skete af 
Strauss og Ludwig Feuerbach i Tyskland og af Søren Kierke- 
gaard hos os. Disse Mænd vare enige i, at den teologiske 
Tros Indhold var det Ubegribelige; Forskellen mellem dem 
bestod i, at Strauss og Feuerbach sagde: Det er ubegribeligt, 
og derfor kan det ikke tros! medens Kierkegaard sagde: 
Netop fordi det er ubegribeligt, kan og skal det tros! — 
Strauss's Ord: »Af falske Foreningsforsøg er der sket nok; 
kun Skærpelse af Modsætningerne kan føre videre!« er 
karakteristisk for Udviklingens Gang i det 19. Aarhundrede. 
En berømt kirkehistorisk Forsker, F. C. Baur, hår med Rette 
fundet vort Åarhundredes Ejendommelighed deri, at alle Mod- 
sætninger — i Videnskab, Religion og Politik — udarbejdes 
til den højeste mulige Grad. Det hænger naturligt sammen 
med, at Reaktion og Revolution paa de forskellige Omraader 
saa hyppigt have staaet over for hinanden; derved er der 
opstaaet en klar Bevidsthed om Modsætningernes Natur og 
en Bestræbelse for at udforme dem hver for sig i deres fulde 
Konsekvens. Baade Nødvendigheden af at træffe et Valg 
mellem uforenelige Modsætninger og Karakteren af de Veje, 
man skal vælge mellem, gaar mere og mere op for den al- 
mindelige Bevidsthed. — 

Har den blotte Trang til Fællesskab saaledes ført til 
Sympati med den gamle Tro — hvad enten denne Sympati 

førte til personlig Tilslutning til dens Bogstav eller blot til 
symbolsk Udlægning af dens Udsagn, — saa maatte dette hele 
Spørgsmaal om Tro og Viden særligt stille sig paa en alvor- 
lig Maade for dem, der indsaa dets Sammenhæng med det 
sociale Spørgsmaal. Selv om man indrømmer, at den viden- 
skabelige Kritik af Dogmerne fører til deres Opløsning, vil 
dog den Tanke rejse sig, at disse Dogmer, saa fornuftstridige 
de end maatte være, ere Manges eneste aandelige Tilhold og 
Trøst, — det, der holder deres Haab oppe under Livets tunge 
Kamp, — det Eneste, de raade over, der kan løfte deres 
Blik ud over den trange Kreds, i hvilken deres Liv bevæger 
sig. Fra dette Synspunkt har saaledes en af vor Tids ædleste 
filosofiske Tænkere, A/bert Lange, Forfatteren til »Geschichte 
des Materialismus«, udtalt sig over for Strauss og Feuerbach, 
med hvem han er enig hvad den rent teoretiske Side af Sagen 
angaar. Det er i det Hele karakteristisk, hvor stor en 
Rolle Spørgsmaalet om Religionens Nytte og Uundværlig- 
hed spiller i den religiøse Debat. Det gælder i første Linie 
ikke: Sandhed eller ikke Sandhed? — men: Trøst eller ikke 
Trøst? — I tidligere Tiders Debat kom denne Side af Sagen 
ikke frem som Noget for sig, end sige som Hovedsagen. 
Man søgte ikke efter Grunde og Motiver til at holde paa 
den dogmatiske Tro trods Vanskelighederne; men det var 
dem, der opgav den dogmatiske Tro, hvem det paalaa at 
motivere deres Skridt. 

Det er sikkert af meget stor Betydning. at det aande- 
lige Fællesskab ikke forsvinder, og at vor Slægt ikke mister 
nogen Kraft, der kan holde den oppe i Kampen for Til- 
værelsen. Det er med fuld Ret, at disse Hensyn blive be- 
stemmende for den Maade, paa hvilken den veligiøse Kamp 
føres; men selve Kampen kunne de kun for en Tid dæmpe, 
da de ikke anvise nogen Vej til Problemets Løsning. 

3. Endeligt havde den humane Livsanskuelse, saaledes 
som det 13. Aarhundrede formaaede at fremstille den, en 
ensidig abstrakt og idealistisk Karakter. Den udtaltes efter 
sit almindelige Princip og med de vigtigste Forudsætninger 
og Fordringer, den medfører, men savnede tilstrækkelig 
Gennemførelse og realt Grundlag. Saa at sige ethvert Frem- 

skridt, det 19. Aarhundrede har gjort, har bidraget Sit til at 
raade nogen Bod paa disse Mangler. Naturvidenskabernes 
storartede Opsving har givet en fastere Basis for Overbevis- 
ningen om den lovordnede Sammenhæng i Naturen. I Ud- 
viklingens Begreb er der paavist en ledende Idé, om hvilken 
al vor Viden påa Naturens og Historiens Omraade kan samle 
sig. Den historiske Kritik og den sammenlignende Religions- 
videnskab have udvidet og berigtiget det Materiale, som er 
nødvendigt til religionsfilosofiske Problemers Behandling. En 
dybere gaaende psykologisk Forstaaelse af det menneskelige 
Aandslivs forskellige Sider i deres indbyrdes Forhold og en 
fornyet Drøftelse af de erkendelsesteoretiske Spørgsmaal giver 
Problemet om Tro og Viden en noget anden Karakter end 
det forhen har kunnet have. — Alt dette er naturligvis kun 
smaa Fremskridt i Forhold til Problemets Storhed. Dette vil 
i lange Tider følge Slægten paa dens Vej, og den forskellige 
Maade, hvorpaa det opfattes og behandles, vil kunne afgive 
Maalestok for den aandelige Udviklings Grad og Retning til 
de forskellige Tider. Her have vi kun tilbage at vise, hvor- 
ledes Problemet maa stille sig i vore Dage. 


VI 

Der blev i den Forhandling om Tro og Viden, som 
i Tredserne fandt Sted i vor Literatur, lagt stor Vægt paa 
Distinktionen mellem Tro og Teologi, og jeg selv hørte, som 
Discipel af Rasmus Nielsen, til deres Tal, der knyttede ikke 
ringe Forhaabninger til den. Den hjælper os aabenbart ikke, 
og den er i hvert Tilfælde ikke holdbar. Saa snart Troen har 
et bestemt Indhold, en bestemt Genstand, maa der ogsaa ud- 
vikle sig en Lære om dette Indhold, som søger at paavise 
dets indre Sammenhæng og dets Betydning. Ellers véd 
hverken den Troende selv eller Andre, hvad det egentligt 
er, han tror paa. 

Nu til Dags har desuden Teologien opgivet at støtte sine 
Paastande med videnskabelige Beviser. Den har opgivet alle 
stolte Drømme om at faa Vergil til at gaa i Ledebaand og 

er tilfreds, naar man lader den uanfægtet fra den videnskabe- 
lige Kritiks Side. Den erklærer sine Dogmer for ubevislige, 
indrømmer maaske endog, at de frembyde Vanskeligheder for 
den »naturlige« Forstand, og stiller sig væsentligt påa det 
Standpunkt, at den hævder den dogmatiske Tro som en 
aandelig Livsfornødenhed — vel at mærke en Fornødenhed, 
det er Pligt at have. Det skal være Tegn paa Forhærdelse 
og Trods mod det Hellige, naar man ej føler den Trang, der 
lader Fornuften bøje sig for det Ubegribelige. Deri ligger, 
som jeg allerede har haft Lejlighed til at berøre, Problemets 
egentlige Brod. 

Paa den anden Side vil ingen videnskabelig Tænker 
paåastaa, at den absolute Umulighed af Dogmernes Indhold 
kan strengt bevises. Vi bygge i videnskabelig Forsken 
paa de naturlige Aarsagers Princip. Det har hjulpet os 
igennem mangen god Gang, og noget andet videnskabeligt 
Princip til Forstaaelse af Tilværelsen vil neppe nogen Sinde 
kunne opstilles; — men det kan ikke bevises, at AW i Til- 
værelsen er dette Princip underlagt. 

Ja, vi maa endog gaa et Skridt videre. Samtidigt med 
de vidunderlige Fremskridt, som ere gjorte i Kundskab om 
Naturen og Historien, baade hvad Enkeltheder og hvad den 
store Sammenhæng angaar, have vi i langt dybere Forstand 
end forhen lært, at den hele Tilværelse er én stor Gaade. 
For Filosofen er det ringeste Fænomen i denne Henseende 
lige saa lærerigt som det største og mest i Øjne faldende. 
Det simpleste Aarsagsforhold giver os Mere end nok at tænke 
påa — indeslutter egentligt hele Verdensgaaden i sig. Alt 
hvad vi forstaa og forklare, forstaa og forklare vi ved at 
paavise Aarsagssammenhæng: vidste vi nu blot, hvad Aar- 


sagssammenhæng egentligt er, — hvad det er, der holder 
Alt i Naturen sammen og gør den til den vidunderlige Hel- 
hed, der mere og mere afslører sig for os, — saa vilde alle 


Gaader være løste! Men til en saadan Kundskab er al Ud- 
sigt spærret. Vore Fornemmelser, Forestillinger og Begreber 
(og saaledes ogsaa Aarsagsbegrebet) ere ret gode Hjælpe- 
midler til at finde os til Rette i Tilværelsen, men vi have 
ingen Ret til at mene, at de kunne afbilde Tilværelsens inder- 

ste Væsen for os. Vi kunne i det Højeste forme spekulative 
Hypoteser om, hvorledes Tilværelsen i sig selv kunde være 
beskaffen; men nogen Erfaringsbekræftelse kunne saadanne 
Hypoteser i Følge Sagens Natur ikke faa. 

Deraf følger nu aldeles ikke, at man bøjer sig for ethvert 
teologisk Orakelsprog. Deraf følger kun, at Diskussionen om 
Tro og Viden maa føres paa en noget anden Maade end den 
hidtil er bleven ført. Lad os i Korthed berøre de Hovedspørgs- 
maal, som her ville være at drøfte. 

1. Naar den teologiske Tro vedkender sig, at dens Paa- 
stande ere ubevislige eller maaske endog uforenelige med 
nogle af Videnskabens vigtigste Forudsætninger og Resultater, 
stiller den sig tilsyneladende paa et utilgængeligt og uangribeligt 
Standpunkt. Der synes ikke mere at være nogen fælles Grund, 
påa hvilken Kampen kan føres. 

Men naar den teologiske Tro alligevel — for åt udtrykke 
sit Indhold — benytter Forestillinger og Begreber, som og- 
saa den naturlige Fornuft og den videnskabelige Tænkning 
anvender, saa maa der spørges, om disse Begreber tages i 
aldeles samme Betydning. Det har vist sig forbundet med 
uovervindelige Vanskeligheder, selv for den dristigste Spekula- 
tion, at gennemføre Sætninger og Domme om det, der ligger 
ud over enhver mulig Erfaring. Hvad kan det nu egentligt 
være, som bevirker, at Troen her kommer bedre fra det end 
den videnskabelige Tænken? Hvorfor bortfalde de store 
Vanskeligheder ved Dogmerne, naar man gaar fra Viden over 
til Troen? En Skabelse af Intet f. Eks., — en første Aarsag, 
— et absolut godt Væsen, som dog er Aarsag til Alt, altsaa 
ogsaa til det Onde, — saadanne Begreber, mod hvilke den 
menneskelige Tanke er tørnet atter og atter, indtil den til 
sidst har opgivet Forsøgene paa at forene dem med sine 
andre Begreber, — hvorledes kunne de stille sig i et helt andet 
Lys, fordi de erklæres at være Genstande for Tro, ikke for 
Viden ? 

Svares der (som f. Eks. af Biskop Martensen i hans 
Dogmatik), åt den Genfødelse af Menneskenaturen, som finder 
Sted hos den Troende, ogsaa omfatter Erkendelsen, saa at 

det bliver forstaaeligt, der før var ubegribeligt eller endog 
selvmodsigende, saa kunne naturligvis de Ikkegenfødte ikke 
tale med om, hvorledes Tingene tage sig ud efter en saa 
radikal Forandring. Men da de Troende og Genfødte dog 
ikke ganske opgive Sammenhængen med den naturlige Ver- 
den og, for saa vidt de vedblive at høre med til den, ogsaa 
maa vedblive at bruge deres naturlige Fornuft, saa maatte 
de dog kunne sammenligne de to Arter af Erkendelse, den 
naturlige og den genfødte, og sige os, hvori Forskellen 
egentligt bestaar. Her er der et Kapitel i Dogmatiken, 
som Teologerne i alle de mange Aar, i hvilke Teologien 
har floreret, have forsømt at skrive, nemlig: en ny eller højere 
Logik og Erkendelsesteori, som kunde vise os, ved Hjælp af 
hvilke nye Principer man i Troen slipper forbi de Skær, paa 
hvilke man i den naturlige Tænkning bestandigt strander. 
Indtil dette Kapitel er skrevet, maa vi have Ret til at under- 
søge de teologiske Begreber paa samme Maade, som vi under- 
søge alle andre, og fælde samme Dom om Inkonsekvenser og 
uberettigede Begrebsanvendelser, som vi alle andre Steder 
fælde. En saadan Undersøgelse vil føre til det Resultat, aé 
Dogmet i Virkeligheden staar lige saa afmægtigt over for de 
store Gaader som Videnskaben. 

2. Men — vil man da sige fra teologisk Side (især nu, 
da den filosofiske Interesse i vor teologiske Verden synes at 
være skrinlagt med Biskop Martensen) — det er dog en 
Misforstaaelse at mene, at Troen skal fyldestgøre en teoretisk 
Trang. For Troen har Tænkning og Refleksion Intet at be- 
tyde, og al Verdens Modgrunde falde magtesløse til Jorden 
af den simple Grund, at Ingen kommer til Troen uden den, 
som søger Trøst for en ængstet Samvittighed. Det er Følel- 
sen, særlig den ængstede Samvittighed, ikke nogen anden 
Kraft, der her virker. 

Dette er ikke nogen behagelig Indvending, hvis Menin- 
gen er, at den Talende selv ikke kan undvære den Trøst, 
der ligger i Troen; thi i saa Fald maa Diskussionen høre op. 
Hvem vil berøve Nogen hans Trøst? Selv den ivrigste Kemi- 
ker vilde ikke bruge til Undersøgelse den Drik Vand, hvor- 

med et Menneske skal læske sin brændende. Tørst. Enhver 
Diskussion forudsætter, at Deltagerne hver for sig have saa 
megen Ro og Kraft i Sindet, at de kunne se Sandheden un- 
der Øjne, saa man ikke behøver, som over for Syge, at dølge 
Noget. 

Hvad der trøster den Ene, trøster desuden ikke den 
Anden, eller vækker endog hans Forargelse og Indignation. 
Saa snart der appelleres til Følelsen, appelleres der mere 
eller mindre til noget rent Individuelt. En saadan Appel 
kan aldrig være Argument; thi Følelsen i og for sig lærer 
os aldeles Intet uden vor egen Tilstand. Den mest levende 
Glæde og Beroligelse, jeg føler ved en Efterretning, garan- 
terer Intet om denne Efterretnings Vederhæftighed. Fra min 
Følelse kan jeg derfor ikke med Sikkerhed slutte til Noget, 
som ligger ud over min egen Tilstand. Vore Ønsker bestemme 
ikke, hvad der er Sandhed; men det kunde jo være, at H.C. 
Ørsted havde Ret i, at den fulde Sandhed altid bringer sin 
Trøst med sig. 

Den Følelse, paa hvilken man især beraaber sig som 
Støtte for den teologiske Tro, er Syndsbevidstheden. Her 
opstaar mu det store Spørgsmaal, om Syndsbevidstheden, 
saaledes som Teologien opfatter den, virkeligt er en, etisk 
set, sund og berettiget Følelse, — om der ikke skulde inde- 
holdes Elementer i den, som ikke ere virkeligt etiske, men 
som hænge sammen med barbariske Forestillinger (om en 
vred Guddom, der skal forsones), og som maa udskilles, 
for at Syndsbevidstheden kan blive til virkelig etisk Anger- 
følelse. 

Men det er netop Maalestokken for det Etiske, der er 
saa forskellig paa de to Standpunkter! Og Teologien, der 
før viste os fra det Dogmatiske over til det Etiske, hævder 
nu omvendt, at uden Dogmetro er ingen Etik mulig. Appellen 
til Syndsbevidstheden leder os derfor kun i en Kreds: thi 
Syndsbevidstheden er en af bestemte dogmatiske Forestillin- 
ger betinget Følelse, og det er da intet Under, om den af- 
lægger Vidnesbyrd til Fordel for Dogmet. — Vi komme kun 
ud af denne Kreds, dersom Teologien kan vise os, hvad der 
hidtil ikke er lykkedes, at kun dogmatisk Tro kan være 

Grundlag for Etik, ja, at de teologiske Antagelser i det 
Hele taget egne sig til at være Grundlaget for en Etik. 
Dersom derimod en human Etik er mulig, og dersom en 
ubevidst human Etik skulde vise sig stedse åt ligge til 
Grund for den teologiske Etik i dens forskellige Former 
(saaledes som man kunde slutte af den Kendsgerning, at naar 
Menneskene forbedre sig, forbedre ogsaa deres Guder sig), 
saa vilde den skarpeste Brod være taget bort, og hvad 
der saa blev tilbage af Problemet, vilde vel stedse kunne 
sætte Følelsen i stærk og dyb Bevægelse, men ikke længer 
spalte vor Slægt i to modsatte Lejre, der støde sammen 
i uforligelig Strid om den sidste Maalestok for Godt og 
Ondt. 

3. Der er en Paastand, som længe utaalmodigt har 
ventet paa at komme til Orde fra teologisk Side. Den 
lyder omtrent saaledes: »Troen er bygget påa historiske 
Kendsgerninger; dens Indhold er først og fremmest Historie 
og hverken noget udspekuleret System eller blotte Følelses- 
postulater. Og historiske Kendsgerninger måa man tage, 
som de ere; ved dem kan intet Fornuftræsonnement rokke.« 

Naar man nu blot her tager Ordet Historie i samme 
Betydning, som vi tage det i den historiske Videnskab! 
Men det gaar med den teologiske Brug af dette Begreb 
som med Brugen af andre Begreber (Aarsag, Etik 0. s. v.): 
trods Ordligheden er den virkelige Betydning af Begre- 
berne saare forskellig. Historisk er ikke Alt hvad der 
staar i gamle Bøger eller indeholdes i gamle Traditioner, 
En historisk Kendsgerning kan ofte kræve indtrængende 
kritisk Forsken, før den kån gøre Fordring påa Aner- 
kendelse. Det store Spørgsmaal bliver da, om Teologien 
vil underkaste sig den historiske Kritiks sædvanlige Love, 
eller om den gør Fordring paa visse Privilegier for sine 
»Kendsgerninger«. At den maa fordre saadanne Privi- 
legier, følger allerede af, at dens Kildeskrifter indeholde 
Fortællinger om Undere, der kræve Tro for at blive an- 
erkendte. En historisk Forsken, der ikke anvender andre 
Forudsætninger end dem, som al Videnskab maa gaa ud 

fra, fører — som Erfaring stedse har vist — til en helt 
anden Opfattelse af Begivenhederne ved Kirkens Grund- 
læggelse end den, som den teologiske Tro fastslaar. Det 
gaar altsaa med Appellen til Historien som med Appellen 
til Følelsen og til Etiken: den fører i en Kreds, thi 
ved Historie mener man den teologisk opfattede og vurderede 
Historie. — 


DET RELIGIØSE PROBLEM. 


Tale ved Universitetets Reformationsfest den 16. November 1897. 


Den Fest, vi fejre, er helliget Mindet om et af de store 
(Gennembrud i Historien, hvor det, der var forberedt ved 
Tankens og Samvittighedens indre Arbejde, gennem kraftige Per- 
sonligheder krævede Ret til at raade ogsaa i det ydre Liv. 
Reformationen staar som et Vidnesbyrd om, at der paa det 
aandelige Omraade, ligesom i Naturlivet, kan finde en Ud- 
vikling Sted, der fører til nye Livsformer. Herimod strider 
det ikke, at Reformatorerne væsentligt opfattede deres Værk 
som en Fornyelse af den oprindelige Kristendom. De staar 
her, som Renæssancens Mænd i det Hele stod. Man vilde 
påa alle Omraader en Genfødelse af Oldtiden. I Kunst og i 
Literatur, i Tænkning og i Naturforskning saa vel som i 
Religionen beraabte man sig paa Oldtidens Forbilleder. Den 
nye Kunst inspireredes af Antiken; den nye Filosofi gik i 
Skole hos Platon, Aristoteles og Lucretius; Kopernikus søgte 
at skaffe sig Anerkendelse for sine nye astronomiske Teorier 
ved at beraabe sig påa lignende Forestillinger hos de gamle 
Pythagoræere, og Atomlæren, der skulde spille saa stor en 
Rolle i den moderne Fysik og Kemi, fremstilledes først som 
en Rekonstruktion af den antike Atomistik. Machiavelli har i 
sine »Discorsi«, der forfattedes omtrent samtidigt med Re- 
formationens Udbrud, udtalt Tidens Tendens, naar han siger, 
at religiøse og politiske Institutioner fra Tid til anden maa 
føres tilbage til deres Udspring, bedømmes og beaandes ved 
Sammenligning med dette. 

I Ordets absolute Betydning er Genfødelse af en tidligere 
Tids Tanke eller Tro ikke mulig. Som Historien viser, er 
Genfødelse i Virkeligheden et nyt Liv. At Fordybelsen i 
Oldtiden paa Kunstens, Tænkningens og Naturforskningens 
Omraade. ikke bragte det Antike frem igen, men tjente til 
Forberedelse for nye Former og Retninger, benegtes ikke af 
Nogen, og det forholder sig heller ikke anderledes paa det 
religiøse Livs Omraade. Det kunde ikke være anderledes, 
hvis Livet ikke skulde gaa tilbage. Den Trang, ”der førte 
til my Fordybelse i Oldtiden, var i Virkeligheden en ny 
Trang, en Trang, der var opstaaet ved, at nye Betingelser 
og Fornødenheder havde udviklet sig paa det aandelige Om- 
raade. 

Lige saa langt som det var fra, at den mærkelige Tid, 
hvis Minde vi fejre, genfrembragte det Antike og det Primi- 
tive, lige saa langt er det fra, at den en Gang for alle skulde 
have fundet og udtalt Sandheden. >»Sandhed, du erkendte 
Fædreneland!« hedder det i vor Reformationskantate. Men 
Sandheden er stor og omfattende, og ingen Slægt kan finde 
den for alle Tider. Selve den Sandhed, Reformatorerne er- 
kendte, maa atter og atter prøves efter dens Gyldighed. Det 
religiøse Problem staar den Dag i Dag, og i langt skarpere 
og mere bevidst Form end før, i første Række blandt det 
aandelige Livs Problemer. Det stilles nu påa en væsentlig 
anden Maade end paa Reformationstiden. Der er kommet 
nye Elementer til paa Aandslivets Omraade, Elementer, 
Reformatorerne ikke kendte eller ikke agtede, og som give 
selve Problemet ny Betydning og stille Vilkaarene for dets 
Behandling væsentligt anderledes. Det vilde ikke være i 
Reformationens Aand, om vi vilde lukke Øjnene herfor. Men 
det vil være i Reformationens Aand, naar vi anstille en 
Undersøgelse af de Elementer, der — såa vidt vi hidtil kunne 
se — ere af væsentlig Indflydelse paa det religiøse Liv og 
den religiøse Tro. 

Der gives neppe nogen af de Videnskaber, der ere re- 
præsenterede her ved Universitetet, der ikke vilde kunne 
give et Bidrag til en saadan Undersøgelse. Jeg skal fra mit 
Standpunkt fortsætte, hvad to af mine Kolleger have indledet 

i Taler ved denne Fest. En af mine teologiske Kolleger 
har talt om den historiske Kritiks Betydning ved Fast- 
sættelsen af den religiøse Tradition, og min astronomiske 
Kollega har talt om Erfaringsvidenskabens stille, men stadigt 
voksende Indflydelse paa religiøse Forestillingers Indhold og 
Betydning. 

Der er, såa vidt jeg ser, fire Elementer, som utvivlsomt 
bestemme den Karakter, menneskelig Livsanskuelse, hvad 
enten den antager Form af religiøs Tro eller ikke, antager 
til en bestemt given Tid. De kunne i Korthed betegnes som 
Overlevering, Iagttagelse, Tænkning og Villie. 

Religion bestaar fra Slægt til Slægt som en ærværdig 
Overlevering, i hvilken den Enkelte uvilkaarligt lever sig 
ind. Den giver Form og Indhold for Trangen til at forstaa 
Livet, dets Betydning og dets Opgaver. Et religiøst Pro- 
blem opstaar, hvad dette Punkt angaar, naar der spørges, 
hvorfra Overleveringen stammer, hvor vidt man kan stole 
paa dens Ægthed, og hvem der i Tyvivlstilfælde skal afgøre 
saadanne Spørgsmaal. I vore Dage gælder det her om den 
historiske Kritiks Forhold til kirkelig Overlevering. Jeg be- 
høver ikke at minde om, at dette Emne netop i de seneste 
Aar er kommet op ogsaa her hjemme. Et endnu mere 
brændende og dybtgaaende Spørgsmaal er det, om den Livs- 
førelse, der nu kalder sig med Kristendommens Navn, virke- 
ligt er den samme, som den, der oprindeligt var knyttet til 
dette Navn. Fra denne Side blev det religiøse Problem rejst 
her hjemme af vort Folks største religiøse Tænker i Form af 
det Spørgsmaal: Er det nye Testamentes Kristendom virke- 
ligt til? 

Den Iagttagelse og Kundskab, den Enkelte kan vinde, 
vil nødvendigvis faa Indflydelse paa hans Tro: Den vil 
bestemme den Maade, påa hvilken han opfatter Overleverin- 
gen, — hvad han virkeligt tilegner sig, og hvad han lader 
ligge, — hvad han tager i bogstavelig Betydning, og hvad 
han opfatter som blot Symbol. Heri bestaar, hvad min 
astronomiske Kollega har kaldet Iagttagelsens religiøse Be- 
tydning. 

Naar jeg stiller Tænkningen som et eget: Element i 

denne Sammenhæng, mener jeg ved Tænkning det aande- 
lige Arbejde, ved hvilket vi blive os Indholdet af vore 
Forestillinger og det indbyrdes Forhold mellem vore forskel- 
lige Forestillinger klart bevidst. Et saadant aandeligt Ar- 
bejde foregaar uafbrudt og uvilkaarligt, med større eller 
mindre Energi. Her rejser sig en hel Række Spørgsmaal. 
Kunne religiøse Antagelser bevises ad Fornuftens Vej? Den 
katolske Kirke har ved sin højeste Autoritet slaaet fast, at 
det ikke blot er muligt at bevise den saakaldte naturlige 
Religions Sandheder (særligt Guds Tilværelse), men ogsaa at 
føre et Bevis for Aabenbaringens og den ufejlbare Kirkes 
Nødvendighed. I den protestantiske Verden, hvor den kriti- 
ske Filosofi (uden at man kan tilskrive den protestantiske 
Kirke nogen Ære derfor) gennemgaaende har fortrængt 
Skolastiken, stiller Spørgsmaalet sig anderledes. Der spørges 
ikke om, hvor vidt religiøse Antagelser kunne bevises, men om 
de kunne gendrives. Naar de ikke kunne gendrives, mener man 
sig berettiget til at fastholde dem. Herimod rejser der sig 
dog Indsigelse fra anden Side. Det er en Regel, der aner- 
kendes overalt i Videnskaben, at man ikke skal anvende 
andre Antagelser og Formodninger end dem, der med streng 
Nødvendighed fremgaar af de kritisk prøvede Erfaringer; det 
er ikke nok, åt en Sætning ikke strider mod, hvad der kan 
bevises. Kampen staar mellem disse to Standpunkter: fra 
det ene hævdes Retten til at fastholde, hvad der ikke viden- 
skabeligt kan gendrives; paa det andet hævdes Forpligtelsen 
til ikke at antage Andet, end hvad der med streng Nød- 
vendighed fremgaa af virkelig Iagttagelse. Fra det sidste 
Standpunkt hævdes, at den Sparsommelighedens Lov, der 
gælder for videnskabelige Antagelser, ogsaa bør gøre og 
efterhaanden vil gøre sig gældende paa Troens og Livs- 
anskuelsens Omraade, saa at man vil nærme sig til et Punkt, 
hvor Erfaringsvidenskaben bliver eneste Grundlag for de 
Tanker, Mennesket har Brug for i Livets Kamp. At der 
foregaar en saadan Tilnærmelse, er der ingen Tvivl om. 
Spørgsmaalet er, hvor langt den vil kunne gaa. En aandfuld 
amerikansk Filosof, William James, har sagt, at Gennem- 
førelsen af Sparsommelighedens Lov paa Troens Omraade 

vilde føre til Barbari. Derom kunne vi dog Intet vide, da den 
Tid. hvor der vil kunne blive Tale om Sligt, ligger fjernt 
endnu, om den nogensinde kommer; skulde den komme, vil 
den kunne medbringe aandelige Livsbetingelser, som vi nu 
ikke kunne gøre os nogen Forestilling om. Men foreløbigt staa 
vi midt i Udviklingen. Erfaringen bringer os stedse nye Ting, 
ikke mindst påa de Omraader, hvor Livsspørgsmaalene høre 
hjemme, det biologiske, det psykologiske og det sociale Om- 
raade. Al Tro gælder jo dog Livets, særligt det aandelige 
Livs Bestaaen, Bevarelsen og Udviklingen af de højeste 
Værdier, vi har lært at kende. Og der maa stedse kæmpes 
for Livet, ikke blot for det ydre, materielle Liv, men for at 
hævde det Liv, der i vore højeste og bedste Øjeblikke staar 
for os som det eneste Liv, der er værdt at leve. Og her 
staa vi — trods Alt hvad Erfaringsvidenskaben har bragt — 
stadigt overfor det Gaadefulde og det Uoverskuelige. Nye 
Erfaringer fortrænge gamle, nye Synsmaader vise sig nød- 
vendige, og den Maade, paa hvilken vi have lagt os Tingene 
til Rette, sættes stedse paa nye Prøver. Med Spænding maa 
netop den, der tillægger Erfaringen en afgørende Betydning 
for sin Tro, følge den fortsatte Udvikling af Livet uden om 
os og i 08: 
Neu ist immer die Erfabrung, 
Immer ist dem Herzen bang! 


Denne Betragtning fører os over til det sidste, det mest 
afgørende Element: den personlige Trang og Higen, der er 
utilfredsstillet ved alt Givet, fordi den gaar ud paa Noget, 
som Erfaringen kun ufuldkomment lader komme til Raadig- 
hed. Gennem Værdibegrebet hænger religiøs Tro sammen 
med Villien. Vor Tro bestemmes ved, hvad der for os staar 
som den højeste Værdi, der giver alt Andet Værdi, og ved det 
Forhold, vi mene at finde mellem Virkelighedens Verden og 
denne højeste Værdi. Al Værdi beror paa et Formaal, vor 
Villie med større eller mindre Bevidsthed fastholder. Saa 
længe der er et Spændingsforhold mellem vor højeste Værdi 
og Erfaringsvirkeligheden, saa længe er der Plads for et 
religiøst Problem. Det er ganske vist først og fremmest vor 

egen Opgave at kæmpe for det højeste Værdifulde — for 
dets Sejr i os og uden for os; men det religiøse Problem 
stiller sig med det Spørgsmaal: er det os alene, der kæmpe 
for det, eller er der Magter og Love i Tilværelsen, der virke 
i Harmoni med det og i Retning af det? — Det er Reforma- 
tionens største Fortjeneste, at den har hævdet dette som 
Grundspørgsmaalet. Reformationen lod den gamle Dogmatik 
staa, men lagde hele Vægten påa Personlighedens indre Til- 
slutning. I sin Catechismus major spørger Luther: Qvid est 
Deus? (Hvad er Gud?) Og hans Svar er: det, hvortil du har 
fuld Tro og Tillid. Det er ene Hjertets Tillid, der gør 
Noget til en Gud eller en Afgud (sola cordis fiducia deum 
pariter atqve idolum facit et constituit); og den rette Gud 
vil du have, naar din Tro og Tillid er ret og ægte. Luther 
blev den Mand, han blev, fordi han af egen Erfaring kendte 
den Angst, der føles i Kampen for Livets højeste Værdier, 
ikke blot for, om de ville sejre uden om os, men først og 
fremmest for, om de ville sejre i os selv. Der, hvor Villiens 
Grænse ligger — indadtil og udadtil — der hævder Villien 
sig endnu i Form af Tro. Hvad Skolastiken og det romerske 
Kirkesystem ikke kunde lade komme til Udfoldelse, eller hvad 
de for hastigt og paa for lette Vilkaar tilfredsstillede, — 
den Enkeltes indre Trang og Krav til sig selv og til Verden, 
det stillede Reformatorerne i første Række. Det er deres 
store, umistelige Fortjeneste. 

Den personlige Trang til Hævdelse af Livsværdierne er 
den Faktor, som tilsidst bliver afgørende for den Indflydelse, 
Overlevering, Iagttagelse og Tænkning faa. Den træffer sit 
Valg mellem Overleveringernes og Iagttagelsernes Mangfoldig- 
hed, betoner nogle og stiller andre i Baggrunden, og den 
hæmmer eller fremmer Tænkningens Konsekvens. Det er 
det mest urolige Element i det Religiøse. Det er mod den, 
at Opmærksomheden mere og mere vender sig, fordi der er 
opstaaet en levende Fornemmelse af, at det er her, Slaget 
tilsidst skal staa. De gamle Guder, som Slægten har vendt 
sig fra paa forskellige Stadier af sin Udvikling, ere aldrig 
blevne gendrevne.  Gudedynastier uddø, naar der ikke mere 
er Trang til dem. Derfor vender Behandlingen af det reli- 





999 Det religiøse Problem. 


giøse Spørgsmaal sig mere og mere fra Spekulationens til 
Psykologiens Omraade. 

Men Menneskets Tendens til at dogmatisere følger let 
med ogsaa her. Religionspsykologien er endnu meget lidet 
dyrket. Først langsomt er den Overbevisning bleven alminde- 
lig, som Luther — i det mindste et enkelt Sted — saa klart 
har udtalt. Og efter at den var begyndt at fæstne sig, mente 
man at kunne antage, at dette afgørende Element, den per- 
sonlige Trang og Higen, den inderste Vilje. maatte være den 
samme hos Alle og til alle Tider. Psykologisk Iagttagelse 
bekræfter ikke denne Antagelse. Der er et Vekselvirknings- 
forhold mellem denne personlige Faktor og de tre andre 
Faktorer: Overlevering, Iagttagelse og Tænkning bestemme 
Trangens Art og Retning, lige saa vel som Trangen igen 
faar Indflydelse paa deres Udvikling. Saaledes er det nu en 
Gang paa det aandelige Omraade; det er et Væv, hvor en 
enkelt Traad ikke kan drages ud, uden at det zitrer i det 
hele. Det aandelige Livs Elementer indgaa en saa inderlig 
Forening, at det er umuligt at betragte noget enkelt af dem 
som uafhængigt og konstant. Det var derfor et uberettiget 
Haab, naar man mente, ved at bygge paa den personlige 
Trang som en ensartet og konstant Faktor at kunne opføre 
en ny dogmatisk Bygning. Problemet er langt mere indviklet 
end som saa. Vi staa her ved nogle af de zarteste og mest 
sammensatte psykologiske Spørgsmaal. 

Man kan sige, at vor Tids Filosofi bevæger sig hen- 
imod at blive en empirisk Personlighedsfilosofi. Ved at ar- 
bejde påa det psykologiske, erkendelsesteoretiske og etiske 
Omraade, — de Omraader, der i den sidste Menneskealder 
have lagt Beslag paa næsten al filosofisk Interesse, stræber 
den at vinde Indblik i det aandelige Livs Betingelser og 
Former, dets Tarv og dets Trang. Man beskylder ofte den. 
realistiske eller positivistiske Retning i Filosofien for at for- 
negte Personlighedens Ret. Jeg tror omvendt, at ingen 
Retning anerkender denne Ret med mere Alvor og Oprigtig- 
hed end Positivismen. Medens den romantiske Teologi og 
Spekulation meget hurtigt fik sit Personlighedsbegreb færdigt 
og straks begyndte at bygge sine ofte saa skrøbelige Tanke- 

bygninger derpaa, ser Positivismen i Personlighedsbegrebet et 
Problem, der maa belyses og behandles fra saare mange Sider, — 
ad alle de mange Veje, den moderne Psykologi benytter for at 
vinde Forstaaelse af det menneskelige Sjæleliv. Og medens 
den romantiske Personlighedslære nærede Foragt eller Frygt 
(snart mere det Ene, snart mere det Andet) for den lovmæssige 
Natursammenhæng og for de bestemte Betingelser, der bære 
Alt i Livet, det Højeste som det Laveste, er det den frejdige 
Tro, der ligger til Grund for den moderne psykologiske Forsken, 
at Aandslivets Værdi ikke forringes ved, at det er knyttet 
til bestemte Betingelser og Love. I hin romantiske Fordom 
rører der sig en hemmelig Vantro. I det personlige Liv er 
der et uudtømmeligt Omraade for Forsken, og intetsteds er 
dogmatisk Afslutning betænkeligere. Heldigvis ville Problemerne 
stedse rejse sig paa ny. 

Hvor vidt det nogensinde vil blive muligt at samle alle 
de Elementer, vi her have omtalt, til en stor og omfattende 
Verdensanskuelse, der forener Overleveringens Ærværdighed 
med Tankens Konsekvens, den Rigdom og Lovmæssighed, 
Iagttagelserne frembyde, med Hjertets inderste Trang, det er 
et Spørgsmaal, som det er umuligt at besvare. Den eneste 
Filosofi, den katolske Kirke anerkender, Skolastiken, som den 
i det 13. Aarhundrede formedes af Thomas Aqvinas, og som 
den af Dante benyttedes til Ramme og Tankeelement i hans 
store Digtning, — den kunde for sin Tid yde noget Saadant. 
Maaske har det kun været muligt påa dette bestemte Punkt 
i Historien. Maaske vil en Gang mange Traade, der for os 
synes at løbe i modsat Retning, samles til et vidunderligt Hele, 
om hvis Natur vi nu ikke kan have nogen Anelse. Hvilken 
af disse to Muligheder vi holde os til, saa vil det foreløbigt 
ikke kunne ændre Noget i vor Arbejdsmaade. Vi ville søge at 
holde vor Horisont aaben, men tillige tage vore Opgaver op 
der, hvor der virkeligt er et Arbejde at gøre. Der er i den 
nyeste Tid en idealistisk Retning at spore i den filosofiske 
Verden. Den er berettiget, for saa vidt den bekæmper den 
Ignoreren af afgørende Problemer, som Reaktionen mod den 
romantiske Teologi og Spekulation ofte har ført til. Sin 
positive Berettigelse vil den kun kunne godtgøre, naar den 

kan paavise nye Midler til at behandle de gamle Problemer. 
Men den vil bidrage til at holde Horisonten aaben, saa at de 
nye Tvivl lige saa lidt formaa at lukke den for os, som de 
gamle Dogmer have formaaet det. Tanken kan undvære sine 
Løsninger, men den kan ikke undvære sine Problemer. 

For den, hvis Livsstilling fører med sig, at han ikke blot 
arbejder med Problemerne i det stille Lønkammer, men ogsaa 
skal føre de Unge påa Vej under deres Stræben efter at finde 
sig til Rette i Tankens Verden, for ham vil denne Betragtning 
have sin særlige Betydning. Han vil søge i al sin Færd at 
forbinde Sansen for den stræbende Personlighed med Overbe- 
visningen om, at Personligheden skal lutres og forædles gennem 
Arbejdet paa at vinde Sandheden og bøje sig for dens Krav. 
Han vil ønske at kunne gøre sit Arbejde i denne Aand, og 
han vil ønske, at denne Aand maa raade i den Højskole, det 
er hans Ære at tilhøre. 


KAMPEN MELLEM GAMLE OG NYE TANKER. 


ET TILBAGEBLIK V,. 


Homer kalder Mennesket et Væsen, der ser frem og 
tilbage. De to Ting hænge nøje sammen, ti for at kunne 
se frem, hvad der er det Vigtigste, maa man kunne se til- 
bage, og de Tanker og Stemninger, med hvilke vi se Frem- 
tiden i Møde og berede os til den, ville nødvendigvis — hvad 
enten vi ere os det bevidst eller ikke — være bestemte ved 
den Maade, paa hvilken vi opfatte Fortiden. Og imod et 
Aarhundredes Slutning er der særlig Anledning til et Til- 
bageblik. Ganske vist er Inddelingen i Aarhundreder en 
rent udvortes og borgerlig Indretning, og hverken den indre 
eller den ydre Verdens Begivenheder passe ind i den Ramme, 
denne Inddeling giver. Jeg vil ogsaa her forsøge at paavise, 
at aandeligt talt begynder vort Aarhundrede, før man i 
Almanaken begyndte at skrive 18... Maaske vil man en 
Gang sige det Samme om det næste Aarhundrede; vi, der 
leve midt i Tiden, kunne ikke vide det, da vi endnu ikke kunne 
skelne det, der er Begyndelsen til noget Nyt, fra hvad der 
hører det Gamle til; vi maa naturligvis haabe, at der findes 
saadanne Begyndelser i vor Tid. Der vil dog ikke være 
noget til Hinder for at benytte den ydre Anledning, Aar- 
hundredets borgerlige Afslutning giver, til at se tilbage paa 
den aandelige Udviklings Gang siden der sidst skiftedes Aar- 

hundrede. En mere væsentlig Anledning har jeg for mit 
Vedkommende faaet til et saadant Tilbageblik ved Afslutnin- 
gen af et Arbejde over Filosofiens Historie i det sidste Aar- 
hundrede. Det er påa Resultater af dette Arbejde, jeg for 
en væsentlig Del støtter mig i de Anskuelser, jeg her vil 
gøre gældende. Men før jeg, støttet til Historien, gaar over 
til at gøre Rede for, hvorledes vi nu ere stillede med Hensyn 
til nogle af de vigtigste Problemer paa det aandelige Livs 
Omraade, maa jeg forudskikke nogle Bemærkninger om Syns- 
punkt og Maalestok for det aandelige Livs Udvikling. 


I. 


Naar man i det Hele taget anerkender, at der foregaar 
en aandelig Udvikling, ikke blot hos den Enkelte, men ogsaa 
i Slægten, saa at lige saa lidt i den indre som i den ydre 
Verden Alt bliver som det var, saa opstaar naturligt det 
Spørgsmaal, om der ved denne Udvikling gøres et Fremskridt 
eller ikke, — om der tabes eller vindes ved de Forandringer, 
der ske. I Begrebet Udvikling ligger ikke nødvendigvis, 
at der bliver noget mere Værdifuldt til end der var før, ikke 
heller, at de vundne Værdier bevares. Der kan tænkes en 
Udvikling — i Betydning af en lovbestemt Række af For- 
andringer — som fører til en Tilbagegang ikke blot i Værdi, 
men ogsaa i Energi. 

Paa den ydre Naturs Omraade har man som bekendt i 
de sidste halvhundrede Aar opstillet og gennemført Loven om 
Energiens Bestaaen. Fysikerne ere overbeviste om, at der i 
den materielle Verden ingen Energi opstaar og ingen Energi 
forgaar, men at Energien ved enhver Forandring og Udvik- 
ling kun omsættes i nye Former. Men heller ikke her er 
Energiens Bestaaen Et med Værdiens Bestaaen, ti man har 
jo drøftet den Mulighed, at der i vort Verdenssystem kunde 
indtræde en saadan Fordeling af Varmen, at al Bevægelse 
og alt Liv vilde høre op, saa at det, der fra vort Synspunkt 
(og andet Synspunkt have vi nu en Gang ikke) giver Verden: 
Værdi — det, at den kan være Hjemsted for Liv og Aand 
— dermed vilde være faldet bort. 

Hvorledes ere vi nu stillede paa det aandelige Omraade? 
Jeg skal her ikke komme ind paa det meget omtvistede 
Spørgsmaal om det aandelige Livs Forhold til Loven om den 
fysiske Energis Bestaaen. Hvorledes man end stiller sig til 
dette Spørgsmaal, saa vil der, såa snart man indrømmer, at 
der foregaar en Udvikling paa det aandelige Omraade, være 
en naturlig Trang til at spørge, om Energien og Værdien 
bevares under denne Udvikling eller ikke. Men da Viden- 
skaben om den aandelige Verden ikke, saaledes som Viden- 
skaben om den materielle Verden, er en eksakt Videnskab, 
kunne vi ikke vente at komme til noget sikkert Resultat. 
Allerede med Hensyn til Paavisningen af den Energis Be- 
varelse, der kundgør sig i det aandelige Livs Funktioner, 
ere vi meget uheldigt stillede. Vi kunne ikke paavise, at 
der stadigt er samme Mulighed for aandeligt Liv tilstede i 
Verden. Og selv om vi begrænse Betragtningen til en enkelt 
Periode, mangle vi Midler til at overbevise os om, at der i 
Løbet af Udviklingen ikke sættes Energi til eller maaske op- 
staar ny Energi. Det Spørgsmaal, om der i Løbet af et eller 
flere Aarhundreder er sket en Svækkelse eller en Bevarelse 
eller en Forøgelse af Energien, kunne vi ikke med Sikkerhed 
besvare. Selv om vi nu tillidsfuldt antage, at den Energi, 
der staar til det aandelige Livs Raadighed, ikke forminskes, 
såa er dermed dog ikke det Spørgsmaal besvaret, om denne 
Energi finder Anvendelse paa lige saa værdifuld Maade som tid- 
ligere. Sygelig Udvikling kan lægge Beslag paa lige såa 
megen Energi som sund Udvikling, en Opløsningsproces kan 
forbruge ikke mindre Energi end en Tjlblivelsesproces; Stør- 
relserne kunne være de samme, men Fortegnene forskellige. 
Selve Bevarelsen af den aandelige Energi vil foreløbigt 
være af Værdi, da Livets Værdi ogsaa beror paa dets Kraft; 
men det er ikke den eneste Maalestok. Foruden det aande- 
lige Livs Kraft spørge vi ogsaa om Rigdommen og Fylden 
af dets Indhold. Jo større og rigere Nuancering, det frem- 
byder, jo flere Forskelligheder og Modsætninger, det formaar 
at omfatte, des større Værdi tillægge vi det. Men paa den 
anden Side: kun hvis Aandslivets Indholdsrigdom og Forskel- 
ligartethed er forbunden med Evne til at virke med samlet 

Kraft, er Livet sundt. Meget let kan der blive et omvendt 
Forhold mellem Kraft og Fylde. I vor Vurdering indskrænke 
vi ikke Betragtningen til det enkelte Individ for sig alene. 
Vi betragte kun Aandslivet som sundt, naar den enkelte 
Personlighed staar i nøje Sammenhæng — som givende og 
modtagende — til Samfundet, Slægten. Vi vurdere en Periodes 
Aandsliv efter den Kraft og Selvstændighed, den enkelte 
Personlighed kan besidde, uden at det aandelige Fællesskab 
med andre Personligheder derfor brydes. Det er en ulykkelig 
Tid, ikke blot naar der mangler Kraft eller Fylde hos det 
enkelte Individ, men ogsaa naar der mangler Fællesskab, 
Forstaaelse og harmonisk Vekselvirkning mellem Individerne 
indbyrdes. Naar de Tanker og Følelser, der bære Livet, blive 
helt forskellige hos de forskellige Individer, træder Ligegyl- 
dighed og Foragt i Stedet for Sympati; der mangler Glæden 
ved at give og Glæden ved at modtage. Netop de mest 
fremragende Individer, hvis Aandsliv har Betydning for store 
Kredse, lide herunder; de føle det største Savn, fordi de 
have Mulighed for åt give Mere og modtage Mere end Andre. 
Man slipper for mange Problemer og mange Sorger, naar 
man indsnevrer sin Horizont. 

Den nyere Psykologi har paa forskellig Maade paavist 
Muligheden af, at den Energi, det aandelige Liv har besiddet 
påa tidligere Trin, kan vedblive at bestaa under nye Former 
påa senere Trin i Udviklingen. Herhen hører først og fremmest 
det af Spinoza og de engelske Psykologer paaviste Motivfor- 
skydningsfænomen. Hvad der først kun har Interesse og 
vækker Stræben, fordi det er Middel til at opnaa et Formaal, 
kan blive Genstand for selvstændig Interesse og efterhaanden 
selv komme til at staa som Formaal. Saaledes kan en Tanke, 
vi først bøje os for af Lydighed mod en Autoritet, en Tanke, 
hvis Værdi for os derfor først ene beror paa vor Frygt eller 
vor Tillid over for Autoriteten, senere ved sin egen Magt, 
sin egen Begrundelse, staa fast for os, selv om Autoritets- 
forholdet falder bort. Der kan i Samfundet udvikles Institu- 
tioner, som skulle fyldestgøre bestemte Formaal, men som senere 
hen opretholdes, efter at de oprindelige Formaal ere faldne 
bort, fordi det viser sig, at de kunne tjene nye Formaal. Saa- 

danne Motivforskydninger foregaa uafbrudt hos det enkelte 
Individ og i Historien, og uden dem finder man ikke Sammen- 
hæng i Udviklingen. En anden Form, i hvilken Kontinuiteten 
gennem alle Forandringer kan bevares, er hvad man med 
Benyttelse af en nærliggende Analogi har kaldt psykisk 
Kemi. Sjælelige Fænomener kunne indgaa en såadan For- 
bindelse, at de ikke længere gøre sig gældende hvert for 
sig i deres Ejendommelighed, men lige som smelte sammen 
til et nyt Fænomen, der er deres fælles Produkt, ligesom 
Vandet opstaar ved Forbindelse af Ilt og Brint. Glæde og 
Sorg kunne knytte sig til samme Begivenhed, og Tanken om 
denne Begivenhed kan da tilsidst være forbunden med en 
Grundstemning, Vemodet, der hverken lader Glæden for sig 
eller Sorgen for sig træde frem, men udtrykker dem begge 
paa en Gang. Her har fundet en Udligning Sted, hvorved 
de tidligere sjælelige Erfaringer bevares under andre Former. 
Forskydning og Udligning ere de to vigtigste Maader, paa 
hvilke den aandelige Energi vil kunne bevares. Men dermed 
er det ikke sagt, at Værdien er den samme i de nye Former 
som i de gamle. Ikke blot det sunde, ogsaa det syge 
Bevidsthedsliv frembyder Forskydninger og Udligninger. Og- 
saa i Læren om Sindssygdomme taler man om psykiske Ækvi- 
valenter, saaledes især, hvor Tendensen til epileptiske Anfald 
faar Luft paa anden Maade, i Form af pludseligt Raseri eller 
overraskende Stemningsændring. Den ene og samme Sum af 
Energi, der er til Stede, kan faa Afløb paa mange Maader. 
Men selv om det kan paavises, at den bevares, er det ikke 
sagt, at den bevares uden Forandring af Værdi. Ja, For- 
skydninger og Udligninger gaa stadigt for sig, uden Bevarelse 
hverken af Kraften eller af Værdien. 

Et Punkt er her især af Betydning. Paa et vist Trin af den 
aandelige Udvikling, Slægtens saa vel som det enkelte Individs, 
er Instinktets og Autoritetens Enehersken forbi. Synskredsen 
udvides; der viser sig en større Mængde af Muligheder og Ret- 
ninger baade for Tro vg for Handlen. Hidtil havde Verden 
været begrænset, og der havde kun frembudt sig en eneste 
Maade at opfatte Livet paa og en eneste Maade at leve det paa. 
Nu slaas Dørene op til den uendelige Verden med dens mange 

Synspunkter og Livsretninger. Kan nu Kraften, Trygheden og 
Inderligheden bevares, naar Indholdet bliver saa meget des 
rigere? Kan det aandelige Fællesskab bevares, naar saa 
mange Retninger i Tro og Liv faa deres mere eller mindre 
frie Spil? — Det var et Spørgsmaal, som først Renaissancens- 
og senere Oplysningens og Revolutionens Aarhundrede stillede. 
Det er et Grundproblem, der under forskellige Former strækker 
sig hen igennem den nyere Tids Tænkning lige fra Renais- 
sancens Tid til vore Dage. Renaissancen selv stillede ikke 
Problemet; den var saa optagen af det Nye og Store, den 
opdagede, at den ikke følte Problemets Brod. Oplysningens 
Tid var ligeledes saa optagen af sin Kritik og sin Fornuft, 
af at skyde det Gamle til Side og føle Glæden ved den 
kritiserende og prøvende Fornufts Brug, at den ikke tænkte 
paa, om der ikke ved Bruddet med Instinkt og Autoritet var 
gaaet Noget tabt, de nye Former for aandeligt Liv ikke vilde 
kunne erstatte. Selv om Kontinuiteten i Udviklingen kunde 
paavises trods alle Renaissancer og Revolutioner (ligesom 
Geologien mener at kunne paavise Kontinuiteten i Jordud- 
viklingen trods alle Jordrevolutioner), og selv om det kunde 
påavises, at den samme Energi, der ytrede sig i Instinktets 
og Autoritetstroens koncentrerede Form, nu ytrer sig i mere 
spredt, fordelt og nuanceret Form, saa er det jo ikke sagt, 
at disse forskellige Ytringsformer ere lige meget værd. Den 
påa mange Punkter fordelte, i mange nuancerede Former 
fremtrædende Kraft har maaske ikke paa noget Punkt den 
Mulighed for at optræde samlet, den Koncentrationens Sikker- 
hed og Vælde. som den havde under den gamle Tingenes Orden. 
Bliver Livet ikke mattere under Udviklingens Gang, ikke 
fordi der forsvinder Kraft, men fordi den fordeles og nuan- 
ceres, — ligesom Fysikere tro, åt vort Verdenssystem en 
Gang vil stivne, fordi Energien er fordelt, saa de store Rytmer 
i Verdensprocessen ikke mere bliver mulige? 

Det er Problemet. Og naar vi nu tage vor Tidsbetragt- 
ning op, finder jeg det ejendommeligt for vort Aarhundrede, 
at dette Problem er blevet følt og stillet. Og rort Aar- 
hundredes Begyndelse maa sættes der, hvor Problemet først 
optræder. Men såa maa vi forlade Almanakens Grænser; ti 

vare de Første, som paa en Gang følte hele Berettigelsen af 
den moderne Kritik og af Horizontens Udvidelse, og tillige 
saa det som et stort Spørgsmaal, hvorledes den Revolution i 
det aandelige Liv, der stod for Døren, skulde kunne foregaa 
saaledes, at Livets Sundhed og Inderlighed ikke led derunder. 
De hørte Oplysningens Tid til, samtidigt med at de saa dens 
Grænser og indsaa Nødvendigheden af at bevare den inderste 
Kærne i den gamle Tro og den gamle Ordning, selv om Skal- 
lerne maatte kastes bort. Med disse tre Mænd begynder 
det nittende Aarhundrede. De stillede dette dets egentlige 
Problem. 


II. 


Den filosofiske Tænknings Historie i det forløbne Aar- 
hundrede frembyder Træk, der godtgøre, at Problemet stadigt 
er blevet følt af en hel Række af fremragende Aander, såa 
at det med Rette kan kaldes vor Tids Problem. 

Filosofien kan — især fra et historisk Synspunkt — 
betragtes paa to forskellige Maader. — Filosofiske Ideer 
kunne for det Første betragtes som Symptomer paa, hvad der 
rører sig i Tiden. Hvad der hos de Fleste kun bevæger 
sig som dunkel Følelse og uvilkaarlig Trang, det former sig 
hos Filosofen til en Ide, ligesom det hos Digteren former 
sig til et Billede. Driften til at forme i klare Tanker, hvad 
der bevæger sig i Sindet, er ejendommelig for filosofiske 
Naturer. Vi se derfor ofte i Filosofiens Historie Ideer komme 
frem, som vedkommende Tænker ikke selv formaar at give 
fuld Begrundelse af; de stikke for første Gang Hovedet ind 
i Tilværelsen, dukke fra Erfaringernes Kaos og de uvilkaar- 
lige Tendensers dunkle Verden op i Tænkningens Dagslys, og 
deres første Form er derfor ofte ufuldkommen og uden fast 
Begrundelse. Først senere kan det forstaas, hvorledes de 
hænge sammen med Tidens og Udviklingens hele Vilkaar. — 
Paa den anden Side er Filosofien Forsøg påa videnskabelig 
Behandling af uundgaaelige, bevidst stillede Problemer, Fra 
dette Synspunkt falder Vurderingen af en Filosofi ofte helt 

anderledes ud end fra det første; men enhver betydnings- 
fuld filosofisk Bestræbelse vil frembyde Elementer af begge 
Arter. Og der er desuden aabenbart en indre Forbindelse 
mellem Filosofien som Symptom og Filosofien som Viden- 
skab. Fælles for begge Sider er, at Filosofien er den men- 
neskelige Aands Stræben efter bevidst Klarhed angaaende 
sit Væsen og sine Livsvilkaar; Filosofien er videnskabelig 
Selverkendelse. 

I denne Sammenhæng vil jeg dog især benytte det 
første Synspunkt. Jeg finder det et mærkeligt Tidens Tegn, 
at det af Rousseau, Lessing og Kant rejste Problem strækker 
sig under forskellige Former gennem hele Aarhundredets 
Tænkning. Atter og atter kommer den Tanke frem: Vi have 
forladt Instinktets og Autoritetens trygge og faste Grund; 
Kritiken og Analysen har gjort sit Værk, et Værk, der ikke 
kunde holdes borte og heller ikke igen kan gøres ugjort; 
men af Kritik og Analyse kunne vi ikke leve, da Livet stedse 
kræver positivt Indhold og fast Grund under Fødderne; der 
maa da naas frem til et nyt Stade, der forener det førstes 
positive Kraft med det andets kritiske Alsidighed og Bevæge- 
lighed! Hvis dette ikke er muligt, saa er Livet 1 Opløsning. 
Vi kunne ganske vist endnu en Tid lang tære paa Eftervirk- 
ningerne fra den instinktmæssige og troende Barndomstid; 
men denne Kapital vil tilsidst blive opbrugt, dersom ikke 
nye positive Former udvikle sig. For at bruge et Billede, 
som Renan har brugt i sine »Barndomserindringer«: Efter 
et Sagn fra Bretagne blev der en Gang ved en Baads Kænt- 
ring nedsænket en Kirkeklokke i Havet. I stille Vejr — 
fortælles der — kan man endnu høre dens Klemten fra 
Havbunden. Saaledes høre vi endnu Tonerne fra den Tid, 
der var forenet i fælles og kraftig Tro og i naiv Tillid (til 
Livet; men vil Klangen ikke en Gang dø hen? ville vi ikke 
fjerne os såa langt fra dens Sted, at dens Toner ikke kunne 
" høres? 

Det var Rousseau, der først for Alvor rejste Problemet, 
ikke blot i sine bekendte Paradokser, men i alle sine Skrifter, 
i sin inderste Tankegang. Han gennemzitredes af det, blev 
et Offer for det. Han blev hjemløs, fordi han hverken delte 

de Konservatives Glæde over det Bestaaende eller Encyk- 
lopædisternes Glæde over den nye Oplysning. En lignende 
Stilling indtog Lessing over for Ortodokse og Rationalister 
i Tyskland, og Kant over for Dogmatismen og Skepticismen. 
Begge ere de — især Kant — paavirkede af Rousseau. 
Ingen af disse Mænd vilde tilbage til det Gamle, saa lidt 
de vare tilfredse med det Nye. De ventede — hver paa sin 
Vis — det tredie Rige. Kant, den største Tænker af de 
tre, har tydeligst formuleret sit Forhold til de to Retninger, 
fra hvilke der var at tage Afstand. Han forkastede lige- 
som Skeptikerne de dogmatiske Systemer, men han gjorde 
det ikke blot gennem negativ Kritik. Han søgte at forstaa, 
hvorledes Systemerne kunde blive til, forstaa den aandelige 
Trang og Evne, som fik Luft i dem, og som kunde blive ved 
at leve, selv om den fik Luft paa anden Maade. I denne 
Tilbagegaaen fra de færdige Systemer til deres første Motiver 
og i denne Undersøgelse af, hvor vidt disse Motiver kunne 
vedblive at virke under andre Forhold og paa andre Maader, 
finder jeg Kants største Gerning. Derved blev paa en Gang 
Kontinuiteten med Fortiden reddet, og Udsigten til Fremtiden 
holdt aaben. Kant har derved stillet hele Aandsvidenska- 
bens Program. Vi lære Menneskeaanden at kende gennem 
dens Værker. Men de færdige Værker, de fuldt udførte 
Trosformer og Tankesystemer blive let en død Skat uden 
Forbindelse med vort eget Liv og derfor ubrugelige for 
dette. Derfor maa vi trænge ind til de Kræfter, der have 
frembragt Værkerne, for at se, om de endnu staa til vor 
Raadighed, og for at se, paa hvilke Vilkaar de nu maa 
virke. 

I det Aarhundrede, der er gaaet efter Rousseau, Lessing 
og Kant, kan der paavises to Hovedretninger i den filosofiske 
Tænken. Den ene kalder jeg Romantiken, den anden Positi- 
vismen. Den ene søger Problemernes Løsning ad Spekulatio- 
nens og Kontemplationens Vej, den anden gennem Konsta- 
tering af Kendsgerninger og Refleksioner over Kendsger- 
ninger. De staa skarpt imod hinanden, da de tage deres 
Udgangspunkt ved de modsatte Grænser for Erkendelsen. 
Den ene vil stige ovenfra ned, den anden nedefra op. Men 

det skulde da gaa underligt til, om de slet ikke mødtes. Og 
en nærmere Undersøgelse viser da ogsaa, at begge Retnin- 
ger, hver paa sin Maade, følge Kants Program for Aands- 
videnskaben. Karakteristisk for begge Retninger er en dyb 
Forstaaelse af Middelalderen og i det Hele af tidligere Tiders 
Aandsliv, en Utilfredsstillethed, maaske endog en Uvillie ved 
den blotte negative Kritik, og Udblik til en ny Tid, da 
positiv Fylde og kritisk Refleksion, fælles Grundsyn og 
individuel Frihedstrang ikke længere skulle staa fjendtligt 
over for hinanden. Gennemgaaende opfatte de da ogsaa 
den nærværende Periode som en Overgangstid, en Bryd- 
ningens Tid, som de ufærdige Begyndelsers Tid. Dog have 
— mærkværdigt nok — Romantikerne større Tilbøjelighed 
til at anerkende den givne Tingenes Orden end Positivi- 
sterne. 

I Fichte's Grundziige des gegenwiirtigen Zeitalters (1806) 
finder Læren om de tre Stadier maaske sit klareste og mest 
energiske Udtryk. Efter Instinktets og Autoritetens Periode 
kommer en Periode, der betegnes som den tomme Friheds 
Periode, hvis Karaktermærke er »Auf- und Ausklårung«. 
Glad ved Oplysning og Kritik vender man sig med Stolthed 
fra Fortidens Mørke. Negation og Egoisme raade. Men 
Tænkeren ser hen til en ny Tid, hvor en grundigere Viden- 
skab og en højere Kunst vil føre til en ny Livsanskuelse, 
der lader alle aandelige Fornødenheder, Hengivelsen saa vel 
som Refleksionen, komme til deres Ret. Omtrent samtidigt 
betegnede. Saint-Simon i Frankrig det 18. Aarhundrede som 
en kritisk, revolutionær Periode, der nu skulde afløses af en 
organisk Periande. Hans Disciple generaliserede Modsætnin- 
gen mellem organiske og kritiske Perioder og fandt den 
komme igen paa forskellige Punkter af den historiske Udvik- 
ling. En organisk Periode er karakteriseret ved Fasthed og 
Sluttethed i Tro og Tanke, og ved aandeligt Fællesskab. I 
den kritiske Periode raader derimod Tvivlen og Antagonismen 
påa Troens og Associationens Bekostning. Medens Fichte er 
paavirket at Kant, og gennem ham af Rousseau, synes Saint- 
Simon nærmest at være kommen til sin Opfattelse gennem 
Refleksioner over Industriens og Videnskabens Udviklings- 

gang. Paa den videre Udvikling af hans Ideer hos hans 
Disciple fik Lessings Skrift om Menneskehedens Opdragelse 
en ikke ringe Indflydelse. 

Det vilde blive for vidtløftigt at fremdrage alle de for- 
skellige Former, hvorunder den samme store Tanke frem- 
træder hos de romantiske og positive Filosofer. — Hegels 
Tredelinger og hele hans dialektiske Metode ere egentligt 
opstaaede ved Skematisering af de tre Stadiers Lov. Til 
Grund ligge — som det ses af Optegnelser fra Hegels Ung- 
dom — Studier over Kultur- og Religionshistorie. Som 
lykkelige Tider priser Hegel de Perioder, hvor der er Tro 
påa Tilværelsens Kærne, og hvor fælles Forstaaelse af Livet 
forener Alle. Subjektiv Kritik isolerer da ikke den Enkelte 
fra det Hele og gør ham ikke splidagtig med sig selv. Men 
det var Hegels Overbevisning, at det Substantielle i den 
gamle Tro og i den gamle Tingenes Orden kunde bevares 
gennem Refleksionens Skærsild, og i sin egen Filosofi mente 
han at have paavist det. Schleiermacher var mere kritisk, 
men mente dog at kunne paavise de samme Følelseserfarin- 
ger, af hvilke det Væsentlige i den gamle Tro var udsprun- 
gen. Ingen af de to Tænkere vilde være ved, at de om- 
dannede Aandslivets gamle Former efter deres Behov. Deri 
bestaar netop det Romantiske hos dem, at de umiddelbart 
mene at leve Fortidens Liv om igen. — Inden for Positivis- 
men er først og fremmest at nævne Auguste Comteé's Formu- 
lering af de tre Stadiers Lov. Den aandelige Udvikling 
foregaar herefter gennem tre Stadier, det teologiske, det 
metafysiske og det positive. Det metafysiske Stadium er 
rent negativt og kritisk; det er en Opløsningsperiode, svarende 
til hvad Fichte kaldte den tomme Friheds Periode, til hvad 
Saint-Simon kaldte den kritiske Periode, og til hvad Hegel 
kaldte de ulykkelige Tider, den kritiske Subjektivitets Perioder. 
Der er efter Comte et aandeligt Slægtskab mellem den 
positive og den teologiske Periode; de håve hver sin Hel- 
hedsopfattelse, og de forbinde den Enkelte med Slægten paa 
inderlig, organisk Vis. Hos Stuart Mill og Herbert Spencer 
finde vi lignende Ideer, ligeledes kos Schelling og hos Eugen 
Diihring. Carlyle er opfyldt af den Tanke, at han lever i 

en af de mest ulykkelige Tider i Historien, i Kritikens og 
Mekanismens Periode. Men han er ikke mindre overbevist 
om, at »de gamle evige Magter leve bestandigt«, selv om 
ethvert romantisk-spekulativt Forsøg påa at rehabilitere de 
gamle Former er paa Strudsens Vis at stikke Hovedet i en 
Busk for ikke at se Tingene som de ere. Han er endog 
overbevist om, at Fuglen Føniks ikke dør paa Baalet, for saa 
paa ny at blive til, men at den stadigt er levende, selv om 
vi ikke høre dens Vingeslag. Han levede paa de tre Stadiers 
Lov, i Troen paa det tredie Rige. 

Romantikerne ere mere tilbøjelige til at tro paa en 
Identitet af de gamle og de nye Tanker, Positivisterne mere 
til at opfatte Forholdet mellem det Gamle og det Nye som 
Ækvivalens. Derfor ere Romantikerne mere konservative end 
Positivisterne. Men fælles er Overbevisningen om Udviklin- 
gens Kontinuitet. Medens Oplysningens og Revolutionens Tid 
saa ned paa Middelalderen som lutter Mørke og Barbari, 
anerkende baade Positivister og Romantikere dens store Be- 
tydning som organisk Periode. Og medens Reaktionen i det 
19. Aarhundrede saa tilbage til Oplysningens og Revolutionens 
Tid som lutter Forstandshovmod, Vildskab og Negation, saa 
anerkende baade Romantikere og Positivister saadanne kri- 
tiske Perioders Nødvendighed. 


III, 


Men — kunde man sige — denne Enighed betyder ikke 
meget, naar de to Retninger ere uenige om, hvorledes det 
tredie Stadium, det tredie Rige skal være. Her træder en 
afgørende Modsætning frem. Og desuden: Er Læren om de 
tre Stadier eller om organiske og kritiske Perioder i rytmisk 
Skiften anerkendt af Alle? Er der ikke dem, som i dette 
Punkt hverken ere enige med Romantikerne eller Positivisterne, 
men som enten mene, at der slet intet tredje Rige behøver 
at komme, eller at der — selv om det behøves — intet saa- 
dant kan komme? 

Jeg skal søge at besvare disse Indvendinger, og tager 
den sidste først. 

Skønt en sammenlignende Betragtning af de to Hoved- 
retninger i det sidste Aarhundrede, der kunne betegnes som 
Romantiken og Positivismen, finder større Overensstemmelse, 
end man påa Forhaand skulde vente, med Hensyn til et saa 
væsentligt Problem som det, vi her betragte, saa er der 
dog et andet Træk, der ikke kan Andet end paatrænge sig 
den, der betragter Aandsudviklingens Gang i vort Aarhun- 
drede. Det er den Maade, påa hvilken Modsætningerne 
skærpes. Ikke tilfreds med den Anerkendelse og Sympati, 
baade Romantik og Positivisme lægge for Dagen over for 
den gamle Tro og den gamle Tingenes Orden, udfolder 
Autoritetstroen sig i Løbet af Aarhundredet med stedse større 
Konsekvens og i stedse mere ekstreme Former.  Mellem- 
standspunkter knuses. Inden for den katolske Kirke bort- 
falder Gallikanismen, Pavens Ufejlbarhed proklameres, og al 
anden Filosnferen end den, der følger i Thomas Aqvinas' 
Spor, forkastes. Og ligesom den katolske Teologi gaar til- 
bage til det 13. Aarhundrede, gaar den protestantiske Teo- 
logi tilbage til det 17. Aarhundrede. Fra Standpunkter som 
disse føler man ikke Trang til noget tredie Rige. Det ene 
Fornødne antages at være traadt ind i Historien en Gang for 
alle, og al Tidens Uro og Nød udledes af, at man ikke hol- 
der sig til det. Med Medlidenhed ser man ned til Filoso- 
ferne, der plage sig med at finde Vilkaarene for det aande- 
lige Livs Bestaaen, ligesom de, der staa paa Bredden, se 
påa de Skibbrudnes Kamp med Bølgerne. Paa den anden 
Side er der dem, der mene, at Opløsningens Værk, som Renais- 
sancen og Revolutionen have indledet, ikke kan stanses. De 
glæde sig maaske endog ved Opløsningen og anse Opløsnings- 
produkterne for Udviklingens højeste Produkt. Kritiken og 
Negationen have udbrændt Evnen og Trangen hos dem til 
positivt Liv, til Hengivelse og til aandeligt Fællesskab. De 
føle ikke Trang til et tredie Rige, og selv om de føle den, 
saa anse disse »trætte Mænd« det for umuligt, at det kan 
komme; langt snarere end at hige fremad kaste desig tilbage 
i den gamle Tros Arme. 

Men over for dette unægtelige Faktum, Modsætningernes 
Skærpelse paa det aandelige Omraade, maa vi henvise til 

en psykologisk Lov, som allerede ovenfor blev omtalt: 
Motivforskydningens Lov. Selv om gamle Former og Tradi- 
tioner endnu holdes oppe iblandt os, saa vil dog en nær- 
mere Betragtning vise, åt der er foregaaet væsentlige For- 
andringer i det subjektive Forhold, i hvilket Individerne 
staa til dem. Det er i hvert Tilfælde et stort Spørgsmaal 
— et nyt Problem, eller snarere en særegen Form for det 
Problem, vi her behandle — om vor Tids Kristendom er 
den samme som Urkristendommen, og hvorledes de to for- 
holde sig til hinanden. Tænkere, der komme fra saa for- 
skellige Sider som Schopenhauer, Feuerbach og Kierke- 
gaard, negte det. Kun Blindhed for, hvad der er det 
Væsentlige i en praktisk Livsanskuelse, kan negte, at her 
i hvert Tilfælde er et Problem. Og Andet vil jeg fore- 
løbigt ikke hævde. — Hvad Skeptikerne angaar, gælder 
det at vise, at de forveksle det gamle System med de 
Kræfter, der virkede til at frembringe det. Kritiken ram- 
mer den færdige Bygning, ikke de Hænder og den Energi, 
der bragte den i Stand. Kun Erfaring kan afgøre, om ikke 
disse samme Kræfter endnu ere levende, selv om Former og 
Betingelser for deres Anvendelse nu ere væsentligt forandrede. 
Skeptikeren bliver selv dogmatisk, naar han negter de nye 
Muligheder. Der er Kræfter, man kun faar at vide, at 
man har, nåar man bruger dem. Og ligesom Dogmatikeren 
overser den Forskydning, den Metamorfose, der er fore- 
gaaet især i de sidste Aarhundreder, saaledes overser Skep- 
tikeren den Forskydning, der stadigt foregaar iblandt os, 
og som gør, at ogsaa de kritiske Perioder, naar de komme 
igen, faa en anden Karakter end forrige Gang. Der er 
en væsentlig og en karakteristisk Forskel mellem Ludvig Feuer- 
bachs Forhold til Religionen og Voltaires.  Saadan For- 
skydning og Sammensmeltning af Motiver er Historiens store 
Husraad paa den religiøse og den sociale Udviklings Om- 
raade. 

Hvad den nærmere Beskafienhed af det tredie Rige, 
den nye organiske Periode angaar, er det intet Under, at 
Afvigelserne i Forestillingerne ere store. Konstruktion af 
Fremtidens Tro eller Fremtidens Samfundsorden er umulig. 

De almindelige Træk, vi kunne angive, — Foreningen af 
koncentreret Kraft og nuanceret Fylde, af bevægelig Kritik 
og fast Tro, af individuel Frihed og social Organisation, —- 
ere ikke tilstrækkelige til en saadan Konstruktion. Og des- 
uden ville de stadige Forskydninger hindre, at man paa For- 
haand skulde kunne danne sig en Forestilling om det mere 
fremskredne Livs Former. 

Det er efter min Opfattelse ogsaa en Misforstaaelse af 
Filosofiens Betydning, naar man antager, at dens Opgave 
skulde være at give en saadan Konstruktion. Det er Filo- 
sofiens Sag at være en videnskabelig Selverkendelse, at søge 
Klarhed over, hvorledes vi ere stillede i aandelig Henseende, 
hvor vidt vort Livs Former svare til det Stade, vi ere naaede 
til, og hvilke Kræfter der har frembragt disse Former. 
Filosofen maa være tilfreds, naar han kan bidrage til Løs- 
ningen af denne Opgave. Han sympatiserer med Skeptiker- 
nes Uro, for saa vidt den virkeligt er en Søgen, og med 
Dogmatikernes Konservatisme, for saa vidt den virkeligt be- 
varer noget Værdifuldt. 

Jeg for mit "Vedkommende har i hvert Tilfælde kun 
villet konstatere et Problem, ikke give en definitiv Løsning. 
Men med Problemets Opstilling er ogsaa givet den Aand, i 
hvilken, og den Metode, med hvilken vi maa arbejde. Jeg 
skal fremhæve de Punkter, som jeg i denne Henseende anser 
for de mest væsentlige. 

For det Første ligger der i Anerkendelsen af Problemet . 
et Princip, man kunde kalde Ækvivalensens Princip. Hvad 
der har udfyldt en væsentlig Plads inden for det aandelige 
Liv, kan ikke falde bort uden Erstatning. Den blotte 
Kritik kan ikke være det sidste Ord, naar Livet ikke skal 
stanse. Det er Aandsvidenskabens Opgave at undersøge, 
om nye Former for aandelig Energi staa rede til at ind- 
tage deres Plads, hvis Virken aftager. Det gælder at ud- 
finde, hvad der giver det aandelige Liv Styrke og Værdi 
til enhver given Tid. Denne Opgave er — som allerede 
berørt — langt vanskeligere end" den tilsvarende Opgave 
påa det materielle Omraade, fordi vi mangle en nøjagtig 
Maalestok, baade for Energien og for Værdien. Men det 

er en uafviselig Opgave, baade til teoretisk Forstaaelse af 
det aandelige Liv og til praktisk Videreførelse af det. Vi 
forstaa kun en Personlighed, naar vi se, hvad den drager 
Næring af, og hvorledes den bruger den Næring, den op- 
tager, ligesom vi kun forstaa, hvad der foregaar i en 
Organisme, naar vi forfølge Omsætningsprocesserne i den, 
lige fra Optagelsen af Elementer fra Omverdenen til Funk- 
tionernes mangfoldige Anvendelse af de optagne Elementer. 
Vi stave endnu i vor Psykologi paa en Lære om Person- 
ligheden, om Betingelserne for, at der danner sig aandelige 
Centra, og om Betingelserne for deres Sundhed. Her har 
den romantiske Retning altfor ofte ladet sig nøje med at 
bestemme Personlighedens Begreb in abstracto og at op- 
stille det som Genstand for Kontemplation, ligesom Platon 
opstillede sine Ideer. Saaledes som jeg forstaar og hylder 
den positivistiske Retning i Filosofien, stiler den henimod 
at finde de Betingelser og Love, det personlige Liv, lige- 
som alt Andet i Verden, er underlagt. Gennem Eksperi- 
ment og Selviagttagelse, ved Benyttelse af fysiologisk og 
historisk Materiale vil den finde de Love, der sammenhol- 
der Livet indenfor det enkelte Individs Bevidsthed, saa vel 
som de Love, i Følge hvilke Individets Bevidsthedsliv er 
knyttet til hele Slægtens Liv. Det er saa langt fra, at en 
realistisk Forsken vil føre til at fornegte Personlighedens 
Idé, at den netop vil styrke denne Idés Anvendelighed 
ved at føre til Indsigt i de bestemte Love, Betingelser og 
Grænser for den. Den romantiske Frygt eller Foragt for 
den mekaniske Sammenhæng, der nu en Gang er Bærer 
og Ramme for Alt, hvad der skal kunne bestaa og gøre 
sig gældende i Virkelighedens Verden, er en af de vigtigste 
Hindringer for den aandelige Udvikling. Den er selv en 
hemmelig Vantro, idet den hviler paa den Forudsætning, 
at det forringer Aandslivets Værdi at være en lovbunden 
Sammenhæng underlagt. En frejdig Tro paa Personlighe- 
dens Idé vil baade medføre Tillid til, at den vil kunne 
hævde sig under nye Former, og Iver for åt undersøge den 
Tingenes Orden, der kan føre det personlige Liv over fra 

gamle til nye Former. Idealet for al psykologisk og etisk 
Forsken er hermed givet. Mod dette Ideal fæster Positivi- - 
sten sit Blik, naar han vil undgaa at forvirres af Enkelt- 
undersøgelsernes Mangfoldighed. Som ethvert Ideal har det 
noget Irrationelt, det vil sige: i matematisk Forstand Irra- 
tionelt, ved sig: ved vore virkelige Bestræbelser kunne vi kun 
naa en Tilnærmelse, Bestemmelse af flere og flere Decimaler. 
Men det er den samme Begrænsning, som al vor Erkendelse 
er underlagt. 

Under denne Bestræbelse for at tilvejebringe Grund- 
laget for en Personlighedsfilosofi, der kan lære os at skelne 
mellem de sande og de falske Positioner og mellem de 
sande og falske Negationer, at. opdage det »Organiske« og 
det »Kritiske« i deres berettigede Former og sondre det fra 
Surrogater og Forfalskninger, — maa vi være klare over 
en Ting: at der er saa stor Forskel mellem menneskelige 
Individualiteter, at de trænge til højst forskellig Næring, 
og at Værdierne ikke kunne blive ens for Alle. Den virke- 
lige Næringsværdi har kun det, der passer for den bestemte 
individuelle Personlighed. Man vil ikke kunne faa Alle ind 
under et fælles ydre Udtryk for Sandheden, naar denne 
skal være personlig Sandhed for hver Enkelt. Kendetegnet 
for den personlige Sandhed er, som en dansk Tænker har 
sagt, at den frembringes. paa ny af Individet selv: »Ingen 
Livsytring har Sandhed, uden deri ligger skabende Selv- 
virksomhed«. Der skal ingen Undskyldning gøres for de 
individuelle Forskelligheder, som medføre, at Enhver former 
Sandheden paa sin Maade. Ligesom Livet viser sin Energi 
i den enkelte Personlighed ved den Fylde af Tanker og 
Motiver, den formaar at koncentrere om sit ledende For- 
maal, saaledes er det et Tegn paa, at Livet i Slægten er 
energisk, naar der fremtræder forskelligartede, hver for sig 
udprægede Personligheder, som tage Livet og Verden hver 
efter sin Naturs Medfør. De »kritiske« Perioder indtræde 
i Historien, naar en forudgaaende »organisk« Sammenhæng 


er bleven for snever, for tilvant, — naar Synskredsen trænger 
til at udvides og nye Erfaringer og nye Synsmaader skulle 

vindes. Da kan Slægtens Fremtid kun reddes gennem de 
individuelle Variationer. Hver enkelt Variation, hver enkelt 
Nuance af det almindelige Mennesketema betyder Mulighed 
for nye Erfaringer, nye Udblik og Opdagelser, der kunne 
komme det fortsatte Liv til Gode. Der udkom i England 
noget over Midten af Aarhundredet to Bøger, af to af Eng- 
lands største Forskere i dette Aarhundrede, der hver fra 
sit Synspunkt talte de individuelle Variationers Sag. Det 
var Stuart Mills Bog om Friheden og Darwins Bog om 
Arternes Oprindelse. Stuart Mill talte den individuelle Fri- 
heds Sag, fordi det gjaldt om, at der var saa mange selv- 
stændige Udgangspunkter for Udviklingen som muligt, og 
Darwin paaviste de individuelle Variationer hos Dyr og 
Planter som Betingelse for Udviklingen af nye Former, 
Naar vi i den nyeste Tid saa ofte se Individualiteten blive 
gjort gældende paa en forceret Maade, naar f. Eks. i Lite- 
raturen sære Karakterer og sære Situationer fremstilles med 
Forkærlighed, såa er det et Tegn påa en Trang og en 
Sans, som er i Færd med at vaagne, og som kan føre Ad- 
skilligt med sig, der ikke er sundt, men som dog kun ved 
at faa Lov at komme ind under Livets og Erfaringens egen 
Tugt kan finde sine Grænser. Ikke ved Moraliseren udefra, 
men ved Tillid til det personlige Livs Evne til at finde sine 
egne Regler, til at arbejde sig ud af sine Kriser til nyt or- 
ganisk Liv, — og ved at holde de store Idealer og Betin- 
gelser for aandelig Sundhed fast vil det lykkes at redde de 
sande Værdier gennem Kritikens og den tilsyneladende Op- 
løsnings Skærsild. 

Vor Tid frembyder påa det aandelige Omraade et Billede 
af broget Forvirring. Der er dem, der holde paa det 
Gamle for enhver Pris, — der er dem, der med let Hjerte 
give det til Pris, uden at føle Trang til noget Nyt, — 
der er dem, der sørge over, at de gamle Tider ere forbi, 
uden at kunne haabe Noget af de nye, — og der er ende- 
ligt dem, der have Programmet for det Nye færdigt i alle 
Rubriker og utaalmodige fordre, at det Gamle skal give 
Plads for de nye Herligheder. Filosofens Opgave er det 
genmem stille Forsken at finde Midler til at prøve Kraften 

og Værdien baade af det, der gaar, og det, der kommer, 
og såa maaske tillige gennem den Klarhed, han maatte kunne 
bringe, og den Tro til Livets uoverskuelige Muligheder, han 
maatte kunne styrke, at give sit Bidrag til Tidens Arbejde. 
Selv søger han ligesom Dr. Faust i sin Grublen tilbage 
til den Tanke, at Aandens Verden ikke er lukket: hverken 
gamle Dogmer eller nye Tyivl ville formaa åt stænge den 
for os! 

